
Dimitrie Cantemir 
Divanul sau Gâlceava 
înțeleptului cu lumea 


DIMITRIE CANTEMIR 


DIVANUL 


SAU DISPUTA ÎNŢELEPTULUI CU LUMEA SAU JUDECATA SUFLETULUI CU 
TRUPUL PRIN TRUDA ȘI SÂRGUINŢA LUI IOAN DIMITRIE CONSTANTIN-VOEVOD 
RECENT ÎNTOCMITĂ DIN „VECHIUL ȘI NOUL TESTAMENT”, SPRE SLAVA ȘI FOLOSUL 
NEAMULUI MOLDOVENILOR, ÎN ZILELE BINE-CREDINCIOSULUI, PREALUMINATULUI 
ȘI PREAÎNĂLŢATULUI STĂPÂN ȘI DOMN AL ÎNTREGEI MOLDOVE DOMNUL DOMN 
IOAN ANTIOH CONSTANTIN-VOEVOD, BINE-CREDINCIOASA TURMĂ A 
MOLDOVENILOR FIIND PĂSTORITĂ DE PREASFINŢITUL ARHIEPISCOP ȘI MITROPOLIT 
AL PREASFINȚITEI MITROPOLII A SUCEVII, DOMNUL SAVVA PRIN GRIJA ȘI 
SUPRAVEGHEREA PREACINSTITULUI ȘI NOBILULUI BOIER DOMNUL LUPU BOGDAN 
HATMANUL S-A TIPĂRIT ÎN VESTITUL ORAȘ IAȘI, REȘEDINȚĂ DOMNEASCĂ. ÎN ANUL 
DE LA FACEREA LUMII 7206, DE LA NAȘTEREA LUI HRISTOS 1698, LUNA AUGUST, 30. 


S-a tipărit şi prin truda smeriților Athanasie ieromonahul și Dionisie monahul din Moldova. 


EPISTOLĂ DEDICATORIE CĂTRE BINE-CREDINCIOSUL, PREALUMINATUL, PREA 
VENERATUL, ȘI MULIDORITUL MEU FRATE MAI MARE ŞI BUN IOAN ANTIOH 
CONSTANTIN-VOEVOD PRIN MILA LUI DUMNEZEU STĂPÂN ȘI DOMN AL ÎNTREGEI 
MOLDOVE, DIN PARTEA FRATELUI MAI MIC ȘI SMERIT AL PREALUMINĂȚIEI-SALE 
IOAN DIMITRIE CONSTANTIN-VOEVOD 


CARTE DE ÎNCHINĂCIUNE. 


Astronomii, adică cercetătorii stelelor — prealuminate, preaînălțate și 
iubitul meu frate — demonstrează că dintre toate stelele care se arată pe cer, 
numai două sunt imobile și fixe; dintre acestea, ei spun că una se află în 
partea de sus a cerului, iar cealaltă în partea de jos a lui; pe cea dintâi o 
numesc polul arctic şi pe cea din urmă polul antarctic și spun că în jurul lor 
se învârtesc corpul și cercul cerului. 


Aşadar, fratele meu mai mare şi prea dorit, aceste două stele, deși sunt 
depărtate şi separate una de alta printr-o mare distanţă, totuși — potrivit 
calculului — ele rămân totdeauna nedespărţite, deși separate, aşa încât 
echilibrul lor reciproc, starea imobilă și liniștea uneia faţă de cealaltă nu pot 
fi împiedicate sau înlăturate nici de imensa întindere a cerului, nici de 
marea grosime a sferei pământului. Și întocmai cum două roţi sunt prinse 
într-o osie, aşa și aceste două stele, deşi sunt depărtate printr-o atât de mare 
distanță le putem lega, cu mintea, ca printr-un ax. 


La mijlocul distanței dintre aceste două stele se află centrul, care 
constituie punctul median al cuprinsului ceresc și care e situat chiar la 
mijlocul cercului pământului. Datorită forței acelor două stele drept 
echilibrate și potrivite, toate cele ce se află deasupra, în cer, nu pot să se 
clintească sau să se miște câtuşi de puţin, nici în sus, nici în jos, la dreapta 
sau la stânga, ci oricâte intră în cuprinsul cerului se sprijină din toate părţile 
pe acel centru așezat exact la mijloc. Aşadar, fratele meu mai mare 
preadulce și iubit, cu aceste două stele s-ar putea asemăna doi frați sau 
inimile a doi frați adevăraţi; căci oricât ar fi ei de depărtaţi și înstrăinaţi 
unul de altul cu viețuirea trupească prin marea distanţă la care se află, dar 
prin dispoziţia sufletului — pe care nimic nu o poate împiedica, pentru că 
sufletul însuși nu poate fi împiedicat, ci ajunge și acţionează pretutindeni — 
ei se găsesc totdeauna nedespărţiți şi în toate uniţi. 


Acum însă „ce este bine sau ce este frumos, spune Psalmul 132, decât 
să locuiască fraţii împreună?”. Căci iubirea dintre doi fraţii, întocmai ca 
centrul dintre cele două stele, stă la mijloc, invariabilă și temeinică, între 
inimile lor, se păstrează întreagă și fără cusur, şi astfel, din cele două inimi 
izvorăşte o iubire adevărată, care se socoteşte întocmai ca un al treilea frate. 


Deci aceștia, fiind legaţi și împletiţi cu lanţul de aur al dragostei frățești, 
devin de neînfrânt şi de nedespărțit. Mărturiseşte Eclesiastul (4, 12): „Funia 
întreită nu se va rupe uşor”. Asemenea frați vor reuși întotdeauna, în orice 
împrejurare şi pretutindeni, precum tâlcuiește iarăși înțeleptul în Proverbele 
sale 30,29: „Trei sunt cei ce pornesc bine la drum”. 


Tales filosoful, unul din cei şapte înţelepţi ai Greciei, obișnuia să 
mulțumească zeilor săi pentru trei lucruri: mai întâi, pentru că l-au făcut om 
şi nu animal; al doilea, pentru că l-au făcut bărbat și nu femeie, și în al 
treilea rând, pentru că l-au făcut grec şi nu barbar. La fel şi eu, preadulce şi 
venerate frate al meu mai mare, pentru trei lucruri înalț slavă, cinste și 
închinare lui Dumnezeu cel în treime, dar unul prin natură, împăratul 
veacurilor, atoatecârmuitorul şi ţiitorul: mai întâi, pentru că nu m-a făcut 
străin şi de altă credinţă, ci creştin ortodox; în al doilea rând, pentru că nu 
m-a făcut adept al altei biserici, ci al celei răsăritene; în al treilea rând, 
pentru că m-a făcut şi m-a născut nu fratele altcuiva, ci al prealuminăţiei- 
tale, din același tată şi din aceeaşi mamă; al prealuminăţiei-tale, pe care te 
consider ca pe un acoperământ şi cetate statornică și bine întemeiată. 
Aceasta o dovedește înțeleptul Solomon când zice (Prov. 18, 19): „Fratele 
ajutat de frate este ca o cetate tare și înaltă”. Ca un izvoraş care caută să 
curgă spre un râu mare, așa și eu mă străduiesc alergând spre luminăţia și 
spre slava luminăţiei tale, ca să-mi sporească propria mea glorie; frumos 
vorbeşte despre aceasta Esther (10,6): „Apa mică crește [făcându-se] apă 
mare”. Și cu toate că bine a zis un filosof oarecare că „gura care se laudă pe 
sine nu miroase bine”, însă cum „laudele măriei-tale se socotesc drept 
laudele mele, sunt sigur, și prea bine știu, că adevărul pe toate le învinge și 
le stăpâneşte. Așadar, îmbrăcând veşșmântul acestui adevăr — după Cântărea 
cântărilor (4,11): „Mireazma hainelor mele este ca mireazma Libanului” — 
voi lăuda, voi mări și tuturor le voi mărturisi, cu ajutorul lui Dumnezeu, că 
prealuminăţia-ta este pentru mine laudă, cinste și ajutor. Căci pe cine altul 
să laud? Prorocul mă învaţă: „Nu da altuia slava ta şi cele de folos ţie 
neamului străin” (Bar. 4,3). lată de ce cu cucernicie mă voi închina 
luminăţiei-tale ca unui stăpân, ca unui frate şi ca unui mai-mare al meu. Şi 
cum să nu te cinstesc și să nu te mărturisesc? Repet: Dacă voi tăcea eu, nu 
vor striga inima şi dragostea mea? Vor tăinui ele nenumăratele binefaceri 
ale prealuminăţiei-tale față de mine? Nu voi striga oare asemenea 


Proroculuj [Ps. 26,16]: Tatăl meu și mama mea m-au părăsit, dar domnul (şi 
fratele meu) m-a luat?” 


Așadar, în schimbul tuturor acestor necontenite şi dese binefaceri ale 
prealuminăţiei-tale față de mine, izvorâte din adevărata dragoste de frate ca 
nişte izvoare dătătoare de viaţă — cărora nu sunt în stare să le răspund și să 
le răsplătesc. — ofer puţin pentru mult şi închin acest dar mic pentru unul 
mare, cu rugămintea de a fi primit. El este primul născut al minţii mele 
simple şi necoapte, l-am ales, l-am legat și îl ofer ca pe un buchet de flori 
gingaşe culese şi înmănunchiate şi ca pe un prim rod și vlăstar al ostenelii 
mele, pentru înmiresmarea prealuminăţiei-tale. 


Mai mult chiar, toate acestea, culese și înmănunchiate cu oarecare 
osteneală și grijă din numeroase grădini cerești, iar nu pământeşti, le-am 
prefăcut în flori ce nu se veştejesc, pline de parfum persistent; și am fost 
îndemnat la aceasta, ştiind că prealuminăţia-ta apreciază şi se asociază unor 
asemenea strădanii. Şi după cum și în alte vremi ale prealuminăţiei-tale 
multe flori s-au sădit şi au înflorit, tot așa mă rog ca prealuminăţia-ta să 
binevoiască și să poarte grijă ca şi aceste osteneli ale mele (care sunt ca 
nişte floricele adunate de un grădinar simplu şi neiscusit) să fie sădite, să 
înflorească şi să fie dăruite tuturor. Dar mai ales neamul nostru, al 
moldovenilor, să fie îndemnat de prealuminăţia-ta să strige cu Cântarea 
cântărilor (2,12) și să spună arătând [cartea aceasta] unul altuia: „Au răsărit 
florile în ţara noastră” 


Desigur însă că acest modest dar al meu nu-i vrednic de măreţia și 
rangul prealuminăţiei-tale, pentru că numeroși alți oameni vrednici și 
minunaţi au realizat multe lucrări strălucite, admirabile și vrednice de 
amintire și le-au răspândit în lume, lăsându-le apoi spre amintirea lor 
asemenea soarelui, care în timp senin îşi trimite razele și asemenea luminii 
„care luminează întunericul. Și poate oare lumina unei mici luminări să 
înfrunte soarele, sau poate să se mai vadă un pisc neînsemnat înaintea unui 
munte uriaș ca Olimpul? Desigur că nu! Dar, precum adevărat ne învaţă 
fericitul Favel (2 Tim. 2.20), „într-o casă mare sunt necesare nu numai vase 
de aur şi de argint, ci și de lemn și de lut”,) şi chiar dacă în lucrarea mea de 
faţă se pot afla multe lipsuri şi lucruri neînsemnate, totuși, pentru că vor fi 
plăcute şi primite de prealuminăţia-ta, se vor socoti demne și folositoare. Şi 


cu toate că nu se cuvine ca tocmai eu să spun aceasta, însă „modestia” aceea 
despre care vorbeşte Isaia [63,5] m-a ajutat, şi prinzând din ea putere şi 
îndrăzneală, oferind şi închinând prealuminăţiei-tale aceste prime roade ale 
tinerei mele vârste, cu toată smerenia cer și mă rog să le accepte cu o privire 
binevoitoare. 


Cu aceste gânduri, semnez, Al prealuminăţiei-tale mai mic și smerit 
frate, 


IOAN DIMITRIE CONSTANTIN-VOEVOD. 


EPISTOLĂ CĂTRE CITITOR. 
Sârguinciosului cititor, salutare! 


Preacinstite şi sârguinciosule cititor, iată, ţi se pregătesc trei mese 
modeste spre sufleteasca-ți desfătare. Pe cea dintâi îţi sunt pregătite cele ale 
lumii, adică alejrupului, şi anume, plăcerile cele prea nebune, rele, 
corupătoare de suflet și cu totul ucigătoare; dar îţi sunt înfățișate totodată și 
cele ale înțeleptului, adică ale sufletului: înțelepciunea, cunoașterea, precum 
şi frâul, piedica şi abstinenţa de la nestrunitele pofte lumești, ca să nu zic 
trupeşti. 


Pe cea de a doua prezentându-se martori şi mărturii atât pentru 
minciunile şi flecărelile cu care este obișnuită lumea, cât şi pentru cuvintele 
adevărate rostite de înțelept, se dovedește că lumea este mincinoasă și 
deșartă, iar înțeleptul, vrednic de crezare și adevărat. Pe ultima masă — a 
treia — faţă de disputa și confruntarea care a avut loc mai înainte între 
înțelept și lume, adică între suflet și trup, aceştia sunt învăţaţi ca, 
împăcânduse şi căzând de acord, să meargă amândoi împreună după 
porunca lui Dumnezeu şi să păşească drept pe aceeași cale, și sunt 
îndemnați ca, în veșnicie, ca şi aici pe pământ, să păstreze între ei pacea şi 
prietenia. 


Examinându-ţi deci, în faţa acestor trei mese, adică în aceste cărticele, 
starea și frumuseţea trupului, ca și a sufletului tău, ca în faţa a trei oglinzi 
strălucitoare și fără de pată, gândeşte-te, şi dacă vei vedea vreun defect sau 
vreo urâţenie, îndreapt-o şi orânduiește-o frumos și precum se cuvine și 
împodobeşte-o, pentru ca să te învredniceşti a fi cinstit și plăcut atât lui 
Dumnezeu, cât şi oamenilor. 


Aici, deci, vei afla care este urâţenia și frumuseţea trupului şi care 
urâțenia şi frumuseţea sufletului, căci aici sunt înfățișate atât podoaba, cât şi 
goliciunea amândorura: mai întâi lumea, adică trupul, spre care caută să te 
răpească un abis de întunecime fără măsură și să te chinuiască în veci, fără 
scăpare, torturându-te; apoi înțeleptul, adică sufletul, care te fereşte de 
întunecimea aceea și de nevoia cea mare, te împiedică să alergi spre ea şi te 
încurajează, îndemnându-te spre slava eternă, spre nesfârşita bucurie şi 


fericire care luminează și limpezește bezna întunericului lumesc, 
dezvăluindu-ţi şi învăţându-te cele vrednice de cinste şi de laudă. 


De asemenea, te învaţă, îţi arată și îți dovedeşte minciunile cele greşit 
cunoscute şi cu nedreptate grăite de lume, adică de trup, prin Sfânta 
Scriptură cea nouă și cea veche și prin răspunsurile sale corecte; pe care tu, 
examinându-le și încercându-le cu raţiunea sănătoasă și dreaptă, vei afla 
viaţă veșnică, precum mărturiseşte și evanghelistul Ioan (5,39), zicând: 
„Cercetaţi Scriiturile căci vi se pare că aveţi în ele viaţa veșnică”. 


La aceste trei mese iată că ţi s-au dat şi două pahare, dintre care vei lua 
pe acela care o să-ţi placă. Unul, însă, deși frumos și îmbietor aurit pe 
dinafară, este pe dinăuntru de aramă și conţine o băutură cumplită și 
otrăvitoare; celălalt pahar este nearătos și neplăcut pe dinafară, însă este în 
întregime aurit pe dinăuntru și plin cu o apă dătătoare de viață și cu o 
băutură cât se poate de dulce. Paharul frumos și îmbietor este lumea sau 
împărăţia lumii, iar paharul nearătos și umil la iniaţișare este cerul sau 
împărăţia, lui. 


Dintre aceste două pahare dumnezeiescul părinte David, frumos, după 
cum se cuvine și cu multă înţelepciune, a ales, zicând: „Paharul mântuirii 
voi lua şi numele Domnului voi chema” (Ps. 115,4). 


Paharul vieţii. Acest pahar este cel care împărtășește cu adevărat viaţă 
şi nemurire; dulcea lui băutură este nesecată; conţinutul lui adapă veşnic 
sufletul cu vinul bucuriei și al veseliei. Acesta este paharul despre care 
Domnul Isus Hristos, mântuitorul nostru cel cu braţ puternic, zice: „Beţi 
dintru aceştia toţi” (Mt. 26,28; Mc. 14,23; Le. 22,20). Paharul acesta 
conţine băutura cu adevărat dumnezeiască și duhovnicească, din care, bând, 
toți aleşii lui Dumnezeu se vor bucura, după cum mărturiseşte Pavel (1 Cor. 
10,4). Așadar, o, iubitule, să nu te dezguști, nici să te întristezi pentru 
urâțenia dinafară a paharului, căci deşi nu se arată ochilor trupești, el pare şi 
este chiar foarte frumos pentru ochii sufleteşti; de aceea, apropiindu-te cu 
dragoste, ia-l și bea fiindcă săturându-ți sufletul el va potoli flacăra ce se 
înalță din pojarul necurăţiilor și domolind-o, o va răcori. 


Paharul morţii. De asemeni, să nu se amăgească ochiul tău de 
frumuseţea dinafară a celuilalt pahar, şi inima ta, râvnind marea iscusinţă cu 


care a fost făcut, să nu-l dorească, pentru că în el se ascunde o nebunie 
otrăvitoare, iar despre cei ce iau acest pahar spune Prorocul: Beau şi se 
tulbură şi devin nebuni” (ler. 25,16). Pentru cei ce beau din el zice iarăși un 
alt proroc: „Iulburatu-s-au și s-au clătinat ca beatul, iar toată înţelepciunea 
lor s-a năruit” (Ps. 106,27) şi tot fericitul acela zice: „Foc şi pucioasă şi 
suflare de vifor va fi partea paharului lor” (Ps. 10,6). Acesta este paharul 
despre care spune, iarăși, binecuvântatul acela: „Şi vor bea din el toţi 
păcătoşii pământului” (Ps. 74,8). Acesta-i paharul urgiei lui Dumnezeu, 
despre care el însuși zice: „la acest pahar de vin neamestecat din mâna mea 
şi vei adăpa toate neamurile şi vor bea și vor vărsa şi vor înnebuni” (ler. 25, 
15-16; vezi şi Apoc. 16,19 și 14,10). 


Pe lângă cele arătate, iată că pe aceste mese se află tot felul de bucate, 
iată că ţi se pun dinainte tot felul de poame, aici poamele vieţii și cele ale 
morţii, acolo pâinea vieţii și cea a morţii; iar tu pe care le vei voi, pe acelea 
le vei mânca. Să nu te amăgească însă fructul frumos al morţii, arătos la 
înfățișare şi îmbietor la vedere, ci adu-ţi aminte cum, odinioară, cu acest 
fruct s-a amăgit Eva și, dându-l și bărbatului ei, sărmanul neam al 
oamenilor s-a întors îndată spre moarte; căci şi tu, mâncându-l, îţi va părea 
dulce, dar mai apoi, schimbându-se în amăreală, îți va otrăvi sufletul, 
precum mărturisește loan: „Făcutu-sa — zice — gura mea ca mierea şi, după 
ce am înghiţit, amărâtu-s-a pântecele meu” (Apoc. 10,10). 


Masa necurăţiei. Pe masa necurăţiei stau pâinea și vinul nedreptăţii, iar 
cei care şed la ea mănâncă pâinea necurăţiei şi beau vinul nedreptăţii — zice 
înțeleptul (Prov. 4,17). Pe masa lăcomiei sunt întinse bucatele nesaţiului, iar 
cei ce mănâncă din ele nu cunosc saturarea. Oare nu despre aceştia zice 
Prorocul: „Sunt ca nişte câini fără de ruşine în suflet, care nu cunosc 
sațiul”? (Is. 56,11 şi Iez. 7,19). 


Masa curăţenei. Pe această masă stau puse înainte pâinea vieţii şi vinul 
nemuririi; zice Domnul: „Cel ce mănâncă trupul meu şi bea sângele meu nu 
va gusta moarte” (10.6,51). Pe această masă se găseşte fructul pomului 
vieţii, și cel care îl va mânca va trăi în veac. Pe masa aceasta se găseşte 
hrana cuvântului dumnezeiesc: „Nu numai cu pâine va trăi omul, ci şi cu tot 
cuvântul care iese din gura lui Dumnezeu” (Dt. 8,3; Mt. 4,4). 


Acum dar, o, vrednicul meu cititor, iată: ai în față masa dreptăţii, 
pâinea vieții, vinul nemuririi și fructul de viață dătător, și ţi se arată în chip 
clar și lămurit care sunt şi opusele, şi potrivnicele acestora. Osteneala mea 
este de a le semnala aci, însă depinde de voinţa ta pe care din ele să le alegi 
şi pe care să nu le alegi. 


Mai notează-ţi ca în Cartea întâia s-au însemnat pe margine capitolele 
pentru a se înțelege mai bine ce mărturii se aduc față de învinuirile din 
Cartea a doua. 


De asemenea, cele 77 de articole privitoare la Incheierea păcii îţi sunt 
arătate iarăși, prin capitole mici notate marginal, fiecare articol cu problema 
lui. 


Acestea dar cercetează-le, citeşte-le și străduiește-te să nu rămâi doar 
cu citirea lor: căci până ce nu le pui în aplicare nu ai nici un folos, după 
cum bine adeverește sfântul Grigore din Nazianz: „Învățătura celui care te 
învaţă nu valorează nimic dacă cuvântul lui nu se potrivește cu faptele”. Și 
precum zice Apostolul: „Nu cei ce ascultă, ci cei care împlinesc legile vor fi 
îndreptățiți” (Rom. 2,13; loan 13,16; Iac. 1,25). Aplecându-te asupra acestei 
osteneli a noastră din Sfintele Scripturi, dacă, după cum se întâmplă de 
obicei, vei găsi vreo greşală sau abatere, gândește-te — cine este fără 
greșală? — şi potrivește și îndreaptă cele greşite. lar milostivul Dumnezeu, 
în viaţă prosperă păzindu-te, să te facă să creşti și să sporeşti în orice bine, 
atât trupeşte, cât şi sufletește. 


Cel ce se roagă pentru binele tău, IOAN DIMITRIE CONSTANTIN- 
VOEVOD PREALUMINATULUI, PREACUCERNICULUI ȘI MULT 
ÎNVĂȚATULUI IOAN DIMITRIE CONSTANTIN - VOEVOD. 


Toate cele de la Dumnezeu dorite! 


Cu mare bucurie și plăcere am primit scrisoarea și cartea luminăţiei- 
tale, cu atât mai mult cu cât am recunoscut în aceasta prima roadă a 
învăţăturii tale. Te felicit pentru recunoştinţa ta, preaviteazul meu suflet! Cu 
înţelepciune ai judecat, ca eu, plugarul care am ostenit la holda minţii tale, 
după cuvântul Apostolului, să-i primesc cel dintâi roadele [II Tim. 2,6] care 
— să mă crezi, pentru că vorbesc fără nici o lingușşire — așa de frumoase și 
dulci la gust mi s-au părut, încât n-am putut să nu strig: „O, cu totul 
princiară retorică! Cu câte haruri şi cu câte glorii îi îmbogăţeşti în scurtă 
vreme pe cei ce te iubesc!” Și îndată mi-am adus aminte de acel pământ 
prea roditor pe care îl laudă Evanghelistul pentru că a rodit înmulțit sămânţa 
pe care am primit-o, și mi-am zis că parabola s-a împlinit, și în noblețea 
minții tale, care, primind modestele seminţe ale umilei mele învățături, a dat 
înmiit rodirea în învățături. 


Pe lângă acestea am admirat în același timp creştineasca ta râvnă care 
nu s-a lenevit ca, spre mărirea lui Dumnezeu, să aprindă îndată lumina 
harului și a învăţăturii dintr-însa în candela acestei cărțulii, mai ales pentru 
ca s-o vadă toți cei care au ochi scrutători și să mărturisească faptul că, 
acolo unde învăţătura găseşte o natură bună, adică o minte iscusită, precum 
e a luminăţiei-tale, pe cele grele le face uşoare, iar pe cele aproape cu 
neputinţă pentru cei mulți le face posibile. 


Demnă de laudă am cunoscut deci cartea aceasta, fiind valoroasă şi 
desăvârşită întru toate, şi tot așa o va socoti oricine nu va avea ochii 
sufletului întunecaţi de fumul invidiei. Căci cartea are atât un rost minunat, 
cât și înţelesuri înalte, învățătură cu totul ortodoxă, care este principiul 
cucerniciei noastre, o împărţire foarte judicioasă a părților după subiecte, o 
exprimare limpede, foarte plăcută și retorică, pe măsura limbii locale a 
moldovenilor, foarte bogată în argumente din Scriptura veche şi cea nouă, 
împodobită îndeajuns cu povestiri și zicale de-ale înțelepților păgâni şi, într- 
un cuvânt, atât de plină de învăţătură, încât cei mai mulţi care nu-ţi cunosc 
inteligența îngerească, datorită minunăţiei nici nu vor crede că este rodul 
ostenelii tale. Dar cum, după Tales, „timpul este mai înțelept decât toate 
lucurile” el va arăta, acolo unde există niște începuturi ca acestea, ce roade 
pline de slavă şi cât de nepreţuite rezultate va aduce sfârşitul. 


Călătorește deci bine cu darul lui Dumnezeu, prealuminate, întru 
dragostea învățăturii şi a înţelepciunii şi fii încredinţat că nu după mult timp 
înţelepciunea te va încununa, trecându-te în cartea marilor săi eroi. Să 
trăieşti, odor preadorit al Bisericii ortodoxe! Sporește necontenit prin 
înţelepciune în urcușurile către Dumnezeu și întru folosirile aproapelui! 
Amin. 


Smerit rob şi rugător al luminăţiei-tale, EREMIA CACAVELAS A LUI 
IOAN DIMITRIE CONSTANTIN-VOEVOD DIVANUL LUMII CU 
ÎNŢELEPTUL sau DISPUTA SUFLETULUI CU TRUPUL. 


CARTEA ÎNTÂIA 


1. Ţi se cuvine să ştii de cine a fost făcută lumea Înțeleptul: După cum 
mi se pare, voiam și doream să te cunosc, lume trufașă, amăgitoare şi 
vremelnică: Cine te-a zidit? Ce eşti? De cine ești? Și de când ești, cum 
petreci? 


2. Să crezi că lumea este făptura lui Dumnezeu Lumea: Eu sunt făptura 
şi creatura împăratului cel veşnic; sunt o grădină plină de pomi, de pomi 
plini de roade sau, mai adevărat, o vistierie plină de toate bunătăţile; de 
7207 ani m-a alcătuit Domnul în această frumoasă înfățișare; petrec cu 
oamenii și oamenii cu mine. 


3. Să ştii că lumea este trecătore. 


Înțeleptul: Fireşte, știu şi cred că eşti creatura lui Dumnezeu şi, de 
asemenea, grădină de flori, însă, după cât îmi dau seama, florile tale repede 
se ofilesc, și nu-și mai recapătă nicidecum frumuseţea dinainte; pomii și 
roadele pomilor tăi mă tem să nu fie ca pomul acela din care i-a poruncit 
Dumnezeu lui Adam să nu mănânce, iar el, călcând porunca Dumnezeului și 
ziditorului său, a mâncat şi cu moarte a murit; avuţiile vistieriei tale sunt 
nestatornice şi ca praful se risipesc; petrecerea ta cu oamenii și a oamenilor 
cu tine este deșertăciune şi amăgire, iar cât privește vechimea anilor tăi, tare 
mă mir că te rabdă Dumnezeu când eşti atât de amăgitoare, de mincinoasă 
şi de ucigătoare, şi nu te nimiceşte cu un ceas mai devreme! Dar, prin faptul 
că te suportă, el își arată preabogata sa milă și îndelunga-i răbdare. 


4. Nu te amăgi cu frumuseţile lumii. 

Lumea: Vai, om ignorant şi vanitos, cum poţi să spui că sunt 
amăgitoare şi mincinoasă? Nu te uiţi să-mi vezi şi să-mi cunoşti 
frumuseţile? Nu-mi vezi înfățișarea nobilă? Nu deslușeşti bunătăţile mele? 


Nu iei seama la desfătările şi la dezmierdările mele? 


5. Lucrurile lumii sunt ca praful în bătaia vântului. 


Înțeleptul: Văd frumuseţile și găteala ta ca iarba şi ca floarea ierbii și 
bunurile tale în mâinile tâlharilor și în dinţii cariilor; desfătările tale sunt 
praf și fum, ce se înalță în aer într-un nor mare și se spulberă deodată, de 
parcă nici n-ar fi fost. 


6. Să nu te întristezi văzându-i puternici pe împărații neamurilor. 


Lumea: Vai de tine, necugetatule şi prostule, ce tot zici că înţelegi bine 
lucrurile? Cu ce cunoaștere și cu ce socoteală spui cuvântul acesta? Uite, ia 
aminte şi gândește-te la împărați, cum dărâmă și întemeiază cetăţi, cum 
nimicesc şi adună oștiri, cum omoară şi iartă, cum iau și cum dau! 
Gândește-te la bogaţi, pe care eu îi îmbogăţesc, că nu le lipseşte absolut 
nimic şi dacă poftesc ceva obțin numaidecât! Oare nu eu le dau, sau nu de 
la mine iau ei acestea? 


7. Norocul în lume nu aduce fericire Inţeleptul: Și până când 
moștenesc ei acest bun și fericit dar al tău? 


8. Norocul este nehotărât. 
Lumea: Fără limită şi fără sfârşit. 
[9. Cel fericit pe lume este nenorocit] 


Înțeleptul: Mi-am dat seama şi este adevărat că nu au limită, pentru că 
tocmai când nici nu gândesc, atunci sunt lipsiţi și dezbrăcaţi de toate acestea 
şi sărăcesc, iar de la faimoasa și lăudata avuţie ajung la o sărăcie foarte 
înjositoare şi dispreţuită, şi astfel, sfârşitul, care trebuia să le fie bun și 
dulce și se cuvenea să le aducă bucurie, devine urât și amar. lar [omul] se 
întoarce în ţărâna sa cu o întristare de nedescris și sufletul i se chinuieşte în 
gheena, fără de milă și fără sfârşit în veci. 


10. la exemplu din istoriile vechi. 


Lumea: Bine am zis eu că îţi lipseşte cunoașterea și că te-ai înstrăinat 
de mintea ta. Oare nu ai citit istoriile și nu ai cercetat cronicile, ca să afli și 
să ştii în cât de puţin și de scurt timp câtă lume a supus împăratul 


Alexandru, fiul lui Filip; câte regiuni a cucerit, câte cetăți a dărâmat și a 
zidit, câte avuţii a câştigat şi cu câtă cinste s-a săvârșit în împărăţia sa? 


11. la exemplu de la Alexandru cel Mare. 


Înțeleptul: Ba am citit, am cercetat și chiar am aflat că o picătură de 
vin amestecată de o mică slugă a lui în puţină băutură, dintr-atâta măreție 
câtă avea, l-a coborât mai jos decât toţi, din împărăție în sărăcie, din tărie în 
neputinţă, din frumuseţe în urâţenie și întunecime şi, pe scurt, 1-a trecut din 
viaţă la moarte, din viu 1-a făcut mort și cu mare întristare i-a mutat sufletul 
în iad. Aceasta dar ţi-e binefacerea? Cu aceasta răsplăteşti pe cei ce se 
fălesc cu tine şi îşi pun nădejdea în tine? Acesta e sfârşitul şi soarta de pe 
urmă a celor ce susţin și gândesc că bunătăţile tale sunt fără de sfârşit? O, 
cât eşti de vrednică de ură și de dispreţ! 


12. Nu prin răutăţi, ci prin virtuţi să rămână vestit numele după 
moarte! 


Lumea: Așadar, cu asemenea cunoştinţă mergi şi cu o asemenea 
socoteală umbli, o, tu cel cu capul în nori? Eu am spus că bunătăţile mele 
sunt fără sfârşit, dar nu că cei ce le stăpânesc nu vor muri; căci chiar dacă 
mor ei, numele și gloria lor nu moare, nu trece, nu se sfârşeşte, ci rămâne în 
veci. De aceea străduiţi-vă cu toţii mai mult ca orice ca, murind, numele 
cinstit să vă rămână. 


13. Cu fapta rea nu vei dobândi nume vestit. 


Înțeleptul: Puah! cu ce dulceaţă de miere, amestecată însă cu otravă, 
dorești să mă îmbii și te străduieşti să fac în așa fel, adică să mă silesc să 
râvnesc și eu la slava bogăției tale, ca să dobândesc nume vestit și, precum 
Alexandru, să-mi împlinesc în scurt timp toate dorinţele trupului. Dar ce 
folos voi avea, când aceluia care a călcat atâta întindere de pământ și a 
supus atâtea împărăţii nu i-a rămas totuşi după moarte mai mult de şapte 
palme de loc? Ba încă nu el a moştenit acel loc, ci locul 1-a moștenit pe el, 
căci țărâna s-a ridicat pe pieptul lui, i-a umplut ochii, i-a astupat gura, cu 
aceasta dându-i pildă ca, nesăturându-se de, să se sature de lut. Și astfel, 
trupul acela, pe care oamenii îl socoteau a fi, pentru frumuseţea lui, fiu al 
lui Dumnezeu, l-au mâncat viermii şi gândacii pământului și, din ţărână 


fiind, tot în ţărână s-a întors. Voi fi oare eu mai vrednic decât el sau voi urca 
pe o treaptă mai înaltă? Spune acum, amăgitoareo, asta e împărăţia ta? Așa 
arată puterea ta? La aceasta se reduce slava ta? O, cât eşti de vrednică de 
râs, şi încă și mai vrednic de tot disprețul este cel ce te crede și te doreşte și 
agăţându-se de tine gâfâie, dar nu-ţi dă drumul! 


14. Frumuseţea lumii să n-o poftească inima ta. 
Lumea: Ce vrei să spui, oare, că nu sunt frumoasă? 
15. Indrăgirea frumuseţii aduce multă pagubă. 


Inţeleptul: Nu ești frumoasă, dacă te voi socoti urâtă, pentru a nu-mi 
pierde minţile din pricina frumuseţii tale. 


16.. De la lume nu vei agonisi nici un hine. 
Lumea: Şi cum, nu sunt bună? 


Inţeleptul: Nu eşti bună, dacă te voi cunoaşte că eşti rea, pentru ca prin 
răutatea ta să devin bun și la mai mare bine să ajung. 


17. Nu vei găsi în lume nici o înţelepciune, Lumea: Și ce, nu sunt 
înţeleaptă și plină de cunoștință? 


Inţeleptul: Nu ești înțeleaptă, dacă vreau să te socotesc nebună și prin 
nebunia ta să devin înţelept, mai cu seamă pentru că „înţelepciunea ta este 
nebunie” [I Cor. 3, 19]. 


18. In lume nu vei întâlni bunătate și odihnă Lumea: Și la aceasta mai 
ai să răspunzi: Oare nu sunt eu plină de toate bunătăţile? 


Inţeleptul: Nu ești plină, dacă ţin seama că eşti „deșertăciunea 
deșertăciunilor şi că toate ale tale sunt deșertăciuni” (Ecl. 1,1), 


19. Dumnezeu a făcut lumea spre binele, iar nu spre răul omului. 


Lumea: Oare ce fel de socoteală îţi faci de mă consideri mai rea decât 
orişice rău? Căci însuși creatorul meu şi Dumnezeu, după ce m-a făcut în 


chin desăvârşit, a zis: „Este bună” [Gn. 1, 31]. Vezi dar că sunt bună. 
20. După săvârşirea păcatului, lumea, s-a schimbat în rău. 


Înțeleptul: Într-adevăr, potrivit acestui cuvânt al lui Dumnezeu, eşti 
bună, pentru că preabunul Dumnezeu nimic rău, ci pe toate bune le face, de 
aceea eşti bună. Ba chiar așa erai şi pentru om, înainte să se fi amăgit el cu 
frumuseţea și dulceața acelui pom purtător de moarte, al cărui rod 
mâncându-l omul cel dintâi creat îndată a devenit muritor (căci Dumnezeu 
îl făcuse pe om nemuritor). După aceea tu, lume, ai devenit răutatea omului 
şi te-ai prefăcut în amăreală. Dar Dumnezeu, în bogata sa milostivire, 
nevrând ca făptura şi creatura mâinilor sale să se piardă și să dispară până în 
sfârşit, i-a făgăduit omului cu acest prilej un alt pământ și un cer nou. Pe 
acel pământ florile nu se veştejesc niciodată, pomii şi roadele lor nu se 
strică, ci rodesc peste măsură în toate anotimpurile, în cerul acela căldura 
soarelui şi răceala frigului sunt potrivite şi, mai cu seamă, arşiță ori secetă 
acolo nu vor exista, iarnă nu va fi, şi soarele nu va apune, căci nu va fi 
noapte. Într-un cuvânt, acolo nu va lipsi nici o bunătate, și nici un rău nu va 
atinge pe cineva. Dar acestea au fost făgăduite oamenilor drept moştenire 
cu condiția ca, renunțând la tine și urând deșertăciunile și amăgirile tale 
nefolositoare, să căutăm și să năzuim spre lucrurile cereşti și ale veşnicei 
noastre moșteniri. Precum a cântat poetul: „O, minte, gândește-te cu cinste 
la cer și priveşte cu dispreţ atracțiile pământești”, iar un alt poet: „Cerul este 
patria noastră”. 


21. Pentru nimicirea păcatului trebuia să vină în lume Hristos, noul 
Adam. 


Lumea: Eu zic că tu n-ai citit Sfânta Scriptură. Oare nu zice 
Evanghelia că „Dumnezeu şi părintele într-atât a iubit lumea (adică pe 
mine) încât şi pe fiul său unul născut mi l-a dat”? [lo. 3, 16]. Tu, dar, 
nebuniile, cum, în ce chip şi de ce să mă urăști? 


22. Venirea Domnului și nimicirea păcatului au fost prezise mai înainte 
de proroci. Apoi, venind el, ne făgăduieşte împărăţia sa. 


Înțeleptul: Ba am citit, dar dacă Tatăl ceresc ţi 1-a dat pe fiul său, nu ți 
1-a dat ca să-l uneșşti cu tine, ci tocmai pentru ca să-i despartă de tine pe ai 


săi şi ca să-i deosebească pe aleşii săi, pentru ca nu cumva, umblând în 
lumina ta, ei să moştenească întunericul cel veşnic; ci socotind întunecoasă 
lumina ta, să dobândească lumina soarelui celui neapus. Pentru că orice om 
conştient consideră lumina ta întuneric, frumuseţea ta urâţenie, bunătatea ta 
răutate, liniștea ta zgomot și dezordine, așa încât se fereşte de tine și te 
urăşte, în acest chin mărturisește evanghelistul Ioan că: „Lumina luminează 
în întuneric și întunericul nu a cuprins-o” (lo. 1, 5). 


23, Cunoaște-l pe Dumnezeu după lucrurile sale. 


Lumea: O, nepriceputule, dar ochii pentru ce îi ai? Oare nu pentru ca 
să priveşti lumina mea plăcută și preafrumoasă? Sau, poate, nu vezi aceşti 
doi aştri mari pe care mi i-a dat preaputernicul Dumnezeu: unul să lumineze 
ziua, altul să lumineze noaptea? Şi aceasta nu pentru altceva decât ca să-ţi 
lumineze ochii și să-mi priveşti nepreţuitele frumuseți şi să-ţi faci treburile 
tale. Așadar, cum să nu fiu eu dorită? la gândeşte-te, nesocotitule: când 
lumina soarelui e acoperită de nori sau de neguri, zici că vremea este 
întunecată și tristă şi o dată cu vremea ţi se strică şi buna dispoziţie; iar când 
e noapte fără lună și tu te afli obosit de drum, câtă frică îţi este să nu dai de 
vreo primejdie și cât de mare ti-ar fi bucuria și veselia dacă ea i-ar lumina 
cât de cât calea, ca să poți cunoaşte încotro mergi? Mai mult chiar, 
ușuraticule, în legătură cu aceasta du-te şi întreabă-l1 pe cel orb cât de mare 
e dulceața luminii mele şi ce n-ar da el s-o dobândească; întreabă-l pe 
acela, şi-ţi va spune dulceaţa luminii mele, și așa vei învăţa şi tu să mă 
poftești precum ţi se cade a mă pofti şi să mă iubeşti și să-mi mulțumești. 


24. Spre bine iar nu spre rău să te foloseaţi de darurile care ţi-au fost 
date. 


Înțeleptul: Dumnezeu atotputernicul nu a făcut numai aceşti aştri, ci 
încă unul. Pe aceştia doi el i-a făcut ca să lumineze omului deasupra 
capului, iar pe al treilea înăuntrul capului. Pe cei dinafară i-a creat (după 
chiar spusa ta) pentru luminarea ochilor mei ca, privindu-i, să-l cunosc pe 
cel ce i-a făurit şi, cunoscându-l, să nu-l uit; şi după cum ei îmi luminează 
ochiul totdeauna, așa și el să fie continuu slăvit de mine. Dar nicidecum nu 
i-a creat, precum ai zis, pentru ca, privindu-te pe tine, să-ţi îndrăgesc 
deşertăciunile (căci nebun este oricine îndrăgeşte ceva în zadar). lar astrul 
dinăuntrul capului este rațiunea mea, cu care m-a luminat dătătorul de 


lumină, Dumnezeu, ca să pot socoti (o dată ce făpturile sale sunt atât de 
frumoase, atât de alese, atât de luminoase) cu cât va fi el însuşi mai 
luminos, mai frumos şi mai strălucitor; deosebirea aceasta nu va fi oare ca 
aceea dintre întuneric și lumină? Căci astfel propovăduieșşte şi loan, că 
„Dumnezeu este lumină, iar lumea întuneric” [lo. 3,19]. Tu dar, fiind 
întuneric, cum să nu te urăsc, iar el, fiind lumină, cum să nu-l iubesc? Şi cât 
de nebun ar fi cel ce ar îndrăgi mai mult întunericul decât lumina! Într- 
adevăr, acela ar fi mai nebun decât tine. Deci şi eu știind că acela este cel 
mai frumos şi cel mai luminos, se cuvine să socotesc lumina ta întunecime, 
negură și miez de noapte fără de lumină; pe el să-1 laud și să-l proslăvesc, 
să mă închin lui şi să-l iubesc; iar pe tine să te defăimez, să te dispreţuiesc, 
să te urăsc și să te ocărăsc; căci a lui este lumina, şi el este lumina cea 
adevărată, iar a ta este stricăcioasă, şi tu eşti întunericul cel primejdios. 


25. Fii orb, mut și surd la poftele lumii! 


Lumea: Tu, om ignorant, îmi vine sa râd într-una de tine. Nu vezi oare 
că și tu tot în mine și prin lumina mea umbli, și te slujeşti de ea în toate 
treburile tale, şi mai zici totuşi că n-am lumină? 


26. Cugetă la cele de pe urmă. 

Inţeleptul: Cât priveşte credinţa mea, bine m-ai numit „ignorant”, căci 
din ale tale nimic nu ştiu; şi chiar dacă ştiu ceva, ştiu că ele sunt 
mincinoase. lar dacă (după expresia ta) sunt lipsit de discernământ, pentru 


motivul acesta sunt, că, umblând prin tine, umblu ca şi cum nu m-aș afla în 
tine. 


Inţeleptul: O, lume, mai doresc să te întreb: ce le dăruieşti acelor care 
te slujesc așa cum îţi place? 


27. Bogăția este cauza multor rele Lumea: Orice vor dori. 
Înțeleptul (ispitind): Eu doresc bogăţie. 


28. Crescând bogţiţia, sporește lăcomia, iar din lăcomie se naște 
invidia. 


Lumea: În peretele casei tale, zidit de străbunicul tău, a ascuns el o 
comoară nemăsurată. Mâine cel mai devreme sau poimâine peretele se va 
surpa, şi vei găsi acolo comoara pe care a zidit-o strămoșul tău,; mai mare 
decât ai râvnit; iată dar că te-am îmbogăţit. 


Inţeleptul: O, lume, eu doresc însă şi mai mult: vreau să devin vestit şi 
cu nume mare. 


29. Invidia este fratricidă. 


Lumea: Fratele sau prietenul tău, având multă avere, trăieşte și o duce 
foarte bine. Nu e însă bine ca el să fie egal cu tine și de aceeaşi măsură. Cu 
bogăţia pe care ai găsit-o în zidul străbunicului caută deci să faci în așa fel 
încât să-l ucizi și, omorându-l, să iei şi averea lui. lată cum vei deveni mai 
bogat, mai vestit și mai lăudat decât toți. 


30. Lacomul vrea ca toţi să fie săraci. 


Inţeleptul: O, lume, dar eu doresc și proprietăți și moșşteniri, adică sate, 
ogoare și vii, ca să mă întăresc mai mult și să dobândesc un nume și mai 
slăvit. 


Lumea: lată, eu ţi-am dat bogăţie multă; du-te deci la cei care datorită 
sărăciei îşi vând proprietăţile şi satele şi, găsindu-se la mare strâmtoare, le 
vei cumpăra toate la un preţ mic. În felul acesta iată că vei ajunge om cu 
moşii şi cu ogoare. 


31. Neajungându-i ogoarele, pofteşte sate; cel mândru socotește că 
numai el este om, iar ceilalți animale. 


Inţeleptul: O, lume, dar mai vreau şi târguri și cetăți. 


Lumea: lată că aproapele tău, adică vecinul tău, are târg şi cetate, ceea 
ce nu au alți vecini mai bogaţi decât tine; dar tu îl întreci prin bogăţia 
arginților. Cheltuieşte deci şi tu ceva dintr-al tău şi ucide-1 (tu însuţi sau cu 
mâinile altora) sau izgoneşte-l. Altcineva străin nu va încerca să le 
cumpere, şi chiar dacă ar încerca să se amestece, se va teme de tine, 
deoarece ești vestit în bogăţie şi putere. Și aşa, nesporind preţul, le vei 


dobândi uşor şi la un preţ mic, iar în felul acesta vei dobândi și târgul, și 
cetatea. 


32. Bogatul urmăreşte scaunul cel mai înalt Inţeleptul: O, lume, după 
toate acestea, eu cer și doresc onoruri sociale. 


Lumea: Oriunde ai fi, du-te printre oameni, și ei, aflând că eşti bogat, 
te vor pofti la locul de frunte și în capul mesei; oricine te va vedea se va 
scula în picioare, închinându-ţi-se. lată cum în felul acesta și onoruri vei 
afla. 


33. Dumnezeu este vrăjmaș bogatului mândru. 


Inţeleptul: O, lume, dar eu doresc o onoare și mai mare decât aceasta, 
şi anume, să fiu înălţat printre cei ce stăpânesc. 


Lumea: Du-te la orice poartă împărătească sau domnească, şi vei vedea 
că prin faima bogăției tale şi, ceva mai mult, prin puterea ei, îţi vor da rang 
boeresc, şi încă pe cel mai mare, până când cu ajutorul banilor, dacă vrei, 
poţi să dobândești și domnia şi crăia, ba chiar și împărăţia. lată, dar, că nu-ţi 
lipseşte toată onoarea din lume. 


34. Este greu să ai şi bogăţiile și raiul, pentru că nimeni nu poate sluji 
la doi stăpâni. 


Inţeleptul: O, lume, împreună cu acestea aș vrea să agonisesc și să 
moștenesc și împărăția cerurilor. 


Lumea: O, dulcele meu prieten, oare nu-ţi este destul şi nu-ţi ajunge că 
nu ţi-a lipsit tot ce ai dorit în lume? Oare aflându-te tu într-atâta onoare şi 
slavă, o să te mai gândești la moarte? Te mai compari poate cu ceilalți 
oameni? Dar cine mai e ca tine, cine se aseamănă cu tine? Îţi lipseşte oare 
ceva? Așadar, bunul meu prieten, de ce te amărăști făcându-ţi atâtea gânduri 
şi socoteli şi de ce te gândești la lucruri care-ţi aduc mâhnire? Iată, ai în faţa 
ochilor toate cele ce-ţi plac; lasă deci acum celelalte socoteli şi stai numai 
de mănâncă, bea, înveselește-te, căci atâtea câte ai niciodată nu le vei 
termina. 


35. Dacă eşti înţelept, împarte-ţi viaţa în trei perioade. 


Înțeleptul: O, lume, ştiu că au mai existat mulți alţii ca mine şi chiar 
mai puternici, dar până la urmă ce-au devenit? Ce au devenit acei mari regi 
ai perșilor, atât de lăudaţi și de vestiți? Unde sunt Cirus şi Cresus? Unde 
sunt Xerxes și Artaxerxes, care se considerau ei înșiși zei și se socoteau mai 
puternici decât toţi oamenii din lume până într-atât încât au încercat să 
domine întinsul mării şi valurile furtunii, poruncind oamenilor lor să bată 
marea cu vergi şi s-o încingă în fiare, pentru că le-a stricat podul pe care l- 
au făcut peste mare în strâmtoarea Chersonez (numită acum pe turcește 
Bogaz-hisari); ei, care au arătat şi multe alte fapte vitejeşti? Unde este 
macedoneanul Alexandru cel Mare, numit astfel nu pentru că ar fi fost mare 
cu vârsta, ci pentru marile şi minunatele lui războaie şi victorii asupra 
țărilor? Și, ca să nu te mai întreb de alți vechi şi vestiți împărați ai grecilor, 
ci despre cei mai recenți, spune-mi unde este Constantin cel Mare, care a 
întemeiat Cetatea? Unde este Justinian, cel ce a zidit minunata și de întreaga 
lume lăudata și până la toate marginile pământului mult vestita biserică 
numită Sfânta Sofia? Unde sunt Dioclețian, Maximilian şi Iulian, acei mari 
şi puternici tirani? Unde sunt Teodosie cel Mic și Teodosie cel Mare? Unde 
este Vasile Macedoneanul, cu fiul său Leon înțeleptul? Dar toţi ceilalți mari, 
puternici și vestiți împărați ai grecilor? Unde sunt regii Romei, ai cetăţii 
aceleia care a învins întreaga lume? Unde este Romulus, cel ce a întemeiat- 
o, şi toţi ceilalți până la Caesar Augustus, căruia i s-au închinat toţi 
stăpânitorii? Și, ce să-ţi mai spun, unde sunt bunicii și străbunicii noștri? 
Unde ne sunt fraţii şi prietenii noştri, cu care până mai ieri-alaltaieri ne 
întâlneam și petreceam cu toți la un loc şi care acum au dispărut din 
mijlocul nostru, părându-ni-se că n-ar fi existat niciodată? Spune-mi dar, 
acum, despre toţi aceştia, adevărat și fără înșelăciune, cum și în ce fel s-au 
săvârşit? 


36. Când vine moartea, la ce foloseşte bogăţia? 


Lumea: Prietene, grea întrebare mi-ai pus, dar întrucât ești atât de 
dornic să ştii, iată, îți voi povesti cu sinceritate despre toţi cei de care mă 
întrebi. Potrivit unei necesități a neputincioasei firi omenești toţi aceştia — 
să fii tu sănătos — au murit. Părăsindu-mă pe mine, ei și-au schimbat locul, 
zicând că vor să trăiască mai mult în altă parte, nu ştiu unde. 


37. Gol ai ieşit din pântecele maicii tale, gol vei intra în pământ. 


Inţeleptul: Și spune-mi, după moartea lor, dintr-atâta avere și comoară 
câtă aveau ce-au luat și au dus cu ei? 


Lumea: Află că s-au dus înveliți numai într-o bucată de pânză veche, 
ca şi cum ar fi fost îmbrăcaţi în cămașă de mătase, așezați în sicriu, ca şi 
cum ar fi fost învestmântaţi în haină de purpură, și aruncaţi în groapă, ca şi 
cum s-ar fi odihnit în palatele și curțile cele mari și fastuoase. Iar altceva 
nimic n-au luat să ducă cu ei, nici în sân şi nici în spate. 


38. Unul este sfârşitul tuturor: moartea Înțeleptul: Bine, cât priveşte 
viaţa și averea lor, mi-ai spus adevărul; dar despre sufletele lor, oare cum 
socoteşti să fie şi cum o duc ele în lumea aceea fără de sfârşit? Mai cu 
seamă la asta vreau să-mi răspunzi iară fără minciună. 


Lumea: îţi voi răspunde acum după socoteala voastră, adică așa cum 
gândiţi voi, cum că cei buni sunt moștenitorii raiului, iar cei răi — ai iadului. 
Să ştii deci că, dacă aşa stau lucrurile, mai mulţi se află în iad decât în rai. 


39. Nechibzuinţa aduce suferință. 


Înțeleptul: O, lume înșelătoare, așadar acesta este sfârşitul la care îi 
duci pe acei ce-ţi slujesc după cum vrei și după cum îţi place? Deci ca 
răsplată a ostenelii lor le arăţi iadul? Dar atunci cum să nu fii tu înșelătoare 
şi mincinoasă? Nu mi-ai spus adineauri că bunurile tale nu au sfârșit? Dar 
nu este oare avuţia ta fum și bunurile tale pulbere, desfătările tale praf 
spulberat de vânt, iar cinstea și slava ta ocară şi defăimare? Ce-ai făcut din 
sceptrul împăratului de care se cutremura, spăimântându-se, lumea întreagă, 
de a i cărui sosire numai auzind cineva trimitea cheile cetăţii înainte să fi 
ajuns acolo, ale cărui bogății erau fără număr și puterea de neînvins; caii şi 
carele lui, iuți şi multe; călăreţii lui, viteji; pedestrașii lui, puternici şi 
învesmântaţi în zale, iar armele lor, ascuţite şi înfricoșătoare, mereu gata 
pentru vărsări de sânge; cetățile lui mari și încăpătoare, cu ziduri înalte şi 
groase, cu șanțuri adânci și largi, cu coloanele de la intrare groase şi solide; 
vitele lui numeroase, scumpe şi arătoase? Unde sunt ţiitoarele lui cele alese, 
care întreceau în frumuseţe toate fetele din lume? Dar viile lui cele bogate 
în rodul strugurilor, dar grădinile împodobite şi înfrumuseţate cu tot felul de 


flori frumoase, dar clădirile și palatele lui cele minunate, zidite din piatră 
cioplită și măiestrit sculptată, frumos pardosite cu tot felul de marmură 
scumpă? Răspunde-mi dar şi pentru acestea, sincer şi amănunţit, ce le-ai 
făcut? 


40. Dumnezeu schimbă și mută împărăţiile. 


Lumea: O, vai mie, ţi-am spus că puţine știi și pe cele mai multe nu le 
ştii. Eu nu sunt amăgitoare, cum mă batjocorești tu, ci sunt dreaptă şi pe 
toate le fac cu dreptate, pentru că pe câţi îi cuprind în mine, pe toţi îi tratez 
ca pe proprii mei fii. După cum un tată cu mulţi feciori, cărora le împarte 
averea și bunurile sale, de i se întâmplă să moară vreunul dintre ei, averea 
aceluia o împarte tot fraților răposatului, şi deci copiilor săi, la fel fac şi eu. 
De aceea nu mă voi rușşina să-ţi spun adevărul despre toate cele ce m-ai 
întrebat, pentru că nu nedreaptă şi vrednică de ocară mi-a fost purtarea, ci 
dreaptă şi demnă de laudă: sceptrul lui l-am dat altuia; averea şi bunurile 
sale le-am împărțit celor ce nu s-au ostenit să le dobândească; puterile și 
strășnicia lui le-am legat între patru scânduri, aşezându-le în pântecele 
pământului; caii și carele le-am sfărâmat pe câmpii; pe călăreţii lui, în 
munţi, și pe pedestrașii săi, în șesuri, i-au mâncat vulturii şi alte păsări; 
armele lui le-a ros rugina, cetăţile lui le-au nimicit alţii, făcându-le una cu 
pământul, şanţurile lor s-au umplut cu gunoi și acele frumoase coloane le-a 
risipit pustietatea; vitele lui le-am făcut ospăț întins jivinelor; gardurile 
viilor lui le-am dat pradă focului, iar strugurii lor i-au strivit picioare 
străine; livezile și pomii cu roade dulci s-au tăiat de orice secure şi de toată 
mâna ce nu le-a sădit; ţiitoarele lui cele alese le-am făcut desfrânatele 
cetăţii; florile grădinilor lui le-au cules mâini străine și le-au mirosit nări 
străine; palatele lui le-am prefăcut în sălașuri de bufniţe și cucuvele. Iată 
deci, aceasta este dreptatea, ca toate darurile mele să le moștenească şi să le 
stăpânească toți. 


41. Agonisind lumea, în mare primejdie te afli să-ţi pierzi sufletul. 


Înțeleptul: Tocmai de aceea, o, lume înșelătoare, n-ai să-ţi poţi bate joc 
de mine, fiindcă eu am știut că toate averile tale sunt ca norii și ca umbra 
norilor. Ba mi-am mai dat seama că chiar de te-aş dobândi pe tine și 
întreaga-ţi avuţie, la ce mi-ar folosi dacă pierd şi lucrul cel mai nepreţuit — 


sufletul? De aceea nu-mi voi pune niciodată nădejdea în averile tale, aşa 
cum nu-mi pun nădejdea să călătoresc pe mare fără corabie. 


42. Nu te amăgi cu cei câţiva care, împărați şi bogaţi fiind, au dobândit 
împărăţia cerurilor. 


Lumea: Dar pentru ce motiv și de ce să-ți pierzi sufletul? Socoteşti 
oare că agonisind bunurile mele și desfătările mele îţi vei pierde sufletul? 
Acuma văd, o, cinstite prietene, că nu foloseşti o bună judecată în purtarea 
ta, ci cugeţi numai la cele ce duc spre rău, şi nu spre bine. Căci dacă ai 
judeca lucrurile pe toate părţile (ceea ce s-ar și cuveni să-ţi bagi în minte), 
nu ai mai nutri asemenea gânduri în capul tău, ci ţi-ai aminti de David, care, 
deși împărăţind întru atâta slavă, cu oşti cu bogăţie, i-au dăunat oarecât de 
puţin sufletului zestrele mele cele alese? Ba dimpotrivă, a fost și împărat şi 
proroc, iar după moarte, chiar şi sfânt, şi s-a învrednicit de rai. Așadar, de 
vreme ce te numești înțelept, renunță să mai dispreţuieșşti frumoasele 
podoabe ale zestrelor mele. Fiindcă nu numai David, ci și alți numeroşi 
împărații bogaţi, cinstiţi, mari, puternici şi vestiți, care umblau toţi 
înveșmântaţi în mult îndrăgitele mele podoabe, n-au fost atingi din pricina 
lor, nici cât negru sub unghie, de vreo lipsă în ce privește binele sufletului, 
ci, după cum ţi-am amintit mai sus, s-au făcut vrednici de împărăția 
cerurilor. 


43. Pe mulţi oameni întăriţi în multe virtuţi i-a întors lumea la mari 
nebunii. 


Înțeleptul: Ascultă, lume lacomă să ucizi sufletele oamenilor; aceste 
pilde pe care mi le arăţi adesea și îndelung le-am studiat şi cercetat, şi le-am 
aflat drept foarte periculoase. Hai, aminteşte-ţi și tu de acest lăudat împărat 
şi proroc David, în ce stare l-ai adus odată, când s-a lăsat prins în mreaja 
capriciilor tale lumești; nu numai că i s-a scurtat viaţa, ci, de unde avea să 
moștenească raiul, era cât pe aci să-l înghită gheena. Acest lucru s-a 
întâmplat pe vremea când, îndemnat de tine, lume răuvoitoare omului, a 
căzut în păcat cu Versavia, soția lui Urie Hititul. De-abia a scăpat atunci din 
laţul tău, căci îndată şi-a dat seama de spurcatu-ţi îndemn și a şi început să 
se mărturisească (după adeverirea prorocului Nathan) și să zică: „Miluieşte- 
mă, Dumnezeule, după mare mila ta, că fărădelegea mea eu o cunosc şi 
păcatul meu înaintea mea este pururea” [Ps. 50,1-2,4], Şi chiar fără 


cercetare ştiu că împreună cu prorocul David, cu care te lauzi, fiul său ţi-a 
zis: „Deşertăciune a deşertăciunilor, toate sunt deşertăciune” [Ecl.1,1], 
adică tu eşti deșertăciune şi lucrurile tale sunt deșertăciuni. Şi am auzit chiar 
şi ce ai pus la cale împotriva fiului său, preaînţeleptul Solomon, care după 
marea îndrăzneală ce o avea înaintea lui Dumnezeu încât i-a vorbit el însuşi, 
gură către gură, a sfârşit prin a se lăsa prostit de tine şi călcând 
dumnezeiasca poruncă şi-a luat femei şi fete străine printre ţiitoarele lui. În 
felul acesta el, cel minunat întru înțelepciune, prin desfătările tale — fiind 
înconjurat și de frumuseţea femeilor — a fost mutat de la înțelepciune la 
nebunie, de la curăţenie la spurcăciune, de la dreptate la nedreptate și a fost 
prefăcut din sfânt în păcătos până într-atâta, încât a înălțat și temple unor 
idoli făcuţi de mână. 


Acum dar, de vreme ce ai fost în stare să mergi cu meşteșugirile tale 
până acolo încât şi pe acel preaînțelept, care a fost lăudat pentru 
înţelepciunea lui de gura cea negrăită a lai Dumnezeu, l-ai determinat să-și 
piardă credinţa acelui Dumnezeu, cu atât mai mult pe mine, sărmanul, care 
din înțelepciunea lui nu o parte sau o treime, dar nici măcar o miime dintr-o 
mică parte nu am, cum n-ai să mă înșeli și cum n-ai să mă prefaci după cum 
îți e voia? Și așa să mă faci să-mi uit cu totul de Dumnezeu, creatorul și 
dătătorul vieţii mele, să-l părăsesc pe cel ce a zidit cerul şi pământul, marea 
şi cele din lăuntrul ei, și să mă închin aurului, argintului şi lucrurilor făcute 
de mâini omenești, iar prin desfătările tale, mâncărurile și băuturile tale, să- 
mi slăvesc pântecele în loc de Dumnezeu. De aceea fericitul Pavel, 
învăţându-mă cu putere și cu tărie să mă feresc de asemenea lucruri, mi le 
interzice într-un chip frumos și minunat |[Filip. 3,19]. 


44. Auzind că mulţi prin avere au moștenit raiul, să nu râvneşti sub 
acest pretext bogăţia, deoarece pe cei mai mulți ea i-a dus în iad. 


Lumea: Vai, omule naiv, iarăși te abaţi de la judecata cea dreaptă și 
bună. Socotești cumva că fiind împodobit cu zestrele mele, încărcat și 
îmbogăţit cu averile mele îţi vei pierde sufletul? Nu înţeleg de ce-mi tot 
spui că prin desfătările mele cuviincioase te vei închina idolilor! O, minune 
a marii tale ignorante și a greutăţii minţii tale necioplite! Dar nu ţi-ai dat 
seama că prin avere multa vei fi de mult folos sufletului tău? Cu avuţia poţi 
zidi biserici, mănăstiri, fântâni, poduri; cu avuţia poţi elibera robi şi izbăvi 


datornici; cu avuţia poţi să miluieşti, să întăreşti pe cei slabi. Dar, mai cu 
seamă, n-ai citit în Sfânta Scriptură (sau poate ești neştiutor de carte) că 
împărăţia cerului este foarte ieftină, pentru că o femeie aruncând doar doi 
bani în vistierie şi-a cumpărat împărăţia cerurilor? [Mt. 2]. Cum să nu fie 
deci fericită avuţia mea și cum nu ai fi nebun dacă nu te-ai strădui să o 
dobândești, de vreme ce ea este binefăcătoare atât pentru sufletul, cât şi 
pentru trupul său. 


45. Crescându-ţi averile să nu ţi se împietrească inima. 


Înțeleptul: Oh, lume linguşitoare, cum mă linguşeşti ca să mă înșeli? 
Cu toate că, într-adevăr, sunt naiv şi nu ştiu carte, precum ai spus, însă după 
puterile mele am cercetat Sfintele Scripturi și tot în acea sfântă şi adevărată 
Scriptură am aflat undeva spunându-se că un tânăr 1-a întrebat pe Domnul 
nostru lisus Hristos: „Bunule învăţător, ce trebuie să fac ca să moştenesc 
viaţa veşnică?” [Mt. 19,16 şi urm.]. Bunul învăţător i-a dat buna învăţătură 
să se păzească şi să fuga de toate cele pe care legea şi credinţa le opreşte și 
să respecte şi să facă toate cele ce legea și credința îndeamnă și poruncește 
să fie făcute, iar el i-a răspuns că toate acestea le respectă şi le împlineşte 
spunând: „Toate acestea le-am păzit din tinerețea mea”. Atunci Domnul i-a 
arătat cerința cea mai înaltă, zicându-i: „Mergi și vinde-ţi toate averile şi dă- 
le săracilor”. Atunci nenorocitul, fiind deprins cu îndrăgirea ta și cuprins de 
amăgirea ta, rău s-a întristat şi peste măsură s-a mâhnit, și mai degrabă te-a 
ascultat pe tine, lume vrednică de dispreţ, decât pe învățătorul pe care îl 
mărturisise mai înainte drept bun. Și astfel s-a întors întristat, cu inima 
zdrobită, fiindu-i greu să împlinească porunca cea bună a bunului învăţător. 
De ce oare? Nu pentru că era deprins cu tine, cu desfătările tale și dedat cu 
totul plăcerilor tale? Şi astfel el, prin avere, mai tare și-a închis și a pierdut 
împărăţia cerurilor decât să o deschidă și să o câştige, pentru că într-atât de 
strimtă şi de îngustă i s-a făcut, încât mai ușor să-i fie cămilei să intre prin 
urechea acului decât lui în împărăţia cerurilor. De aceea mă tem că nu voi 
da banul, ca femeia cea sărmană, ci mă voi întrista ca bogatul atunci când 
mi-l cere cineva. Deci nici cu aceasta nu mă vei amăgi, căci n-am nevoie 
de bogăţia ta. 


46. Lumea este o temniță, deci pentru ce să fie iubită? Lumea: Așadar, 
acum tu nu mă iubeşti de loc? Inţeleptul: Ba te iubesc, cum te-a iubit și 


fericitul David, care te socotea o temniţă; și iarăși întocmai ca David mă rog 
cu umilință atotputernicului Dumnezeu, zicând: „Scoate din temniţă sufletul 
meu ca să se mărturisească numelui tău” [Ps. 141,10]. 


Lumea: Şi această vorbă a ta e mai degrabă spre ură și ocară decât spre 
dragoste şi laudă. Mai mult chiar, îmi spui că sunt temniţă. Pentru ce? într- 
adevăr, îmi vine să râd de întunecata-ţi orbire! Dar bine, sărmane, nu mă 
vezi cât sunt de largă și încăpătoare, luminoasă şi frumoasă, aleasă și 
drăgăstoasă? Întreabă-i pe cei ce stau închiși în temniţă să-ţi spună ce 
înseamnă închisoarea temniţei şi ce libertatea mea. 


47. Pofta neînfrânată împinge sufletul spre moarte. 


Înțeleptul: într-adevăr, după socoteala ta smintită şi după cum îţi pare, 
tu ești largă şi încăpătoare, dar spre a face răutăţi, iar nu binefaceri; eşti 
luminoasă și arătoasă ca să luminezi și să arăţi căile cele urâte, să provoci 
vărsări de sânge şi să pierzi suflete. După socoteala mea, însă, înţeleg bine 
şi cunosc frumos că te sileşti cât poţi să mă faci să umblu cu poftă slobodă 
şi cu dorința neînfrântă prin întunecoasa ta lumină. Astfel, o dată cu lumina 
ta, mă va cuprinde bezna nebuniei, mă voi afla veşnic în pierzanie și în 
osândă și mă voi chinui cumplit și fără de sfârșit. 


48. Nu există fericire în lume și nici pământean fericit. 


Lumea: Vai, vai, cum nu poţi pricepe şi nu te poţi învrednici să cunoşti 
că cei ce petrec liber întru mine sunt fericiţi și plini de toate, și astfel să te 
sileşti a trăi și tu împreună cu ei! 


49. Ferice de cel care nu s-a amestecat cu lumea Înțeleptul: Ba minţi, 
ca una ce ești îngâmfată și mincinoasă, căci înțeleptul fericeşte nu pe acela 
care locuieşte în tine, ci pe acel ce a ieşit din tine și, mai ales, pe cel ce încă 
nu a intrat în tine. Nici cu aceasta deci nu mă poți birui. 


50. Omul drept nu se va clinti, orice i s-ar întâmpla. 
Lumea: O, sărmane, netrebnicule şi ignorantule! Dar patriarhii, 


prorocii, apostolii, mucenicii și ceilalți sfinţi, oare nu toți au umblat 
împreună cu mine și nu s-au servit toți de mine? Dar de vreme ce toţi 


aceştia, pe care eu i-am păstrat în mine ca într-o vistierie, ca pe nişte odoare 
scumpe, sunt numiţi fericiţii, tu de ce-mi arunci vorbe atât de nevrednice și 
îmi dai răspunsuri necuviincioase? 


51. Lepădându-te de lume, vei dobândi pecetea fericirii. 


Înțeleptul: Acum devii flecară şi mincinoasă. Nu cumva socoteşti că 
sfinţii pe care i-am pomenit mai sus au fost dintru tine sau îţi închipui că s- 
au amestecat cu tine? Dimpotrivă, ei, fericiţii, au dobândit pecetea fericirii 
lepădându-se mai întâi de tine și de dulceţile tale. Şi aceia, de trei ori 
fericiţii întru pomenire, s-au lepădat nu numai de tine, ci chiar și de ei înșiși, 
păzind porunca bunului lor învăţător, care zice: „Cine vrea să mă urmeze să 
se lepede de sine” [Mt. 16,24]. Ei până într-atâta te-au urât, încât, când le 
spunea cineva că vor muri, vor pieri adică dintru tine, încercau o bucurie 
negrăită, de nedescris. Faţă de o asemenea fericită, iar nicidecum zadarnică 
bucurie, oricât de cumplită, înveninată și nemiloasă ar fi fost moartea, ei n-o 
băgau în seamă. De aceea unii dintre ei, intrând în foc, păreau că intră în 
rouă, alții intrând în ger și în gheață păreau că intră în căldură și în baie; 
unii iarăşi, în timp ce erau bătuţi cu vine de bou, se purtau ca și când ar fi 
primit daruri, iar alții, când erau târâţi în fugă nebună, legaţi de cozile unor 
cai sălbatici şi zdrobiţi pe pietrele ulițelor, se purtau de parcă ar fi fost la 
plimbări şi desfătări. La fel, mulţi alții, răbdaţi nenumărate alte chinuri 
peste măsură, de neîndurat, dar nu se fereau de toate acestea, ci, dimpotrivă, 
alergau spre ele, adică spre chinuri, cu inima bucuroasă și sufletul înveselit. 
De ce oare? Pentru ca să scape de tine cu un ceas mai devreme și pentru ca 
să atingă sfârşitul către care se străduiau să ajungă încă din copilăria lor. Tot 
aşa şi sihaştrii (o, fericiţii, că şi-au ales partea cea mai bună), care de ura ta 
vrednică de ură fugeau să se ascundă la un loc cu târâtoarele veninoase și cu 
fiarele cumplite, singuri, fără însoțitori, în munţi înfricoșători, în singurătate 
şi în văgăunile unor peșteri foarte adânci. De ce oare? Pentru că bine 
socoteau că o fiara mai cumplită, mai vrăjmașă şi mai veninoasă decât tine 
nu există şi, mai cu seamă, pentru ca să nu vadă ticăloasa ta urâţenie, hulită 
de orice om cuminte, care în ochii slabi ai unora pare să aibă și ceva frumos 
şi de care, prin înșelăciunea ignoranței, cei mai mulţi se lasă destul de rău 
amăgiţi. lar aceia (0, de toată gura de trei ori lăudaţii!) şi-au ales mai bine să 
locuiască în văgăuni, să moară de foame și să se topească de sete, decât să 
trăiască în tine, să umble după bunătăţile tale şi să-și smintească prin 


desfătările tale neprețuitele și sfintele suflete. Pe aceştia, o, clevetitoareo, în 
chip mincinos îi numești tu nebuni! De a căror nebunie să-l rugăm toți cu 
sârguință pe Dumnezeu să ne facă părtași și pe noi, ca să ne socoteşti și pe 
noi nebuni și nechibzuiţi. 


52. Deprinzându-te cu poftele lumești, poruncile lui Dumnezeu îţi vor 
părea grele. 


Lumea: Mă mir nespus de ce vorbeşti lucruri zadarnice și de ce spui 
minciuni, grăind în deşert. Vrei, deci, să spui că cei ce se leapădă de mine 
dau de vreun bine sau află vreun folos? Oh, de aceea voi repeta că tare mă 
mir și mă minunez! lată, ia seama la ce vreau să te întreb: Oare ce fel de 
viață va duce și ce fel de trai va trăi un om care locuiește într-un munte 
pustiu şi care trăieşte într-o văgăună de balaur sau într-o peşteră de leu, de 
urs sau panteră? Sau ce fel de viață va petrece el mereu în răcnetele leilor, 
în mormăiturile urşilor, în șuerăturile balaurilor şi ale șerpilor, cuprins 
totdeauna, ca să nu zic neîntrerupt, de groaza și spaima fiarelor cumplite, a 
sălbăticiunilor, vara chinuit de căldură, opărit și dogorit de arșiță, iarna 
înghețând și degerând de frig şi ger, sleit și hămesit de foame, ars și topit de 
sete, care chiar de va găsi ceva să mănânce şi să bea — vreo rădăcină de 
iarbă sau apă din scorbura copacilor — nu el le mănâncă sau le bea, ci ele îl 
topesc și îl sfârşesc pe el? Dacă toate acestea ți se par înțelepciune, mare 
nebun eşti și te poţi socoti în rândul celor fără minte. 


53. Celui ce are adevărată dragoste de Dumnezeu i se dăruieşte orice 
doreşte. 


Înțeleptul: O, lume făţarnică, pulbere ce eşti! Doar ştii bine că 
dragostea pe toate le supune şi le învinge [/Cor. 13,13], ca dragostea 
adevărată şi deplină, intrând în sufletul unuia ca acela și cuprinzându-l, pe 
toate cele ce mi le-ai amintit mai sus, oricât ar fi de rele, cumplite și 
îngrozitoare, le schimbă în bune, blânde și plăcute. Prin dragostea adevărată 
şi deplină, el se satură cu prisosinţă de toată hrana prea dulce și de toată 
băutura bună când îl apucă foamea și setea. Fierbinţeala cea mare care arde 
şi usucă, frigul cel aspru și îngheţul cel cumplit se prefac în zefirul ce adie 
în zori primăvara și în mângâiere a trupului şi a cărnii omului neputincios; 
jivinele, șerpii, fiarele cele crude şij sălbatice devin blânde și domolite, îi 
sărută picioarele și chiar îi slujesc; într-un cuvânt, toate relele acelea 


potrivnice și vătămătoare i se fac ascultătoare și bune; pentru că Binele 
desăvârșit, adică Dumnezeu, se află mereu cu el și, fiind prezent, nimic nu-i 
lipseşte. 


54. Omul este împărat peste toate lucrurile lumii, dar acestea toate i-au 
fost date numai în păstrare. 


Lumea: Dar în mine, ce vei căuta şi nu vei găsi, sau ce vei dori și nu 
vei căpăta? Hai, gândeşte-te la toate lucrurile mele: orașele pline de oameni, 
cetățile tari, satele dese, viile roditoare, ogoarele îmbelșugate, grădinile cu 
flori frumoase, livezile cu pomi atrăgători. Gândeşte-te la palatele cele mari 
ale domnilor şi ale boierilor, gândeşte-te la clădirile măreţe şi somptuoase 
ale cezarilor şi împăraţilor; gândeşte-te la şoselele largi, pavate cu piatră, 
ale oraşelor și cetăților; dă-ţi seama de avuţia și lucrurile scumpe care se 
află în aceste orașe. Dar celelalte cununi ce se află în mine ca să le dăruiesc 
şi să împodobesc pe acel ce-mi slujeşte fără preget, adică peştii mării, 
peştișorii din râuri, fiarele şi toate sălbăticiunile pământului, păsările cerului 
şi celelalte, cu care m-a umplut cuvântul lui Dumnezeu și pe care le-a 
răspmdit sfânta lui mână în mine, strălucita lui creaţie, şi tocmai ca să le 
foloseşti tu, prostule, prin mijlocirea mea şi datorită mie, pentru ca 
mâncând, bând și desfătându-te să te înveselești, şi cunoscând binele meu, 
să-mi mulțumeşti din tot sufletul. Dar, o, sărmane, nu a fost oare Solomon 
mai înţelept decât tine? Și el tocmai aceasta ne învaţă că numai aceasta îți 
va rămâne. 


55. Dulceaţa lumii este otrava sufletului. 


Înțeleptul: O, capcană și laţ întins în întuneric, oare nu ştiu eu că toate 
cele pe care mi le-ai amintit și tu însăţi sunteţi asemenea pomilor despre 
care se povestește că erau lângă un lac unde a fost cândva Sodoma? Erau 
pomii aceia mai frumoși, mai umbroși și mai arătoși decât toți pomii din 
lume, dar încercând cineva să caute înăuntrul lor a aflat putregai și în 
fructele lor stricăciune, fum şi amăreală. Tu însă tot mai rea şi mai 
otrăvitoare amăreală porţi, fiindcă fructele acelor pomi amărăsc doar gustul, 
iar otrava ta îndulcind gustul, adică pofta trupului, omoară sufletul. Fapt 
pentru care toți ar trebui să-ţi strige: „O, lume, care ești miere amestecată cu 
fiere!” 


56. Nu gândi că vei lega vreodată adevărată prietenie cu lumea. 


Lumea: Mult stau şi mă mir de mintea ta simplă și puţină: cum poți să- 
mi spui că sunt miere amestecată cu fiere? Pe cine ai auzit vreodată să zică: 
„O, de-aş muri” numai de urâtul lumii? A, ştiu, îmi vei spune că dintr- 
aceştia cunoşti destui şi că pe mulţi i-ai auzit vorbind aşa, dar știu pentru ce: 
nu datorită răutății mele, ci ignoranței minţii lor înguste, care nu rabdă și nu 
suferă o supărare cât de mică. Cel cu judecata sănătoasă și cu mintea 
întreagă nu va vorbi însă, nici nu va pomeni despre aceasta niciodată. Cine 
ar putea oare să-şi urască doica, să nu zic maica? Pentru că, după cum ţi-am 
mai spus, şi eu îi socotesc pe toți drept fiii mei, îi alăptez ca pe niște prunci 
şi le port grijă ca unor odrasle ale mele. Și când îi îngrijesc astfel şi îi feresc 
de tot răul, oare cum, în ce fel şi cine ar fi cel care ar vrea să se despartă de 
mine? Pentru că eu sunt bună și blândă față de toţi și în toate. Și cine 
doreşte să se despartă de bine şi pentru că-i iubesc, iată că le simt prietenia, 
şi cine ar vrea să se înstrăineze de prietenul său? Nimeni! lată dar că sunt 
vrednică să fiu dorită şi iubită. 


57. Lumea este maica răutăţii şi gazda tâlharilor. 


Înțeleptul: O, cum şi în ce chip mi te arăţi că mă iubeşti şi cum te 
dovedești tu singură (după greşita-ţi socoteală) că ai fi vrednică de iubire, 
când fiecărui om i se întâmplă să ştie și să cunoască, într-adevăr, că 
prietenia ta seamănă cu acei tâlhari numiţi pe latinește philetes latrones, 
adică, tâlhari cu chip de prieteni”, care ies în calea drumeţului și îl 
întâmpină cu vorbe dulci, ca şi cum ar fi oameni buni și se fac tovarăși de 
drum cu el, căutând însă prilej, dacă le vine la îndemână, să-l omoare și 
să-l piardă pe acel biet călător căruia nici prin cap nu-i trece şi își vede de 
drum fără să se ferească de ei câtuși de puţin. Și aşa, la timpul și locul 
potrivit, îl dau pieirii și morţii pe nenorocitul acela ca pe un miel nevinovat, 
făcând fără milă vărsare de sânge. Și totuşi, tâlharii aceia sunt mai buni 
decât tine, şi tu ești mai rea decât ei, pentru că ei ucid trupul, iar tu sufletul. 


58. Lumea este mai rea decât tâlharii, pentru că tâlharii ucid trupul, iar 
lumea sufletul. 


Lumea: Oh, vai mie, cum poţi să mă compari cu tâlharii, cu ucigașii și 
cu oamenii cei răi? Atunci cum să nu te asemui și eu cu nebunii și cu cei 


fără de minte? Hai, judecă, oare ca hoţii mă port eu? Căci tâlharii caută să-i 
ia omului tot ce are şi să-l despoaie, pe când eu nu fac așa ceva, ci pe cei 
care locuiesc în mine îi umplu de toate din plin și mă străduiesc să nu le 
lipsească nimic. 


59. Poftele lumești, adormindu-l pe om, ca sirenele îl îneacă. 


Înțeleptul: Ai prins, într-adevăr, arta subtilă, şi multor oameni 
necunoscută, a sirenelor (pe care moldovenii le numesc „fetele mării”), care 
înnebunind pe bieţii corăbieri cu frumoasele, plăcutele și legănatele lor 
cântece, îi adorm, şi apoi — după cum spune povestea — sărind în corabie, îi 
îmbrățișează, îi cufundă și îi coboară în adâncul mării și îndată îi îneacă. 
Dar tu eşti mai răufăcătoare decât sirenele, pentru că ele îneacă trupul, iar tu 
sufletul. Ce face însă călătorul înţelept? Îşi astupă bine urechile, ca nu 
cumva, auzind glasul sirenelor, să adoarmă, și aşa, el trece printre cântecele 
lor ca şi când nu le-ar auzi, şi fugind prin vicleșug dintr-acea capcană care îi 
primejduia viaţa, scapă fără nici o piedică. Prin urmare, trebuie să procedez 
şi eu la fel ca acel călător înţelept și bine chibzuit şi, ca și dânsul, mi se cade 
sa mă păzesc tare, încât locuind în tine să mă socotesc ca şi cum nu aș fi în 
tine, şi în felul acesta să mă dovedesc stăpân pe mine însumi față de 
feluritele tale ispite. 


60. Toate înlesnirile fiilor veacului acestuia sunt zadarnice și ridicole. 


Lumea: De vreme ce umbli cu o asemenea socoteală, să știi sigur că 
eşti un naiv, pentru că eu nu mă străduiesc să fac vreun rău nimănui, nici nu 
mă lupt pentru primejduirea sau pieirea cuiva, ci dimpotrivă, mă lupt și mă 
nevoiesc ca toţi să aibă îndemn şi înlesnire în toate și în tot binele. După 
cum mărturisesc toți înţelepții mei, eu nu favorizez pe nimeni, nu înşel pe 
nimeni, nu alung din mine pe nimeni, ci tuturor le doresc binele, şi 
cuprinzându-i pe toţi ca pe copiii mei, pe cei mari, ca şi pe cei mici, pe cei 
tineri la fel ca pe cei bătrâni îi îmbrăţişez cu mare dragoste. Și nici nu-i 
ademenesc ca sirenele, precum spui tu din invidie, nici nu-i înec, precum 
bârfeşti tu pe nedrept, ci ca un părinte bun gospodar, care, precum pe fiul 
său întâi născut se sileşte să-l crească, aşa se nevoieşte și pentru cel din 
urmă, ca să-l vadă și pe el crescând mare. La fel am și eu grijă deci de toți 
copiii mei, ca să nu-i lipsească nimănui nimic orice ar dori; iar dacă pentru 
asta tu mă consideri înșelătoare şi răuvoitoare, să ştie 


61. Vai de acela care caută să afle ceva mai bun decât Dumnezeu. 


Înțeleptul: Este adevărat acest cuvânt mincinos al tău pentru că și fiilor 
veacului acestuia — pe care tu îi numești fii ai tăi, iar ei la rândul lor te ţin pe 
tine drept mamă și, înșelându-se, te socotesc binefăcătoarea lor — li se pare 
că nimic nu le lipseşte și că sunt îndestulaţi și înzestrați cu de toate. Dar, 
după cum socotesc eu — şi nu numai eu, ci orice om întreg la minte va 
recunoaşte aceasta — ei nu sunt plini de toate bunătăţile și de toate bogăţiile, 
ci, mai degrabă, sunt înconjurați de toată sărăcia și de tot răul. Să ştie deci 
cu adevărat în chip sigur și fără greşeală tot omul că aceia pe care tu îi 
numeșşti fiii tăi şi cărora spui că le dăruieşti toate bunătăţile și toate bogăţiile 
nu sunt bogaţi, ci mai degrabă săraci; nu se află în bunătăţi mari și sătui de 
toate, ci mai degrabă sunt niște sărmani și nişte flămânzi, cum zice David în 
Psalmi [39,23]. lar dacă vrei să ştii și să înţelegi dreapta socoteală şi buna 
chivemiseală, aceasta este: cel ce va fugi de tine și se va feri de toate 
bunătăţile tale şi care îl va căuta cu tot sufletul și cu inima întreagă pe 
Dumnezeu, acela nu va fi lipsit de nici un bine [Ps. 33,10]. Ascultă-mă, 
lume: oricât de sărac aş fi în Domnul, sunt mai bogat decât tine și decât 
toată avuţia ta; ţinându-mă de Domnul, oricât de slab aș fi, sunt mai tare 
decât tine şi decât toată puterea ta, precum ne învaţă fericitul Pavel [2 Cor., 
12,9]. 


62. Omul lăsat în voia lui, cu cât se va sui mai sus, cu atât va cădea 
mai rău. 


Lumea: O, nesocotitule şi între toate netrebnicule! Ia aminte și cugetă 
la tăria și puterea, la măreţia și vitejia iubiţilor mei fii, care, fiindcă s-au 
slujit de mine, i-am încununat cu aceste nepreţuite cununi și i-am încoronat 
cu frumoase diademe; pe aceștia, tu, cu socoteala ta simplă și rea, îi 
consideri săraci şi necăjiţi şi îi numeşti bolnavi şi neputincioşi. Dar n-au 
cucerit oare unii dintre ei Africa, Asia, Europa, sau mai bine zis întregul 
glob pământesc şi bogăţiile acestor părţi ale lumii? Oare n-au sfărâmat unii 
falca leului şi n-au legat alții marea cu lanţuri? Oare n-au transformat unii 
munţii în câmpie și au abătut alții cursul râurilor, care, fiind prea adânci ca 
să poată trece cineva peste ele, le-au scăzut până într-aşa măsură, încât nici 
genunchiul omului să nu se ude și le-au prefăcut din mari în mici și din 
adânci în neadânci? Oare n-au ridicat unii cetăți minunate și de nedescris pe 


care le-au înconjurat şi întărit cu ziduri înalte și groase? Şi n-au dărâmat 
alţii cât ai clipi din ochi oraşe mari, tari şi puternice ca acelea, n-au 
amestecat ei cu pulberea pământului coloanele cele înalte? Dar de ce să mai 
laud și să mai spun faptele lor minunate unui nesocotit ca tine? Căci chiar 
dacă aş voi să tac faptele lor minunate şi de necrezut, ele singure arată 
aceasta şi le pun în văzul și auzul fiecărui om, ca şi alte fapte ale lor (adică 
ale fiilor mei), necunoscute mulțimii, cum şi puterile şi bogăţiile 
nemăsurate şi nenumărate pe care, dacă nu poţi să le vezi cu ochii tăi, du-te 
la istoricii noi şi vechi, căci ei îți vor arăta pe deplin toate lucrurile 
minunate și slăvite pe care le-au făcut și le-au desfăcut. 


63. Cursul şi norocul lumii sunt ca roata când se învârteşte. 


Înțeleptul: Mă aflu într-o nespus de mare nedumerire, gândindu-mă și 
minunându-mă cu ce imnuri, cu ce laude, cu ce slavă să vestesc, să laud și 
să slăvesc pe pictorul acela ager la minte, iscusit la socoteală şi desăvârşit la 
învăţătura, care a redat pentru prima oară aievea şi a zugrăvit aidoma 
realității chipul și înfățișarea vieţii fiilor tăi; o, tu, minte frumoasă, 
desăvârşită, mai iscusită şi mai ascuţită decât tăișul briciului, care ai 
asemănat lumea cu roata ce se tot învârteşte în jurul osiei. Într-adevăr, zău, 
puternică şi cu adevărat fără minciună este comparaţia aceasta! Căci după 
cum partea dedesubt a roții urca în sus şi ajungând la punctul culminant, 
unde ar trebui să stea chiar dacă nu prea mult, dar cât de puţin, totuși, nu 
zăbovește nici o secundă, adică nici cât ar clipi ochiul, ci din punctul 
culminant se învârteşte cu mare repeziciune spre partea de jos, astfel că 
partea pe care mai adineauri o vedeai urcând parcă în aceeași clipă o şi vezi 
coborând, iar partea care se afla la punctul de echilibru superior iat-o acum 
în punctul inferior de echilibru. Și după cum ochiul aproape că nu poate să- 
şi dea seama când urcă și când coboară roata și când face ea un înconjur, la 
fel este viața și cursul vieţii fiilor tăi: mintea aproape că nu poate pricepe 
când se naște fiecare, ce face, cât trăieşte şi când moare. Și precum partea 
roții care urcând de la pământ în sus s-a ridicat deasupra și iarăși coborând 
în jos ajunge dedesubt, acolo de unde se ridicase, tot aşa și fiii tăi, ieşind din 
pământ, cu timpul, tocmai când nu se așteaptă, se întorc iarăși în țărâna lor, 
şi pentru o mică plăcere de scurtă durată, zadarnică şi nefolositoare, în 
scurtă vreme mor în mod rușinos și dispar. Într-adevăr, sunt vrednici de 
plâns și de jelit pentru că până la urmă, după o viaţă fără de folos, murind 


trupește, ei mor şi sufletește şi devin moștenitori și locuitori ai focului 
nestins al gheenei. Mie în schimb, o, lume, fiind fiu al lui Dumnezeu 
dătătorul a tot darul desăvârșit, ca vulturului mi se va înnoi tinereţea [Ps. 
102,5]. 


64. Caută să-ţi lungești viaţa nu într-acest veac, ci în cel viitor. 


Lumea: O, sărmane om, cum te-ai făcut maică minciunilor şi izvor al 
cuvintelor deșarte? Cum se poate întâmpla una ca asta? Căci iată, sunt 7207 
ani de când sunt făcută de Creatorul meu, și până acum oricâţi oameni și 
câţi fii ai oamenilor au venit în mine, n-am văzut înnoindu-se tinereţea nici 
unuia. Nici despre bătrâni sau despre cei ajunși la vârsta bătrâneţii n-am 
auzit să se facă iar tineri și să se întoarcă la vârsta tinereţii. Doar pe tine, 
poate, mi se va întâmpla să te văd; dar, după cât socotesc, nici tu nu vei fi 
mai iscusit şi mai vrednic decât ceilalți oameni — care de atâtea mii de ani 
au trecut în atâtea nenumărate mii de generaţii și care mai sunt încă și 
acuma în viaţă — ca să spui că ar fi cu putinţă ca tu să fii mai iscusit și mai 
vrednic decât unii din ei; dar dintr-o mulțime atât de mare de oameni cum 
de n-a putut nimeni să ajungă ca tine şi să i se înnoiască tinereţea și să se 
facă din slab tare şi din bătrân tânăr? Decât numai dacă, aşa cum ţi-am spus 
mai înainte, te-ai făcut maica minciunilor și izvorul basmelor, căci bine 
socotesc şi ştiu adevărat că nici tu nu vei trăi cine ştie cât, mai mult decât 
ceilalți oameni. 


65. Viaţa veşnică n-are sfârșit; străduieşte-te deci nu să te faci din 
bătrân tânăr, ci din păcătos, drept. 


Înțeleptul: Nu aşa, făţarnico, nu așa; ci ca praful înaintea vântului [Ps. 
2,4], aşa de înșelătoare sunt și minciunile cuvintelor tale; am zis „înaintea 
vântului”, adică înaintea adevărului. Și adevărate sunt vorbele mele că mi se 
va înnoi tinereţea ca vulturului, că doar nu de la mine și nici din mintea mea 
le-am grăit. Dar acuzatorul tău și martorul meu este dumnezeiescul părinte 
David în psalm şi de aceea, hai, ia aminte și ascultă cuvintele mele pentru 
că dacă am spus că se va înnoi tinerețea mea — deşi păcătos, am totuşi 
această nădejde — nu este vorba numai de tinerețea mea, ci şi de a tuturor 
aleşilor lui Dumnezeu; și n-am spus „s-a înnoit” sau „se înnoiește”, ci am 
zis „se va înnoi” (şi acest lucru îl cred, şi aşa va fi); nici n-am spus că 
tinereţea se va înnoi prin reîntoarcerea zilelor, ci prin faptele bune și 


folositoare sufletului; şi nu în veacul acesta al împărăției tale, ci în veacul și 
împărăţia cerurilor, unde sufletul omului, învingându-se prin virtuţi, nu va 
mai îmbătrâni niciodată. De vrei încă, adu-ţi aminte de cuvântul Domnului, 
unde zice: „Cinsteşte pe tatăl tău şi pe mama ta dacă vrei să trăieşti mult pe 
pământ” [Ex. 2,12]. Iată dar că faptele bune prelungesc viaţa și înnoiesc 
tinereţea nu numai în veacul ce va să vie și care este fără de sfârșit, ci şi 
într-acesta care are sfârşit, rnai ales că nu tu, ci cerul este patria noastră. 


66. Nu nădăjdui în cele pe care le vede trupul, ci în cele pe care le 
contemplă sufletul. 


Lumea: Cum să-ţi spun și să te socotesc în toate minţile și cum să te 
număr printre cei înţelepţi, de vreme ce tu crezi lucruri zvonite şi nevăzute 
şi te bizui pe lucruri viitoare şi care abia de acum înainte au să se întâmple, 
asupra cărora te pronunţi fără să le cunoşti ce sunt, cum sunt și când se vor 
întâmpla și în care nădăjduiești rămânând în bezna ignoranței şi a lipsei de 
învăţătură? Eu, însă, câte ţi-am arătat şi câte ţi-am spus ți le-am dovedit. De 
ce nu crezi tu cuvintele mele, ci crezi în cele ce vor să fie, în cele nevăzute, 
zvonite şi de neînțeles? Dacă ai fi proroc, aş zice: „Acesta e proroc şi 
cunoaște cele viitoare”. Cum însă nici proroc nu eşti, ci un om ca și ceilalți 
oameni, şi pentru că eşti ca și ceilalți oameni, iată dar că nu cunoşti cele ce 
vor să fie. Îmi mai spui apoi că la sfârșitul acestui veac va fi așa şi pe 
dincolo, iar tu nu poți şti nu numai ce va fi la sfârşitul veacului, dar nici ce 
va fi sau ce se va întâmpla înainte sau după. Cu asemenea minte și cu astfel 
de socoteală, mintea ţi-e în vânt şi socoteala în nori, pentru că tu îţi pui toată 
nădejdea și credinţa în cele viitoare și în cele care vor să fie. De aceea, 
lăsând acum încăpăţânarea, vino la mine, gândește-te și vezi, bagă-ţi în cap 
şi înţelege că toate ale mele sunt adevărate, și aceasta nu numai pentru că ţi 
le spun eu, ci pentru că aşa sunt mărturisite și de alți înţelepţi. Căci toate 
câte ţi le-am spus, iată că ţi le-am pus și înaintea ochilor. Nu fi deci 
îndărătnic şi neîncrezător, ci supus şi încrezător. 


67. Nădejdea credinciosului nu este zadarnică. 


Înțeleptul: O, mare înșelătoare şi cursă întinsă în negură ce eşti! Ce 
cale largă şi încăpătoare, dar acoperită cu gheaţă, îmi arăţi și cu ce rafinată 
măiestrie (cunoscută însă omului raţional) mă înveţi că eşti demnă de 
crezare şi deci să te cred. Însă cu aceste mincinoase înșelăciuni ale tale nu- 


mi vei amăgi sufletul și nici nu-mi vei clătina judecata; eu nu numai că nu 
le cred, dar nici nu doresc să aud de ele. De aceea, nu am nevoie să te 
combat eu, fiindcă tu însăţi te dovedeşti a grăi basme, cu atât mai mult cu 
cât știu adevărat şi înțeleg fără nici o greutate că toate lucrurile tale seamănă 
cu comediile care par a fi ceva și după foarte puţin timp sunt ca şi cum n-ar 
fi fost. Tot aşa eşti tu, şi lucrurile tale sunt aidoma unor comedii, tu însăţi 
eşti o comedie vătămătoare sufletului. Comediile pe care le fac oamenii nu 
dăunează nimănui cu nimic, doar că fac să ne trecem vremea fără folos; însă 
tu duci şi trupul la tulburare, și sufletul la chin; ba mai mult, tu nu foloseşti 
nici aici, nici dincolo, decât numai că prin sulițele, adică prin desfătările 
tale, îndulceşti ochiul şi rănești nevăzutele inimi, și nu numai inima 
trupului, ci şi pe aceea a sufletului, a cărei rană nu are vindecare. Pentru 
acest motiv deci răbdând voi răbda, adică nădăjduind voi nădăjdui spre 
Domnul, și nu mult timp, și nici cu zăbavă, căci nădejdea mea va fi 
împlinită. Pentru că mai mult decât toate, credința mea este nădejde, și prin 
adevărata credință nădejdea nu îmi va fi zdarnică. În felul acesta eu voi fi 
încununat mai frumos, căci am crezut cu toată inima şi cu tot sufletul, fără 
şovăială, ceea ce am auzit, și cu adevărat am nădăjduit în ce mi s-a făgăduit. 


68. Spurcatele pofte înmulţindu-se, până la urmă te îneacă în adâncul 
descurajării. 


Lumea: O, rătăcitule şi puţin știutorule, tu vrei să-mi spui mie şi vrei să 
mă înveţi pe mine? Sau vrei să zici poate că ești mai bătrân de ani decât 
mine? Căci toate cele ce-mi spui tu că le-ai auzit eu le-am și văzut, și câte 
voi mai vedea eu de aci încolo nici strănepoţii tăi nu au să audă de ele! Să 
nu te faci că știi mai multe decât mine. Crezi oare că n-am văzut destui 
dintre cei ce aveau mintea ta, făcându-și aceeași socoteală ca și tine, care și- 
au pus speranţa în lucrurile viitoare, şi astfel, rămânând doar cu nădejdea, 
au pierdut şi bunătăţile mele și nici n-au ajuns vreodată la cele pe care le 
gândeau, nici n-au găsit ceea ce căutau, şi nu li s-a dat nici timp, nici loc de 
căinţă. Dar fiindcă au fost şi ei neascultători ca tine și n-au vrut să audă 
cuvintele mele folositoare, de toate s-au lipsit şi s-au depărtat. Vezi dar 
acum și ascultă-mă și crede-mă tot ce-ţi voi spune; pentru că am să-ți spun 
cuvintele unui om mai înţelept decât tine, şi într-adevăr mi se pare că, prin 
aceasta, te voi birui: „Cine a văzut spiritul omului urcându-se în sus sau 
spiritul animalului coborându-se în jos? Toţi dintr-un loc au ieșit şi într-un 


loc vor merge” [Ecl. 3, 20-21]. Nici îndreptăţirea nădejdii tale ochiul nu a 
văzut-o şi urechea n-a auzit-o. Să ştii deci, cu adevărat, că în zadar te 
ostenești și degeaba nădăjduieşti. Și măcar aceasta socoteşte: De vreme ce 
acel ce se află în mine şi se serveşte de bunurile mele ieşind din mine (adică 
după moarte) n-a văzut nici un bine, atunci ce bine va mai găsi el sau ce 
fericire o să mai întâlnească? Știu eu că în marea-ţi îndărătnicie vei 
răspunde că au găsit sau că vor găsi. Dar spune-mi, de unde-ţi vine o 
încredere atât de tare sau care dintre cei ce au ieșit din mine, adică dintre cei 
morţi, s-a întors, adică a înviat, ca să vină şi să-ți spună că a găsit un alt 
bine mai bun decât binele meu? Iată, eu nu doresc două mărturii de la tine, 
ci una singură. Dar sunt sigură că nu vei găsi răspuns, iar tu să fii convins 
că nădejdea ta este zadarnică. 


69. Omul drept nu va muri în veci. 


Înțeleptul: Este adevărat că, în ce priveşte anii, eşti mai bătrână decât 
mine, în privinţa asta nu te contrazic; de-aceea te-ai și învăţat să întinzi aşa 
de multe și felurite curse, şi cu ele i-ai prins în lanţurile tale pe mulţi ca 
mine, care au slabă fire omenească. Adevărat ai spus că ochiul n-a văzut şi 
urechea n-a auzit îndreptăţirea nădejdii celor care cred drept. Aşa şi este, 
căci pentru răbdarea celor pe care tu îi chinuiești crunt și fără milă în fiecare 
zi, în fiecare ceas și în tot chipul, stăpânul creaţiei urmează să le dăruiască 
bunurile pe care nu le-au văzut şi desfătările pe care nu le-au auzit [Cor. 2, 
9]; şi le va dărui acestea pentru că nu s-au amestecat cu tine și au îndurat 
cumplitele tale cazne chinuitoare. Dar după două adevăruri ai adăugat și o 
minciună precum ţi-e aproape mereu obiceiul, de aceea frumos te voi 
combate cu fericitul Pavel, acolo unde zice: „Să sporească întotdeauna în 
lucrul Domnului, știind că truda lor întru Domnul nu este zadarnică” [Cor. 
15, 58]; şi tot el spune iarăși că Domnul a făgăduit celor curaţi viaţa 
viitoare. Dumnezeu nu știe să mintă [Evr. 6, 18]; sau ai de zis ceva și 
împotriva acestor cuvinte mai puternice decât zidurile şi decât temeliile de 
marmoră? Oare nu mi se cuvine acum să sper cu tărie şi fără îndoială, de 
vreme ce şi Pavel este cel care mărturiseşte adevărata făgăduință a 
Domnului, Pavel, care, ca și Dumnezeu, nu ştie să mintă? O, lume, călăuză 
oarbă; o, lume, plină de vicleșuguri și cursă pregătită; o, lume, bună de gură 
şi grăitoare de minciuni! Cât de mult te căzneşti și cum te zbaţi să mă faci 
să cred prin lingușiri că vorbele tale sunt adevărate și că minciuni sunt 


cuvintele Domnului și ale credincioaselor sale slugi! Dar mai degrabă voi 
primi moartea decât să-mi pun în minte nu numai să fac, dar măcar să spun 
lucrul acesta. Ci iarăși, cu glas tare, voi zice: „Răbdând voi răbda pentru 
Domnul [Ps. 39,1] și nădăjduind voi nădăjdui în cuvintele adevărate ale 
slugilor sale, și neabătându-mă de la acestea, nădejdea mi se va împlini”. Iar 
pe tine, arătare deșartă și vis amăgitor, te voi socoti și te voi numi călăuză 
oarbă a celor care te urmează. 


70. Cerând cu deplină credinţă cele cerești, ți se vor da totodată şi cele 
pământeşti. 


Lumea: Deoarece nădăjduiești cu atâta tărie și te bizui pe multe lucruri 
viitoare și care abia de acum înainte urmează să se înfăptuiască, și nu crezi 
în cele ce vezi, ci în cele ce auzi, de ce dar în toate treburile tale și în toate 
acţiunile tale te foloseşti de înlesnirile mele? Mai întâi, de ce locuieşti în 
mine? De ce mănânci bucatele și hrana mea? De ce aduni grâul și roadele 
țarinelor mele? De ce culegi roadele pomilor mei? De ce te îmbraci în 
veșmintele mele și, încingându-te, te acoperi cu ele? De ce mulgi vaca mea? 
De ce aduni mierea albinelor mele? De ce ari ogorul cu boul meu? De ce 
semeni cu semințele mele? De ce umbli cu corabia mea pe mare și cu calul 
meu pe uscat? Și ce să mai lungesc vorba; pe scurt, precum ţi-am mai spus 
şi altădată: de ce te foloseşti de toate lucrurile mele? De vreme ce zici că eu 
nu sunt bună și nici binefăcătoare, pentru ce te gospodăreşti în tot chipul cu 
ele, părându-ţi-se bune cele ce am? Toate cele pe care le faci știu eu de ce le 
faci: ca să nu-ți lipsească ceva mâine şi ca să se înmulțească toate cu 
prisosință în casa ta. Să-ţi mai spun încă un lucru, o, săracule cu mintea, pe 
care știu că nu-l vei tăgădui: Oare nu te învaţă Sfânta Scriptură: „Nu te 
îngriji ce vei mânca sau bea mâine”? [Mt.6,25]. Poţi oare să tăgăduieșşti 
aceasta, sau poți să spui că nu-i aşa? Desigur că nu! Atunci de ce trăieşti 
fără nădejde? De ce umbli şi nu stai? De ce te ostenești şi te îngrijești de ale 
tale, dacă, după cuvântul Scripturii, chiar de vei sta și nu te vei îngriji, 
mâine toate cele necesare ţi le vei avea de-a gata și nu-ţi vor lipsi? Acum 
trebuie să ştii însă — și ştiind să-mi mulțumeșşti — că eu sunt aceea care fac şi 
dăruiesc tuturor tot binele și că, deşi eşti îndărătnic, îţi fac parte și ţie, ca și 
celorlalți, din (bunătăţile și din comorile mele, şi îți adaug şi mai multe la 
câte ai. De aceea, recunoscând aceasta, trebuie să-mi mulţumeşti. 


71. Dumnezeu nu te-a lăsat rob, ci stăpân, de aceea tu să poruncești 
lumii, iar nu lumea ţie. 


Înțeleptul: Cuvântul pe care mi-l înfăţișezi se află, într-adevăr, în 
Sfânta Scriptură. Aşa este, şi eu cred în el. Mai amintește-ți însă că după ce 
atotputernicul Dumnezeu te-a plăzmuit în chip desăvârșit pe tine şi toate 
cele ce se află întru tine, adică pământul şi tot ce produce el, marea și tot ce 
cuprinde ea, m-a zidit şi pe mine din lut şi din ţărână; pe tine te-a făcut cu 
cuvântul, însă pe mine el însuși m-a plămădit cu mâinile lui cele 
atotputernice, iar după aceasta, suflându-mi duhul său, m-a însuflețit, 
zicând: „Adam, făptura mâinilor mele” și |făcându-mă] după asemănarea 
sa, el m-a înălțat domn şi stăpân peste toate cele ce sunt în lume, adică în 
tine, pe toate mi le-a dat mie și pe seama mea: oile, boii, chiar şi peștii mării 
şi altele şi „m-a încununat ceva mai prejos decât îngerii” [Ps. 8, 6]. Pe scurt, 
pe mine m-a făcut stăpân, iar pe tine slugă, poruncindu-mi mie să-ţi 
poruncesc, iar ţie să mă asculți, și te-a lăsat în voia mea, ca să mă folosesc 
de tine după cum îmi place mie. lată deci că nu eu ţie, ci tu mie trebuie să 
mi te supui, şi nu eu de tine, ci tu trebuie să asculţi de mine. lar pentru că mi 
s-a dat de către atoatedătătorul Dumnezeu atâta autoritate încât să folosesc 
cum îmi place lucrurile tale — dar spre cele bune — să nu socoteşti că dacă 
mă voi lăsa în nădejdea lui Dumnezeu cel ce mi-a dat nădejdea, îmi va lipsi 
ceva! Nu! Le voi avea într-adevăr pe toate din belşug şi nu-mi va lipsi 
absolut nimic. Căci „cei care caută pe Dumnezeu nu vor fi lipsiţi de nici un 
bine” [Ps. 33, 10] şi iarăşi, ascultând de sfânta poruncă, voi osteni și în 
sudoare îmi voi agonisi hrana. Mai mult nu mă voi strădui numai pentru 
mine, ci şi altora voi căuta să le fiu de folos şi, mai ales, să le fac parte şi 
altora din darul pe care mi 1-a dat Stăpânul, pentru ca fructificându-mi 
talanţii să realizez un câștig şi mai mare. Dar să realizez un câştig, nu să 
umblu fără frâu în zadar și fără folos în petrecerile și dezmierdările care 
strică atât de mult trupului, ca și sufletului; ci lucrându-mi pământul, voi 
mânca și eu şi-mi voi hrăni şi fratele. Căci cum m-aş mai numi om, şi cum 
m-aş considera slugă credincioasă stăpânului meu, dacă — ferească 
Dumnezeu! — mi-aş cheltui darul și câştigul cu spurcatele şi desfrânatele 
tale pofte! Căci aceasta nu numai ființele raţionale, adică oamenii, vedem că 
nu o fac, dar nici animalele — fiinţele înzestrate cu simţuri — căci şi ele arată 
una față de alta oarecare dragoste. Așadar, cum aș putea oare să ascult 
cuvintele tale viclene și corupătoare şi să mă fac mai rău decât animalele 


neraţionale, schimbându-mi natura omenească în natură neraţională? Aș 
ajunge mai rău decât animalele neraționale dacă te-aş asculta şi aş face după 
cuvântul tău. 


72. Dumnezeu, care le poarta de grija păcătoşilor, cu cât mai mult le va 
purta celor drepţi? 


Lumea: Acum văd cum cauţi să găseşti multe cuvinte, deși fără nici o 
socoteală, ca să-mi răspunzi. Dar vreau să te întreb şi eu, pentru că spui că 
citeşti Sfânta Scriptură, oare nu zice aceasta într-un loc: „la aminte la 
păsările cerului, că nici nu ară, nici nu seamănă și hrana nu le lipseşte?” 
[Mt. 6, 26]. Acum dar de ce vrei să te arăţi neascultător față de Sfânta 
Scriptură? Cum de calci porunca lui Dumnezeu, nesocotind-o, și te căznești 
şi te lupţi în tot felul? Ari, semeni, vânezi, lucrezi și așa mai departe? De ce 
nu te laşi pe nădejde, şi atunci aş vrea să te văd cum vei trăi? Atunci vei 
cunoaște cât sunt eu de bună și cât sunt de bune bunătăţile bunătăţii mele. 


73. Nu celor leneși, ci celor harnici le dă Dumnezeu darurile sale. 


Înțeleptul: Cu acest raționament înşelător vrei deci să mă amăgeşti și 
să-mi demonstrezi că fac rău pentru că ar, semăn și îmi agonisesc hrana cu o 
osteneală dreaptă? Dar nu socoteşti — sau chiar dacă socoteşti, numai te 
prefaci că nu — ce ordine înţeleaptă, frumoasă şi de mintea omenească 
nepricepută a stabilit Dumnezeu, cel slăvit în vecii cei fără de sfârşit? Căci 
precum ţi-am mai spus, lăsându-mă peste toate acestea stăpân și căpetenie 
cum laşi unui împărat slugile pe care le are, toţi așteaptă să mănânce pâinea 
mea. Şi după cum eu primesc de la împăratul meu — adică de la Dumnezeu 
— toate în dar și fără vreo plată, să le dau și lor la fel în dar și fără plată, cu 
atât mai mult cu cât pentru mine, adică pentru om, au fost făcute toate spre 
slujirea și înlesnirea lui. De aceea și slugile mele trebuie să se hrănească din 
rămăşiţele bucăţelelor mele. Să știi, deci, că acolo unde zice Scriptura 
despre păsări că nu seamănă și nici nu seceră, și totuși Părintele ceresc le 
hrănește, e vorba despre săraci, care nu pot nici să semene şi nici să secere, 
dar care trăiesc datorită celor ce ară și seamănă. Şi adu-ţi aminte și de alt 
loc unde spune Scriptura, prin gura credincioasei cananeence, că „şi câinii 
se hrănesc din fărâmiturile ce cad de pe mesele stăpânilor lor” [Mc. 7, 28]. 
Aşadar, şi eu arând şi semănând, se hrănesc atât păsările cerului din prisosul 
țarinei mele, cât și câinii din fărâmiturile de la masa mea. Dar nici păsărilor 


în cuibul lor, nici câinilor care şed în culcușul lor nu le vine hrana în gură, 
ci păsările și-o agonisesc zburând, iar câinii umblând și mirosind, căci ei 
caută hrana lor, nu hrana îi caută pe ei. Așadar, acele animale neraţionale, 
care se conduc numai de simţuri, se luptă pentru hrana lor; iar eu, fiind și 
rațional și conducându-mă în același timp şi de simţuri, cu ce îi greşesc lui 
Dumnezeu de-mi voi căuta hrana? Mai cu seamă că el singur, dintr-aşa 
bogată milă, a poruncit pământului să facă seminţele, să încolțească, să 
crească și să dea roade spre hrana mea. lată de ce mă voi strădui pururi de 
aceasta, căci nu celor leneși și trândavi, ci celor hamici și sârguitori le-a 
dăruit Dumnezeu bunătăţile sale, precum a zis: „Bate și ţi se va deschide, 
cere şi ţi se va da” [Mt. 7,7]. 


74. Omului îi este dat să înfrunte toate primejdiile din lume. 


Lumea: Acum după mintea ta necultivată şi socoteala ta rătăcită îmi 
dau seama că ai să spui că în mine sunt toate relele, greutăţile, 
neorânduielile, chinurile, nenorocirile și răsturnările şi, aşa cum aiurezi, că 
eu aş fi mai rea decât toate relele și mai amară ca tot amarul, că în mine nu 
se găsește nici un lucru bun și nici o bunătate, nici odihnă, nici linişte, nici 
pace sau înlesnire, ci în toate numai răutate și, comparându-mă, cu tot răul 
mă asemuiești. O, sărmane şi de trei ori nenorocitule! O, smintitule și 
descreiera-tule, cum poţi una să spui şi să mărturiseşti, și alta să urmărești și 
să pofteşti? Dar dacă sunt atât de rea şi de cumplită, atât de amăgitoare și de 
sălbatică precum spui tu, cu inima ta nedreaptă și cu buzele tale mincinoase, 
atunci de ce locuiești în mine? Și ştiu adevărat că te rogi lui Dumnezeu ca 
să-ți lungească viaţa în această lume și știu și mai sigur că, dac-ai fi convins 
că ai să intri în rai şi dacă te-ar lăsa în voia ta și te-ar întreba ce doreşti: să 
mori și să mergi în rai, sau să te lase să trăiești în această lume, pare-mi-se — 
şi ce zic doar că mi se pare — tu ai renunța într-adevăr la rai şi te-ai ţine de 
mine şi ai privi spre rai cu ochi răi, iar spre mine cu ochi buni, și, pe scurt, 
m-ai alege mai degrabă pe mine decât raiul. 


75. Pentru omul cunoscător, lumea aceasta este iad şi supliciu. 


Înțeleptul: Este adevărat și sigur că tu posezi toate însuşirile rele pe 
care ziceai mai sus că ţi le atribui eu, şi așa trebuie să te știe toată făptura şi 
toată firea omenească, pentru că, fără îndoială, așa eşti. Desigur că mă rog 
lui Dumnezeu să trăiesc cât mai mult în tine și în mijlocul răutăților tale, dar 


nu pentru că te-aș iubi sau aş avea vreo poftă deosebită de tine sau de 
podoabele prin care ţi se vede goliciunea, ci pentru ca, trăind cât mai mult 
în chinurile răutăţilor tale, prin relele tale să mă fac bun. Să ştii, cu 
adevărat, că eu aşa te socotesc şi cu aceasta te asemăn, lume: tu ești focul, 
trupul meu, oala, iar sufletul meu, aurul. Și după cum cu cât fierbe aurarul 
mai mult aurul în oală cu atât iese mai curat, așa și eu pentru acest motiv mă 
rog în toate şi pentru toate slăvitului Dumnezeu să-mi dăruiască să trăiesc în 
tine timp cât mai mult, ca astfel, cu cât mă voi chinui mai multă vreme și 
mă voi arde mai groaznic în cumplitul tău foc, cu atât mai frumos să mă 
împodobesc cu o cunună mai mândră; după cum spune și Pavel, vasul ales 
al lui Hristos: „ca prin foc” [7 Cor. 3, 15]. Pentru care cuvânt, cu o 
socoteală rătăcită papistaşii spun cum că în lumea de dincolo ar exista un 
foc curăţitor, pe care în limba lor îl denumesc purgatoriu. La aceasta și 
împotriva acestei păreri vă răspund, ţie, ca şi papistaşilor, că în locul amintit 
nu spune fericitul Pavel că ar exista un al treilea loc deosebit, adică 
purgatoriul, pe lângă rai și iad, ceea ce nici Biserica noastră nu admite, ci 
numai două locuri: raiul şi iadul; de purgatoriu nepomenind nici Biserica 
răsăriteană, nici vreo altă Sfântă Scriptură. Prin cuvintele „ca prin foc” te 
numeşte pe tine foc şi arată că drepţii, umblând în tine, umblă ca prin foc, şi 
din focul tău ies curăţaţi şi purificaţi ca aurul. Așadar, tu pentru mine ești 
acum un foc curăţitor şi, cu cât voi trăi mai mult în tine — după cum ţi-am 
mai spus — dar nu după plăcerea ta, ci după porunca lui Dumnezeu, cu atât 
voi ieşi mai fericit și vrednic de un dar mai mare. Să mai știi că, în veacul 
acesta, tu eşti foc curățitor pentru trupurile omeneşti (pentru că nu există 
altul în lumea de dincolo, cum susțin în zadar papistaşii). Deci pe cei cu 
mintea întreagă și temători de Dumnezeu, dacă se feresc de tine și de 
desfătările tale, îi dai afară spre veacul cel fără de sfârșit mai luminoși, mai 
curați, mai vrednici de laudă și mai fericiţi şi, deşi eşti rea, tu devii pentru ei 
bună şi folositoare. Iar pe cei slabi la minte și săraci cu ştiinţa, care uitând 
de legile Domnului şi Dumnezeului lor se lasă pradă dezmierdărilor şi 
desfătărilor tale și se încurcă în feluritele tale pierzanii, tu îi izgonești săraci 
şi goi de tot binele, și nu-i lași numai cu atât, ci din cauza ta îi faci și 
moştenitori ai gheenei. Și precum cei drepţi, fericiţi, plini de tot darul 
desăvârșit şi împodobiţi vor moşteni împărăţia cerurilor, așa cei nedrepți şi 
păcătoşi, care nu au cunoscut în viaţă răul şi nici vreun fel de amărăciune, 
vor moşteni în iad şi în gheena, în focul pregătit Diavolului şi slugilor lui, în 


vecii cei fără de sfârşit, cumplita şi nesuferita muncă de unde răscumpărare 
şi iertare nu există niciodată. 


76. Dacă te vei împotrivi vitejeşte lumii, adică Diavolului, vei birui. 


Lumea: Te rog acum, dulcele şi iubitul meu prieten, pentru numele lui 
Dumnezeu, deoarece am început și eu să-mi dau seama că vorbele tale nu 
sunt vorbe de ocară şi că oricât m-aș împotrivi ţie — deși aş avea şi eu ce să- 
ţi răspund — nu voi putea totuşi să te birui, nici nu voi putea răbda să trag 
într-un jug cu tine; în numele viului Dumnezeu, te conjur să-mi spui drept, 
pentru că eu însămi nu sunt în stare să mă cunosc ce sunt și cum sunt, iar de 
când mă cert şi discut cu tine, mintea mea parcă ar fi intrat în labirintul 
cretan, și nu sunt capabilă să găsesc nicăieri vreo cale sau vreo ieşire, deşi 
am căutat multe. Şi de vreme ce Dumnezeu atoatefăcătorul nu te-a făcut 
piatră, lemn sau vreun alt fel de animal fără de simţire, ci om înzestrat cu 
minte și cu socoteală și te-a înnoit cu duh dumnezeiesc, iarăşi zic și te rog, 
spune-mi, ce fel de răutate și ce fel de bunătate am; și de când trăieşti și 
umbli tu prin mine, n-ai găsit nimic să-ți placă și nimic vrednic de tine? lar 
dacă, după cum îţi spun, vei găsi şi îţi va plăcea totuşi ceva, fie-ţi, iubitule, 
slobod și îngăduit, ia și fă orice vrei. Dar dacă nu găseşti nimic care să-ţi 
placă, nici eu n-am să te constrâng cu de-a sila sau cu vreo supărare să-ţi 
placa. Oare am eu vreo putere să te supăr cu asemenea lucruri? lar dacă nu 
vrei să te împrieteneşti câtuşi de puţin cu mine și cu bunătăţile mele, nici să 
mă lauzi, cel puţin taci, ţine-ţi gura și nu mă dispreţui în faţa tuturor. îţi 
spun şi te rog, iarăşi, taci, pentru că ştiu că tăcerea e lăudată de oamenii 
înţelepţi. 


77. Trupul este asemănat cu lumea, iar sufletul cu cerul. 


Înțeleptul: Pentru că m-ai conjurat în numele marelui Dumnezeu ca să- 
ți scot la vreun drum și la vreo ieşire mintea ta aceasta, pe care ţi-ai vârât-o 
în Labirintul cretan, am să-ţi spun multe, cu bucurie şi adevărat, și n-am să 
râd de tine. Tu eşti creaţia şi făptura veşnicului împărat, înfrumuseţată întru 
toate podoabele tale — pentru că Dumnezeu nu face nimic urât sau displăcut 
— desăvârşită întru toate, în decurs de șase zile, după cum scrie Moise, cel 
mai vechi dintre toți istoricii. Tu eşti numită macrocosm, prototip și model 
al microcosmului, adică al omului; de aceea toate podoabele care se găsesc 
în tine pot să se explice ca fiind ale omului şi toate cele ale omului ca fiind 


ale tale. Astfel, mai întâi în tine este lumina, care corespunde la om cu 
credinţa, în tine este tăria de deasupra, adică cerul, care la om este nădejdea, 
în tine apele de deasupra, care la om sunt grijile lăsate de Dumnezeu, apoi 
apele de dedesubt, care sunt tulburările ce vin de la trup; în tine este 
pământul — la om, trupul. Ierburile și copacii înseamnă faptele bune; 
seminţele și roadele tale sunt virtuțile şi milosteniile. Soarele este imaginea 
înţelepciunii celor veșnice, iar luna imaginea lucrurilor temporale. Peştii, 
care stau totdeauna în apă, sunt umilințele, păsările zburătoare sunt 
contemplaţiile celor cereşti; animalele neraţionale sunt ajutorarea și 
miluirea săracilor; târâtoarele, adică animalele care se târăsc pe pântece, 
sunt suferințele durerilor altora; sălbăticiunile înseamnă meditarea la 
demoni şi la răutate; iar omul, plăsmuit după chipul lui Dumnezeu, 
înseamnă însăşi constituţia proprie şi naturală a omului, plinătatea proprie şi 
naturală a minţii; raiul reprezintă fericirea desăvârşită și imitaţia slavei. De 
aceea, dar, microcosmul, adică omul, având credinţa drept lumină, adică 
drept lege, având un firmament, adică nădejdea — pentru că în primul rând 
de acestea am nevoie — trebuie să arate adevărul cu lumina credinţei, iar 
păcatul şi întunericul să le risipească şi să le distrugă. într-acest fel ești tu, 
deci, o, lume! 


M-ai mai întrebat încă: ce fel de bunătate și ce fel de răutate ai? Am să- 
ți arăt şi aceasta. Bunătatea ta este următoarea: după cum tu ești curată la 
vederea ochiului trupesc, aşa şi eu să fiu neînceţoșat în lumina credinţei și 
să umblu prin ea cu bună pace; precum este firmamentul, adică cerul, întărit 
şi larg, aşa să fie nădejdea mea în Dumnezeu puternică și neclintită; la fel 
toate celelalte, precum ţi le-am însemnat și ți le-am arătat mai sus: dacă vrei 
să le judeci bine, atunci ești bună şi prea bună pentru mine, și chiar 
ajutătoare spre folosul trupului și sufletului meu. Iar răutatea ta aceasta este 
şi în acest chip: dacă microcosmul, adică omul, nu se va lumina cu credinţa 
şi nu se va întări cu nădejdea, dacă nu va lua seama la ispitele şi supărările 
de care este înconjurat, dacă nu-și va sili trupul către faptele bune, ca să 
nască şi să răsară roadă virtuţilor şi dacă nu va umbla cu smerenie și 
blândeţe și nu va privi spre cele cerești, ci spre cele pământești, adică de va 
umbla după poftele trupului, și nu după ale sufletului; dacă nu se va mâhni 
şi nu se va milostivi de suferinţele şi nenorocirile celorlalţi și nu va reflecta 
şi medita în ce fel urmează să se păzească şi să se apere de demoni care se 
silesc să facă rău firii omenești și de răutatea lor; dacă nu-și va aminti că el 


este făcut după chipul și asemănarea creatorului său — adică a lui Dumnezeu 
— şi că este însuflețit şi înnoit cu duhul lui cel sfânt și de nu va cunoaște că 
el este om, iar nu animal, cu minte dreaptă și desăvârşită ca să cunoască 
binele și răul, ca să se ferească și să se păzească de rău și să aibă şi să facă 
binele; și dacă nu se va căzni și nu se va sili ca atâta timp cât se află întru 
tine să dobândească raiul, adică slava și fericirea cea desăvârșită și 
nesfârșşită, cu mai sus pomenitele și de trei ori fericitele virtuţi, atunci tu eşti 
rea și rele sunt toate ale tale. Căci dacă se va depărta microcosmul, adică 
omul, de aceste luminate podoabe, nu va putea lumina groaznica 
întunecime și beznă a păcatelor și a greșalelor, și astfel va fi dat pradă 
iadului şi focului gheenei. Iar aceluia, o, nenorocitul, i-ar putea spune 
cineva cuvântul lui Hristos: „Mai bine i-ar fi fost lui să se fi născut piatră, şi 
nu om”. În felul acesta, deci, te faci tu rea şi cumplită pentru om și într- 
acest chip te faci şi te transformi din bună în rea, din dorită în respingătoare, 
din blândă în sălbatică, din frumoasă în urâtă, din folositoare în dăunătoare 
şi, într-un cuvânt, din făcătoare de viață în aducătoare de moarte. lată dar că 
te-am scos acum din labirint, adică din confuzia și din închisoarea ce-ţi 
cuprinsese mintea, și ţi-am arătat ce eşti și cum ești. Așa să te știi şi să te 
cunoşti negreşit şi aşa să te cunoască toată creatura. Cu toate ca până la 
urmă nu te-ai putut înfrâna până nu mi-ai arătat vicleşugul şi răutatea pe 
care le păstrezi ascunse în conştiinţa ta, şi m-ai rugat ca, de vreme ce te-am 
cunoscut, să nu te dezvălui celorlalți, lucrul acesta însă este mai presus de 
firea mea, pentru că spune un poet arab: „Două lucruri rătăcesc mintea: a 
ține cuvântul în tine când se cuvine să vorbeşti şi a vorbi când trebuie să 
taci”. Şi acum la timpul potrivit, atunci este bine să te străduieşti să 
vorbeşti, pentru aceasta dar, deși nu te-am cunoscut în întregime — și ce zic 
întregime, când nici măcar a mia parte nu ţi-am cunoscut! — în măsura în 
care totuși te-am cunoscut te voi mărturisi necontenit tuturor, fără să tac. 
Căci aceasta și trebuie, şi mi se cuvine să fac. 


78. Când te laudă lumea, cercctează-te pe tine însuţi dacă ești așa cum 
zic oamenii; dar nici cu aceasta nu te mândri. 


Lumea: Am cunoscut și am înțeles acum că îţi sunt drepte vorbele şi ca 
dreaptă îți este socoteala și îți mulțumesc mult că mi-ai arătat aşa cum 
trebuie drumul acesta şi calea de ieșire pentru mintea mea neşștiutoare. De 
aceea îți făgăduiesc din tot sufletul să fiu pentru tine bună, și nu rea, blândă, 


şi nu înspăimântătoare, folositoare, iar nu dăunătoare, de viaţă făcătoare, iar 
nu ucigașă, și doresc ca de acum înainte să te afli în prietenia și în dragostea 
mea, iar eu să-ți slujesc în toate ca o bună prietenă și ca o mamă 
credincioasă, pe care o arde la inimă pentru fiul său. 


79. Cercetează-le și ascultă-le pe toate; pe cele bune primeşte-le, iar pe 
cele rele respinge-le. 


Înțeleptul: Eu sunt foarte ascultător şi stau gata să-mi plec urechea spre 
orice cuvânt bun și adevărat. Dar iarăși, după socoteala mea, trebuie să mă 
gândesc cum stau lucrurile; de voi afla şi voi cunoaşte că eşti statornică în 
vorbe și în credinţă, şi dacă părerea mea se va potrivi cu a ta, iar firea unuia 
se va împăca cu a celuilalt, îți voi dărui bucuros prietenia mea. 


Raţionament. Condiţiile de sus și cele de jos, ca şi cele lăuntrice pe 
care le cuprind, așa cum am arătat mai înainte, precum le ai tu, le am și eu. 
Pe tine te numesc macrocosm, iar pe mine microcosm. Tu eşti rotundă, eu 
sunt rotund; şi dacă vei întreba în ce chip sunt rotund, măsoară din creștetul 
capului până la tălpile picioarelor şi din vârful degetelor mâinii stângi, și 
închipuieşte-ţi că vei găsi aceeași lungime a măsurii în amândouă părțile. 
Deci iată că și eu sunt rotund: în aceasta ne asemănăm, dar nu ne putem 
asemăna în ce priveşte măsura, pentru că tu ești mai mare, iar eu sunt mai 
mic. Tu eşti deci mai mare și rotundă, eu sunt mai mic şi tot rotund; tu ești 
aşa prin natura ta, iar eu iarăşi aşa prin natura mea; dar două mingii rotunde 
pot sta oare una peste alta? Nu, pentru că alunecă și cad una de pe cealaltă 
şi nu se pot lipi cu totul una de alta. Și, ca să zicem așa, poate sta o ghiulea 
rotundă de piatră pe o boltă rotundă sau în vârful acelei bolți sau cupole 
rotunde? Nu, ci negreșit se va rostogoli. Deci tot așa şi firea ta tinde spre 
cele pământeşti, iar a mea spre cele cereşti; şi se deosebesc la fel de mult, ca 
şi apa de foc. De va putea apa să stea împreună cu focul și două mingii 
rotunde să se rezeme una pe alta, voi putea şi eu lega prietenie cu tine. De 
aceea este zadarnic și nepotrivit să mă rogi, căci nici nu te voi asculta, nici 
nu voi face ceea ce-mi ceri. 


80. Nu face loc păcatului câtuși de puţin, căci păcatul, găsind cel mai 
mic prilej, poate face mari răutăţi. 


Lumea: O, cinstitul meu prieten şi preadulcele meu fiu, dar dacă te rog 
să fii prietenul meu și dacă te îndemn la dragostea părintească, nu-ţi spun să 
te desfătezi în toate zilele, și la fel, cu mine şi cu doritele mele dezmierdări; 
dar dacă nu la trei zile o dată, cel puţin o dată pe săptămână; muncește și 
termină-ţi treburile în curs de şase zile, iar în cea de-a șaptea zi odihneşte- 
te, precum te învață și porunca lui Dumnezeu și, odihnindu-te, bea, 
mănâncă, desfătează-te, mângâie-te și veseleşte-te ca să cunoşti şi tu din 
truda și din osteneala ta măcar o dulceaţă. Pentru că, dacă vrei să-ţi spun 
adevărat, numai cât vei mânca și cât vei bea, numai atâta vei fi câştigat, 
deoarece pe toate celelalte le vei lăsa şi nu vor folosi nici ele de tine, nici tu 
de ele; și numai câtă vreme vei petrece bine și te vei desfăta veselindu-te, 
numai atâta va însemna că ai trăit. Deci reflectează și ia bine aminte la 
cuvintele mele și, pentru că ești înțelept, procedează aşa cum ţi se va părea 
că e mai bine şi mai cuvenit. Dorind numai binele și liniștea ta și alegându- 
ti cele ce îţi sunt mai de folos, eu către acestea te îndemn și acestea te învăţ. 


81. Poftele lumești, adică păcatele, scurtează viaţa. 


Înțeleptul: O, lume, ţi-am spus că îmi plec urechea și le-ascult pe toate, 
şi precum caută albina prin toate florile și prin toate locurile și strânge 
miere dulce oriunde o va găsi, iar unde va afla amărăciune, acolo o lasă, așa 
şi eu, după ce am ascultat toate vorbele tale și bune și rele, o voi asculta și 
pe aceasta. De vreme ce îmi alegi o zi dintr-o săptămână, șase zile să fac 
după voia mea şi o zi după voia ta, să socotesc mai întâi zilele vieții mele şi, 
dacă voi găsi timp să mă pot desfăta și să mă veselesc pe săturate, precum 
îmi zici tu, voi face și asta. Dar dacă nu voi găsi vreme destulă, ci numai cât 
voi începe voi şi termina, oare cu ce folos și cu ce socoteală voi asculta 
cuvântul tău? 


82. Adu-ţi mereu aminte de trei lucruri: moartea, învierea și dreapta 
judecată ce va să fie. 


Lumea: Ascultă-mă, te rog, puţin, ca să-ți arăt o socoteală frumoasă, 
care ştiu că o să-ți placă mult — pentru că, zău, are şi de ce să-ţi placă; iar de 
nu-ţi va plăcea, o să faci şi tu o socoteală. Să zicem că lungimea vieţii tale 
este de o sută de ani; dacă vei pune câte cincizeci de săptămmi pe an, fac 
cinci mii de săptămâni; din acestea scoțând câte o zi, fac cinci mii de zile, 
care echivalează cu treisprezece ani şi trei sute douăzeci de zile, iar de vei 


scoate câte două zile din săptămână, fac aproape douăzeci şi opt de ani. 
Acum socotește în felul următor: înainte de a ajunge la vârsta de douăzeci 
de ani, sau n-ai avut posibilitatea, sau te-ai aflat sub ascultarea altuia și nu 
ai putut să petreci și să te distrezi; dar când vei ajunge la această vârstă de 
douăzeci de ani, socotește numărul zilelor din cele cinci mii de săptămâni — 
din care, după cum am spus, luând câte o zi, fac treisprezece ani și trei sute 
douăzeci de zile, iar câte două zile fac douăzeci și şapte de ani și două sute 
optzeci de zile — şi aşa, de la vârsta de douăzeci de ani, mănâncă, bea, joacă, 
desfătează-te şi te veseleşte până la vârsta de patruzeci şi opt sau chiar de 
cincizeci de ani. lar de aici înainte, dacă vrei să cugeţi și la cele cerești, îţi 
mai rămân încă cincizeci de ani; în felul acesta vei putea și să petreci în 
lume, și, ajuns la vârsta de o sută de ani, sfârșindu-te cu cinste, să 
moştenești și împărăţia cerurilor. Nu este, oare, socoteala aceasta frumoasă 
şi iscusită, bună și vrednică de laudă pentru amândouă părțile? Deci, dacă 
vrei să mă asculţi, nu-ţi mai chinui creierii zbuciumându-ţi mintea în zadar 
şi fără rost ca să găsești o altă socoteală mai bună, căci socoteala 
desăvârșită şi calea cea bună aceasta este. Tu dar, ca un bun viteaz și ca un 
voinic vrednic, mergi pe această cale. 


83. De vei trăi până la o sută de ani, poate ca vei afla timp de pocăință; 
dar dacă nu vei ajunge nici până la o sută de minute, iată că ți se cade să fii 
pururea îndreptat şi pocăit. 


Înțeleptul: Iată că am ascultat în tăcere și cu linişte socoteala pe care ai 
făcut-o. Acum dar, ascultă-mă și tu, ca să-ţi arăt altă socoteală, căci 
socoteala ta seamănă cu zicala: „Vinzi peştele care înoată în baltă”. Iar după 
ce îți voi arăta şi eu socoteala mea, să vadă și alți oameni cuminţi, și care 
vor zice ei că e mai bună, pe aceea o voi păstra şi de ea va trebui să ne 
ținem cu toții. 


84. Dreaptă socoteală pune la temelia vieţii tale. 
Lumea: Arată-mi deci, care e socoteala de care vorbeşti? 


85. Zilele noastre sunt șaptezeci de ani; dacă suntem în putere, optzeci; 
iar peste aceştia, boală de nevindecat. 


Înțeleptul: Iată socoteala mea: Când un om ajunge la vârsta de optzeci 
de ani, oricine îl vede îl fericeşte zicând: „Ah, fericit este omul acesta şi 
bună soartă a avut căci și-a împlinit măsura vieţii și a ajuns la adânci 
bătrâneţe”. Fiecare om doreşte deci să ajungă numai până la această vârstă, 
cunoscând că dacă o depăşeşte este lovit de tot felul de dureri și de boli, 
precum cânta psalmistul David: „Zilele noastre sunt șaptezeci de ani, iar de 
vom fi în putere, optzeci de ani, şi ce trece peste aceştia este osteneală și 
durere” [Ps. 89, 10]. Acum deci fă o socoteală mai bună: Ai spus că sunt în 
vârstă de optzeci de ani şi că, ajuns aci, să-mi fac socoteala dacă am trăit 
într-adevăr acești ani pe care i-am amintit sau nu. la seama: în acești optzeci 
de ani eu fac șapte împărțiri, adică disting șapte vârste, și anume: pruncia, 
copilăria, adolescenţa, tinereţea, maturitatea, cărunteţea și bătrâneţea. În 
aceste şapte părţi ale vieţii sunt deci cuprinși cei optzeci de ani. 


Mai zic că din acești optzeci de ani numai patruzeci am fost viu, iar alți 
patruzeci mort, socoteală adevărată şi fără de greşală, pentru că în douăzeci 
şi patru de ceasuri se face o rotire a soarelui (douăsprezece ceasuri 
întuneric, adică noapte, și douăsprezece ceasuri lumină, adică zi); deci ziua 
spun că trăiesc, iar noaptea că mor, adică ziua sunt viu și noaptea mort, căci 
dormind în pat sunt aidoma celui ce zace în sicriu, pierzându-mi mintea și 
simţirea, nevăzând cu ochii, neauzind cu urechile, neadulmecând cu 
mirosul, nesimţind cu gustai, mai ales că toate organele corpului amorţesc și 
înțepenesc, așa încât, cufundat în așternut, sunt asemenea celui îngropat în 
mormânt: el acoperit cu pământul, eu înfășurat cu plapumă, el între cele 
patru scânduri ale sicriului, eu între cei patru pereţi ai casei. Sufletul 
mortului este viu, și la fel de viu rămâne și sufletul meu; dar după cum eu, 
când dorm, numai arterele îmi zvâcnesc și pulsează ca semn că mă voi trezi, 
tot astfel pentru mort se adeveresc cuvintele vii ale Sfintei Scripturi că 
iarăşi va învia şi în felul acesta ne vom scula amândoi: el din mormânt, iar 
eu din așternut, el din sicriu, iar eu din casă. 


Cum vezi, nu este nici o deosebire între noi, aşa că numai patruzeci de 
ani am fost viu și patruzeci mort. Din viață mi-au rămas deci numai 
patruzeci de ani. Să socotim acum, oare aceşti patruzeci de ani i-am trăit în 
întregime sau nu? Să împărțim deci aceşti patruzeci de ani între cele șapte 
vârste ale omului, ca să ştiu apoi ce fel de viaţă şi ce fel de trai am avut la 
fiecare din aceste vârste, și să te fac și pe tine, lume, să înţelegi aceasta. 


Mai întâi, vârsta prunciei. După mine, în timpul celor șapte ani ai 
acestei vârste nu duci o viaţă întreagă, fiindcă cel ce trăieşte ştie ce face, 
cunoaște ce vede, înțelege ce aude, pricepe binele și răul, vorbeşte, umblă și 
are rațiune. Dar toate acestea îi lipsesc pruncului, adică acelei vârste care nu 
are cunoștință de niciuna din ele. Iată dar că în pruncie am fost ca și cum n- 
aş fi fost; în felul acesta, din adevărata viață mi-au rămas numai treizeci şi 
trei de ani. 


Urmează îndată vârsta copilăriei, care urcă până la patrusprezece ani. 
După câte îmi amintesc despre această vârsta plină de lipsuri, eram și atunci 
viu, dar nu eram om. Mai întâi, pentru că omului îi este dat să cunoască 
credinţa, legea și dogmele, binele și răul, să-și agonisească hrana și băutura. 
Am numit în primul rând credinţa, adică a crede, a cunoaște, a şti că există 
Dumnezeu și că el a făcut toate cele văzute şi nevăzute; în al doilea rând, 
legea şi dogmele, adică a cunoaşte lucrurile de care trebuie să ne ferim şi 
cele pe care trebuie să le păzim; în al treilea rând, hrana și băutura, adică a 
putea ara și semăna, a lucra via şi a face negoţ, toate acestea fiind necesare 
pentru chiverniseala omului. Dar la această vârsta eu eram lipsit de toate 
acestea, mai ales pentru că nu ştiam că există Dumnezeu; deşi în biserică 
mărturiseam aceasta, dar nu știam despre cine vorbesc și despre cine 
mărturisesc întâi, îmi lipsea cunoştinţa, ca să-l pricep pe Dumnezeu; în al 
doilea rând, credinţa nu-mi ajuta să pot cunoaşte de ce folos îmi este a crede 
în Dumnezeu și a păzi sfintele lui porunci. De altfel, mi se pare că nu numai 
eu, ci întreaga fire omenească în general se prezintă la fel. Iar dacă vei zice 
că unii ar avea încă din vârsta copilăriei ceva din cunoștințe de om matur, 
nu tăgăduiesc, pentru că Dumnezeu, părintele luminilor, care trimite 
harurile cele desăvârșite, poate să facă și aceasta — și nu numai cu firea 
oamenilor, dar şi cu firea animalelor. Astfel, odinioară măgarul lui Valaam 
1-a recunoscut pe îngerul lui Dumnezeu, în timp ce Valaam însuși nu 1-a 
recunoscut [Num. 23/27 — 33]; sau leii cei flămânzi au înţeles că Daniil este 
profetul lui Dumnezeu și nu i-au făcut nici un rău; iar focul cuptorului din 
Babilon a priceput că cei trei copii sunt nevinovaţi, aşa încât firea focului, 
care mistuie nu numai lemnele, ci și pietrele, nu a putut arde sau vătăma cât 
de puţin cărnița fragedă și moale a acelor copilași [Dan. 3,23]. Multe alte 
minuni a făcut şi a arătat el, nenumărate ca mulțime și nemăsurate ca 
mărime, inaccesibile firii omenești, dar datorită firii individuale și comune, 
mai ales datorită propriei mele firi, în vârsta copilăriei şi a condiţiilor 


amintite mai sus nu pricepeam nimic, nu cunoșteam nici măcar o mică parte 
din ele. Așadar, cine n-are cunoştinţă și ignoră atât pe Dumnezeu, cât şi pe 
sine însuşi şi nu înțelege de ce s-a născut, ce este şi cine este, nu este om, ci 
animal sau altceva, neraţional şi nesimţitor, ca lemnele, pietrele şi celelalte. 
Pentru că despre toate celelalte câte sunt în lume — animale, lemne, pietre, 
păsări, peşti — nu se spune că nu există, ci că există, dar nu sunt numite 
oameni, ci fiecare sunt numite după chipul și asemănarea și genul lor. La fel 
şi eu, nu că n-aş fi fost, căci eram, dar parcă aveam numai chipul și 
asemănarea de om, dar nu eram om întreg, și semănăm (nu la chip, ci la 
judecată) mai mult cu animalul decât cu omul. De aceea, dar, decât să spun 
că am trăit ca un animal, mai bine aş spune că n-am trăit nici măcar o zi, şi 
decât să spun că am trăit cu chip de om și fire de animal, mai bine mă voi 
numi mort și fără suflare de viaţă; în felul acesta, iată că viaţa mea a rămas 
de douăzeci şi şapte de ani. 


În aceşti douăzeci şi şapte de ani sunt cuprinse celelalte cinci vârste: 
adolescenţa, tinerețea, bărbăţia, cărunteţea și bătrâneţea. Cea dintâi dintre 
ele este adolescenţa, care merge de la patrusprezece până la douăzeci şi unu 
de ani — însă după socoteala mea până la șaptesprezece ani tot de firea 
copilăriei ține, aşa încât până ce ajunge omul la vârsta de șaptesprezece ani, 
adică până să înceapă, cum se spune, să-i mijească mustaţa, tot copil i se 
zice (căci în limba latină această vârstă se numeşte pubertas, de la pubes, 
numele părului care creşte la început la mustăţi și în barbă). Aşadar, cam tot 
de o cunoștință copilărească se slujeşte și întreagă vârsta adolescentului 
până la șaptesprezece ani şi seamănă în toate cele cu vârsta copilului (afară 
de cazul când își îndreaptă mintea cu învățătura), precum adevereşte şi 
fericitul David, spunând: „Păcatul tinereții mele, Doamne, nu-l pomeni” 
[Ps. 24, 7], pentru că tânăr fiind nu ştia ce face, ci făcea ceea ce nu ştia. 


Cu această socoteală, iată că am mai pierdut cinci ani din viaţa mea și 
în felul acesta ea a rămas de douăzeci şi trei de ani. Voi mai scădea acum 
din cele trei vârste care mi-au rămas încă trei ani, socotind pe cei pierduţi cu 
boli şi necazuri, în închisori, în robii sau în lipsă de libertate. Deoarece 
bietul om care se află bolnav nu poate fi sigur că se va însănătoși şi, tot aşa, 
în închisoare fiind şi în nevoie, nu poate şti sigur dacă va scăpa, această 
stare este numită „jumătate viaţă și jumătate moarte”; şi nu numai aceasta, 
ci orice viaţă grea şi de nesuferit așa o va socoti orice om cu mintea 


întreagă, adică nu viaţă, ci moarte, nu libertate, ci închisoare, nu tihnă și 
linişte, ci chin şi osteneală, și cu ele o va asemui, pentru că acolo unde sunt 
chinuri nu este viaţă, ci moarte. De aceea și chinul cel veșnic este numit 
moarte. lată deci că din optzeci de ani toată viața mea se rezumă la 
douăzeci. Dar dacă aş fi avut de trăit şaizeci de ani, ar fi rămas doar 
cincisprezece, din patruzeci doar zece, iar din douăzeci numai cinci ani. 


Acum, O, lume repede trecătoare, adu-ţi aminte că mi-ai spus ca dintr-o 
săptămână măcar o zi să fac voia ta şi să umblu tăvălindu-mă în desfătările 
tale. Ai văzut însă că, potrivit socotelii tale celei drepte și adevărate, din cei 
optzeci de ani numai douăzeci am aflat ai mei. Douăzeci de ani înseamnă o 
mie de săptămâni, şi scoțând din fiecare săptămână câte o zi, fac o mie de 
zile; o mie de zile înseamnă doi ani și două sute şaptezeci de zile. Dar, în 
atât de scurt şi puţin timp, oare cu ce fel de petreceri mă pot eu desfăta și 
petrece? Decât să te ascult pe tine și să rămân numai cu atâta, mai bine este 
însă să nu te ascult și să rămân și fără aceasta. lar și mai bine este să ne 
despărțim şi să ne îndepărtăm unul de altul. De aceea oricine este 
cunoscător și oricine are minte să se gândească și să socotească cu prudenţă 
şi cu mintea întreagă, ca un înţelept, şi foarte amănunţit că ţinând seamă de 
desfătările celor optzeci de ani şi plăcerile lumii am găsit numai doi ani şi 
două sute șaptezeci de zile; dar celui care va trăi patruzeci de ani îi va 
rămâne numai un an şi o sută treizeci și cinci de zile, şi tot aşa, după cum 
am mai spus, aceluia care va avea mai puţini ani îi va rămâne şi mai puţin 
timp. 


Dar fie că este vorba de multă vreme, fie de puţină, cuvintele și 
învățăturile pe care le afli de la lume nu trebuie aplicate, pentru că fie în 
multă, fie în puţină vreme, ele tot mult păgubesc; și dacă este vorba de 
multă vreme, vei greşi mai mult, iar dacă este vorba de puţină vreme — fie şi 
o zi sau nici atât, un ceas sau un sfert de ceas — cu poftele lumești bietul om 
îşi va pierde sufletul; chiar și pentru un ceas de plăcere pe care o are trupul, 
sufletul, care nu este vinovat, se va chinui îngrozitor, fără milă, cumplit, 
fără nici o mângâiere, mult, fără seamăn, în veci, fără de sfârșit, 
pedepsindu-se fără de sfârșit. Să nu se lase bietul om nici în nădejdea aceea, 
spunându-și: „Deși am făcut rele în tinerețea mea, când voi fi bătrân mă voi 
lasă de ele şi mă voi pocăi”. Să nu te laşi de păcat abia când te lasă el pe 
tine, căci nu eşti în câștig și, precum spune înțeleptul, să nu făgăduieşti 


zicând: „Vino mâine și îți voi da, pentru că până mâine nu ştii ce se va 
întâmpla cu tine” [Prov. 3, 28]. Același lucru îl aminteşte pururea și slăvitul 
cuvânt al preaslăvitului Hristos Dumnezeu acolo unde spune la parabola 
bogatului: „Suflete, mănâncă și bea, ai multe bogății”, fără să ştie că a doua 
zi îi vor lua sufletul [Lc. 12, 19-20]. Să socotească, deci, orice om care se 
foloseşte de minte şi de rațiune ce folos ar avea dacă ar dobândi nu numai 
desfătările şi dezmierdările lumii, ci chiar lumea întreagă, și dacă ar trăi nu 
optzeci sau o sută de ani, ci chiar dacă ar trăi cât lumea, dar și-ar pierde în 
schimb sufletul? Mai cu seamă că, de și-l va pierde, nu i se arată nici o cale 
ca să-l regăsească (şi nu în această lume), şi că o dată ce-l va vinde iadului 
în schimbul păcatelor, nici cu cel mai scump preţ nu-l va putea răscumpăra. 
De aceea, dar, oricine se numește om și se slujeşte de ocârmuirea unei minţi 
întregi să socotească cu toată grija şi cu tot de-amănuntul, şi socotind, să 
înţeleagă ce este lumea, adică ce este trupul său, și ce este el, adică ce este 
sufletul lui, și ce sunt prefăcătoriile lumii, adică poftele trupului spre care-l 
îndeamnă lumea, adică îl atrage pofta trupului, și ce este ceea ce vrea lumea 
să facă el, adică ce pofteşte carnea, şi ce i se cuvine lui, adică ce trebuie să 
facă sufletul lui. Și socotind acestea, să vadă că toată lumea se slujeşte de 
două lucruri: de lumină și de întuneric, adică de bine și rău, şi că, deasupra 
acestor două, suflă cât pot de tare patru vânturi care se luptă între ele, adică 
împărăţia cerului şi sufletul, împărăţia lumii și trupul. Cerul şi sufletul tind 
spre partea binelui, adică se luptă pentru lumină și împotriva întunericului, 
adică se luptă împotriva răului; vor să facă binele, iar răul să-l alunge. 
Lumea sau împărăţia lumii împreună cu trupul se ţin de partea răului şi 
luptă împotriva luminii, adică luptă împotriva binelui ca să facă răul, iar de 
bine nici nu ţin seama. De aceea dar, fiecare om întreg se cade să depună 
multă sârguinţă și să ducă o luptă mare pentru suflet, ca nu cumva partea 
mai josnică să încalce pe cea mai nobilă, căci nici slugii nu i se cade să fie 
mai mare decât stăpânul său [Mt. 10, 24]. Pentru că cerul este o moștenire 
mai nobilă, veșnică şi fără de sfârşit, iar lumea este o moştenire mai josnică, 
repede pieritoare și care nu se mai întoarce în nimic. La fel și trupul este 
țărână muritoare, care nu se mai întoarce în nimic, iar sufletul, suflare 
dumnezeiască, nemuritoare şi eternă, după cum spunea poetul: „Ca să fii 
întreg la suflet, oare ce ai refuza să înduri?” Pentru că această parte are mai 
mare preț decât trupul, mai ales că, de va socoti bine, nimeni nu va găsi 
nimic care să placă minţii celei înțelepte. Şi chiar dacă ar găsi dintr-a-celea 


care plac trupului şi ochiului trupesc, frumos ne învaţă evanghelistul Ioan: 
„Nu iubiţi lumea şi nici cele lumești” [1 Io. 2, 15]. 


De aceea mintea omenească pe cele cereşti să le dorească, pe cele 
pământeşti să le disprețuiască şi cu fel de fel de strădanii să tindă spre cele 
cereşti, unde se află și tronul, şi adevărata lui liniște. Pentru că lumea nu 
este un lăcaș trecător, şi noi într-însa suntem niște locuitori vremelnici, iar 
cerul este moștenirea noastră și acolo suntem noi locuitori permanenți şi 
moștenitori. Când va fi aceasta? Când ne vom lepăda de lume și când vom 
cunoaşte că de la această lume nu vom avea nici un folos, când vom 
îndeplini prin faptă acele sfinte, apostoliceşti și bisericeşti porunci pe care 
le-am cunoscut şi auzit, după cum spune: „Nu cel ce cunoaște poruncile, ci 
cel ce le face fi-va fericit” [Rom. 2, 13]. Dar când ne vor fi la îndemână 
acestea și ne va fi uşor să le îndeplinim? Când ne vom apuca să le lucrăm 
cu toată inima şi dragostea desăvârşită, deoarece dragostea, supunându-le 
pe toate, cu tărie le biruiește. 


REAMINTIREA CELOR SPUSE MAI ÎNAINTE. 


Ai văzut deci acum, prietene, dintru început, cum, ce şi în ce fel este 
lumea? Ai văzut la ce sfârşit duc frumoasele desfătări ale lumii? Ai văzut ce 
poftește lumea, adică trupul, şi ce-l îndeamnă pe om, adică pe suflet, să 
facă? Ai văzut câte linguşiri, câte laţuri, câte capcane întinde în toate părțile 
şi pe toate cărările bietului suflet al omului? Ai văzut viața şi anii omului 
atâta timp cât este pe lume? 


Sileşte-te atunci să fii cu totul bun și plin de virtuţi. Pentru că de nu 
eşti astfel, „strâmtă este calea cerului” și, precum zice: „Până nu vă veţi 
întoarce şi nu veţi deveni ca pruncii, nu veţi intra în împărăţia cerurilor” 
[Mt. 18, 3]; adică să fim curaţi în toate și întru toate blânzi. Mai ales 
datorită slabei firi a oamenilor ni s-au arătat multe şi felurite mijloace de 
mântuire, astfel ca, chiar dacă n-am putea să ne aflăm în vârful scării, măcar 
aproape de vârf sau la mijloc să ne aflăm. Căci multe sunt lăcașurile lui 
Dumnezeu [lo. 14, 2], și să nu ne pomenim cu totul și pe de-a întregul 
înstrăinaţi şi îndepărtați de acest drum. lar dacă ți se pare greu să te lepezi 
cu totul de lume şi doreşti să nu fii cu totul singuratic şi sărac în această 
lume, ci să cunoști în viaţa ta oarecare tihnă, greu este; căci „precum îi este 
greu cămilei să treacă prin gaura acului, încă mai greu bogatului în 


împărăţia cerurilor” [Mt. 19, 24]. Dar tot cel preamilostiv zice că „ceea ce 
nu este cu putinţă la oameni este cu putinţă la Dumnezeu” [Mt. 19, 26], de 
vreme ce nu există nimic care să nu poată face Dumnezeu, căci „toate sunt 
în mâna lui şi, deschizând-o, toate se umplu cu bunătatea lui” [Ps. 144, 17]. 
lar pentru că această lume vremelnică este o lume care are nevoie de 
conducere (căci ceea ce nu este condus nu poate progresa), dacă va putea 
cineva cu întreaga înțelepciune şi cu bună socoteală, aflându-se în lume, să 
conducă lumea și să-și păstreze sufletul nevătămat şi curat, frumos şi bun 
lucru va fi, deoarece şi lui Dumnezeu, şi oamenilor le-ar fi pe plac. Dar cine 
oare ar putea fi acela? Cel care-și va întipări în minte cu tărie şi cu de- 
amănuntul, care va asculta cu urechile sufletului şi, ascultând și înțelegând, 
va îndeplini cele 77 de sarcini pe care ni le pune dinainte Andrei zis 
Vissovatius, şi pe care le numește Imboldurile virtuţilor şi frânele păcatelor, 
adică îndemnarea spre virtuţi şi abţinerea de la păcate, pe care le vom arăta 
şi le vom pune sub ochii fiecăruia. Pentru că, după cum mi se pare, acela va 
fi pe plac şi lui Dumnezeu, şi oamenilor, și, ceva mai mult, va avea folos 
atât de la viaţa trecătoare, cât şi de la viaţa viitoare şi, după o viaţă slăvită şi 
cinstită, la moarte cinste și după moarte cinste, şi la a doua înviere iarăşi 
cinste va găsi, întru slava Tatălui şi a Fiului și a Sfântului Duh, acum și 
pururea şi în vecii vecilor. Amin! 


SFÂRȘITUI, CĂRȚII ÎNTÂIA. 


A LUI IOAN DIMITRIE CONSTANTIN-VOEVOD, la DIVANUL LUMII CU 
ÎNŢELEPTUL sau DISPUTA SUFLETULUI CU TRUPUL. 


DOVADĂ A SUFLETULUI FAŢĂ DE TRUP, SAU A ÎNŢELEPTULUI FAŢĂ DE LUME, 
PENTRU CELE ÎN CHIP MINCINOS GRĂITE DE ACEASTA ŞI MĂRTURIE PENTRU CELE 
ADEVĂRATE GRĂITE DE EL. 


CARTEA A DOUA 
1. Ţi se cuvine să ştii de cine a fost făcută lumea. 


Ţi se cuvine mai întâi să știi de cine a fost făcută această lume, ca şi 
întreg cuprinsul ei, adică toate împrejurările ei. După aceasta trebuie să 
înţelegi că ea este trecătoare şi nestatornică, după cum spune însuși 
creatorul ei, Domnul nostru Isus Hristos: „Cerul și pământul vor trece” (Mt. 
5, 18) şi după cum învăţă altcineva, asemenea lui: „Este timp pentru orice 
lucru şi toate trec cu timpul” (Ecl. 3, 1). 


2. Să crezi că lumea este făcută de Dumnezeu Așadar, această lume 
este făcută de Dumnezeu, atoatefăcătorul, precum mărturiseşte Moise, cel 
mai vechi dintre toţi istoricii: „La început a făcut Dumnezeu cerul şi 
pământul” etc. (Gn. 1, 1). 


Lumea este ca o grădină, iar oamenii ca florile. 


Lumea este ca o grădină şi într-însa oamenii sunt ca florile, precum 
mărturiseşte Osie (14, 5): „Răsări-vă Israel ca un crin” sau „Iot trupul este 
iarbă şi toată slava lui ca floarea: iarba s-a uscat şi floarea a căzut” (Îs. 40, 
7-8). Omul este ca pomul şi ca rodul, cu alte cuvinte ca fructele sunt faptele 
lui. Din pomul bun va ieși roadă bună [Mt. 7, 17] şi la aceasta se adaugă 
cele ce urmează acolo unde se spune despre omul bun: „Și va fi ca pomul 
răsădit lângă trecerea apelor care își va da rodul la timpul cuvenit, iar frunza 
lui nu va cădea” (Ps. 1, 3 și ler. 17,8). 


Lumea este ca un tezaur, dacă o vei folosi spre bine, iar dacă o vei 
folosi spre rău, rea va fi pentru tine. 


Lumea este ca un tezaur (desigur al celor trecătoare). Dacă vei folosi 
avuţia în sensul bun, va fi spre binele tău, pentru că spune Ecleziastul (6, 
12): „Avuţia strânsă pe nedrept este spre răul celui ce a agonisit-o” și iarăși: 
„Cine iubeşte argintul, nu se va sătura de argint” (5, 10). 


3. Să ştii că lumea este trecătoare. 


Crezând deci că lumea este făcută de Dumnezeu, tot așa să crezi că 
lumea aceasta este trecătoare și că veşnică este cea viitoare, despre care 
mărturiseşte loan Teologul: „Și am văzut cer nou și pământ nou, pentru că 
primul cer și primul pământ au trecut” (Apoc. 21, 1); şi „Cer nou şi pământ 
nou aşteptăm” (II Pt. 3, 13). 


Trupul urmează soarta lumii; zilele omului sunt ca iarba. 


Omul însuşi urmează soarta lumii, pentru că se spune: „Omul, ca iarba 
sunt zilele lui” (Ps. 102, 15). De ce oare? Pentru că omul cel întâi creat, 
neumblând după poruncile creatorului său şi neascultându-i poruncile, a 
devenit muritor şi trecător prin această lume. Dar cu ce a greşit? Cu aceea 
că s-a lăsat amăgit de frumuseţea fructului: „A văzut deci femeia că este 
pomul bun la mâncare și frumos la vedere şi plăcut ochiului și a luat din 
rodul lui și a mâncat și a dat şi bărbatului ei” (Gn. 3, 6). Atunci îndată toate 
bunătăţile lumii și bogăţia ei au devenit nestatornice și nefolositoare 
omului. După cum ne-a făcut cunoscut Ecleziastul (5, 14): „Gol a ieşit din 
pântecele maicii sale, gol se va şi duce, şi nu va lua cu sine nimic din 
ostenelile sale”. 


In lume urmează deşertăciunea. 


După aceea în lumea aceasta a urmat deșertăciunea, pentru că iarăși 
același spune: „Deşertăciune a deșertăciunilor, toate sunt deşertăciune” 
(Ecl. 1, 1). 


Lumea se menţine prin mila lui Dumnezeu. 


Dar să ştii că dacă bietul neam omenesc se găseşte de atâta timp în 
deșertăciune și în împrejurări nechibzuite şi dacă după atâta amar de vreme 
mai trăiesc oamenii în lume până azi, aceasta se datorează prea-bogatei mile 
a lui Dumnezeu, căci se spune: „îndelung răbdător și mult milostiv, nu după 
fărădelegile noastre, nici după păcatele noastre ne-a făcut nouă” (Ps. 102, 8, 
10). 


4. Nu te amăgi cu frumuseţile lumii. 


Insă tu nu te amăgi cu podoabele şi frumuseţile acestei lumi, nici nu te 
da cu toată inima desfătărilor ei, „căci până la sfârşit cu veselie se va 
amesteca tristeţea și cea mai mare bucurie se sfârșește în plâns” (Prov. 14, 
13). 


5. Lucrurile lumii sunt ca praful în bătaia vântului. 


De asemenea, toate lucrurile lumii (în afară de cele bune) sunt „ca 
praful în bătaia vântului” (Ps. 1, 4) şi, iarăși, ca avuţia prădată de tâlhari şi 
ca hainele roase de molii. 


6. Să nu te întristezi văzându-i puternici pe împărații neamurilor. 


Ceva mai mult, când vei vedea pe alţii, adică pe împărați, domni și pe 
ceilalți care, având bogăţia şi slava lumii, fac multe, și ceea ce le place, să 
nu te amărăști din cauza aceasta şi să nu te întristezi, căci Prorocul te învaţă: 
„Să nu te temi când se va îmbogăţi omul sau când se va înmulți slava casei 
lui” (Ps. 48, 17), „căci casa lui înclină spre moarte și paşii lui către iad” 
(Prov. 2, 18). Pentru că privirile lui Dumnezeu nu sunt aplecate asupra lui și 
nici asupra slavei lui; despre aceasta mărturiseşte Isaia (66, 2): „Către cine 
vor privi dacă nu către cel smerit și liniştit și care tremură de cuvântul 
meu?” 


7. Norocul în lume nu aduce fericire. 


Să nu socoteşti și nici să-ţi intre în minte că acest noroc lumesc al lor 
aduce vreo fericire adevărată. 


8. Norocul este nehotărât. 


Și nici că vor avea vreo limită sau vreo perioadă adevărată și bine 
determinată a avuţiei lor vremelnice. 


9. Cel bogat în lume este sărac și orb. 


Căci deşi în lume, adică după lumeasca socoteală, ei se numesc bogaţi 
şi slăviţi, ei sunt totuși săraci și orbi, neținând seama de aceasta, precum 
adeverește Ioan (Apoc. 3, 17): „Tu zici: sunt bogat și m-am îmbogăţit și nu- 


mi lipsește nimic și nu ştii că ești un nenorocit, un mizerabil, un sărac, un 
orb şi gol”. David, rege fiind, a cunoscut aceasta, spunându-și: „Eu sunt 
sărac şi lipsit” [Ps. 87, 15]. 


Calea lată şi largă duce la moarte. 


De asemenea, calea unora ca aceștia va duce la un sfârșit nefericit și la 
un liman rău, despre care frumos se spune: „Este o cale care pare oamenilor 
a fi dreaptă, dar în cele din urmă ea duce în fundul iadului” (Prov. 14, 12) și 
tot acolo: „lar căile celor ce ţin minte răul duc la moarte” (12, 28); căci tot 
trupul în ţărână se va întoarce, iar cel puternic şi mai curând decât ceilalţi, 
după cum se zice: „Tot puternicul are viaţă scurtă” (Îs. Sir. 10, 11) şi la rău 
sfârşit va ajunge. Despre aceasta frumos vorbește și Iov (20, 15): „Avuţia 
strânsă pe nedrept o va vărsa, o va scoate din casa lui îngerul”, adică le va 
plăti lor cu pedepsele cumplite ale iadului. 


10. la exemplu din vechile istorii. 


Să nu te amăgeşti cu unele exemple din vechile istorii, ci mai degrabă 
să te înțelepțeşti prin ele. Pentru că vei afla cu privire la împărații care au 
supus în scurt timp multe că „nu trebuie să se teamă cineva de cei ce ucid 
trupul, ci de cei ce ucid sufletul” (Mt. 10, 28) şi că ceva mai mult cel ce 
ucide va fi ucis, pentru că iarăşi zice: „Câţi scot sabia, de sabie vor muri” 
(Mt. 26, 52), şi încă chiar și de mâna celui mai mic. 


11. Exemplul lui Alexandru cel Mare. 


Pentru aceasta deci poţi lua un frumos exemplu de la Alexandru cel 
Mare, despre care se scrie în Istoria sa că a fost otrăvit și omorât de o slugă 
a lui, cu alte cuvinte că cel mic a omorât pe cel mare, că sluga a omorât pe 
împărat. În legătură cu aceasta bine zice Ecleziastul (10, 7): „Văzut-am 
slugile călări şi pe stăpâni mergând pe jos”, iar în altă parte se zice: „Prin ei 
înşişi au împărăţit iar nu prin mine” (Os. 8, 4) şi de asemenea în alt loc: „A 
căzut şi mare a fost risipirea lui” (Iez. 13, 12). Cu aceasta aş putea compara 
deopotrivă fierul pe care îl mănâncă rugina sau elefantul pe care îl omoară 
şoarecele. 


12. Nu prin răutăţi, ci prin virtuţi să-ţi rămână vestit numele după 
moarte. 


Gândește-te deci că, deoarece până la urmă tot vine moartea, cel puțin 
să nu-ţi rămână un nume rău, ci un nume bun, căci „mai bine un nume bun 
decât avuţii multe” (Prov. 22, 1), iar în altă parte se zice: „Mai bun este un 
nume bun decât mirul cel scump” (Ecl. 7, 1), şi nu înaintea ochiului 
omenesc, ci înaintea ochiului lui Dumnezeu, care scrutează inimile şi 
gândurile. De aceea ne şi învață: „Luaţi aminte să nu faceţi milostenia 
voastră înaintea oamenilor” (Mt. 6, 1) şi ca nu cumva să se spună despre 
tine: „Pierit-a amintirea lui cu sunet” (Ps. 9, 6). Tot aşa, străduiește-te în tot 
timpul vieţii tale ca să poţi spune după moarte acel cuvânt al lui lov (29, 
20): „Slava mea se va reînnoi pururea”. 


13. Cu fapte rele nu vei dobândi nume vestit Păzeşte-te dar, repet, ca 
nu cumva să ţi se spună: „Pentru ce te fălești cu răutatea ta, puternice?” [Ps. 
51, 1]. 


Oricum ar fi, în lume viaţa și slava sunt scurte Și acest lucru îţi este cu 
putință să-l ştii că în această lume coruptă, sau într-un fel sau altul, pentru 
puţin timp vei moşteni slava ei, precum adeverește Iov (14, 2): „Ca floarea 
răsare şi ca umbra fuge şi niciodată nu rămâne în același loc”; putem de 
asemenea cita cuvântul lui leremia (6, 4): „Vai nouă că ziua înclină spre 
sfârşit şi s-au întins umbrele serii”. Și nici în nenorocire sau în bogăţie 
aflându-te să nu te socoteşti mai mult decât eşti, după cum atât de frumos ne 
învaţă sfântul Grigorie [cel Mare]: „Dacă vrei — zice — să înţelegi ce fel ești, 
trebuie mai întâi să cunoşti cum nu ești, pentru ca, cu chipul celor bune, să 
masori cât de urât ești prin lipsa acestor lucruri bune” (Scrieri morale, 
cartea a XXIV-a). Ceva mai mult, după cuvântul lui David: „Tu eşti vierme, 
şi nu om” (Ps. 21, 6). „Căci ce este viața noastră? — fum” (Tac. 4, 14) şi 
pururea adu-ţi aminte de cuvântul lui Isaia: „Eu sunt om al durerilor, care 
cunoaște slăbiciunea” (Is. 53, 3). Vrei cumva să fii mai mult decât ceilalți 
oameni? Nu. De aceea s-ar cuveni să spui cuvântul: „Deci şi eu om muritor 
sunt, la fel cu ceilalți oameni” (Înţ. Sol. 7, 1). 


14. Frumuseţea lumii să nu o poftească inima ta. 


Să nu-ți pierzi minţile după frumuseţile vrednice de ură ale lumii, „nici 
să poftească inima ta frumuseţea ei”, după cum spun Proverbele (6, 25). 


15. Îndrăgirea frumuseţilor aduce multă pagubă. 


Indrăgirea frumuseţilor aduce multă pagubă, căci istoria scrie că pentru 
frumuseţea unei femei, a Elenei, a fost dărâmată vestita cetate a Troiei și că 
prin frumuseţea fructului s-a amăgit Eva. 


16. De la lume nu vei agonisi nici un bine. 


Nici să gândeşti că vei dobândi vreun bine de la această lume rea, căci 
Isaia (14, 20) despre aceasta strigă, zicând: „Pentru că ai pierdut pământul 
meu şi ai ucis poporul meu nu vei dăinui veşnic, sămânță rea!” 


17. Nu vei găsi în lume nici o înțelepciune. 


Și nu vei găsi nici o înţelepciune în ea, căci „înţelepciunea lumii 
înaintea lui Dumnezeu este nebunie” (Cor 3, 19), şi în altă parte zice în 
continuare: „Că nebun a devenit orice om în ce privește știința” (ler. 10, 
14). Ceva asemănător spune înțeleptul în Proverbele sale: „Nu este 
înţelepciune, nu este chibzuinţă, nu este înţelegere cu privire la Dumnezeu” 
(21, 30), și Apostolul către romani: „înţelepciunea trupului moarte este” 
(Rom. 8, 6; vezi şi Îs. 5, 20). 


18. În lume nu vei întâlni bunătate și odihnă. 


Aşijderea, căutând, nu vei găsi într-însa nici o bunătate şi nici o 
odihnă, precum sfântul Augustin arată şi zice în Cartea confesiunilor (VI, 
16): „Vai de acel suflet care despărțindu-se de tine, Doamne, a gândit că va 
găsi altceva mai bun decât piedici, confuzii potrivnice și nestatornicii și din 
spate, şi din lături, și din faţă, şi de peste tot greutăţi”. 


19. Dumnezeu a făcut lumea spre binele, iar nu spre răul omului. 


Această lume a făcut-o însă milostivul Dumnezeu, preabunul, 
preamarele şi atotputernicul ei creator, spre folosul și înlesnirea omului. 


Ceea ce se poate dovedi prin aceea că întrucât 1-a creat nemuritor şi de 
vreme ce era nemuritor, lumea aceasta era spre folosul lui. 


20. După săvârşirea păcatului lumea s-a schimba în râu. 


Tot așa, după păcatul omului, toate cele menite să fie de folos s-au 
schimbat și transformat în pagubă, cele dulci în amăreală, cele ușoare în 
grele și cu trudă de agonisit pentru sărmanul om, după cum învederat scrie 
Moise: „Zise Dumnezeu lui Adam: pentru că ai ascultat glasul femeii şi ai 
mâncat din pomul din care vă poruncisem să nu mâncaţi, blestemat să fie 
pământul pentru muncile tale, întru necazuri să mănânci dintr-însul în toate 
zilele vieţii tale; spini şi ciulini să-ţi răsară și să mănânci iarba ogorului; 
întru sudoarea feţii să-ţi mănânci pâinea până când te vei întoarce în 
pământul din care ai fost luat, căci pământ ești și în pământ te vei întoarce” 
(Gn. 3, 17-19). 


Dumnezeu a arătat cum se dezleagă păcatul. 


După aceea, iarăși milostivul şi înduratul Dumnezeu, cu bogata și 
nemărginita lui milă față de creatura sa întorcându-se, cu compătimire i-a 
arătat modul și mijlocul prin care să se poată desface de legătura 
blestemului aceluia pe care 1-a primit, ca să fie din nou veșnic şi nemuritor. 


21. Pentru nimicirea păcatului trebuia să vină în lume Hristos, noul 
Adam. 


În acest scop, fără îndoială, de aceasta era nevoie și aceasta s-a 
împlinit, adică: de vreme ce vechiul Adam a greșit, era nevoie de un nou 
Adam care să-l mântuiască şi trupul, pătimind pentru trup, să-i redea 
libertatea. Despre aceasta mărturisește Augustin: „Aşa cum Dumnezeu te-a 
făcut fără tine, tot aşa nu te poate mântui fără tine”, cu alte cuvinte: nu 
divinitatea singură — care le poate pe toate — ci și omenirea, care este părtașă 
naturii lui Adam, a fost necesară pentru salvarea ta, adică Dumnezeu-Omul, 
ca în felul acesta să se nască noul Adam și să se nimicească blestemul. 


22. Venirea lui Hristos şi nimicirea păcatului au fost prezise mai 
dinainte de proroci. Apoi, venind el, ne făgăduiește împărăţia sa. 


Aşadar, acest Isus Hristos, dumnezeul şi mântuitorul, s-a făcut 
nădejdea și apărătorul nostru. El s-a arătat mai întâi prin sfinţii săi proroci, 
iar mai apoi, sosind timpul să se împlinească spusele prorocilor, s-a arătat 
El însuşi, nescârbindu-se de pântecele fecioresc, luând trup omenesc din 
Sfântul Duh și din Măria Fecioară; și întrupându-se, pătimind și 
răstignindu-se şi înviind a treia zi (aşa cum era scris de către aleşii săi), noul 
şi cel fără de păcate Adam 1-a înviat din morţi pe vechiul şi păcătosul 
Adam, şi împreună cu Adam, întregul neam al oamenilor. Lucrul acesta mai 
înainte de a se fi întâmplat în fapt, cunoscându-l cu adevărat de la Sfântul 
Duh, 1-a mărturisit Osie (6, 2) zicând: „Ne va vindeca pe noi după două zile 
şi a treia zi ne va scula pe noi”; „şi pe cei ce stau în întuneric și în umbra 
morţii îi va învia”, spune Isaia (9,2); „Răsărit-a soarele dreptăţii”, precum 
spune Troparul Naşterii Domnului. Aceasta a scris-o și Apostolul, zicând: 
„Mai întâi a fost întuneric, iar acum lumină” (Efes 5, 8). Lucrul acesta era 
încă de la început însemnat în umbra legii, întrucât ea zice: „Era lumină 
pentru toţi fiii lui Izrael, dar întuneric și ceață peste tot pământul Egiptului” 
(Ex. 10, 22) 


Cel ce crede în Domnul, chiar de va muri, viu va fi; iar cel ce trăieşte 
şi crede nu va muri în veac. 


Aşadar, venind el, ce zice? „Cel ce crede în mine, chiar de va muri, viu 
va fi; iar cel ce trăieşte și crede în mine nu va muri în veac” (Io. 11, 25, 26). 
Dar cum este cu putinţă aceasta? Este cu putință „pentru că el însuși ne-a 
răscumpărat cu sângele lui (de la moarte) „ (Efes. 1,7), sau ca și cum ne-ar 
fi născut a doua oară, precum zice Apostolul: „Prin evanghelie v-am născut 
pe voi” (Cor. 4,15); „Și astfel celor ce au crezut într-însul le-a dat puterea să 
devină fii ai lui Dumnezeu (şi fraţi ai lui) „ (lo. 1, 12) şi să fie împreună cu 
el moștenitorii împărăției sale (Rom. 8, 17) — dar numai celor ce se leapădă 
de această lume și-l urmează, pentru ca să umble astfel și ei în lumină ca și 
dânsul. Şi cărei împărăţii îi face moştenitori? Aceleia pe care ochiul n-a 
văzut-o, urechea n-a auzit-o și la inima omului nu s-a suit „pe care de la 
început a pregătit-o Dumnezeu pentru cei ce-l iubesc” (Cor. 2, 9), adică 
„trăirea noastră este în ceruri” (Filip. 3, 20). Și aceasta a cunoscut-o mai 
dinainte Prorocul, zicând: „Aceasta este moștenirea slugilor lui Dumnezeu” 
(Îs. 54, 17), unde „drepţii vor străluci ca soarele” (Inţ. Sol. 3, 7; Mt. 13, 43) 
şi „lumina lor va fi mielul, căci noapte nu va fi acolo” (Apoc. 21, 23). 


23. Cunoaşte-l pe Dumnezeu după lucrurile sale. 


Pe binefăcătorul Dumnezeu poţi să-l cunoşti mai cu seamă după 
minunatele sale creaturi, care nu lipsesc niciodată din faţa ochilor tăi, ca să 
le vezi şi după cum mărturisesc ele însele: „Cerurile povestesc slava lui” 
(Ps. 18, 1) şi se învaţă între ele, unele pe altele, să cunoască pe Dumnezeu, 
făcătorul şi ziditorul lor: „Ziua spune zilei cuvântul şi noaptea vestește 
nopţii știința” (Ps. 18, 2). 


Fiind orbit de poftele lumii și umblând în întuneric, păzeşte-te să nu ţi 
se pară că umbli în lumină. 


Ţi se mai cuvine apoi ca, văzându-te liber într-o măsură atât de largă și 
într-un spaţiu atât de întins şi pofta ta neîntâmpinând nici o piedică, să nu 
cumva să întrebuințezi frumoasele și bunele daruri pe care ţi le-a dăruit el 
Dumnezeu spre răul și pieirea ta și să nu cumva să ţi se întâmple ca, 
închipuindu-ţi că umbli în lumină, să dai de întuneric. Pentru aceasta se 
zice: „Să se întunece ochii lor ca să nu vadă” (Ps. 68, 23). Nici în întuneric 
să nu umbli ca orbii, pentru că se zice: „Cine umblă în lumină (adică cel ce 
umblă în lumina legii), căci „legea este lumină” (Prov. 6, 23) nu se 
poticneşte” (Io. 11, 9). Căci pe cei ce socotesc că lumina acestei lumi este 
lumina cea adevărată Domnul îi numeşte „orbi şi călăuze ale orbilor” (Mt. 
15, 14), mai ales pentru că lumina acestei lumi este întuneric, precum bine a 
cunoscut Iov (38, 19) că „noi în întuneric ne învârtim”. 


24. Spre bine, iar nu spre rău să te servești de darurile ce i-au fost date. 


De asemenea, fiind înzestrat cu multe daruri dumnezeieşti spre 
folosinţa ta, să nu-ți întuneci mintea cu ele, ca să nu se zică despre tine: „A 
căzut peste ei foc şi n-au văzut soarele” (Ps. 57, 8), cunoaşte-l pe cel care a 
creat şi focul şi pe tine, şi având în tine lumina credinței să cunoşti pe 
Dumnezeu, dătătorul și părintele luminilor, neuitând să zici: „Cu ce voi 
răsplăti pe Domnul pentru toate câte mi-a dat mie?” (Ps. 115, 3). 


Păzeşte-te cu tărie de pofta ochilor. 


lar de pofta ochilor trupești păzeşte-te cu tărie, ca nu cumva să fii 
batjocorit de anumite deșertăciuni și rătăciri, căci pentru puţină poftă, după 


aceea o să urmeze pentru tine multă căinţă; pentru care frumos ne învaţă 
Domnul zicând: „Dacă ochiul tău te sminteşte, scoate-l şi leapădă-l de la 
tine” (Mt. 5, 29). 


Să nu cauţi altă frumuseţe sau altă lumină mai frumoasă și mai 
strălucitoare decât cea dumnezeiască. 


Nici să cauţi vreo altă frumuseţe sau vreo altă lumină mai frumoasă și 
mai strălucitoare decât cea dumnezeiască, pentru că tot el zice: „Eu sunt 
lumina lumii” (lo. 8, 12). Aceasta a cunoscut-o mai înainte Isaia, care a zis 
(9,2): „Poporul care umbla în întuneric a văzut lumină mare; celor ce 
locuiesc în pământul şi în umbra morţii le-a răsărit lumina”. Căci, de vei 
căuta mai mult decât atâta, vei ajunge să numești lumina întuneric și 
întunericul lumină, după cum bine se spune: „Umblă în întuneric ca în 
lumină” (lov. 24, 17). în acelaşi sens spune loan: „Au iubit oamenii 
întunericul mai mult decât lumina” (lo. 3, 19). Tot pe aceştia îi 
compătimește Isaia (5,20): „Vai celor ce zic binelui rău, vai celor ce 
consideră amarul dulce, întunericul lumină și lumina întuneric”. 


25. Fii orb, mut şi surd la poftele lumii. 


De aceea, umblând în lumea aceasta şi în întunericul ei, toate cele ale 
lumii să le socoteşti drept nimic şi să rămâi surd şi mut la îndemnurile 
poftelor ei, după cum zice Prorocul: „Iar eu ca un surd nu auzeam şi ca un 
mut nu-mi deschideam gura” (Ps. 37, 14); adică nu numai să nu le faci, dar 
nici să le auzi, ori să grăiești despre ele, ca să nu le poftească inima ta, căci 
cu adevărat să ştii ca „rea și săracă viață ducem în lumea aceasta” (Tob. 4, 
29). 


26. Cugetă la cele de pe urmă. 


Fii deci un bun socotitor şi înțelege la ce sfârşit ajung acei care caută 
poftele lumii. 


27. Bogăția este cauza multor rele. 


Mai întâi, dar, ei vor pofti bogăţie, care poate da naștere la multe și 
felurite rele și care poate coborî sufletul în iad; căci începând cu cât de 


puţin, ea nu se mai satură cu cât de mult, după cum spune Solomon în 
Proverbe (13, 25): „Sufletele necredincioșşilor nu se satură”; pe aceştia cu 
mânie îi ceartă Isaia (56, 11): „Câinii cei nerușinaţi la suflet nu au ştiut ce e 
saturarea”; iar altcineva adevereşte că: „Cel lacom de bani nu se va sătura” 


(Ecl. 5, 10). 


28. Crescând bogăţia, sporește lăcomia, iar din lăcomie se naște 
invidia. 


Bogăția dărâmă zidurile şi cetăţile şi distruge temeliile. Cu cât se 
înmulţeşte bogăţia, cu atât creşte lăcomia. Lăcomia este începutul invidiei, 
iar invidia naşte crima: „A zămislit durerea şi a născut nelegiuirea” (Ps. 7, 
14). 


29. Invidia este fratricidă. 


Din invidie a ucis Cain pe fratele său Abel, precum scrie istoricul în 
Geneză (4, 8). Bogăția naşte mândria cea scârboasă, precum spune sfințitul 
Augustin: „Greu este să nu fie bogatul mândru!” 


30. Lacomul vrea ca toţi să fie săraci. 


Adevărul este că bogatul, adică lacomul, vrea să fie numai el bogat şi 
avut şi doreşte ca toți ceilalți să fie săraci şi sărmani. 


31. Neajungându-i ogoarele, pofteşte sate; cel mândru socotește că 
numai el este om, iar ceilalți animale. 


Fiindu-i neîndestulătoare ogoarele, el pofteşte sate; nesăturându-se de 
sate, el poftește târguri și nefiindu-i îndeajuns târgurile, pofteşte cetăţi și 
altele. 


Tot aşa cel mândru, adică încrezut, se socotește numai pe sine om, iar 
pe ceilalți animale. Adu-ţi aminte deci că din cauza mândriei a căzut îngerul 
din cer și s-a făcut diavol, zicând: „în cer mă voi sui, deasupra stelelor 
cerului voi aşeza scaunul meu” (Îs. 14, 13). 


32. Bogatul urmăreşte scaunul cel mai înalt. 


În felul acesta, bogatul care s-a îmbogăţit datorită întâmplării caută 
cinste şi scaunul cel mai de sus, şi cu cât s-ar urca mai sus, cu atât ar pofti 
să se înalțe şi mai sus și n-ar admite să stea pe nici o treaptă mai de jos. 
Pentru aceştia ar putea spune cineva că „se ridică în slăvi ca să cadă mai cu 
putere”. 


33. Dumnezeu este vrăjmaș bogatului mândru. 


Și mai cu seamă slugile când ajung în rând cu cei mari, la atâta le duce 
mintea și se căznesc să facă, în aşa fel, ca ele să fie stăpâni, iar pe stăpâni 
simt plăcerea să-i schimbe în slugi. Aceasta o fac socotind să nu le lipsească 
nimic din cinstea şi slava acestei lumi. Dar Dumnezeu le este vrăjmaș, 
pentru că „Domnul celor mândri le stă împotrivă, iar celor smeriţi le dă dar” 
[Prov. 3, 34]. Şi, precum zice David, „ochii celor mândri îi va smeri” (Ps. 
17, 27). 


34. Este greu să fii și cu bogăția, și cu raiul pentru că nimeni nu poate 
sluji la doi stăpâni. 


Să nu te înșele gândul că vei cumpăra împărăţia cerurilor cu bogăţia, 
„căci nimeni nu poate sluji la doi stăpâni” (Mt. 6, 24). Pentru că bogăţia mai 
degrabă închide decât deschide, și mai mult te împiedică decât te îndeamnă. 
Bogăția îţi zice că nu vei muri niciodată; bogăţia îţi spune ca nu mai este 
nimeni asemenea ţie; bogăţia zice că nu te va părăsi niciodată; bogăţia îţi 
spune că niciodată nu vei avea vreo întristare; bogăţia îţi zice: „Suflete, 
mănâncă, bea, căci ai multe bunătăţi”, dar nu-ţi aminteşte că mâine sau 
poimâine ţi se va lua sufletul și ea va rămâne (vezi la pilda bogatului, Le. 
12, 16). Dar după cum atât de frumos ne învaţă Ecleziastul (9, 12): „Nu ştie 
omul sfârşitul vieţii sale, ci ca peştele se prinde în undiță”, ceea ce ne învaţă 
şi Isaia (38, 1): „Orânduiește-ţi casa, căci vei muri și nu vei mai fi viu”. 
Căci „bogăţia nu va fi de folos în ziua mâniei” (Prov. 11, 4), după cum 
mărturisește mai cu seamă însăşi gura Domnului cea de adevăr grăitoare: 
„Vai vouă, bogaţilor care sunteţi departe de mângâierea voastră; vai vouă, 
îmbuibaţilor, că veţi flămânzi! Vai vouă, care râdeţi acum, că veţi plânge” 
(Lc. 6, 24-25). Asemenea acestora, vezi și pilda bogatului şi a săracului 
Lazăr (Lc. 16, 19-20). 


35. Dacă ești înțelept, cumpăneşte-ţi viaţa în trei părți. 


Pentru aceasta dar Seneca, deşi păgân, totuși frumos ne învaţă: „De 
este sufletul tău înţelept, să se echilibreze în trei perioade: de cele viitoare 
să se păzească straşnic, pe cele prezente să le chivernisească bine și de cele 
trecute să-și amintească des”. Cu alte cuvinte, amintește-ţi de cele trecute și 
de ceea ce au fost unii, şi vei vedea în ce s-au schimbat, precum se zice: 
„Iar pre cei bogaţi i-a scos afară deşerţi” (Lc. 1, 53). În acest sens, poate 
folosi mult cuvântul lui Seneca: „Prăbuşirea celui căzut mai înainte serveşte 
de învățătură celor ce vin pe urmă”. Timpul de față chiverniseşte-l1 cu multă 
şi dreaptă socotinţă, căci nu există nimic statornic şi de neclintit, după cum 
mărturiseşte Daniel (2, 21): „El schimba vremile şi anii aşază și schimbă 
împărăţiile”; și Isaia (45, 7): „Eu sunt cel ce alcătuiesc lumina și fac 
întunericul, care fac pacea și plăsmuiesc relele, eu Dumnezeu cel ce fac 
toate acestea”. La fel ne învaţă Sirah (7, 36): „Aminteşte-ţi cele de pe urmă 
ale tale și în veac nu vei greşi”. Căci fie împărat, fie rob, fie bogat, fie sărac, 
fie puternic, fie slab, toţi duc o singură viaţă şi pe aceea nenorocită — „viață 
nenorocită ducem”, zice Tobie (4, 23) — şi toți au același sfârșit, adică 
moartea, despre care adevereşte David: „Eu plec pe drumul tuturor 
pământenilor” (III Împ. 2,2), şi precum strigă şi Sirah (41, 1): „O, moarte, 
cât de amară e amintirea ta pentru omul împăcat întru avuţiile sale”. Și 
iarăși, vieţuind şi umblând pe o cale, nu este cu putinţă să se întoarcă cineva 
iarăşi pe aceeaşi cale, precum frumos adevereşte Iov (16, 22): „Și anii cei 
numărați au ajuns la capăt şi voi merge pe calea de pe care nu mă voi mai 
întoarce”. Iar Ieremia (6, 4) se plânge: „Vai de noi, că ziua se înclină spre 
sfârşit şi s-au întins umbrele serii”. 


36. Când vine moartea, la ce foloseşte bogăţia? 


Pentru aceasta dar să ţii minte, zice Sirah (14, 12), că „moartea nu 
zăbovește”. lar când vine moartea, la ce mai folosește împărăţia, puterea, 
avuţia şi bogăţia? Căci cruntă și cumplită este moartea nedrepților, pentru 
că moartea calcă cu aceleaşi picioare palatele împăraţilor și colibele 
săracilor; şi, ca să zicem aşa, goală este moartea, şi „nici argintul, şi nici 
aurul lor nu-i va putea mântui în ziua mâniei Domnului” (Sof. 1, 18). 


37. Gol ai ieşit din pântecele maicii tale, gol vei și intra în pământ. 


Pentru aceasta amintește lov (1, 21): „Gol am ieşit din pântecele 
mamei mele și gol mă voi duce”. Cu alte cuvinte, se va despărţi sufletul de 


trup; se va despărți omul de casa lui și va intra în mormânt; se va despărți 
de viață; se va despărţi de putere şi de bogăţie și va merge în neputinţă și 
sărăcie și nu va putea ridica și lua cu sine nimic dintru ale sale, după cum 
spune sfântul Augustin: „Nu avem nimic al nostru decât păcatul”. 


38. Unul este sfârşitul tuturor: moartea. 


Vezi dar acum și înțelege că sfârşitul tuturor este moartea. Ai văzut pe 
împărați şi pe cei puternici ce-au devenit? Pentru care zice Prorocul: „Să 
lege pe împărații lor cu lanţuri de picioare și pe cei slăviţi ai lor cu cătușe de 
fier, ca să le facă lor judecată scrisă și să pună în mâinile drepţilor săbii cu 
două tăișuri” (Ps. 149, 8-9 şi 6), pentru că nu au cunoscut că pe lângă cel 
înalt există altul și mai înalt (adică Dumnezeu), și acela, „judecându-i, după 
dreptatea sa le va răsplăti” (vezi ler. 17, 10; lov. 34, 11; Is. 11, 4), pe care 
Scriptura îi mustră: „N-au ascultat glasul, n-au primit învăţătura” (Sof. 3, 
2). 


39. Nechibzuinţa aduce suferinţă. 


Pricepi acum dar că nechibzuinţa și neascultarea aduc suferință? Şi că 
acel care săvârşeşte nedreptatea drept răsplată primeşte iadul? După cum cu 
adevărat grăieşte Osie (8, 7): „Semănat-au stricate de vânt şi nimicirea lor 
vor primi pe ele”. 


Avuţia este spre răul celui ce-o strânge. 


Ai văzut că bogăţiile şi puterile n-au folosit la nimic, ai văzut că avuţia 
strânsă este spre răul, iar nu spre binele celui ce-o strânge? Ai văzut că 
amintirea lui a pierit „cu sunet” (Ps. 9, 6)? Ai văzut că bunătăţile și bogăţiile 
sunt poveri grele pentru urcușul spre ceruri? Mărturisește Avacum (2, 6): 
„Vai aceluia care înmulțește cele ce nu sunt ale lui. Până când îşi îngreuiază 
tare jugul său?”; căci, iată, „iarăşi mă întorci în pământ”, zice lov (10,9). 


Pe cei puternici Dumnezeu rău îi răsplăteşte. 
Mai cu seamă că, chiar şi în această viață scurtă, Dumnezeu pe cei 


puternici rău îi răsplăteşte, precum scrie: „înălțatu-s-a inima sa şi s-a făcut 
mânie asupra lui” (Par. 32, 26); căci celui puternic în lume îi spune 


Dumnezeu: „Voi pierde arcul tău din mâna ta cea stângă și săgețile tale din 
mâna ta cea dreaptă” (Iez. 39, 3); iar la cap. 38, 4: „Aceasta zice Domnul 
stăpânitorul: „Ie voi aduna pe tine și toată puterea ta, cai și călăreți 
îmbrăcaţi în platoşe toţi”, pe care îi îneacă în mare şi-i face hrană păsărilor 
cerului și peştilor mării (cap. 29, 5); el loveşte pe cel trufaş şi rănește pe cel 
puternic; el distruge cetăţile lor și le fărâmă, ca, de pildă, „Alexandria şi 
Memphis, care au fost distruse” (Iez. 30, 15); el face viile lor neroditoare; el 
„bate de la om până la animal” (Ps. 134, 8), precum vei putea afla exemple 
la mulţi împărați şi puternici, cercetând Scripturile. 


40. Dumnezeu schimbă și mută împărăţiile. 


De asemenea, acestor puternici le schimbă și le strămută împărăţiile, 
precum dovedește Sirah (10,8), spunând: „Din cauza nedreptăţii, împărăţia 
se mută de la un neam la altul”, iar Dumnezeu spune: „Vai vouă, celor ce 
chinuiți pe alţii! Oare pe voi nimeni nu vă va chinui? Vor fi prinşi 
nimicitorii” (Is. 33, 1). Casele celui puternic Dumnezeu le face locuinţă 
frumoasă păsărilor, bunăoară: „Babilonul s-a făcut închisoare pentru toată 
pasărea necurată” (Apoc. 18, 2); şi pe cel trufaş îl blestema David, zicând: 
„Dumnezeul meu, pune-l pe dânsul ca pe o roată” (Ps. 82, 13), şi iarăşi 
spune: „Dregătoria lui s-o ia altul, să ajungă feciorii lui săraci și femeia lui 
văduvă” (Ps. 108, 8-9). Trufașului, prorocul Amos (7,17) îi spune: „Femeia 
ta va curvi în cetate”; și tot pentru acesta spune David: „A trecut și iată că 
nu mai era, şi l-am căutat, şi nu s-a mai găsit locul lui” (Ps. 37, 36). 


Murind tu, nu ştii cine-ţi va moşteni avuţia. 


Aceste prisosuri nefolositoare ale lumii le-a înţeles Ecleziastul (2, 19) 
când spune: „Cine ştie urmașul meu deva fi înţelept sau nebun? Și dacă va 
stăpâni oare toată osteneala mea, cu care m-am ostenit?” De aceea, teme-te 
de acela care stăpânește cele veșnice, după cum strigă Ieremia (10, 7): 
„Cine nu se va teme de tine, împărate ai neamurilor?” Pentru că numai cele 
ale lui Dumnezeu sunt statornice, „iar toate celelalte trec ca umbra”, după 
înţelept (înţ. Sol. 5, 9). 


41. Agonisind lumea, în mare primejdie te afli să-ți pierzi sufletul. 


Aşadar, amintindu-ţi de cele trecute și cugetând la cele viitoare, 
păzeşte-te, căci te afli în mare primejdie ca nu cumva câștigând lumea să-ţi 
pierzi sufletul, precum spune Domnul: „Căci ce va folosi omul dacă va 
câştiga lumea întreagă şi-şi va pierde sufletul său?” (Mt. 8, 36). În aceeași 
primejdie ești cu sufletul în trup, ca şi cu corabia pe mare, pentru că spune 
Sirah (43, 26): „Cei ce plutesc pe mare povestesc primejdia ei”. Şi 
Apostolul spune: „Petrecând în trup, ne găsim departe de Domnul” (Cor. 5, 
6). 


42. Nu te amăgi cu cei câţiva care, împărați și bogaţi fiind, au moştenit 
împărăţia cerurilor. 


Tot aşa, ia aminte să te fereşti cu toată grija ca nu cumva îndoindu-te 
de unele exemple să te amăgești; căci în Sfintele Scripturi vei afla că unii 
împărați, deşi aveau multe ţiitoare și femei, și deşi erau bogaţi şi puternici, 
în această stare fiind, tot s-au învrednicit de împărăţia cerurilor. Dar 
judecăților lui Dumnezeu cine s-a făcut părtaş? Tu, însă, se cuvine să ştii, în 
primul rând, că, precum spune Apostolul, „rădăcina tuturor relelor este 
iubirea de argint” (I Tim. 6, 10). Pentru că începuturile poftelor par dulci, 
dar urmările lor sunt amare, după cum arată și cuvântul din Apocalips 
(10,10): „Făcutu-s-a în gura mea dulce ca mierea, și după ce am mâncat-o 
amărâtu-s-a pântecele meu”. Căci păcatul numai la început caută oarecare 
motiv şi după aceea lesne poate împinge spre moarte, după cum spune 
Apostolul: „Păcatul, luând începutul din poruncă, m-a amăgit și prin ea m-a 
ucis” (Rom. 7, 11). Aşadar, să ştii cu adevărat că lumea, adică trupul, este 
gazda tâlharilor, adică sălașul poftelor, pentru care mărturiseşte Ieremia (7, 
11): „Oare casa aceasta a mea este peşteră de tâlhari?” (şi Îs. 56, 7). Și nu 
numai pe cei neînsoțiţi și fără apărare, ci şi pe cei bine înarmaţii încearcă în 
toate chipurile şi luptă cu orice meșteșug să-i răpună şi să-i omoare, precum 
s-a arătat cu mulți. 


43. Pe mulţi oameni întăriți în multe virtuţi i-a întors lumea la mari 
nebunii. 


Sigur și vădit lucru este că pe mulţi oameni întregi la minte și întăriţi 
în multe virtuţi i-a întors lumea la mari nebunii şi la orbire întunecată. Pe 
fericitul David 1-a împins la adulter, pe care 1-a şi săvârşit, și astfel păcatul 
aflând început nu 1-a mai slăbit, ci 1-a dus chiar până la uciderea de om, 


precum scrie în Cartea a Il-a a împăraţilor (11, 2). Mai departe istoria scrie 
că luând pe Virsavia, fiica lui Eliav, soția lui Urie Heteul, a curvit cu dânsa; 
şi, după ce a făcut păcatul acesta, 1-a chemat pe Urie — care se afla la oaste 
cu loav, procuratorul lui David — și după ce 1-a adus și nu a fost în stare 
să-l înșele, aşa cum credea, 1-a trimis înapoi cu scrisori către loav să-l 
așeze acolo unde este războiul mai greu, ca să piară; iar loav, procedând 
după poruncă, 1-a aşezat înspre partea cetăţii împotriva căreia luptau, acolo 
unde știa că erau cei mai viteji și mai puternici adversari. Deci, ieșind aceia 
din cetate şi dând lupta și omorând pe mulţi, astfel a fost omorât și Urie 
Heteul. Tot aşa pe Solomon, fiul său, care avea înțelepciune mai multă și 
mai deplină decât toţi oamenii din lume, 1-a făcut lumea mai smintit decât 
toți oamenii, după cum se vede în Cartea a III-a a împăraţilor (11, 1), unde 
scrie că Solomon, fiind muieratic şi luând multe femei din neamuri străine, 
într-atât s-a smintit de iubirea lor, încât a zidit şi templu lui Hamos, idolul 
lui Moav, motiv pentru care Dumnezeu însuși venind i s-a arătat iarăși a 
doua oară şi i-a poruncit să se îndepărteze de la săvârşirea unor asemenea 
nebunii. El însă n-a ascultat cuvântul lui Dumnezeu. Cercetând, vei găsi pe 
mulți alții asemănători acestora. 


Bine este să nu săvârșeşti păcatul, dar dacă l-ai făptuit, nu-l tăinui, ci 
mărturiseşte-l îndată. 


Aceasta să-ţi servească drept pildă în chipul următor: cei mai sus 
amintiţi, cu toate că erau atât de întăriți şi sprijiniți, şi legaţi tare cu legătura 
credinţei, săvârşind totuşi chiar şi un mic început de păcat de felul acesta — 
cum am arătat mai sus — au și fost schimbaţi de poftele trupești și lumești. 
Dar în acelaşi chip ai o frumoasă pildă în David, către care, după ce a 
făptuit păcatul (precum iarăși se scrie în Cartea a I-a a împăraţilor, cap. 
12), trimițând Dumnezeu pe prorocul Nathan ca să-l mustre, el nu şi-a 
tăgăduit deloc greşala şi păcatul, ci îndată mărturisindu-se a spus Psalmul 
50, pentru mărturisirea păcatului, iar după aceasta n-a mai greşit. Vei afla 
tot aşa exemplele multor oameni slăviţi, care, după păcat, s-au căit îndată, 
fără zăbavă. Şi să mai ştii că poate ei s-au întors la Dumnezeu cu o 
dragoste” și mai fierbinte şi mai adevărată, și cu un astfel de gând de a nu 
mai greşi, mai ales că, după spusa înţeleptului în Proverbele (24, 16) sale: 
„Omul drept de şapte ori va cădea şi se va scula”. 


Mai presus de toate, fereşte-te de desfrânare. 


Mai înainte de toate şi mai presus de toate caută să te fereşti îndeosebi 
de pofta desfrânării. Pentru că vrăjmaşul nostru, Diavolul, cu multe poate să 
ne amăgească, mai ales când are motiv, însă cel mai lesne cu frumuseţea 
femeilor, care seamănă ca răutate şi cruzime cu focul şi cu marea, precum 
bine a arătat filosoful Tales când a zis: „Marea, focul și femeia — trei rele!” 


De asemenea, ferește-te de mâncări și băuturi multe. 


Iar poftele lumești, ca să nu le zic trupeşti, se aţâță şi se sporesc mai 
ales cu mâncarea multă și cu băutura fără măsură, care împuţinează mintea, 
precum mărturiseşte Ieremia (25, 16): „Şi vor bea și vor vărsa şi se vor 
mânia”; ele fac pe oameni mai urâţi decât animalele patrupede. Pentru că, 
spune Varuh (6, 67): „Dobitoacele sunt mai cuminţi decât ei”, „al căror 
Dumnezeu e pântecele lor” (Filip. 3, 19). lar Ecleziasticul spune, 
dimpotrivă: „Cel care posteşte îşi va adăuga viaţă” (Is. Sir. 37, 34). 


44. Auzind că mulţi prin avere au moștenit raiul, să nu râvnești sub 
acest pretext bogăţia, deoarece pe cei mai mulți ea i-a dus în iad. 


De asemenea, văzând că mulţi au cumpărat împărăţia cerurilor cu 
bogăţia, să nu te lauzi, căci nu toţi sunt în stare să se arate stăpâni pe 
bogăţie, ci mai degrabă bogăţia îi subjugă pe cei mai mulţi, după cum 
dovedeşte Grigorie Teologul din Nazianz: „Este un lucru sigur că cel zgârcit 
şi cel lacom își ascund averea ca un rob, iar cel milostiv o cheltuiește ca un 
stăpân”. Cât despre cei ce au cumpărat împărăţia cerurilor cu bogăţia, ei s- 
au lepădat mai întâi de astă lume trecătoare — și chiar de sine înșiși s-au 
lepădat — și, o dată cu milostenia, au cultivat toate virtuțile, după porunca 
divină, ce zice: „Cine vrea să vină după mine să se lepede de sine” [Mt. 16, 
24]. lar cum se cuvine a-l urma pe Hristos, atât săracul, cât şi bogatul, vezi 
la Luca 14, 26, la Matei 10, 37, 38, 39. Și adevărat este că împărăţia 
cerurilor e uşor de dobândit de cei credincioși; căci tâlharul, cu un singur 
cuvânt, dar plin de credinţă, s-a învrednicit de împărăţia cerurilor (Le. 23, 
43). 


In dar ai primit, în dar să dai. 


Dar pentru că mult milostivul şi iubitorul de oameni Dumnezeu ţi-a dat 
bunăstare şi fericire în toate, tu așa să socotești, că acestea nu sunt ale tale, 
ci ale lui şi, slăvind pururea sfântul său nume, întru slava numelui lui dă și 
tu din cele ce ţi-a dat el, şi precum tu ai primit în dar, tot așa în dar să dai. În 
legătură cu aceasta, adevărată este sfânta lui spusă că „pentru una îţi va da o 
sută” (vezi Mt. 19, 29 și Mc. 10, 30; Le. 18, 29-30). Acum crede, deci, că de 
vei da mai mult, vei şi dobândi mai mult. 


45. Crescându-ţi averile, să nu ţi se împietrească inima. 


Crescâudu-ţi averile, bagă de seamă ca nu cumva să ţi se împietrească 
inima, ca să neglijezi a face milostenie şi să nesocoteşti pe sărac când îl 
vezi, așa încât cele cu care ai fi putut să faci un bine sufletului tău să fie 
adunate spre răul și pieirea ta. Adu-ţi aminte de pilda bogatului și a 
săracului şi să nu faci ca acela, ca sa nu păţești asemenea lui (vezi Le. 16, 
20). Adu-ţi aminte de tânărul acela care a venit la Domnul nostru Isus 
Hristos şi 1-a întrebat în ce chip ar putea să moștenească împărăţia cerurilor, 
şi căruia i-a răspuns (după ce a aflat că păzise toate poruncile legii): „Dacă 
vrei să fii desăvârşit, du-te, vinde-ţi averea şi dă-o săracilor, şi vei avea 
comoară în ceruri, şi vino de-mi urmează” (Mt. 19, 21). Iar aceluia, pentru 
că avea multe bunuri, i s-a părut greu cuvântul bunului învăţător și a plecat 
întristat. Socoteşte dar ca nu cumva să rămâi şi tu întristat ca acela auzind 
sfatul Domnului şi să nu se întâmple să învârtești cheia pe dos, adică, vrând 
să deschizi cu bogăţia împărăţia cerurilor, să nu o închizi cumva şi să rămâi 
în afara porţilor fericirii. 


Să nu dai nicidecum loc lăcomiei, căci ea, ca jocul nu se va mai sătura. 


Pentru aceasta dar să nu dai loc lăcomiei, căci lăcomia, începând să se 
întindă și să se înmulțească, greu este să mai scapi de ea; după cum frumos 
dovedeşte Seneca: „Deşi omul îmbătrânind, toate celelalte răutăţi 
îmbătrânesc şi ele, lăcomia totuși întotdeauna întinereşte”. 


46. Lumea este o temniţă, deci pentru ce să fie iubită? 
Mai trebuie să ştii şi acestea: dacă lumea și poftele ei te împing să le 


îndrăgeşti, judecă, frate, de ce şi pentru ce ar fi lumea vrednică să fie iubită? 
Căci şi Prorocul o numeşte „temniță” (Ps. 141, 10) — și într-adevăr aşa este 


— şi tot împotriva lumii învață Apostolul (lo. 2,15): „Nu iubiţi lumea, nici 
cele lumești”. Lumea este deci o temniță pentru om și, tot așa, trupul e o 
temniță pentru suflet: sărmanul om biciuiește cu amărăciunea poftelor 
sufletul cel nobil, căruia îi pricinuiește mare strâmtoare, amărăciune de 
nesuferit și cumplită, pentru care bine a zis Aristotel: „Sufletul nobil nu este 
în stare nici să săvârşească, nici să sufere nedreptate”. lar după el adaugă 
Seneca: „Cel nobil nu poate să suporte ocara”. Şi pre cât este de adevărat că 
temnița biciuiește trupul, tot aşa este şi că trupul umblând în pofte și 
desfrânări biciuieşte sufletul și-l nimiceşte, căci atunci când trupul se află 
la largul lui, sufletul se găsește în strâmtoare. Pentru aceasta striga David 
(Ps. 14i, 10): „Scoate, Doamne, din temniţă sufletul meu!” 


47. Pofta neînfrânată împinge sufletul spre moarte. 


Ai mai putea pricepe că pofta neînfrânată provoacă pagubă şi moarte 
sufletului şi că, precum calul sălbatic, fără frâu, trânteşte pe călăreț, așa și 
poftele neînfrânate împing către moarte, ceea ce se potriveşte cu cuvântul 
care zice: „lată un cal galben, şi cel care sade pe el se numeşte: moarte” 
(Apoc, 6, 8). Calea cea largă de multe ori are ieșire strimtă, de aceea 
fiecăruia i se va cere socoteală după calea pe care va umbla. Despre aceasta 
minunat ne învață Ecleziastul (11, 9): „Veseleşte-te, tinere, întru tinereţea ta, 
şi inima ta să te bucure în zilele tinereţii tale şi umblă neprihănit în căile 
inimii tale, și după privirea ochilor tăi, dar să știi că pentru toate acestea 
Dumnezeu te va aduce la judecată”, unde va răsplăti pe fiecare după faptele 
sale. 


48. Nu există fericire în lume și nici pământean fericit. 


Aşadar, nu există fericire în lume, nici cel cu ale lumii pofte nu este 
fericit; nu este pace pentru cel necurat şi să nu duci viață comună cu el, căci 
„cine se va atinge de păcură se va mânji” (Is. Sir. 13, 1). 


49. Ferice de cel care nu s-a amestecat cu lumea. 


O, norocos este cel care nu s-a amestecat cu lumea și „fericit omul care 
n-a umblat după sfatul necredincioșşilor” (Ps. 1, 1). O, norocos cel care „nu 
este din lume” (lo. 17, 14) şi mai fericiţi sunt decât fericiţii lumii cei care au 
murit neprihăniţi. Căci viii care trăiesc cu trupul, cu sufletul sunt morţi, iar 


drepţii, murind cu trupul, sufletul lor moşteneşte viaţa veşnică. De aceea 
socoteşte-te mort cât ești viu şi viu când mori, şi atunci abia să te fericeşti 
pe deplin. 


50. Omul drept nu se va clinti, orice i s-ar în timp la. 


Mulţi bărbaţi minunaţi, mulți slăviţi şi mulţi fericiţi au fost în lume și 
se află și acum, care, datorită faptelor lor bune, sunt întemeiaţi ca nişte 
munți tari, ca o zidire a Domnului și sunt înrădăcinaţi ca cedrii Libanului şi 
nu s-au clintit nici de furtuna cea mare, nici de viforul cel puternic. 
Mărturiseşte înțeleptul: „Nu se va întrista omul cel drept orice i s-ar 
întâmpla” (Prov. 12, 21). Aceștia, ca niște diamante tari și strălucitoare, nu 
s-au vătămat nicicum de nimic și nu s-au sfărâmat căci având desăvârşita 
dragoste a lui Dumnezeu, zic: „M-au lovit și nu m-a durut, şi m-au ocărit, 
iar eu n-am ştiut” (Prov. 23, 35). 


51. Lepădându-te de lume, vei dobândi pecetea fericirii. 


De te vei asemăna acestora, de vei urma paşii lor și te vei lepăda de 
lumea aceasta, să ştii bine că vei primi pecetea fericirii, pentru că însuşi 
Dumnezeu îți dovedește aceasta, zicând: „Fericiţi voi, care flămânziţi acum, 
căci vă veţi sătura! Fericiţi cei care plângeţi acum, că veţi râde! Fericiţi veţi 
fi când vă vor ocări şi vă vor prigoni şi vor lepăda numele vostru ca rău din 
cauza Fiului omului!” (Le. 6, 20, 21, 22). Căci iarăși zice: „Cel ce şi-a găsit 
sufletul îl va pierde, şi cine şi-a pierdut sufletul său pentru mine îl va găsi” 
(Mt. 10, 39); şi încă zice: „Cine vrea să vină după mine să se lepede de sine 
şi să-şi ia crucea lui şi să-mi urmeze” (Mt. 16, 24), adică va lua putere și 
tărie împotriva oricărei meșteşugiri a Diavolului. Pentru că, zice Domnul, şi 
adevărat zice: „lată că v-am dat vouă putere să călcaţi peste șerpi şi 
scorpioni şi peste toată puterea vrăjmașului, și nimic nu vă va vătăma” (Le. 
10, 18). Şi acestea pentru că sunteţi ajutaţi de cine? de dragostea 
desăvârşită; „pentru că dragostea desăvârșită alungă frica” (I Io. 4,18), 
dovadă cei care n-au luat în seamă nici focul, nici fiarele, nici bătăile şi nici 
alte cazne, având această socoteală și această întreagă nădejde că: „Cei ce 
seamănă cu lacrimi, întru veselie vor secera” (Ps. 125, 5). Credinţa „calcă 
peste leu și peste balaur” [Ps. 90, 13]; prin credinţă „ne întăreşte duhul 
împotriva slăbiciunilor noastre” (Rom. 8, 26). „Credinţa aduce dragoste: 
dragostea toate le crede, toate le nădăjduieşte, toate le rabdă” (/Cor. 13, 7); 


credința crede acel cuvânt că „puterea lui Dumnezeu întru neputinţă se 
săvârşeşte” (II Cor. 12, 9); credința zice: „Cinstită este înaintea lui 
Dumnezeu moartea cuvioşilor lui” (Ps. 115, 5); credința se teme „nu de 
acela care ucide trupul, ci de acela care ucide sufletul” (Mt. 10, 28); 
credința numai de Dumnezeu se teme, căci numai el singur poate să ucidă şi 
sufletul și trupul, precum zice Iezechiel (13, 19): „Ucide sufletul nemuritor 
şi învie pe cei ce mor”. Credinţa face ca, pe cât se chinuieşte cineva mai 
mult, pe atât să se întărească mai mult, lucru care frumos îl dovedeşte 
marele Augustin: „Cum este tocila pentru fier, cuptorul pentru aur, biciul 
pentru cal, aşa sunt și necazurile pentru omul drept”. Aceştia, prin credință 
fiind mistuiţi de dragoste, îşi zic lor înşişi: „Sufere ca un bun oștean al lui 
Hristos” (II Tim. 2, 3). Aceștia zic sufletului lor: „Mută-te în munţi, ca 
pasărea, că păcătoşii au întins arcul” (Ps. 10, 2). Aceştia îşi aduc aminte 
pururea de acel cuvânt: „O, moarte, cât de amară este pomenirea ta pentru 
cel necredincios; şi, dimpotrivă, omul drept nădăjduiește în moartea sa” 
(Înţ. [Is. Sir.], 41, 1-4). Aceştia se laudă cu cuvântul: „Fericit este omul care 
rabdă ispita, căci când va fi judecat va lua cununa vieţii, pe care a făgăduit- 
o Dumnezeu celor ce îl iubesc” (lac.1,12). 


52. Deprinzându-te cu poftele lumești, poruncile lui Dumnezeu îţi vor 
părea grele. 


Dar mai ales aceasta trebuie să ştii, că sărmanul om, deprinzându-se cu 
poftele josnice și urâcioase ale lumii și cu necuviincioasele dezmierdări, 
toate câte sunt spre folosul sufletului i se par apăsătoare şi aspre, iar sfintele 
porunci ale lui Dumnezeu îi e scârbă nu numai a le împlini, ci şi a le auzi. 
El nici nu-și amintește de adevăratul cuvânt al Domnului acolo unde zice: 
„Luaţi jugul meu asupra voastră și învăţaţi de la mine, căci blând sunt și 
smerit cu inima şi veţi afla odihna sufletelor voastre; căci jugul meu este 
bun şi povara mea uşoară” (Mt. 11, 29-30). Și într-adevăr, nimic nu poate fi 
mai uşor şi mai neted decât poruncile lui Dumnezeu, și nici mai de folos şi 
mai de preţ decât a umbla cineva în legea Domnului și Dumnezeului nostru. 
Dar pentru că poruncile lui ar fi grele, iar ale lumii ușoare, oare cei ce 
slujesc lui Dumnezeu vor fi nefericiţi, iar cei ce slujesc lumii fericiți? Nu, să 
nu fie! Pentru că bine zice dumnezeiescul Augustin: „Vai de fericirile 
veacului acestuia! Vai o dată, vai de două ori și iarăşi vai I?” Aşa să știi dar 
că dragostea desăvârşită către Dumnezeu biruieşte toate asprimile şi 


greutățile lumii; şi, ca să spun într-un cuvânt, „Dragostea le biruieşte pe 
toate” (I Cor. 13). 


53. Celui ce are adevărată dragoste de Dumnezeui se dăruieşte orice 
doreşte. 


Aminteşte-ţi de adevărata și desăvârşită dragoste către Dumnezeu și ia 
aminte la măreţele minuni pe care le-a arătat și le-a făcut cu sfinţii care-l 
iubesc: Mai întâi, dreptul Noe şi cu familia lui, care, în potopul obştesc al 
întregii lumi, a plutit cu corabia pe apele ce acoperiseră vârfurile tuturor 
munţilor și a fost păzit de urgia revărsată de Dumnezeu întreg și nevătămat, 
pentru a doua creare a neamului omenesc. Apoi dreptul Avram, a cărui 
seminţie s-a înmulțit ca nenumăratele stele ale cerului (vezi Gn. 15, 5); 
Moise, care s-a împotrivit faraonului şi a eliberat din mâinile lui poporul 
izraelit, trecând ca pe uscat prin Marea Roşie, şi toate celelalte 
înfricoşătoare minuni ale lui (vezi Ex. 3, 10; 5, 1; 6, 11; 7, 8 etc.; 14, 22); 
după acestea, tot Moise, pe munte, nu a mâncat şi nu a băut patruzeci de 
zile şi patruzeci de nopţi (Ex. 24, 18); tot aşa, poporul izraelit în deşert, pe 
care, după ce 1-a şi scos din Egipt cu mari minuni, l-a hrănit cu mană şi cu 
hrană cerească patruzeci de ani, fără să-i lipsească nimic (Ex. 16, 4 şi Num. 
11, 31); Ilie, pe care 1-a hrănit corbul în pustie cu pâine și cu carne (III Împ. 
17, 6) şi celelalte minuni care s-au făcut prin el, adică să se urce la cer cu 
carul de foc (IV Împ.2, 11), să învieze pe copilul mort al văduvei (III Împ. 
17, 22), sau când a zis celor cincizeci pe care i-a trimis la dânsul împăratul 
Ohozia al Samariei împreună cu căpetenia lor: „Dacă sunt omul lui 
Dumnezeu, să se pogoare foc din cer şi să te înghită pe tine și pe cei ce sunt 
cu tine”, iar focul s-a pogorât din cer și i-a înghiţit (IV Împ. 1, 10). Vei mai 
găsi că și ucenicul său Elizeu prorocul a făcut isprăvi îndoite; Daniil, pe 
care l-au aruncat în groapa leilor flămânziţi, dar a fost păzit nevătămat de 
dinţii fiarelor, și îngerul lui Dumnezeu, care 1-a răpit pe Avacum din 
Iudeea, aducându-l într-o clipită în Babilon, ca să hrănească cu mâncăruri 
pe Daniil acolo unde era ţinut (Vil și balaurul 1, 37; Dan. 6, 16 şi 22); cei 
trei tineri, Anania, Azaria şi Misail, cei numiţi în limba caldeică Sedrah, 
Misah şi Avdenago, care, fiind aruncaţi în cuptorul de foc din porunca 
împăratului Nabucodonosor, s-au arătat cu totul nevătămaţi (Dan. 3, 21); 
prorocul Iona, care a rămas nemistuit în pântecele chitului trei zile și iarăși 
a fost azvârlit întreg pe uscat (Iona 12, 11). Dar la ce să ţi lernai pomenesc 


pe toate aici, când e plină Sfânta Scriptură de acestea, căci sunt nenumărate 
ca număr şi de nemăsurat ca mărime toate câte le-a făcut Dumnezeu cu 
cuvioşii săi. 


Dar și în sfântul Nou Testament vei găsi nenumărate ca acestea, cărora 
însuși domnul și mântuitorul nostru Isus Hristos făcându-le începutul, a dat 
lumină orbilor, auz surzilor, grai muţilor, mers drept şchiopilor, sănătate 
celor bolnavi şi viață morţilor. lar după el, în chip separat, sfinţii și 
credincioșii săi urmași și robi, arătând felurite minuni și fiind păziţi prin 
credință de orice primejdie, el i-a eliberat din temniţele încuiate, nestricând 
pecețile, într-un chip necunoscut minţii oamenilor (Fap. 5, 18); pe de trei ori 
fericitul Apostol Pavel, Dumnezeu dăruindu-i viaţă — lui și tuturor celor ce 
pluteau împreună cu el — 1-a mântuit în insula Melita din sălbaticele valuri 
ale mării, şi acolo, mușcându-l vipera veninoasă, nu i-a făcut nici un rău 
(Fap. 28,4-5); pe Macarie Egipteanul îl slujeau în deşert doi pui de lei (vezi 
Sinaxarul celor trei sfinţi pustnici Sergius, Regius și Theofil, care umblând 
în Răsărit prin atâtea locuri pline de fiare veninoase și nespus de cumplite, 
s-au înapoiat nevătămaţi la Ierusalim). De asemenea: patriarhii, mitropoliţii, 
episcopii, sfinţii săi Vasile, Grigore, loan Gură-de-Aur și alţii, precum 
Nicolae, Spiridon și sfinţii cei fără de arginţi Pantelinion, Cosma şi Damian, 
care multe, slăvite și vrednice de laudă minuni au izbutit să facă. La fel, 
sfinții mucenici și sfintele mucenice. Dar ce să mai zic despre întru tot 
lăudaţii stâlpnici, care au răbdat şi au suferit frigul iernii şi arșiţa verii în 
toate zilele vieţii lor, și vara îi răcorea zefirul credinţei, iar iarna îmbrăcau 
hainele dragostei către Dumnezeu. O, dar fericită dragoste către Dumnezeu, 
care cu piciorul gol calcă săbiile ascuţite! Dar cu aceşti mai sus pomeniti, 
cu toţi trăia laolaltă cumpătarea şi, precum zice Apostolul: „Mai presus de 
toate este necesară înfrânarea” (I Tim. 1,8). 


54. Omul este împărat peste toate lucrurile lumii, dar acestea toate i-au 
fost date numai în păstrare. 


Numai că pe lângă acestea, precum uşor poţi cunoaște și înţelege, 
atotputernicul Dumnezeu, creatorul și izvoditorul omului, al lumii şi al 
tuturor celor văzute şi nevăzute, deși te-a lăsat stăpânitor și suveran 
independent și fără nici o stavilă peste toată această lume și peste cuprinsul 
ei şi te-a aşezat ca pe un împărat al tuturor celor pământeşti — precum 


mărturiseşte: „L-ai aşezat peste lucrurile făcute de mâinile tale, toate le-ai 
supus sub picioarele lui” (Ps. 8, 7-8) — totuşi să nu te lauzi cu acestea şi să 
nu te mândreşti, căci precum a arătat și Ecleziasticul, „împotriva binelui 
este răul, şi împotriva vieţii este moartea”, (Is. Sir. 33, 15). Cu alte cuvinte, 
dacă te vei folosi bine de frumuseţile lumii, vei avea bine, căci împreună cu 
binele se află răul, de aceea, precum spune Domnul, „sau faceți pomul 
putred, și roadă lui va fi putredă, sau faceți pomul bun, și roadă lui va fi 
bună” (Mt. 12, 33) şi, mai departe, spune iarăşi: „Omul cel bun din comoara 
bună a inimii sale scoate cele bune, iar cel rău din comoara cea rea scoate 
cele rele” (Mt. 12, 35). Socoteşte dar că după viaţă vine moartea, după cum 
mărturiseşte Apostolul: 'Trecători suntem pe pământ” (Evr. 11, 13; Filip. 3, 
20; Pt. 2, 11). „Căci nu avem cetate statornică, ci suntem în căutarea celei 
viitoare” (Evr. 13, 14). 


Nici să nădăjduiești în împrejurările lumii; căci căutând un timp mai 
bun nu-l vei găsi în lume, fiindcă cele ce stau acum în picioare erau foarte 
risipite pentru cei dinaintea noastră, iar cele care odinioară stăteau în 
picioare acum sunt iarăși sfărâmate, precum a arătat şi a zis Eclesiastul (1, 
9): „Ce este ceea ce a fost? Aceea ce va fi. Și ce este ceea ce s-a făcut? 
Aceea ce se va face.” lar dacă vei cerceta istoriile vechi, ai să vezi ce fel de 
împărăţii, cetăţi, oraşe, ţarini, vii și grădini erau odinioară, cărora nu li se 
mai cunosc acum nici temeliile; şi câte împărăţii şi oraşe care se află acum 
în lume vestite şi cunoscute, înainte nu erau nici măcar sate și nici oameni 
nu locuiau acolo. Să-ţi amintesc câteva din cele vechi: unde este marele 
oraş Ninive? (vezi Gn. 10, 11 şi Iona 3, 3); unde este Babilonul, ale cărui 
ziduri aveau o lungime de 60 de mile și o înălțime de 50 de coți, iar peste 
grosimea lor umblau carele (vezi Istoria isprăvilor Persiei, Cartea a XII-a, 
acolo unde menţionează forma Babilonului); unde este grădina aceea a 
Babilonului, clădită deasupra pământului, şi care se număra printre cele 
şapte minuni ale lumii, fiind numită „raiul suspendat” (vezi, de asemenea, 
Istoria perşilor, Cartea a XII-a)? unde este Troia, care, în imensitatea ei, se 
zice că se întindea pe o lăţime de 300 de mile, din ale cărei temelii acum nu 
se mai cunoaște decât un semn ici-colo, care mai arată că a existat? și multe 
altele, pe care, ca să nu mai întind vorba, nu le mai menţionez? Despre 
acestea şi despre lucrurile lumii frumos zice Iov (14, 2): „Ca o floare care a 
înflorit a trecut, ca umbra care fuge şi nu rămâne pe loc”. Așa sunt deci 
toate împrejurările lumii. 


Pe toate le-ai dobândit, dacă ai dobândit cele cereşti. 


Tu însă, dacă vrei să moșştenești acestea în tihnă şi așa cum trebuie, 
„caută mai întâi împărăţia cerurilor, şi ţi se vor da și celelalte” (Mt. 6, 33). 


55. Dulceaţa lumii este otrava sufletului. 


Dar se cuvine să ştii că dulceaţa acestei lumi este otrava sufletului, cu 
alte cuvinte, că tot ceea ce este după voia lumii este păcat, precum zice 
Augustin: „Păcatul într-atât este de liber şi voluntar, adică dorit, încât de n- 
ar fi fost liber şi voluntar n-ar fi fost păcat”; el îndulceşte trupul și otrăveşte 
sufletul. Pentru care se spune: „Și era în gura mea dulce ca mierea, şi după 
ce l-am mâncat amărâtu-sa pântecele meu” (Apoc. 10, 10). 


56. Nu gândi că vei lega vreodată adevărată prietenie cu lumea. 


Să nu socoteşti că vei avea vreodată adevărată prietenie cu lumea sau 
că o vei moşteni pe veci. Că deși cele ce ţi le aduce vremea” ţi se par că vin 
spre folosul tău, să ştii că cu cât sunt mai după voia ta, cu atât mai mult te 
robește și te subjugă lumea sub stăpânirea ei; pentru care zice Seneca: „Cu 
cât ne-am urcat mai sus, cu atât ne-am urcat spre teamă”. Pentru aceasta, 
dar, cu cât este mai fericită viaţa lumească, cu atât este mai primejdioasă, 
precum mărturiseşte iarăși şi despre aceasta Seneca: Lucru fără de odihnă 
este fericirea, deoarece îi îndeamnă pe unii spre trufie, iar pe alţii spre 
desfrânare, pe unii îi umflă, iar pe alţii îi înmoaie și pe toţi îi sfârşeşte”. 
Așadar, într-o astfel de stare îl aduce pe om dragostea fericirii lumești și 
blândeţea pe care o arată lumea faţă de el. 


57. Lumea este maica răutăţii şi gazda tâlharilor. 


Să ştii dar bine că pentru lume zice Ieremia (7, 11): „Oare casa mea 
este peşteră de tâlhari?” într-adevăr, tâlhari sunt socotite faptele lumii; și 
lumea, gazdă a acestor tâlhari. lar pe cei care umblă nepăziţi prin ea ca spre 
un prieten, adică spre un binevoitor şi binefăcător al lor, ea, sugrumându-i 
pe neașteptate şi fără vreo înştiinţare, îi ucide. Pentru care iarăși zice 
Ieremia (9, 8): „Îi vorbeşte pașnic aproapelui său şi în sine are dușmănie”, 
iar pe cale „pândeşte ca să-l prindă pe cel sărac” (Ps. 9, 9). Deci, când 
lumea ţi se arată blândă şi întru toate după voia ta, lesnicioasă și favorabilă, 


tocmai atunci să-ţi deschizi mai mult ochii şi să te fereşti, deoarece când te 
va îmbrăţișa, te va strânge spre moarte, și când te va săruta, te va mușca cu 
dinte veninos şi cu mușcătură aducătoare de moarte, precum se arată în 
Proverbe (23, 32): „Ca de la năpârcă i se varsă otrava”. lar la un alt proroc: 
„Nu vă încredeţi în prieteni şi nu nădăjduiţi în povăţuitori și să te păzești să- 
i încredinţezi ceva celei ce se culcă într-un pat cu tine, căci fiul necinsteşte 
pe tată, iar fiica se va scula împotriva maicii sale și dușmanii omului sunt 
toți cei din casa lui” (Mih. 7, 5-6). Norocul lumii se aseamănă deci cu Iuda 
Iscarioteanul, care cu sărutarea 1-a dat morţii pe Domnul și Dumnezeul său 
(vezi Mt. 26, 49). Deci într-acelaşi chip, fericirea veacului acestuia îl înhaţă 
cu poftele trupului ca pe un prieten pe sărmanul suflet, pe care, sărutându-l 
şi îmbrățișându-l, îl dau morţii veșnice Diavolului. 


58. Lumea este mai rea decât tâlharii, pentru că tâlharii ucid trupul, iar 
lumea sufletul. 


Pentru aceasta dar gândește-te că fericirea lumii însoţită de poftele 
necurate este mai rea şi mai cumplită decât acei tâlhari care, dezbrăcând 
trupul și lipsindu-l și de viața lumească, îl ucid; pentru că tâlharii, ucigând 
trupul, îl dezbracă de hainele sale de lână sau de mătase; dar lumea, 
îmbrăcând trupul și hrănindu-1, ucide sufletul și-l dezbracă de vestmântul 
său spiritual. Pentru care Solomon zice în Proverbele sale (13, 7): „Sunt 
unii care se dau drept bogaţi, neavând nimic”. 


59. Poftele lumești adormindu-l pe om, ca sirenele îl îneacă. 


Păzeşte-te dar cu toată prudenţa și cugetă bine, căci umbli pe o cale 
înșelătoare şi alunecoasă și pluteşti pe o mare plină de sirene. Cu alte 
cuvinte, această lume are multe și felurite, delicate şi fine amăgiri pentru 
acela care locuieşte în ea, și după cum este lumea de amăgitoare, tot așa de 
înșelătoare sunt şi desfătările ei. Pentru că ea este mama plăcerilor, și de la 
ea vin desfătările, căci „precum este mama, așa și fiica”, zice lezechiel (16, 
44); adică, precum este lumea — așa și plăcerile ei. Desfătările ei sunt 
vremelnice, vătămătoare și ucigătoare sufletului. Mai ales petrecerile, ca să 
nu zic batjocurile lumii, ameţindu-l pe cel care este învăluit de ele, îl adorm 
ca şi cum ar fi mângâ.iat de niște melodii pline de armonie. Pe acest adormit 
îl trezește Solomon în Proverbele sale (23, 20), înţepându-l cu înțeleptul 
său cuvânt ca şi cu un bold: „Îmbrăca-se-vă în rupturi şi zdrenţe tot 


somnorosul”. Căci lumea din blândă şi dulce devine ca un leu înfricoșător și 
cumplit, cum mărturisește lezechiel (19, 6): „Leu s-a făcut şi a învăţat să 
răpească prăzi, a mâncat oameni”. Astupă-ţi deci urechile, ca să nu auzi 
cântecele ei, căci mărturiseşte Amos prorocul (5, 23): „Mută de la mine 
sunetul cântărilor tale și nu voi auzi cântecul lăutelor tale” și spune, iarăși, 
Psalmistul: „Iar eu ca un surd nu auzeam” (Ps. 37, 14). 


60. Toate înlesnirile fiilor veacului acestuia sunt zadarnice și ridicole. 


Pricepe dar că toate înlesnirile fiilor acestui veac, precum zice Ieremia 
(10, 15), sunt lucruri zadarnice și ridicole, cu toate că ei, cu înțelepciunea 
lor neroadă, mărturisesc că le sunt folositoare. Dar aceştia, fiind fără minte 
— căci spune despre ei Varuh (6, 67): „Dobitoacele sunt mai înțelegătoare ca 
dânşii” — chiar dacă acelea sunt asemenea închipuirilor ce se arată în visele 
somnului lor, li se par vădite și sigure, pentru care frumos cântă despre ei 
Psalmistul: „Și-au dormit somnul toţi bărbaţii şi n-au găsit nimic în mâinile 
lor din bogăţia lor” (Ps. 75, 6). Bine se potriveşte cu aceasta și ceea ce 
spune Isaia (29, 8): „După cum acei care în somn visează că beau și 
mănâncă, iar după ce se trezesc îşi dau seama că visul a fost amăgitor și 
după cum cel însetat visează că bea și, trezindu-se, tot îi este sete, iar 
sufletul său în zadar a nădăjduit”; și după cum cel care visează că zboară, 
când se trezește se află în același loc unde s-a culcat, la fel şi acestora li se 
pare că în toate se înmulțesc şi sporesc, în vreme ce ei rămân în aceeași 
stare, ba încă într-una şi mai de jos. 


61. Vai de acela care caută să afle ceva mai bun decât Dumnezeu. 


Astfel, deci, fiii veacului acestuia caută să găsească ceva mai bun și 
mai folositor decât fiii lui Dumnezeu și, ca să scape de primejdiile viitoare, 
îndepărtându-se de Dumnezeu, se amestecă cu lumea. Pentru care minunat 
arată marele Augustin: „Vai acelui suflet care, îndepărtându-se de tine, 
Doamne, a socotit că poate găsi ceva mai bun”; și Prorocul spune: „Bine-mi 
este mie a mă lipi de Domnul” (Ps. 72, 28). Și aşa, dând de desfrânatele 
pofte şi petreceri, ei le consideră pe acestea fericire, și chiar mai bune decât 
fericirea veșnică, şi dând de bogății le socotesc că sunt înțelepciune, după 
cum mărturiseşte Solomon: „Bărbatul bogat se socotește pe el însuși 
înțelept” (Prov. 28, 11); și pe acela care-l află cu felurite băuturi și 
mâncăruri ei îl socotesc sătul, deși pentru ei este cuvântul: „Bogaţii au 


sărăcit și au flămânzit” (Ps. 33, 10); ei socotesc să facă să strălucească de 
frumuseţe feţele lor ungându-le cu fel de fel de miruri, pentru care spune 
Naum (2, 10): „Feţele lor sunt ca partea arsă a oalei”. Dar fericit este acel 
care ştie că „nu numai cu pâine va trăi omul, ci cu tot cuvântul care iese din 
gura lui Dumnezeu” (Dt. 8, 3; ML 4, 4; Le. 4, 4). Căci acesta, căutând și 
auzind cuvântul Domnului, „nu va fi lipsit de tot binele”, zice Psalmistul 
(33, 11), și Sfântul Duh toate neputințele i le va întări, după cum 
mărturiseşte Apostolul: „Că Sfântul Duh întăreşte neputinţele” [Rom. 8, 
26). 


62. Omul lăsat în voiajui, cu cât se va sui mai sus, cu atât va cădea mai 
rău. 


lar dacă-i vezi mari, puternici şi bogați pe fiii acestui veac şi umblând 
liberi după toate voile lor, privindu-i să nu ţi se răzvrătească inima, pentru 
că Dumnezeu 1-a lăsat pe tot omul liber, după cum mărturiseşte Psalmistul, 
zicând: „l-a lăsat pe dânșii după poftele inimilor lor şi vor umbla întru 
uneltirile lor” (Ps. 80, 10); dar cu cât se vor sui mai sus, cu atât vor cădea 
mai jos, pentru că se zice: „S-a înălțat până în cer şi se coboară până în abis, 
şi sufletul lor în răutăţi se va topi” (Ps. 106, 26). Că slava lor nu este de la 
Dumnezeu, ci de la lume; pentru că zice Dumnezeu: „Acesta a domnit, dar 
nu de la mine” (Os. 8, 4). 


Dumnezeieştile taine sunt descoperite. 


Mai departe, chiar dacă i-ai vedea ceva mai multă vreme mereu pe 
același scaun al stăpânirii lor, să nu te tulburi din această pricină, pentru că 
tainele cele ascunse ale lui Dumnezeu nu-i sunt descoperite omului. Pentru 
aceasta se minunează Ecleziastul, zicând (7, 16): „Am văzut aceasta în 
zilele deşertăciunii mele: omul drept piere întru dreptatea sa și nedreptul 
trăieşte îndelung în răutatea sa”. Însă temelia adevărului aceasta este: 
„Dreptul se va izbăvi din nevoie şi se va da necuratul în locul lui” (Prov. 11, 
8). Şi chiar dacă va dobândi toate împărăţiile şi toate părțile lumii, ce folos 
are de vreme ce, murind, până la urmă se duce gol și sărac, iar împărăţiile și 
bogăţiile rămân altuia, după cum și lui i-au rămasele la alţii (căruia David îi 
zice: „Trece din neam în neam și de la împărăție într-alt neam” (Ps. 104, 
13). Dar tu se cuvine să-ți amintești acest cuvânt: „Lumea se va bucura, iar 
voi vă veţi întrista” (lo. 16, 20). De asemenea, să ştii că „puterea lui 


Dumnezeu întru slăbiciune se săvârşeşte” (II Cor. 12, 9), deci tu când vei fi 
slab (însă întru Domnul), atunci ești mai puternic decât oricare stăpânitor 
pământesc; pentru că iarăşi zice: „Când slăbesc, atunci sunt mare” (II Cor. 
12, 10). „Căci nu este putere în om și nici necurăţia nu-l va izbăvi pe cel 
necurat” (Ecl. 8, 8), iar slăbiciunea lui Dumnezeu este mai puternică decât 
oamenii. 


63. Cursul şi norocul lumii sunt ca roata când se învârteşte. 


Înţelege acum dar şi aceasta şi cunoaște ce este vârsta, fericirea și 
norocul lumii şi al celor care se slăvesc cu răutăţile lor și se măresc cu 
puterea fărădelegilor lor, căci se aseamănă cu unul care stă pe roata unui car 
în mers. S-ar putea asemăna cu aceasta și blestemul lui David împotriva 
dușmanilor săi: „Dumnezeul meu, pune-i pe dânșii ca o roată” (Ps. 83, 14), 
adică vârsta şi norocul lor să se întoarcă învârtindu-se ca o roată, sau 
fericirea lor să fie nestatornică în aceeași măsură ca lumea. 


Adevărat este dar că roata închipuie fericirea acestui veac după cum 
frumos a grăit un scit, adică un tătar, deşi era barbar, către Alexandru cel 
Mare. Când Alexandru — după ce 1-a învins pe Cresus și 1-a prins viu şi a 
pornit împotriva tătarilor — trecând râul Arax, atunci tătarii i-au trimis acolo 
un sol. Și scrie istoria că solul ar fi spus mai întâi cuvântul acesta: „O, 
Alexandre! Norocul este ceva în care nu te poți încrede, căci are aripi, dar 
nu are picioare: poate să zboare şi să se ducă de la om cu totul, dar, iarăși, 
nu poate sta pe de-a-ntregul pe cel pe care se aşază, pentru că nu are 
picioare”. 


Viaţa și norocul omului sunt ca fumul. 


Aşa cum este deci viața fiilor acestui veac, așa este și norocul lor, căci 
este adevărat ce zice Apostolul: „Ce este viaţa noastră? abur” [lac. 4, 14]. 
Dar pentru că viaţa ne este scurtă, iar norocul este necredincios față de noi, 
ce trebuie să facem? ceea ce spune Domnul când zice: „Cel ce crede în 
mine nu va muri în veac” (Io. 3, 36). Iată dar în ce fel se va împlini cuvântul 
Prorocului, care zice: „Se va înnoi ca a vulturului tinereţea lui” (Ps. 102, 5); 
şi alt proroc adevereşte iarăși zicând: „lar cei ce rabdă în Domnul vor 
schimba tăria şi vor lua aripi ca vulturii, vor alerga, și nu vor osteni; vor 


umbla, și nu vor flămânzi” (Is. 40, 31), „şi slava lui e nouă”, zice Iov (lov. 
29, 20). 


64. Caută să-ţi lungești viaţa nu într-acest veac, ci în cel viitor. 


Împreună cu acestea, străduieşte-te ca nu în această viață, ci în cea 
viitoare să trăieşti îndelung și să te înnoieşti; şi mai cu seamă să fii sigur şi 
să ştii negreșit că, dacă te vei conduce bine și așa cum se cuvine după 
sfintele porunci ale lui Dumnezeu, nu numai în viaţa viitoare, ci şi în viaţa 
prezentă se vor înmulţi și vor spori zilele tale. Precum însuși Dumnezeu 
mărturiseşte în Decalog;: „Cinsteşte pe tatăl și pe mama ta, ca să-ţi fie bine 
şi să trăieşti ani mulți pe pământ” (Dt. 5, 16). Aceasta este deci cinstea 
desăvârşită şi cea mai deplină, să asculţi poruncile lui Dumnezeu şi, 
ascultându-le, să le împlineşti, adică să te fereşti de rău și să faci binele; 
pentru că, spune Psalmistul: „Cine este omul care vrea viaţa, care iubeşte să 
vadă zile bune? Oprește limba ta de la rău, și buzele tale să nu grăiască 
vicleșug, fereşte-te de rău şi fă binele, caută pacea şi urmeaz-o” (Ps. 33, 13- 
15). În felul acesta s-au adăugat anii la viaţa lui Iezechia, împăratul, precum 
mărturiseşte Isaia (38, 5): „lată, adaug vieţii tale cincisprezece ani”. 


65. Viaţa viitoare n-are sfârşit; sirăduieşte-te deci nu să te faci din 
bătrân tânăr, ci din păcătos drept. 


Dar tu să cauţi mai mult şi să meditezi la lungimea vieţii viitoare, care 
este nemărginită și nesfârșită, şi să nu lupţi să devii din bătrân tânăr, ci din 
păcătos drept, ca prin faptele tale să ţi se înnoiască sufletul; căci nici noi, 
nici viaţa noastră nu suntem din lumea aceasta, ci „trăirea noastră e în 
ceruri” (Filip. 3, 20). În acea trăire nu este clătinare, schimbare, mutare, 
trecere, boală sau moarte; ci în veci dăinuire, viaţă şi fericire. Aceasta însă 
cu ce o dobândește cineva? Cu credinţa, cu faptele bune — pentru că zice 
Domnul: „Cel ce crede în mine nu va muri în veci” (lo. 8, 51), şi iarăşi zice: 
„Cine mănâncă trupul meu și bea sângele meu nu va gusta moarte” (lo. 6, 
35, 50, 58). 


Prin Hristos ne-am renăscut. 


Aşadar, domnul şi părintele nostru Isus Hristos prin evanghelia sa ne-a 
renăscut pe noi (I Cor. 4, 15) şi, făcându-ne fiii săi şi moştenitorii cerurilor, 


ne-a dăruit viața veșnică, iar pe ceilalţi, care nici pe el, nici evanghelia n-au 
primit-o, vii fiind, îi numește morţi, acolo unde zice: „Lăsaţi morţii să 
îngroape pe morţii lor” (Mt. 8, 22). 


66. Nu nădăjdui în cele pe care le vede trupul, ci în cele pe care le 
contemplă sufletul. 


Îngrijeşte-te de asemenea din toată inima şi din tot sufletul ca nu 
cumva să crezi şi să nădăjduieșşti în cele pe care le vede ochiul cel trupesc, 
ci în cele pe care le vede ochiul sufletului, prin credinţă, înainte ca ele să se 
întâmple, și la acestea cugetă, fiindcă dacă vrei să le cercetezi toate după 
văz, aceasta te duce la mare păcat şi aproape la tăgăduirea dumnezeirii. Că 
pe Dumnezeu nimeni nu l-a văzut undeva, ci ne-am încredinţat sigur şi 
neîndoios că a fost arătat prin aleşii săi mucenici și prin sfintele sale 
Scripturi şi dat pe față de marile sale minuni. Fiii acestui veac cunosc însă 
numai ceea ce văd cu ochiul trupesc, și cu acestea își închipuie că sunt 
înţelepţi și ştiutori — precum mărturisește Domnul: „Fiii acestui veac sunt 
mai înţelepţi decât fiii luminii în neamul lor” (Le. 16, 8), iar pe cele viitoare 
ei le socotesc ca inexistente și tăgăduiesc că ar putea să fie cândva. Și 
tocmai pe cei ce le mărturisesc ei îi numesc smintiţi și nesocotiţi, precum i- 
au zis odinioară atenienii fericitului Pavel când le vorbea despre învierea 
Domnului nostru: „Pare-se că este un vestitor al unor zeități străine” (Fapte 
17, 18), „şi mai cu seamă când au auzit despre învierea morţilor râdeau unul 
la altul” (17, 32). Cu aceasta s-a împlinit prorocirea lui Isaia, acolo unde 
zice (29, 14): „Pierde-voi înțelepciunea înţelepților și voi ascunde 
priceperea celor pricepuţi”. 


67. Nădejdea credinciosului nu este zadarnică „Însă nu fără dreptate se 
întind lanţuri zburătoarelor” (Prov. 1, 17). Căci este lucru vădit şi mărturisit 
că prin credință nădejdea nu este nici goală, nici zadarnică. Şi aici unde ne 
aflăm, bine ne aflăm, precum zice Apostolul: „Sunt ce sunt prin darul lui 
Dumnezeu, și darul lui Dumnezeu care este în mine nu a fost deșert” (I Cor. 
15, 10). Și precum am mai zis şi aiurea: „Având credinţă, avem dragoste; 
având deci dragoste, avem nădejde, pentru că dragostea noastră toate le 
crede, toate le nădăjduieşte” (I Cor. 13, 7-8), cum spune și Psalmul 15, 9: 
„Trupul meu se va sălășlui întru nădejde”. Pentru aceasta mărturisește şi 
marele Augustin: „Odihnită este, Doamne, inima mea atâta timp cât crede în 


tine”. Sigur este deci că orice altă nădejde (afară de aceea pe care o avem în 
cuvântul lui Dumnezeu) este amăgire, nebunie și tulburare, ca de pe urma 
beţiei, așa cum a zis Psalmistul: „S-au tulburat şi s-au clătinat ca un om 
beat, și toată înțelepciunea lor a fost înghițită” (Ps. 106, 26). Și aşa, 
smintindu-se și tulburându-se de această sminteală, fiii veacului celui rătăcit 
s-au sprijinit, aşa zicând, pe comediile proprii şi au nădăjduit că cele ale lor 
sunt veşnice şi nepieritoare! 


Nădejdea în Dumnezeu trebuie să fie neclintită. 


Tu însă, punându-ţi nădejdea în Dumnezeu, rămâi neclintit, pentru că 
el nu se răzgândește, întorcându-se de la ceea ce a făgăduit celui care crede 
în el. Căci Dumnezeu nici nu ştie şi nici nu poate să mintă (vezi Tit 1,2), 
precum se zice: „Este cu neputinţă ca Dumnezeu să mintă, de aceea să 
avem marea mângâiere de a păstra nădejdea ce ne stă înainte” (Evr. 6, 18). 


68. Spurcatele pofte înmulţindu-se, până la urmă te îneacă în adâncul 
descurajării. 


Adu-ţi aminte dar că spurcatele pofte lumești înmulţindu-se, iar tu 
obișnuindu-te cu ele, nu numai că te îndepărtează, despărțindu-te de mila lui 
Dumnezeu, dar îți mai aduc și o greutate, o negură şi o întunecare a minţii, 
încât chiar dacă îţi mai aminteşti vreodată de Dumnezeu și de sfintele sale 
porunci, îți aminteşti de ele ca să le eviţi şi să le tăgăduieşti, ca și cum ţi s-ar 
părea că nu ai de la ele nici un folos și nici nu vrei să te pocăieşti vreodată, 
pentru ca să te descurajezi cu totul, ca şi cum ar însemna că nici pentru 
faptele bune, și nici pentru cele rele nu ai avea vreo răsplată; într-un cuvânt, 
ca să te legi cu lanţurile acelea ale deznădejdii, care ucid și omoară atât 
trupul, cât și sufletul, de care să nu te poţi dezlega în veci, în care lanţuri a 
căzut Lucifer şi Iuda. Şi ca şi cum n-ar exista învierea morţilor, nici dreapta 
şi preaînfricoșătoarea judecată a lui Dumnezeu; ca și cum n-ar exista pentru 
cei drepți un bine mai bun şi mai mare decât cel pe care îl avem; și, ca să 
spun așa, ca și cum n-ar exista Dumnezeu, care să vadă şi mai în adânc cele 
ascunse ale inimii — precum mărturisește prorocul: „Zis-a cel nebun întru 
inima lui: „Nu există Dumnezeu!” (Ps. 52, 1); şi ca şi cum ţi-ai face 
socoteala că sufletul omului e muritor ca şi suflarea animalului, care se 
preface în nimic; cu alte cuvinte, că vei muri și cu sufletul, şi cu trupul. Dar 
deşi este adevărat și sigur că sufletul omului este nemuritor, iarăși este sigur 


că dacă vei trăi după poftele lumești, vei muri atât sufleteşte, cât și trupeşte, 
după cum dovedeşte Solomon în Proverbele sale (11,7): „Lauda 
necredincioşilor va pieri”. „Moartea păcătoşilor este rea” (Ps. 33, 22). 


69. Omul drept nu va muri în veci. 


Dar că tu nu vei muri în veac de vei umbla potrivit sfintelor porunci 
ale lui Dumnezeu, ai multe mărturii, cu care, fiind îngrădit, nici trupul tău 
nu va fi dat stricăciunii și nici sufletul tău nu va pieri. Mărturisește în 
primul rând Psalmul: „Nu vei părăsi sufletul meu în iad şi nici nu-l vei da 
pe cel cuvios al tău să vadă stricăciunea” (Ps. 15, 10). Deci cu răbdare și cu 
dragoste, pentru numele lui Dumnezeu, îndură toate necazurile și chinurile 
acestei vieţi, căci „multe sunt necazurile drepţilor” (Ps. 33, 20), cărora cu 
blândeţe le vorbeşte Domnul: „Le-ai îndurat pentru numele meu şi nu ai 
obosit” (Apoc. 2, 3). „De aceea, dar, îţi voi dărui — zice Domnul — cele pe 
care ochiul nu le-a văzut, nici urechea le-a auzit, care mai înainte de zidirea 
lumii ţi le-am pregătit” (I Cor. 2,1). Nenumărate alte dovezi vei găsi în 
sfintele sale Scripturi, privitoare la nădejdea celor drepţi; căci zice: „EI ţi-a 
cerut viaţă, şi tu i-ai dat viaţă îndelungată în veacul veacului; mare este 
slava lui întru mântuirea ta; slavă și mare cuviință vei pune peste el” (Ps. 
20, 5, 6); şi iarăşi: „Fericit bărbatul acela a cărui nădejde e numele lui 
Dumnezeu şi nu a privit spre deșertăciuni şi spre nebunii mincinoase” (Ps. 
39, 5); la fel şi în Proverbele lui Solomon (3, 5): „Fii credincios în 
Dumnezeu din toată inima ta și nu te trufi cu înţelepciunea ta”. Iar în 
Înţelepciunea lui (3, 4) încredinţează: „De vor fi chinuiţi în faţa oamenilor, 
nădejdea lor e plină de nemurire”; ceea ce conchide Isaia (26, 4): „Căci spre 
tine am nădăjduit, Dumnezeule cel mare și veşnic”, și întăreşte Ieremia (17, 
7): „Blagoslovit e omul care crede în Domnul, şi nădejdea lui va fi 
Domnul”. Mărturii asemănătoare acestora aduc, mărturisind, mulţi alţii. De 
asemenea, poţi avea mărturii din însăși gura preanemincinoasă a adevărului, 
aceea a Domnului nostru Isus Hristos, „căci în numele lui vor nădăjdui 
popoarele” (Mt. 12, 21), căruia îi urmează apostolul său, fericitul Pavel, 
zicând: „Prin care am dobândit și acces, prin credinţă, la darul acesta întru 
care ne aflăm și ne lăudăm cu nădejdea slavei lui Dumnezeu” (Rom. 5, 2). 
„Căci prin nădejde ne-am mântuit”, zice iarăși acelaşi apostol, iar în ceea ce 
privește nădejdea lumii zice: „O nădejde care se vede nu este nădejde, căci 


ceea ce vede cineva pentru ce ar mai nădăjdui?” (Rom. 8, 24), iar către cei 
buni scrie: „Hristos în voi, nădejdea slavei” (1, 28). 


70. Cerând cu deplină credinţă cele cereşti, tise vor da totodată și cele 
pământeşti. 


Având dar deplină credință în nădejdea că adică prin mila lui 
Dumnezeu te vei învrednici să capeţi moştenirea viitoare a veşnicei fericiri, 
nu-ți vor lipsi o dată cu cele veşnice nici cele pământești. însă tu caută cele 
cerești, şi împreună cu ele ţi se vor da şi toate cele pământeşti. Căci 
Dumnezeu, toate cele pe care le-a făcut cu buna lui pronie le-a făcut cu un 
scop, anume, ca să se ajute una pe alta. De aceea dar, întrucât toate s-au 
făcut pentru om, aşa şi omul a fost făcut pentru toate ca să fie şi 
chivemisitor mai deplin şi mai activ decât toate celelalte animale 
neraţionale; mai ales prin aceea că este legat și supus blestemului păcatului 
ca să se nască în durere și cu osteneală să se hrănească, precum a spus la 
început Dumnezeu Evei: „în dureri vei naşte fii” şi după aceea a zis și lui 
Adam: „Blestemat fie pământul întru lucrările tale şi în sudoarea feţei tale 
să-ţi mănânci pâinea” (Gn. 3, 16, 19). Pentru acestea adevereşte Iov că (5, 
7): „Omul se naşte spre osteneală”. De aceea dar să socotească foarte bine 
omul, și după socoteală să ştie că trăieşte nu datorită vredniciei sale, ci prin 
bogata milă a lui Dumnezeu. Deci, oricâte ar zice omul, în zadar le grăieşte, 
precum mărturisește Grigore Teologul din Nazianz: „în zadar se ostenește 
limba dacă n-ar fi mila Mântuitorului”, şi precum de asemenea dovedeşte 
Apostolul: „De acum nu trăiesc eu, ci trăieşte în mine Hristos” (Gal. 2, 20). 
Și toate cele care sunt spre folosinţa lui și trebuincioase propriei sale vieți i 
s-au dat ca să-l slujească, şi însuși Dumnezeu îngrijește cu prisosință de 
toate. Pentru aceea ne învaţă și Sfânta Scriptură să nu ne îngrijim ce vom 
mânca şi ce vom bea, adică să nu ne îngrijim de cele trupeşti, ci de cele ce 
plac lui Dumnezeu, și în acest fel nimic nu ne va lipsi [Mt. 6, 31-33], căci: 
„Cei care-l caută pe dânsul nu vor fi lipsiţi de tot binele” (Ps. 33, 11). 


71. Dumnezeu nu te-a lăsat rob, ci stăpân, de aceea tu sa poruncești 
lumii, iar nu lumea ţie. 


Socoate dar că întrucât ziditorul tău Dumnezeu te-a făcut domn și 
împărat peste pământ şi peste toate celelalte făpturi ale lui și te-a încununat 
cu toate darurile, iată deci că nu te-a lăsat slugă, ci stăpân al lumii, pe care 


se cuvine să o conduci după dumnezeeștile sale porunci, și nu plăcerile 
lumii [să te conducă] pe tine, ci tu să înfrânezi plăcerile și să le astupi gura. 
la seama la un înţelept persan pe nume Heisadis, care, deşi păgân, ce 
frumos cuvânt a spus: „Norii şi vântul, luna și soarele și întregul tot al 
lucrurilor se ostenesc ca tu să dobândești în palma ta o pâine; toate, gata să- 
ți slujească, așteaptă porunca ta. Și nu este o socoteală dreaptă ca tu, la 
rândul tău, să nu respecţi porunca lui.” Adică, după porunca lui Dumnezeu, 
toate te slujesc pe tine; aşadar, care îţi va fi omenia dacă tu nu vei respecta 
la rândul tău porunca celui ce te-a creat și ţi-a dat toate darurile pe care le 
ai? încă să mai ştii — căci adevărat este că cel ce ţi-a dat atâtea are şi este în 
stare să-ți dea şi mai multe decât atâtea; iar de le vei folosi spre bine acestea 
puţine, el îți va da şi mai multe decât atâtea; „Cereţi dar mai întâi — zice — 
împărăţia lui Dumnezeu și dreptatea lui, și toate acestea vi se vor adăuga 
vouă” (Mt. 6, 33). Dobândind dar toate cele pe care le-ai dorit, trebuie să 
ştii că acestea i-au fost date nu numai pentru tine, ci ca să faci parte și 
altora din bunurile pe care ţi le-a dat, și că precum în dar ai primit, tot așa în 
dar să dai [Mt. 10, 8]. Este o vorbă care zice: „Dă săracilor, și ţi se vor 
umple hambarele” (Prov. 3, 10); și mai sigur grăiește însuși domnul nostru 
Isus Hristos şi Dumnezeu în Parabola talanţilor: „Bine, slugă bună și 
credincioasă, peste puţine ai fost credincios, peste multe te voi pune; intră 
întru bucuria Domnului tău” (Mt. 25, 21). lar mai pe urmă a zis iarăşi 
pentru cel zgârcit, adică pentru sluga care a ascuns talantul în pământ: 
„Luaţi-i talantul și daţi-l celui care are cei zece talanți” (Mt. 25, 28). 
Această prea-bogată milă a lui Dumnezeu pare-se că o cunosc nu numai 
oamenii, ci şi fiinţele iraționale, cu oarecare socoteală; cu atât mai mult deci 
nu e rușine ca tu, om raţional, să nu fii în stare a pricepe aceasta şi să te faci 
mai rău şi mai fără minte decât fiinţele iraționale? S-ar putea cita aici 
cuvântul lui Isaia (1, 3): „Boul şi-a recunoscut stăpânul și măgarul ieslea 
stăpânului său, iar Israel nu m-a cunoscut, și poporul meu nu m-a înţeles”; 
ceea ce adevereşte şi apostolul Pavel, zicând: „Omul cel firesc nu primeşte 
cele ale duhului lui Dumnezeu, căci nebunie sunt pentru el” (I Cor. 2, 14). 


72. Dumnezeu, care le poartă de grijă păcătoşilor, cu cât mai mult le va 
purta celor drepţi? 


Așadar, vezi acum că binefăcătorul nostru Dumnezeu are grijă nu 
numai de noi oamenii, ci chiar de zburătoare și de celelalte vieţuitoare; 


adică după cum tâlcuind, ar putea zice cineva, nu numai pe cei drepţi îi 
hrăneşte și îi ocârmuieşte (căci este prea milostiv), ci şi pe cei păcătoşi și pe 
cei fără minte. Mărturiseşte Psalmistul: „Deschizându-ţi mâna, toate se vor 
umple de bunătate” (Ps. 103, 29). Cu același raţionament frumos spune un 
poet arab: „O, preabunule stăpân, tu, care din comorile tale cele de 
nepătruns, dai simbrie și hrană celor ce adoră idolii şi focul, cum ai putea să 
laşi săraci pe prietenii tăi, tu, care ai grijă şi de dușmanii tăi? Aşadar, de 
vreme ce chiar şi de păsări poartă de grijă și le ocârmuiește, cu cât mai mult 
va avea grijă de aleşii săi? Despre grija pe care o poartă Dumnezeu 
poporului său vezi Mt. 6, 26 şi Is. 62, 12, II Pt. 2, 9; Ps. 33, 18 și Înţ. [Sol.] 
3, 9; iar în altă parte zice: „Dreptul din lat se va izbăvi şi se va da 
necredinciosul în locul lui” (Prov. 11, 8), şi fericitul David mărturiseşte: 
„Am fost mai tânăr și am îmbătrânit, dar n-am văzut pe cel drept părăsit, 
nici neamul lui cerşind pâine” [Ps. 36, 26]. 


73. Nu celor leneși, ci celor harnici le dă Dumnezeu darurile sale. 


Dar mai trebuie să știi și că Dumnezeu oferă darurile sale nu celor 
leneși şi lăsători, ci celor sârguincioşi și harnici. Pentru că fundamentul şi 
baza pe care a pus-o mai înainte de toate este aceasta: „Creșteţi și înmulţiţi- 
vă şi umpleţi pământul și fiți stăpâni peste peștii mării şi peste păsările 
cerului și peste toate făpturile și peste tot pământul” etc. (Gn.1, 28). Iar 
după acestea continuă: „întru sudoarea feţei tale vei mânca pâinea ta” (Gn. 
3, 19), şi apoi: „leşi-vă omul la lucrul său şi la munca sa până seara” (Ps. 
103, 24), şi încă: „Du-te la furnică, o, leneșule, și văzându-i cărările, 
invidiaz-o şi fă-te mai înţelept decât ea” (Prov. 6,6), și după acestea mai 
afli: „Lucrând pământul, el se va umple de pâine” (Prov. 12, 11). Acestea, 
dar, nu numai oamenii, ci şi animalele patrupede și păsările şi toate fiarele 
pare-se că le caută și le urmează, după cum mărturisește Prorocul, zicând: 
„Puii de lei mugesc după pradă, cerând de la Dumnezeu hrana lor” (Ps. 103, 
21) şi Ieremia (8, 7): „Iurtureaua și rânduneaua câmpului și cocorul au 
păzit vremea sosirii lor”. Așadar, dătătorul de bunătăţi Dumnezeu le va da 
bunătăţile sale celor care cer, și nu celor care tac, după cum el însuși ne 
învaţă: „Cereţi, și vi se va da, căutați, şi veţi găsi, bateţi, și vi se va 
deschide” (Mt. 7, 7). 


74. Omului îi este dat să îndure toate primejdiile din lume. 


Adu-ţi deci aminte că toate nenorocirile, toate nevredniciile, toate 
suferinţele, toate necazurile, toate greutăţile, toate chinurile, toate supărările 
câte există, toate sunt în lume pentru ca să le înduri, să le vezi şi să vină pe 
capul tău, precum zice lov (5, 7): „Ci omul spre osteneală se naște”, şi de la 
naştere şi până la sfârşitul vieţii lui toate îi sunt amestecate cu amărăciune şi 
cu otravă, precum mărturiseşte Isaia (38, 15): „îmi voi aminti de toate zilele 
mele întru amărăciunea sufletului meu”. Dar mai ales gândeşte-te zilnic că 
te afli în ceasul morţii, ca să nu zic chiar în moarte, după cum mărturiseşte 
Apostolul: „Ca şi cum am muri, şi iată că trăim” (II Cor. 6, 9). Să știi sigur 
că, cu cât le vei îndura cu inima mai curată, nevătămându-te câtuși de puţin, 
cu atât vei fi mai fericit. Mărturiseșşte sfântul Augustin: „Aurul se încearcă 
prin foc, fierul prin oţel, animalul prin pinten, iar pe omul drept necazurile 
şi chinurile îl întăresc” şi altul iarăși zice: „Omului drept nimic nedrept nu-i 
place” (Prov. 12, 21). Iar dacă ţi se va prelungi cât de puţin viaţa în veacul 
acesta, să nu ţi se pară că trăieşti ca să te saturi de lumea aceasta sau ca să te 
afli în voile și desfătările ei, ci adu-ţi aminte că „Dumnezeu nu vrea 
moartea păcătosului, ci să se întoarcă şi să trăiască” (lez. 18, 23). Astfel, 
deci, din relele actuale străduieşte-te să agonisești bunurile viitoare și să te 
bucuri de ele. 


75. Pentru omul cunoscător lumea aceasta este iad și supliciu. 


Să mai ştii și că pentru omul cunoscător lumea aceasta este supliciu, 
chin și pedeapsă și că prin ea îi este foarte ușor celui drept să se purifice de 
cele necurate; pentru că Dumnezeu pe aleşii săi îi pedepseşte în această 
viață, precum este scris: „Căci pe cine iubeşte Dumnezeu îl pedepseşte” 
(Prov. 3, 12; vezi şi Tob. 13, 2 şi la Pavel Evr. 12, 6; de asemenea, la lov 5, 
17, lac. 1, 12 şi Apoc. 3, 19). lar celor drepți le zice: „Lumea se va bucura, 
iar voi vă veţi întrista” (lo. 16, 20). Și chiar ne povăţuieşte ca în viața din 
această lume să ne găsim ca într-un foc curăţitor (pe care papistașii îl 
socotesc că ar fi după viaţa aceasta și îl numesc purgatoriu, adică cel ce 
curăță sufletele), ca să ştim că cu cât ne vom pedepsi mai mult, cu atât mai 
mult ne vom și purifica (dar fără să ne pângărim). lată de ce pentru acest 
lucru să-l rugăm mai cu seamă pe Dumnezeu, anume, să trăim cât mai mult 
în această lume, în acest foc curăţitor, după cum se ruga David: „Să nu mor, 
ci să trăiesc” (Ps. 117, 17). 


Aşadar, trăind și pedepsindu-te cât mai mult în această lume, să devii 
ca şi aurul curăţit, precum iarăși se zice: Argint și aur încercat, de șapte ori 
curăţit, iar tu, Doamne, să ne păzeşti și să ne fereşti” (Ps. 11, 7). în felul 
acesta va preface Dumnezeu pe aleşii săi; cum anume? Prin pedepse, prin 
chinuri, prin necazuri, prin sărăciri și prin altele asemenea, despre care 
frumos vorbeşte Isaia (48, 10): „Iată, te-am topit, dar nu ca pe argint, te-am 
scos din cuptorul sărăciei”, iar înțeleptul zice: „I-a încercat pe dânșii ca 
aurul în topitoare şi i-a primit ca pe o jertfă deplină” (Înţ. [Sol.] 3, 6). Iar 
prorocul Zaharia (13, 9) mărturiseşte zicând: „Și îi voi trece a treia oară prin 
foc, şi îi voi topi precum se topeşte argintul, şi îi voi încerca precum se 
încearcă aurul. El va chema numele meu, iar eu îl voi asculta şi voi zice: 
„Acesta este poporul meu”, iar el va spune: „Domnul Dumnezeul meu!”,, 
De altfel, unde vei găsi mai bun purgatoriu decât lumea aceasta? Și sa știi în 
chip sigur că un alt purgatoriu în afară de această lume nu există și că cel 
care susține că ar exista greșit susține. După părerea mea, până nu-ţi vei 
face trupul — vas, sufletul — aur, şi lumea aceasta — foc, şi nu vei fierbe astfel 
laolaltă sufletul cu trupul în flacăra acestei vieţi, mântuire nu vei avea. Căci, 
așa cum sufletul și trupul au greşit împreună, tot așa împreună trebuie să se 
pedepsească, şi după cum laolaltă au păcătuit pe această lume, tot aşa în 
lumea aceasta pocăindu-se vor căpăta iertare, deoarece în iad nu există 
pocăință, precum cântă Psalmistul: „În moarte nu are cine să-și amintească 
de tine, iar în iad cine ţi se va mărturisi?” [Ps. 6, 5]. Mai ales că se cuvine să 
te pocăieşti numai cât eşti sănătos (vezi Ecl. [Is. Sir.] 17, 24 şi 18, 25). 
Pentru că dacă nu te vei îndrepta tu însuţi, nici chiar Dumnezeu nu te va 
mântui, pentru care lucru ţi-e martor Augustin când zice: „Cel care te-a 
făcut fără de tine nu te poate mântui fără tine”; şi după cum ai păcătuit cu 
trupul şi cu sângele, tot aşa să te purifici cu trupul și cu sângele, căci 
altminteri nu poate fi curăţire; după mărturia fericitului Pavel: „Prin sânge 
mai toate se curăţă și fără vărsare de sânge nu se face iertare” (Evr. 9, 22). 
Dar iată, după ce vei muri și elementele trupului tău se vor separa unul de 
altul, şi după ce se va despărţi sufletul de trup, cum și în ce chip vor putea fi 
iertate păcatele tale? Și nu numai un purgatoriu latin închipuit, dar chiar o 
mie de-ar fi, la ce îţi vor folosi? Căci în iad nu există nici mărturisire și nici 
pocăință. Este, dar, un fapt dovedit că după cum la săvârşirea păcatului au 
conlucrat toate elementele, tot astfel trebuie să conlucreze şi la dezlegarea 
păcatului; şi după cum spurcata desfătare a lumii le-a plăcut tuturor, la fel s- 
ar cuveni ca toate împreună să ajute la ridicarea poverii pocăinţei şi să 


sufere; și după cum toate au greșit, tot aşa, toate să primească iertare. Intr- 
acest chip şi nicidecum altfel vor scăpa în veacul acesta. 


Indurând în lume o osteneală cât de mică, vei agonisi multă odihnă. 


Fă-te, dar, în acest scurt răstimp, un om blând și răbdător, şi vei 
dobândi odihna şi desfătarea aceea necontenită şi fără de sfârşit, pentru care 
mărturiseşte Ecleziastul [51, 35]: „Am ostenit puţin, şi am avut parte de 
multă odihnă”. Iar „omului ce moare întru necredință” Proverbele (11, 7) îi 
spun: „Irufia necredincioșilor a pierit”. 


76. Dacă te vei împotrivi vitejeşte lumii, adică Diavolului, vei birui. 


Mai este neapărat nevoie să ştii și aceasta, că dacă te vei împotrivi cu 
toată puterea ta răutăţii și poftelor acestei lumi, ele nu-ţi pot dăuna câtuși de 
puţin; mărturiseşte aceasta corifeul apostolilor: „împotrivește-te Diavolului, 
şi el va fugi de tine” (I Pt. 5, 9). Căci lumea ştie multe și multe caută poftele 
ei, însă omul înțelept și adevărat este mai tare. Iarăşi zic că lumii, adică 
omului care slujește lumea, i se pare că este foarte învăţat, şi toate ale lui i 
se pare că sunt însemnate, adevărate și neîndoielnice, dar toate sunt 
încâlcite, şi nicăieri nu găsesc cale sau cărăruie ca să se descurce, după cum 
dovedeşte filosoful Bernard în Meditaţiile sale, zicând: „Mulţi știu multe, 
dar pe ei înşiși nu se cunosc”. 


De vei cerceta cu chibzuinţă, nu vei găsi vreun lucru care să-ţi placă în 
lumea aceasta Ceva mai mult: dacă vei cerceta cu deplină chibzuinţă și cu 
bună socoteală pare-mi-se — şi nu greşesc — în această lume nu vei găsi un 
lucru cât de mic care să placă înțelepciunii, căci: „Deşertăciunea 
deșertăciunilor, toate sunt deşertăciune”, zice Ecleziastul (1, 1). Și iarăşi 
zice: „Că nu fără dreptate se întind laţuri zburătoarelor” (Prov.1, 17). Prin 
urmare, în zadar se străduieşte lumea să-l amăgească pe acela care este 
însoţit de înțelepciune. Dar să nu socotești că te vei dezvinovăţi în felul 
acesta, adică spunând că Diavolul şi meşteşugirile lui te amăgesc, căci în 
felul acesta cazi în păcat și mai mare, deoarece Diavolul nu are nici o putere 
asupra ta, nici nu te poate sili la ceva, afară de aceea că doar te îmbie şi te 
îndeamnă, dar a săvârşi sau nu păcatul depinde de tine. Iar despre faptul că 
Diavolul nu are nici o putere asupra ta, nici măcar nu este în stare să-ţi 
scoată vreun fir de păr de pe capul tău, vezi în Sfintele Scripturi, care sunt 


pline [de dovezi] în acest sens; vezi, de exemplu, III Împ. 22,22; II Par. 18, 
20; lov 1, 12 şi 2, 6; Mt. 8, 12; Mc. 5, 12-13; Efes. 2,2; II Tim. 2, 26; Apoc. 
20, 7. Înţelegând deci aceasta, învaţă, și învățând nu tăcea, ci învaţă-i 
întotdeauna pe toţi întru toate şi mărturiseşte-le. 


77. Trupul este asemănat cu lumea, iar sufletul cu cerul. 


Lumea, după vorbirea obișnuită, adică cerul, pământul, marea, 
întunericul şi toate cele ce se cuprind în acestea, într-un cuvânt se numeşte 
lume; tot așa, trupul omului cu toate cele din el și dinafară lui se numeşte, 
cu un cuvânt, trup; cum am zice, adică trupul este lumea, după cum spune și 
Petrus Belhurius acolo unde scrie Despre caracteristicile sferei: „Prin sferă 
se înțelege bărbatul desăvârşit care, ca şi sfera cuprinsă între doi poli, se 
găseşte şi el între două limite — a naşterii şi a mofţii — supus la necontenite 
mișcări, schimbări şi griji. Lumea pe care o cuprinde cerul se numeşte 
macrocosm, iar trupul pe care-l cuprinde viața prezenta — microcosm, şi 
amândouă au fost făcute de același ziditor și creator şi sunt stăpânite de 
același stăpân. Dar una se războiește vârtos împotriva celeilalte; aceasta se 
întâmplă în primul rând din cauza sufletului nemuritor; iar în al doilea rând 
din cauză că toate lucrurile macrocosmosului sunt pieritoare și coruptibile, 
în timp ce microcosmosul, prin harul dumnezeiesc pe care-l are, poate ca 
pe toate cele coruptibile și pieritoare să le prefacă în necoruptibile, veşnice 
şi permanente, iar prefăcându-le, să le moștenească pe vecie. Cum asta? în 
felul următor: Prefăcând lumina lumii în lumina credinţei, adică în soarele 
ce nu apune niciodată; cu alte cuvinte, făcând prin credință din Dumnezeu 
lumina sa proprie, precum se arată în Apocalips (21, 23 [25]); „Lumina lui 
este Mielul [...], căci acolo nu va fi niciodată noapte”, și în Isaia (60, 20): 
„Soarele lui nu va apune niciodată”; şi se va preface într-o preastrălucitoare 
lumină a luminii, precum zice: „Va fi lumina lunii ca și a soarelui, iar 
lumina soarelui înşeptită” (Îs. 30, 26). 


Nădejdea tare este asemănată cu cerul. 


Tot aşa firmamentul, adică cerul macrocosmului, să-l prefacă 
microcosmul într-un firmament adevărat, adică în nădejdea credinţei care 
este mai puternică și mai neclintită decât firmamentul, fiindcă cerul va 
trece, dar nădejdea niciodată, după cum însuși Domnul mărturiseşte: „Cerul 
şi pământul vor trece, însă cuvintele mele nu vor trece” (Mt. 24, 35), adică 


nădejdea pe care ne-a dat-o el nu va trece; iar că nădejdea va deveni 
firmament, adică un cer nou, mărturiseşte loan: „Și am văzut un cer nou şi 
un pământ nou” (Apoc. 21,1); cu alte cuvinte, acel cer este întărirea şi 
împlinirea nădejdii, precum adeverește Apostolul: „Cer nou și pământ nou 
așteptăm, după făgăduinţa lui” (II Pt. 3, 13). 


Necazurile, nestatorniciile și amărăciunile lumii sunt asemănate cu 
apele şi cu marea. 


De asemenea [să prefacă] apele, adică marea, care se interpretează 
„amăreală” și „tulburare”, pe care mare să o secătuiască prin căldura 
credinţei, ca să piară cu totul din jurul omului și să nu mai fie, aşa cum 
mărturisește loan teologul: „Și nu va mai fi mare” (Apoc. 21, 1), adică în 
noul cer şi pe noul pământ să nu mai fie amărăciune și supărare. 


Faptele bune și cele rele ale omului sunt asemănate cu poamele bune și 
cele putrede. 


Mai departe, poamele și semințele macrocosmului sunt ca şi faptele 
bune şi cele rele ale microcosmului, adică precum le va semăna [omul] în 
lumea aceasta, aşa le va culege în lumea cealaltă; despre aceasta Solomon 
spune: „Vor mânca roadele căii pe care şi-au ales-o” (Prov. 1, 40), iar despre 
faptele deşarte este scris: „Vânt au semănat şi nimicirea lor va urma lor” 
(Os. 8, 7) sau: „Cei ce seamănă cu lacrimi cu bucurie vor secera” (Ps. 125, 
5). În legătură cu aceasta, aflăm şi în [Legea] veche: „Nu va trăi omul 
numai cu pâine, ci și cu orice cuvânt ieşit din gura lui Dumnezeu” (Dt. 8, 3; 
Mt. 4,4; Le. 4, 4). Aceasta, dar, este pâinea cerească și hrana îngerească. 


Veşnica înțelepciune este asemănată cu soarele. 


Microcosmul trebuie apoi să prefacă soarele macrocosmului în soare 
veşnic, adică în înțelepciune dumnezeiască. Despre aceasta zice Apostolul 
(I Cor 3, 19): „Nebunie este înaintea lui Dumnezeu înțelepciunea lumii”, 
adică lumina solară a lumii, care este întuneric, în faţa mielului, care este 
soarele dreptăţii, adică în faţa luminii lui Dumnezeu, dacă nu se va preface 
în credința deplinei înţelepciuni, adică în lumina sau în soarele pe care îl 
arată nădejdea. 


Vremelnicele deşertăciuni sunt asemănate cu luna. 


lar luna, tovarăşa soarelui, când plină și când dispărută, arată 
imperfecţiunea şi deșertăciunea celor vremelnice, pe care o împlinește 
soarele, împrumutându-i din lumina sa. Prin aceasta se înțelege că veșnica 
înțelepciune este aceea care trebuie să împlinească cele ce acum sunt 
deşarte și goale: adică „se va face lumina lunii, ca și cea a soarelui”, cu alte 
cuvinte, fiecare cap lipsit de înţelepciure și de cunoaștere se va umple; 
pentru care lucru ai martor credincios și bun pe Malahia (3,18) acolo unde 
zice: „Şi vor vedea (adică vor lua cunoștință și vor cunoaşte) care este 
deosebirea dintre cel drept și cel nelegiuit”. 


Meteorii cerului sunt asemănaţi cu pasările. 


Iar pasările acestui cer poate să fie asemănate cu meteorii noului cer de 
cel care printr-o credință deplină se va gândi la meteorii cerești ca la o 
pasăre înaripată. Unui asemenea raţionament pare să i se potrivească acel 
cuvânt al Psalmistului: „Cine îmi va da aripi ca de porumbel ca să zbor și să 
mă odihnesc?” (Ps. 54, 7). 


In comparaţie cu tiranii, cei săraci şi sărmani pot fi asemănaţi cu 
animalele. 


Acolo (în lumea cealaltă) cei săraci, bolnavi și sărmani, care au stat 
înaintea celor ce îi asupreau ca oaia la tăiere şi ca mielul fără de glas 
împotriva celui ce îl tunde, nedeschizându-și nici ei gura, întocmai ca un 
animal împovărat şi înjugat, şi care au îndurat greutăţi, se vor arăta liberi, 
puternici şi slăviţi, căci Dumnezeu este ajutorul lor; pentru care lov (26, 2) 
zice: „Pe cine vei ajuta? Nu oare pe cel cu tărie multă?” 


In împărăţia cerurilor nu va fi suferinţă, și nici lipsă. 


Atunci nu vor mai fi durerile şi suferințele care îi muşcau ca niște șerpi 
şi îi înveninau ca nişte scorpioni. Acolo nu mai au loc cugetele rele și 
chinurile cumplite care îi întristau și îi supărau ca niște diavoli sau ca niște 
duhuri viclene și nu vor mai avea nici o putere asupra celor drepţi, căci 
acestora Dumnezeu le-a „lată, v-am dat vouă puterea de a călca peste șerpi 


şi scorpioni şi peste toată puterea vrăjmașului, și nimic nu vă va vătăma” 
(Lc. 10, 19). 


Acolo se va cunoaşte cine s-a asemănat lui Dumnezeu. 


Acolo se va ști cine a fost întreg şi cu adevărat om și cine s-a asemănat 
creatorului și Dumnezeului său, căci prin păzirea poruncilor lui, din om el 
s-a făcut Dumnezeu sau fiu al lui Dumnezeu; despre aceştia mai dinainte s- 
a minunat David, zicând: „Eu am spus: Dumnezei sunteți şi fii ai celui prea 
înalt cu toţii”, (Ps. 81, 6), iar după David mărturiseşte Ioan (1, 12): „lar 
celor ce l-au primit le-a dat puterea să se facă fii ai lui Dumnezeu”. 


Cinstea, slava şi norocirea desăvârşită este binecuvântarea lui 
Dumnezeu. 


Aceştia vor primi și vor moşteni norocirea desăvârşită, slava şi 
fericirea. Ei vor auzi cântarea şi glasul bucuriei, grăindu-le: „„Veniţi, 
binecuvântaţii părintelui meu, și moşteniţi împărăţia care vi s-a pregătit de 
la întemeierea lumii” (Mt. 25, 34). 


In lumea de acum se poate dobândi cea viitoare. 


Deci în felul acesta va putea microcosmul, adică omul, să prefacă, 
luptând, macrocosmul, adică vremea aceasta amăgitoare și trecătoare, şi s-o 
mute în împărăţia veşnică și fără de sfârşit; așa va dobândi el acele cununi 
slăvite, neveştejite şi nestricăcioase pe care le-am amintit mai sus. Unora ca 
aceştia le va dezvălui Dumnezeu atotputemicul minunile sale cele din 
veșnicie. 


Aceasta lume rea va fi pentru tine bună dacă vei dispreţui plăcerile ei. 


Aşadar, această lume rea pentru tine a fost bună, pentru că n-ai umblat 
în lumina ei, ci în lumina credinţei, adică a soarelui adevărului, și pentru că 
te-ai, așezat sub firmamentul cel mai tare ca cerul, adică te-ai întărit în 
nădejdea cea nestrămutată și te-ai acoperit cu ea şi aşa mai departe. 


Toate împrejurările lumii vor fi acuzatorii și martorii păcătosului. 


Dar tot așa, dacă nu te vei strădui să prefaci exemplele și imaginile 
lumii amintite mai sus, ci vei umbla numai după cele văzute de ochiul 
trupesc și după cele plăcute trupului, ele vor deveni mai apoi acuzatorii şi 
martorii tăi, și atunci ar fi potrivit să ţi se spună: „Oare nu te-ai cunoscut pe 
tine însuţi, omule? Sau n-ai avut şi învățătură? Sau ţi-a lipsit îndrumătorul şi 
învățătorul? Sau ai fost nebun şi nu ai putut să înţelegi această 
înţelepciune?” Lucruri pe care nu vei putea să le tăgăduieşti sau să le 
respingi, căci ţi s-a dăruit cugetarea Duhului, care este viață. De ce ai 
respins-o şi ai căutat cugetarea trupului, care este moarte, şi ai primit-o? 
Căci mărturisește Apostolul: „Cugetarea trupului este moarte, iar cugetarea 
Duhului viaţă” (Rom. 8, 6); prin urmare, pentru cel ce cugetă trupeşte s-a 
spus cuvântul: „Acesta sfârşeşte şi piere din pricina nebuniei” (Prov. 5, 23). 
Cât despre cugetarea Duhului, iată ce face: „înțelepciunea și-a zidit casă și a 
sprijinit-o pe șapte stâlpi” (Prov. 9, 1); cu alte cuvinte, omul înțelept cu 
duhul și-a pregătit o casă, adică împărăţia cerurilor, casă pe care a 
întemeiat-o pe cele șapte daruri ale Sfântului Duh, iar sufletul 1-a așezat să 
viețuiască într-însa; cărei case nu i se va întâmpla nici stricăciune, nici 
dărâmare, căci fiind zidită din piatră, când va sufla vântul nu o va clinti. 


Să fii mereu gata de răspuns pentru vremea întrebării. 


Așa ţi se cuvine să știi, în acest fel să cunoşti acestea şi să le înţelegi, 
pentru ca să fii în stare, când vei fi întrebat, să răspunzi; și chiar celor care 
nu te întreabă, pe cât ţi-e cu putință, spune-le și mărturisește-le că toate 
lucrurile lumii (până ce nu le vei preface în bine) „sunt zadarnice şi 
vrednice de râs” (Ier. 10, 15). 


78. Când te laudă lumea, cercetează-te pe tine însuţi dacă ești așa 
precum zic oamenii; dar nici cu aceasta nu te mândri. 


Dar chiar dacă lumea te laudă pentru virtutea ta, judecă-te singur pe 
tine însuţi, oare ești aşa cum zice lumea sau altfel? Și în ceea ce te privește 
să nu-i crezi mai mult pe ceilalţi, ci crede în conștiința ta, căci lumea nu 
spre binele, ci spre răul tău te laudă, pentru ca să ţi se pară că ai fi ceva mai 
mult decât ceea ce eşti. În felul acesta lumea se străduieşte să doboare şi să 
sfărâme pe cei buni și înţelepţi mai degrabă decât pe cei răi și proști, 
precum frumos spune Seneca: „Cu cât ne-am urcat mai sus, cu atât mai 
mult ne-am apropiat de frică”, pentru că „trăsnetul totdeauna loveşte 


piscurile mai înalte”. Nici să gândeşti că vei putea cunoaște toate cărările 
lumii şi ieșirile căilor ei, căci în felul acesta lesne te vei amăgi. Cărările 
acestui veac sunt încurcate, aşa încât să nu te încrezi că vei putea merge 
drept pe cărări strâmbe, ci unde vei găsi drumul cel drept, umblând pe 
acesta nu-l părăsi, deoarece este greu ca umblând pe căi strâmbe să nu te 
perverteşti şi tu, după cum zice Solomon: „Oare poate omul să ascundă 
focul în sân fără să-și ardă vestmintele?” (Prov. 6, 27). Așadar, nu este 
posibil ca vieţuind în prietenie cu lumea, adică în trândăviile şi în fericirea 
ei, să nu te smintești puţin. Pentru aceasta, dar, ţine-te departe de dânsa şi, 
ferindu-te, dă-te la o parte din cărările ei, căci tocmai când ţi se arată mai 
blândă, atunci îți pregăteşte laţul, și când îți vorbește mai prietenoasă, 
atunci se străduieşte să te zugrume, după cum mărturiseşte Ieremia (9, 8): 
„Vorbeşte paşnic prietenului său, iar într-însa are dușmănia”. 


79. Cercetează-le și ascultă-le pe toate; pe cele hune primeşte-le, iar pe 
cele rele respinge-le, căci cele bune, adică cerești, se deosebesc mult de cele 
pământeşti. 


Mai este însă foarte necesar să ştii și aceasta, că ți se cuvine să 
cercetezi și să asculți totul, dar să păstrezi cele bune și să izgoneşti de la 
tine cele rele, și precum sunt, aşa să le judeci și să le socotești drept: pentru 
că zice Proverbul (12, 5): „Gândurile celor drepţi sunt sentințe”. Așa vei 
găsi că lumea aceasta, deși multe ţi-a orânduit și încă mai multe ţi-a 
făgăduit, nu se va ţine însă niciodată de cuvânt față de tine, nici nu va 
rămâne la un loc cu tine, nici nu vei trăi întotdeauna împreună cu ea. Și cu 
toate că trupul tare se mai potriveşte cu lumea, sufletul este însă foarte 
deosebit de ea, căci trupul tinde spre cele pământești, iar sufletul spre cele 
cerești, orice natură iubind cele care îi seamănă: trupul, fiind muritor, 
coruptibil și trecător, cugetă la cele muritoare, coruptibile și trecătoare, iar 
sufletul, fiind nemuritor, incoruptibil şi veşnic, gândeşte la cele 
nemuritoare, incoruptibile și veşnice: prin aceasta într-atâta sunt de opuse şi 
se deosebesc pe cât de mare este deosebirea dintre elementul uscat şi cel 
umed, sau între cel rece şi cel cald. 


Sufletul este cea mai valoroasă parte a omului, și trebuie să ne îngrijim 
de el. 


Pentru aceasta deci, întrucât și sufletul omului este mai valoros şi mai 
de cinste, se cuvine ca el să stăpânească trupul, iar nu trupul pe el, ca trupul 
să meargă pe urmele sufletului, iar nu acesta după ale trupului. 


80. Nu face loc păcatului câtuși de puţin, căci păcatul, găsind cel mai 
mic prilej, poate face mari răutăţi. 


De toate să te păzeşti şi la toate să fii cu ochii în patru, ca să nu ţi se 
întâmple să zici vreodată: Am toate virtuțile și de voi săvârşi numai un lucru 
— după pofta trupului — ce-o să fie? „Căci păcatul caută doar un prilej, şi 
după aceea îi este ușor să se întindă, pentru că dintr-o scânteie se aprinde 
focul” (Eccl. 11, 34), „și focul niciodată nu zice: ajunge” (Prov. 30, 16). Iar 
aceasta, adică păcatul, nu o dată pe săptămână, sau o dată în an, ci niciodată 
în toată viaţa ta să nu-l făptuiești, deși singur Dumnezeu este fără de păcat. 
Ostenește-te şi te străduieşte să nu greşești și să nu urmezi pofta trupului 
tău, căci dacă laşi o singură dată frâu liber poftei și dorinţei tale, de aci 
încolo multe nebunii urmează, și ea prinde îndrăzneala să te afunde în și 
mai adânci prăpăstii ale păcatelor; iar după un păcat vin multe altele, martor 
este Apostolul (Rom. 6, [1] acolo unde zice că trupul are o altă lege decât 
aceea a sufletului şi alte obiceiuri, adeverind: „Văd altă lege în mădularele 
mele, care se războieşte cu legea minţii mele” (Rom. 7, 23). 


81. Poftele lumești, adică păcatele, scurtează viaţa. 


Dar chiar de vei asculta îndemnurile lumii și vei umbla după voile 
trupului nu numai o dată pe săptămână sau pe an, ci să zicem în toate zilele 
şi ceasurile vieţii tale, la ce-ţi foloseşte? Cu adevărat numai acest câștig 
dobândeşti că de-ar fi să ai o viață mai lungă, păcatul ţi-ar scurta-o, şi astfel 
tot puţină plăcere și prea scurtă viaţă ţi-ar rămâne, iar cu aceea care trece, 
scurtând-o, și mai mult o isprăveşti, precum frumos zice Solomon în 
înţelepciunea sa [5, 14]: „Aşa și noi care ne-am născut, ne-am sfârşit”. lar 
dacă te bizui pe lungimea vieţii, socotind că vei avea timpul să te laşi de 
rele şi de plăcerile trupului, ai să auzi pe neașteptate cuvântul prorocului: 
„Orânduieşte-ţi casa, căci vei muri şi nu vei mai trăi” (Îs. 38,1). De aceea 
cercetează-te singur pe tine și mergi de la un capăt al vieţii la celălalt, 
dându-ţi socoteala de tine însuţi, căci după cum îţi spun, până la urmă vei 
constata că săptămânile îţi sunt scurte şi că prea puţin vei umbla după voile 
trupului tău, oricât de mult ai trăi. 


82. Adu-ţi mereu aminte de trei lucruri: moartea, învierea și dreapta 
judecata ce va să fie. 


Dar în orice împrejurare şi în fiecare ceas mai ales aceasta să nu-ţi iasă 
din minte şi din cuget: M-am născut? Prin urmare voi muri! Voi muri? 
Atunci voi şi învia! Voi învia? prin urmare, în mod necesar mă voi înfățișa 
şi la înfricoșătoarea şi dreapta judecată a lui Dumnezeu. Drept care spune 
Ecleziasticul [Îs. Sir. 33, 15]: „Împotriva binelui este răul, iar împotriva 
răului este binele”; aşadar, nu se știe când va veni moartea, dar este adevărat 
că o dată fiecare va muri. Și tot el zice: „Adu-ţi aminte că moartea nu 
zăboveşte” (Ecl. [Îs. Sir.] 14, 12) şi în Noul Testament zice: „Veni-vă 
stăpânul slugii aceleia în ziua şi ceasul în care nu se aşteaptă” (Le. 12, 46). 
Iată dar că în nici un chip nu poţi pune soroc vieţii tale, crezând că vei trăi 
unul, zece sau o sută de ani, pentru că nu numai anul sau ziua de mâine, ci 
nici respiraţia următoare nu este știută şi sigură. Așadar, nici clipa trecută, 
nici cea viitoare nu-ţi aparţin, căci cea care a trecut s-a dus și nu poți s-o 
întorci înapoi, pentru că s-a șters din viața ta, iar cât priveşte pe cea care va 
veni, nu eşti sigur că o vei ajunge și vei trăi; aşa că, după cum n-ai știut 
atunci când te-ai născut, tot aşa nu știi când vei muri, şi precum nu cunoşti 
care va fi ceasul sfârşitului tău, tot așa nu vei ști când va fi jumătatea vieţii 
tale. De aceea să nu care cumva să socoteşti zicând: jumătate din viața mea 
voi mânca şi mă voi desfăta în lume după cum îmi place, iar în cealaltă 
jumătate îmi voi purifica sufletul de necurăţiile făptuite; căci dacă laşi 
păcatul atunci când te lasă el, ce vei folosi? Dacă zici că te lași de păcat la 
bătrâneţe, din cauza neputinței te lași și nu-1 faci. Însă fericit este acela 
care, deşi poate, totuşi nu face păcatul. Pentru care zice Ecleziastul (12, 1): 
„Adu-ţi aminte de creatorul tău în zilele tinereţii tale”. Nici să zici: mare 
este mila lui Dumnezeu, și nu va ţine socoteala tuturor păcatelor mele, căci 
„mila şi mânia vin repede de la Dumnezeu” (Ecl. [Îs. Sir. 16], 13). 


83. De vei trăi până la o sută de ani, poate că vei afla timp de pocăință; 
dar dacă nu vei ajunge nici până la o sută de minute, iată că ţi se cade să fii 
pururea îndreptat şi pocăit. 


Insă dacă ar fi după voia lumii, care te învaţă să socoteşti drept soroc al 
vieţii tale o sută de ani, adică dacă ai umbla după voia și învăţătura ei timp 
de cincizeci de ani, iar restul de cincizeci să te cureţi de relele pe care le-ai 


făcut şi să te pocăieşti — de-ar fi așa, bine-ar fi. Dar dacă datorită acelor 
desfătări vei mânia pe Dumnezeu și nici nu vei apuca cei cincizeci de ani, 
sau chiar dacă îi vei apuca, vei muri într-al cincilea ceas după cei cincizeci 
de ani şi nu vei găsi vreme de întoarcere şi de pocăință? Rău, rău, de trei ori 
rău va fi de tine, că nu-ţi va rămâne vindecare! Vai, vai şi de trei ori vai ţie 
că nu ţi se dă mângâiere! De aceea dar trupul tău să dorească mereu ceea ce 
ar vrea sufle-tul tău în ceasul ieșirii din el. Dar să zic că s-ar întâmpla să 
trăieşti și restul de cincizeci de ani potrivit socotelii despre care am vorbit, 
aceasta ar fi cu mare primejdie, căci obişnuindu-te cu răul, greu este să te 
dezobișnuiești, cum mărturisește Ieremia (13, 23): „De-și va schimba negrul 
pielea şi pantera culoarea tărcată, veţi putea şi voi face binele când v-aţi 
învăţat cu răul”. 


84. Dreaptă socoteală pune la temelia vieţii tale. 


Fă deci un calcul bun şi o judecată dreaptă a duratei vieţii tale și fii un 
adevărat contabil şi un drept judecător al anilor tăi. 


85. Zilele vieţii noastre sunt șaptezeci de ani; dacă suntem în putere 
optzeci; iar peste aceştia, boală de nevindecat. 


Uşor poţi cunoaște că „zilele vieţii tale vor fi șaptezeci sau optzeci de 
ani (cu toate că și pe aceştia cu multe necazuri și dureri îi vei străbate), iar 
cei ce vor fi după ei înseamnă durere netămăduită și boală fără leac” [Ps. 
89, 11]. Dar când vei fi încă tânăr sau în vârstă mai fragedă, să nu socotești 
că mai târziu, când vei ajunge la vârsta neputinței, te vei cuminţi de 
nebuniile poftelor tale şi te vei lăsa de neorânduielile tinereţii tale; căci tu 
contezi pe optzeci de ani, dar ce se va întâmpla dacă nu vei ajunge nici până 
la opt ceasuri sau nici până la un ceas, și pe neașteptate te va lega în 
lanţurile ei moartea și te va azvârli pe marginea prăpastiei? după cum se 
spune: „Nu ştie omul sfârşitul său, ca peştii care se prind cu undiţa cea rea” 
(Ecl. 9, 12). 


Nu știi în care dintre cele şapte vârste ale vieţii tale vei muri. 


Incearcă să mai afli și aceasta și gândeşte-te mult ca să pricepi: în cei 
optzeci de ani ai schimbat şapte vârste; dar dintre cele şapte vârste ştii în 
care vei muri? Nu! Și măcar dacă aceasta s-ar întâmpla în vârsta de pe 


urmă, adică la bătrâneţe, care este — cum se ştie — mai aproape de moarte şi 
în care te poți păzi de capcanele lumii, căci ajungând la acea vârsta, ştii 
sigur că ai ajuns la vârsta morţii; însă în celelalte şase vârste necoapte și 
nebune ţi se cade să te păzeşti cu tot sufletul și cu toată grija, căci moartea 
vine nu numai în anumite vârste, ci în oricare ceas şi clipă, iar când şi cum 
va veni nimănui nu i s-a dezvăluit. De aceea socoteala adevărată și 
temeinică este să păzeşti cuvântul Ecleziastului (7, 17) acolo unde zice: „Nu 
păcătui mult și nu te înrăi, ca să nu mori când nu ţi-e timpul”. 


Pilda morţii ia-o însăși din viaţa ta. 


Aşadar, gândeşte drept şi socotește bine și ia pildă de la tine însuţi şi 
pricepe cum, încă în viaţă fiind, eşti pe jumătate mort; iar dacă nu poţi 
[cugeta] la tine, poți să te gândești la altul, dacă este vreo deosebire între el 
când doarme şi unul mort, sau seamănă el atunci cu altcineva decât cu un 
mort? Tot așa [gândeşte-te], când te culci, ești sigur că te vei mai scula? Nu! 
Nici nu vei şti aceasta cu un calcul nezdruncinat, ci cu două: sau te vei scula 
din somn a doua zi, sau din morţi la a doua venire? De aceea dar, în toate 
zilele vieţii tale, când te culci să dormi, să fii gata de moarte, căci nu știi 
când te vei scula, fapt la care se potriveşte următorul cuvânt: „Nu te lăuda 
cu ziua de mâine, căci nu ştii ce ascunde ziua următoare (Prov. 27, 1). 


Despre cele şapte vârste ale vieţii omenești și despre faptul că viaţa 
omului este ca poama. 


Cea dintâi vârstă sau floarea vieţii omeneşti este aceea a prunciei. 
Când te-ai născut pe lume prunc ți se cade să ştii că nu te-ai născut pentru 
altceva, ci doar ca, venind la credință, să-l cunoști pe creatorul şi 
dumnezeul tău, și cunoscându-l să-l slăvești, precum frumos vorbeşte 
despre aceasta un învățător oarecare, zicând: „Pruncul de abia născut este 
de îndată chemat la învăţătura credinţei, pentru ca, păcătuind, îndată să se 
îndrepte către pocăință” (Constantin, C. III, cap. 34). 


Așadar, de vreme ce Dumnezeu te cheamă încă din frageda vârstă la 
pocăință, tu mergi în toate zilele vieţii tale către pocăință, și de la acest 
drum să nu te abațţi la stânga sau la dreapta, precum te învaţă Prorocul 
zicând: „Aceasta e calea, umblaţi pe dânsa” (Îs. 30, 21; vezi şi Mt. 18, 3). 
lar în alt loc Domnul nostru spune despre apostolii săi, pe care, 


cunoscându-i curaţi şi fără de răutate, îi denumeşte prunci: „Mărturisescu-ţi 
ție părinte, stăpâne al cerului şi al pământului, că ai tăinuit acestea celor 
înţelepţi şi pricepuţi și le-ai dezvăluit pruncilor” (Mt. 11, 25). 


De asemenea, pruncia este model şi exemplu pentru celelalte vârste: 
fiind omul într-însa lipsit de răutate, crescând zi de zi şi înaintând spre 
celelalte vârste coapte; aceasta arată că se cuvine ca omul, pe zi ce trece, să 
crească în pocăință şi în cunoașterea lui Dumnezeu. De asemenea, 
necunoscând încă binele sau răul, arată că nu face nimănui nici bine, nici 
rău. Dar celelalte vârste să nu imite mintea prunciei, ci nerăutatea ei, după 
cum ne învață Apostolul: „Să nu fiți prunci la minte, ci în nerăutate fiţi 
prunci” (I Cor. 14, 20). De aceea fă-te prunc cu nerăutatea, iar la minte, ca 
şi pruncul, în fiecare zi să creşti şi să te ajutorezi. 


A doua și a treia vârstă. 


A doua și a treia vârstă, sau legarea florii vieții omeneşti este copilăria 
şi aşa-zisa adolescenţă, la care vârstă ajungând omul, este ca şi floarea: de 
se va lega la vreme bună, ea face roadă bună, iar de se va lega la vreme rea, 
face şi roadă rea. Așa şi tu, deprinde-te de la aceste vârste cu poruncile lui 
Dumnezeu, potrivit cuvântului: „Ca să dau celor fără de răutate agerime la 
minte și copilului tânăr simţire și înţelegere” (Prov.1,4). Pentru că în vârstă 
copilăriei tale poţi lega sau apucături şi obiceiuri bune sau rele, iar cele pe 
care le vei dobândi de copil le vei moşteni până la bătrâneţea ta, la care se 
potriveşte cuvântul: „Cele ce nu le-ai strâns la tinereţe cum poftești să le ai 
la bătrâneţe?” ([Îs.] Sir. 25, 5) în vârstă copilăriei tale vei învăţa legea, iar în 
adolescenţă te vei deprinde cu învăţătura multă, în copilărie vei învăţa să 
suporţi educaţia, iar în tinereţe vei dobândi minte și învăţătură şi cu toate că 
nu vei putea pricepe lucrurile deplin și cum se cuvine, totuși, legând rod la 
vreme potrivită, cu timpul vei mânca acel rod copt şi dulce, adică punând 
temelie adâncă şi groasă, vei zidi pe ea un palat mare, înalt și frumos. 


Aceasta dar este datoria părinţilor faţă de copiii lor, ca sfătuindu-i şi 
educându-i să le pună temei învăţătura Sfintelor Scripturi, nu cumva să se 
întâmple ca omul să rămână ca animalul, iar cel viu ca mortul, căci stă scris: 
„Acesta se sfârşeşte cu cei neînvăţaţi” ([Prov.] 5, 23). Dacă vei căuta, vei 
găsi multe scrieri sfinte, sau altele demne de cinste și de crezare despre 
copiii binecrescuţi și educați, care s-au deprins cu legea lui Dumnezeu. 


Aceştia, deşi fiind de vârstă fragedă, la minte s-au dovedit asemenea celor 
bătrâni. Aşa au fost cei trei copii Anania, Azaria şi Misail, împreună cu 
tovarășul lor Daniil; David, care era cel „mai mic dintre fraţii săi și mai 
tânăr în casa tatălui său” [Ps. 151, 1], care a fost uns rege de către prorocu. 
Samuil, iar pe uriașul Goliat 1-a ucis cu praștia, salvând poporul lui Israil; 
apoi fiul său Solomon, care de copil a întrecut pe toți oamenii în 
înţelepciune; tot așa cei șapte frați Maccabei, care păzind povăţuirea mamei 
lor şi urmând-o, n-au ascultat de tiran și, negustând carne de porc, au 
respectat legea și n-au vrut să știe de foc și moarte; dar de care să-ţi 
pomenesc mai întâi? Tot acolo vei găsi mulţi, nenumărați, care la fel ca 
aceştia în vârsta copilăriei fiind, au arătat și au săvârşit nenumărate fapte 
bătrâneşti şi demne de laudă. lată cum cinstita învăţătură i-a transformat pe 
ei, care aveau chip de om, în [oameni cu] minte îngerească. Dimpotrivă, 
copiii needucaţi şi nestruniţi, din chip omenesc se schimbă în [oameni cu] 
minte dobitocească. 


Căci să știi bine că omul se deosebește de animalele neraţionale prin 
minte şi prin învăţătură; lipsindu-i acestea, omul devine mai rău chiar şi 
decât animalele patrupede. Cu aceasta se potriveşte foarte bine cuvântul 
unui poet persan, care a zis: „Prin rațiune omul este mai bun decât animalul; 
dar animalul se arată mai bun decât omul dacă omul nu socotește drept şi nu 
grăieşte drept”. lar după cugetarea aceasta vezi ce spune şi Prorocul: 
„Duhul a oprit minciuna” (Mih. 2, 11), adică este preferabil a muri decât a 
spune minciuni. 


VERS. 


Crescând needucat copilul mic animal se socotește, Iar când a devenit 
bărbat bou mare se numește. 


Căci lipsind învăţătura şi povăţuirea, nu numai în vârsta copilăriei, ci 
chiar şi la bătrâneţe, tot animal se va chema omul și se va asemăna cu 
animalele neraţionale. Pentru copiii needucaţi și nedisciplinaţi ai un frumos 
exemplu în copiii aceia care, pentru că şi-au bătut joc de prorocul Elizeu, au 
fost sfâșiați de urşi (vezi IV Imp. 2, 23). lar pentru copiii educați, care au 
drept păzitori pe îngeri, vezi la Matei întreg capitolul 18 şi mai ales versul 
10. 


Vârsta a patra. 


A patra vârsta, sau rodul de curând legat al vieţii omeneşti este 
tinereţea, care este ca un fruct a cărui calitate ca dulceaţă sau amăreală nu s- 
a stabilit încă, de aceea trebuie să fie bine păzit şi nevătămat păzită, ca nu 
cumva să se întâmple să vină gândacul să-l strice, sau păianjenul să-l 
învăluie cu pânza, căci cât de puţin l-ar strica, greu va mai ajunge la 
dulceaţa și la gustul ce urma să aibă când se coace. 


Tot aşa, tânărul la toate trebuie să ia seama şi de toate să se păzească, 
deoarece are dușmani mai mulţi la această vârsta decât la alta. Mai întâi, 
pentru că această vârsta este însăși vârsta tinereţii, care este oarecum 
rătăcită şi neaşezată. În al doilea rând, la această vârsta sângele este mai 
abundent, adică poftele sporesc cu prisosinţă, fiind mai numeroase şi mai 
puternice decât la celelalte vârste, de care trebuie să ne păzim foarte mult, 
cum ne învaţă Apostolul: „De poftele tinereşti fugi, urmează dreptatea, 
credinţa, dragostea şi pacea” (II Tim. 2, 22). Tot aşa, Ecleziastul (1,9) ne 
învaţă ca în tinereţe trebuie să luăm seama la faptele noastre: „Veselește-te, 
tinere, în tinereţea ta, şi să se simtă bine inima ta în zilele tinereţii tale, şi 
umblă neprihănit în căile inimii tale, iar nu după privirea ochilor tăi, dar să 
ştii că pentru toate acestea te va duce Dumnezeu la judecată”. lar cum 
trebuie să se comporte tinerii în viaţă ne învaţă Apostolul (vezi [I] Tini. 2, 
6). Şi niciodată să nu te bizui pe sfatul tinerilor, căci adu-ţi aminte și 
gândeşte în ce stare a ajuns Roboam respingând povaţa bătrânilor și urmând 
îndemnul tinerilor (citeşte istoria la III Împ. 12). 


Vârsta a cincea. 


A cincea vârstă sau maturitatea fructului vieţii omenești este bărbăţia, 
care, ca o poamă împlinită şi coaptă, rămâne neschimbată un timp anumit, 
având acelaşi gust. Așadar, omul ajungând la vârsta bărbăţiei, trebuie să fie 
întru totul dulce, întreg, matur, ca nu cumva să semene cu unele fructe care 
pe dinafară le vezi coapte și arătoase, dar mușcându-le afli amăreală și gust 
otrăvitor. Tot așa, vei găsi și alte poame, care după coajă par întregi și 
neatinse arată, dar înăuntru sunt putrede şi stricate; adică să nu ţi se 
întâmple, ca ajungând la vârsta bărbăţiei să ai trupul voinic, iar sufletul 
ticălos, sau trupul frumos și sănătos, iar sufletul urât și bolnav. Mai 
gândeşte-te şi la faptul că, de vreme ce la trup ești puternic şi tare, voinic și 


vrednic, cu cât mai mult se cuvine să fii mai puternic, mai tare, mai voinic 
şi mai vrednic la suflet? 


Și să mai ştii că atunci când eşti mai puternic va veni şi un dușman mai 
tare împotriva ta, și că împotriva celui tare și mai mult se întărește 
dușmanul, în această vârstă a lumii, care este a Diavolului, te vei împotrivi 
lui ca un bărbat, și el va fugi de la tine. Aci se potriveşte cuvântul din cartea 
II Împ. 10, 12: „Îmbărbătează-te şi fii tare şi du războiul Domnului”; tot 
despre aceasta mărturiseşte și fericitul Pavel: „Mă lupt nu ca și când aş lovi 
aerul, ci îmi biruiesc trupul și îl supun robiei” (I Cor. 9, 26 [-27]). Şi, oare, 
cine este bărbatul desăvârșit și deplin? Este acela pe care îl laudă David 
zicând: „Fericit bărbatul care n-a umblat în sfatul necredincioșilor şi în 
calea păcătoşilor nu a stat şi pe scaunul ucigașilor n-a șezut, ci în legea 
Domnului a fost voia lui, şi la legea lui va cugeta ziua şi noaptea” (Ps. 1,1). 


Despre necazurile care se întâmplă în lume omului ce se găseşte la 
vârsta acestei vieți. 


lată întâmplările care încearcă sau, cum ar spune cineva, încearcă și 
învaţă trupul la vârsta aceasta a vieţii omenești: 


Prima întâmplare: slăbiciunea, adică boala. 


In privința acestei încercări să ţii seamă că o vedem de multe ori 
încercându-i nu numai pe cei păcătoşi, dar chiar și pe cei drepți. 


Dar să ştii că pe cei drepţi îi încearcă pentru a-i face mai drepţi, iar pe 
cei păcătoşi ca să-i întoarcă de la nebunie, adică de la păcat. Și aceasta să 
ştii că se întâmplă din marea milă şi marea bunătate a lui Dumnezeu față de 
om, „căci pe cine Dumnezeu îl iubește îl ceartă”, zice Solomon (Prov. 3, 
12), mai ales că „boala şi slăbiciunea sunt mustrarea păcatului”, precum 
mărturiseşte Sfânta Scriptură (Ex. 15, 26; Lv. 26, 16; Dt. 7, 15 şi în multe 
alte locuri). De aceea, când ţi se întâmplă să te îmbolnăveşti și să cazi în 
slăbiciune, mulţumește-i lui Dumnezeu şi socotește că slăbiciunea ţi s-a dat 
ca să-ți vindeci rănile păcatelor tale. Și vezi Sfintele Scripturi, în care vei 
afla cum și în ce fel au îndurat chinurile drepţii şi aleşii lui Dumnezeu, și 
cum Sslăveau ei numele lui Dumnezeu mulțumind pentru bolile care îi 
năpădeau (caută la Gn. 49; Dt. 31, [6]; I împ. 12 şi în multe alte locuri). De 


asemenea, pentru puterea de a suferi și marea răbdare a sfinților şi despre 
numeroasele strâmtorări şi chinuri care veneau asupra lor (vezi și Gn. 12, 
14-15; lov 1, 20; Mt. 5, 39; Rom. 5,3; I Tim. 6, 11; Iac. 5, 7 şi în multe alte 
părți). Dar mai socoteşte şi aceasta că atunci când eşti bolnav trupeşte 
trebuie să fii cât se poate de sănătos la suflet, căci de vor muri odată și 
trupul, şi sufletul, înseamnă că tot odată vor şi pieri, iar după aceea nici 
viaţă, nici tămăduire nu mai rămâne. Deci ia aminte totdeauna ca, atunci 
când ești bolnav la trup să fii sănătos la suflet și, murind cu trupul, să fii viu 
cu sufletul, mai ales că celor vii cu sufletul le este plăcută moartea, căci 
„cinstită este înaintea Domnului moartea cuvioșşilor săi” (Ps. 115,15), iar 
înțeleptul zice: „Nădejdea lor este plină de nemurire” ([Înţ. Sol.] 3, 4). 


De asemenea, socotește și ia aminte și la exemplul următor: dacă 
atunci când te îmbolnăveşti trupeşte cauţi să dobândeşti vindecarea bolii 
tale şi sănătatea trupului tău cu doctori şi cu leacuri și te lupţi să o afli în 
toate chipurile, cu atât mai mult când te ştii cu sufletul în boala păcatului — 
care e de o mie de ori mai cumplită decât aceea a trupului — și când te vezi 
în culcuşul păcatelor, eşti dator să te îngrijeşti şi să te ostenești cu doctori 
duhovnicești şi cu leacuri spirituale, pentru sănătatea şi tămăduirea lui. 
Când vei muri sufletește vei muri pe vecie şi nu mai vezi învierea, aşa cum 
mărturiseşte Prorocul: „Nu vor învia necredincioşii la judecată, nici 
păcătoşii la sfatul celor drepţi” (Ps. 1,5), „iar drepţii trăiesc în veci şi la cel 
Preaînalt este partea lor” (Înf. [Sol.] 5, 16). 


A doua întâmplare: [robia] 


O a doua întâmplare sau a doua încercare este robia sau închisoarea, 
care şi ea este o mustrare și [un semn al] iubirii lui Dumnezeu, după cum te 
poţi încredința de la poporul israelit, pe care Dumnezeu, iubindu-l1, cu atât 
mai des îl încerca. Mai apoi se vede aceasta şi din împărăţia creştinilor, 
acelora care mult s-au înălțat și s-au mărit, iar din cauza trufiei lor 
| Dumnezeu] i-a supus sub jug și i-a împovărat întocmai ca pe boul care 
trage la plug. lar aceasta a făcut-o din iubirea ce o are față de neamul 
creştinilor, căci este învederat că „pe cine iubeşte Domnul îl ceartă” şi îi da 
şi îi arată asemenea mijloace pentru iertarea păcatelor sale. Mai ales că i se 
cuvine creștinului să fie rob, iar nu împărat, pentru ca fiind aci rob, să 
împărătească în veacul ce va să vie. De aceea, aflându-te rob şi întemnițat 


cu trupul, păzeşte-te ca nu cumva să fii rob și întemnițat și cu sufletul; 
deoarece trupul, aflându-se în robie omenească, poate avea scăpare și 
iertare, dar sufletul, rămânând în robia Diavolului, nu are scăpare şi nici 
iertare, mai cu seamă din clipa în care se va despărţi de trup. 


Aceste robii şi închisori lumești îți sunt deci exemple și învățături 
despre cele viitoare, iar tu, dacă nu poţi îndura încercarea acestei robii şi 
închisori lumești, cum vei putea să înduri robia Diavolului şi veșnica 
temniţă a iadului? Dacă cele vremelnice sunt grele şi nesuferite, cu cât vor 
fi celelalte mai de nesuferit în ce privește greutatea și gustul? Şi, 
dimpotrivă, cu cât vor fi mai incomparabile binele, slava și împărăţia celor 
drepţi, față de răul, ocara şi robia celor păcătoşi. 


VERSURI OPUSE. 

Pedepsele-ţi vor fi neîncetate, Pentru că-n iad nu va fi libertate; 
Dar despre tine ce ai de grăit, Omule drept? Pururea fericit. 

A treia întâmplare: sărăcia. 


Cea de-a treia întâmplare ce apasă viaţa este sărăcia, care se află în 
mijlocul necazurilor înșirate mai sus. Prin ea milostivul Dumnezeu pune la 
încercare credinţa şi intenţia nu numai a păcătoşilor, ci mai ales a cuvioșşilor 
şi drepţilor săi. Și poţi lua exemplu de la dreptul şi neprihănitul Iov, după 
cum se arată în istoria sa, pe care, dându-l Dumnezeu în mâinile 
dușmanului comun, Diavolul, pentru a-l încerca, de unde Diavolul socotea 
că o să-l vatăme în vreun fel oarecare și că o să-l abată de la credinţa lui, el 
(0, de trei ori fericitul!) cu cât i se micşora averea, cu atât îi sporea credinţa, 
şi pe cât i se împuţina trupul, pe atât i se îmbogăţea sufletul; lov, care, 
oricâte chinuri a răbdat de la duşmanul comun al neamului omenesc, 
Diavolul, atât în ce priveşte avuţia, cât și trupul său, toate le-a îndurat cu 
mulțumire şi le-a primit cu smerenie, zicând: „Gol am ieşit din pântecele 
maicii mele, gol mă voi întoarce; Domnul a dat, Domnul a luat, precum a 
găsit de cuviință Domnul, aşa s-a făcut. Fie numele Domnului 
binecuvântat!” (lov. 1, 21). 


Deci și tu primește și îndură cu bucurie încercările trimise de 
Dumnezeu, căci Dumnezeu, fierbându-ţi trupul în cuptorul sărăciei, îţi 
limpezeşte sufletul și ţi-l curăță de necurăţiile ce are; pentru că zice 
Domnul: „Te-am încercat şi te-am ales din cuptorul sărăciei” (Îs. 48, 10). 


De asemenea, după răbdarea pe care o vei arăta cu mulțumire, fără să 
rosteşti cuvânt de blasfemie împotriva lui Dumnezeu, după cum lui lov 
toate cele pierdute i le-a dat îndoit, și ţie îndoit îţi va da. 


Dar socoteşte și aceasta: dacă sărăcia trupului este un lucru atât de urât 
şi de nimic, cu cât mai mizerabilă va fi ticăloşia sufletului? Iar dacă eşti 
sărac cu trupul, se cade să fii bogat cu sufletul, și dacă doreşti să fii bogat și 
avut cu trupul, cu cât mai vârtos ţi se cade să cauţi bogăţia și avuţia 
sufletului şi, găsind-o, s-o păstrezi şi să nu o părăseşti nicidecum? Mai 
socotește încă: după cum în lume ţi se întâmplă ca din mare bogăţie să cazi 
în sărăcie — şi cât te străduieşti să nu ţi se întâmple aceasta! — tot aşa, nici cu 
sufletul să nu te laşi să cazi cu totul din credinţa ta cea tare. Și dacă te 
străduiești să-ţi îmbogăţeşti trupul, să-l îmbraci cu haine și să-ţi saturi 
pântecele, cu cât mai mult ţi se cade să-ţi îmbraci sufletul cu haina dreptăţii 
şi să-l saturi cu orice cuvânt al lui Dumnezeu? „Căci sufletul este mai de 
preţ”, zice poetul. 


A şasea vârstă. 


A şasea vârstă, sau cea în care începe să se vestejească fructul vieţii 
omeneşti, este a cărunteţii; atunci, ca şi poama care începe să se vestejească 
şi să putrezească şi dintr-o parte şi dintr-altă, şi zi de zi tot spre putrezire 
merge, tot aşa şi viața omenească, după ce atinge culmea și treapta cea mai 
de sus, nu mai poate găsi loc sau cărare ca să tindă şi să se abată aiurea, ci 
tot spre scădere înaintând, trebuie să se întoarcă în punctul de unde a pornit; 
adică o dată ce a ieşit din pământ, în pământ trebuie să se şi întoarcă, şi din 
locul de unde a fost luat, tot acolo să revină. Așadar, prietene, ce socoti și de 
ce tot alergi întrebând? Iată, ți s-au arătat vestitorii; iată, ţi-au venit soliile! 
Iată, ţi-au răsărit fire albe pe cap şi-n barbă! lată, au început să-ţi slăbească 
genunchii şi să se plece spre pământ! lată, ţi s-au muiat șalele! Iată că în loc 
de doi ochi îţi trebuie acum patru! lată, puterea organelor tale trupești te 
lasă! Iată că cele patru stihii ale tale au început să se confunde adesea între 
ele și n-ai cum să le împaci şi să le liniștești! 


De aceea chiar dacă până acum nu ţi-ai adus aminte de moarte şi nu te- 
ai lăsat de plăcerile trupului și ale lumii, cel puţin acum lasă-te și adu-ţi 
aminte de sfârşi-tul tău; căci dacă vârstelc anterioare te îndemnau spre 
nebuniile lumești, aceasta însă începe să-ţi arate smintelile celorlalte vârste 
vrednice de ură. Aşadar, de vreme ce ai început să scazi în ce priveşte 
puterea trupului, începe să creşti în ce priveşte puterea sufletului! De vreme 
ce ai început să îmbătrâneşti cu trupul, începe să întinereşti cu sufletul! Îţi 
slăbește trupul? Întărească-ţi-se sufletul! Căci dacă te înstrăinezi de trup, nu 
este rușinos să te înstrăinezi şi de suflet? Dacă vezi că trupul tău va muri, de 
ce laşi să-ți piară și sufletul? Dacă vezi că vei fi surghiunit din lumea 
aceasta, de ce să nu dobândești lumea cealaltă? Din moment ce te vei 
despărți de moşiile și bogăţiile acestea, de ce, având să te stabilești în altă 
parte, nu-ţi pregătești casa şi comorile? lată că în scurtă vreme vei cunoaște 
ceea ce nu ai putut cunoaşte și tu n-ai nici un folos; vei pricepe ceea ce n-ai 
priceput și tu nu câştigi nimic. Se cuvine deci să cunoşti această vârstă, 
întocmai ca pe o poamă, adică un măr sau o pară, pe care când o vezi că 
putrezeşte într-o parte, este limpede că nu după multe zile va putrezi în 
întregime. Așa încât nu vei mai putea s-o mănânci, ci numai s-o arunci. De 
aceea, cu cât începi mai mult să îmbătrânești, cu atât mai mult începe și să 
te îngrijeşti de sufletul tău şi să-l înnoiești prin fapte bune. 


Vârsta a şaptea. 


A şaptea vârsta sau totala putrezire a poamei vieţii omenești este 
adânca bătrâneţe. Ai ajuns aşadar la adânci bătrâneţe? Ai ajuns la moarte! Şi 
cu toate că la alta vârsta, mai tânără, nu se știa când vine moartea, la vârsta 
aceasta ea este mai mult decât ştiută, şi parcă ai vedea-o înaintea ochilor. Şi 
precum poama, dacă a putrezit în întregime, nu mai este bună decât de 
aruncat, tot aşa, ajungând la adânca bătrâneţe, nu-ți mai rămâne alt leac 
decât să mori. 


Dar să mai ştii că atunci când trupul nu mai are vindecare sau leac, 
sufletulare şi leac, și vindecare. Cu ce? Părăsind răul și făcând binele. 
Atunci, într-adevăr, îmbătrânind trupul, sufletul întinereşte, aşa că vei putea 
spune: „înnoise-vă ca a vulturului tinerețea mea” (Ps. 102, 5). 


Acum, deci, ia aminte „că moartea nu întârzie” (Ecl. 14, 12) şi 
socotește cam câte ar putea fi zilele vieţii noastre; căci cât de mult ar trăi 


cineva, tot prea scurtă i se pare viaţa, după cum s-a scris: „Dimineaţa trece 
ca iarba; dimineaţa va înflori şi va trece, seara va cădea, se va vesteji și se 
va usca” (Ps. 89, [5] -6). Și cu toate că cei optzeci sau o sută de ani par 
mulţi în ochii oamenilor, cel ce stăruie în contemplarea lui Dumnezeu știe 
că prin faptele lor rele mulți își pierd anii lor. De aci mărturiseşte 
[Scriptura]: „O mie de ani în ochii tăi, Doamne, sunt ca ziua de ieri care a 
trecut” (Ps. 89, 4). 


Așadar de vreme ce ştii că desfătările acestei lumi și plăcerile 
vremelnice nu au nici un temei și nici vreo stabilitate sau tărie (iar de nu ştii 
acestea află-le), lasă-te de ele, fugi şi depărtează-te de ele, precum se zice: 
„Cine îmi va da aripi ca ale porumbelului, și voi zbura, şi mă voi odihni?” 
(Ps. 54,7); şi fugi în munţi „căci păcătoşii au întins arcul” (Ps. 10, 2). Fă 
bine şi amănunţit socoteala tuturor lucrurilor și a întregii întinderi a lumii. 
Nu tăgăduiesc, într-adevăr, ca după socoteala omenească lumea aceasta pare 
să fie mare şi întinsă; dar cât de mare este mărimea lumii înaintea ochilor 
lui Dumnezeu frumos arată Augustin când spune: „Mai mică este întreaga 
lume în ochii lui Dumnezeu decât un strop de apă faţă de întreaga mare”. 
Numai atâta pare, deci, întreaga lume după socoteala înțeleptului, adică a 
sufletului, care urmează pe Dumnezeu. De aceea o dată ce sufletul este 
partea mai mare, socoteala lui se cuvine să se adeverească, și precum 
socoteşte el, aşa să fie. Și de vreme ce el este veșnic iar trupul vremelnic, 
sufletul trebuie îngrijit, ferit și îndrumat, trebuie să fie tânăr şi să se mențină 
sănătos. Pentru tihna sufletului ca un rob trebuie deci să se ostenească și să 
se nevoiască trupul, precum frumos zice poetul: „Ca să fii sănătos cu 
sufletul, trebuie să rabzi şi fierul şi focul”, adică de se va chinui trupul, se 
va lumina sufletul, de-ţi vei osteni trupul, îţi vei odihni sufletul, de-ţi vei 
pierde și nimici trupul îţi vei afla și-ţi vei câștiga sufletul; cu alte cuvinte, 
vei lepăda împărăţia acestei lumi şi vei lua slava cea veşnică. În ce fel? 
Abătându-te de la rău şi făcând binele. Și când anume? Când va sălășlui 
frica de Dumnezeu în inima ta, aşa cum e scris: „Frica de Dumnezeu urăște 
nedreptatea” (Prov. 8,13). Şi unde? În lume și în viaţa aceasta, în această 
scurtă perioadă de timp. Abătându-te deci de la rău, tu urmează curăţia, care 
are mare și multă putere și întotdeauna biruieşte, după cum mărturiseşte 
Apostolul: „Credinţa în toate foloseşte” (I Tim. 4, 8). 


S-au terminat vârstele tale, s-a terminat cu ele și viaţa ta. După acestea 
ţi-a sosit sorocul, ţi-a sunat ceasul; [nu mai poţi] umbla deoarece ţi s-a 
scurtat pasul. Așadar, fii gata şi nu te mâhni, nici te întrista, pentru că 
milostivul Dumnezeu face aceasta spre binele și spre folosul tău şi vrea să 
zidească, să întărească şi să înnoiască această casă veche, putrezită şi 
risipită a sufletului tău. El îţi spune: „Vino, și îţi voi da lăcaș, slavă și cinste, 
pe care în casa ta de mai înainte nici nu le-ai văzut, nici nu le-ai auzit, pe 
care ţi le-am pregătit înainte de a te plăzmui”. Aşadar, tu, o, trupule putred, 
care eşti ca o poamă putredă [spune dacă] până nu va putrezi poama și nu-i 
va cădea sămânţa în pământ, ar putea oare să răsară alta, şi din putredă să se 
facă iarăşi întreagă şi să se înnoiască a doua oară? Nu, ci trebuie să fie 
sădită din nou ca să răsară apoi alta şi, odrăslind multe ramuri, să crească. 
Tot așa este deci nevoie ca fiecare trup să moară și să putrezească, pentru ca 
să se poată scula și să învieze la a doua venire cea cu slavă și putere a 
domnului nostru Isus Hristos. 


Atuncea se vor deschide cărţile vieţii, se vor pune scaunele, se vor 
aşeza divanele judecății; atuncea se va înfățișa şi se va da la iveală tot trupul 
(acolo nu se află loc ca să se ascundă sau să se acopere careva). Atunci 
dreptul și veșnicul împărat al neamurilor va judeca neamurile de la 
începutul veacului, și pe fiecare îl va răsplăti după faptele sale. 


Pentru învierea morților, adică prefacerea în slavă pe care urmează să o 
capete trupul, mărturisesc Sfintele Scripturi (vezi IV Ez. 2, 16; lov. 14, 13 şi 
19, 26; Îs. 26, 19; Iez. 37, 1 şi 9; vezi şi Noul Testament la Mt. 22, 23 şi 31; 
Le. 20, 35; lo. 5, 21 şi 28; Fa. 24, 15; I Cor. 15; Col. 3, 4; Apoc. 20, [12]. 
lar pentru dreapta şi nepărtinitoarea judecată pe care urmează să o facă 
Domnul nostru Isus Hristos la sfârşitul veacului, vezi în Vechiul Testament: 
I Imp. 2, 10; Ps. 95, 23; Îs. 2, 10 şi 19 şi cap. 13, 4 şi 6; ler. 30, 13; Dan. 7, 
9; iar în Noul Testament citeşte: Mt. 12, 36 şi 13, 41 şi 49; Mc. 13, 26 şi 27; 
Le. 17, 24 şi 30; Rom. 2, 5 şi 16; Evr. 9, 27; II Pt 3, 10; Apoc. 1,7. Până aici 
am arătat de ajuns relele şi nestatorniciile lumii şi lucrurilor sale dintru 
început, precum și mincinoasele ei stări și prefaceri. De asemenea, am 
înfățișat cuvintele spuse mai înainte şi arătate lumii de către înțelept ca fiind 
adevărate mărturii, fără greşală şi demne de crezare, prin martori 
credincioși, în care nu există minciună, pentru că ei n-au grăit de la ei, ci au 
învăţat cele cu care i-a luminat Sfântul Duh și au rostit cele în care Sfântul 


Duh i-a întărit şi au slujit precum le-a poruncit, nimic altceva de prisos sau 
exagerat negrăind sau făcând de la ei. 


lar motivul pentru care am adus aceste mărturii a fost acel cuvânt al 
Lumii, adresat înţeleptului în Cartea I, 68, că nu doi, ci măcar un martor îi 
cere, lăudându-se ca spusele și afirmaţiile ei sunt adevărate, iar cele ale 
înţeleptului basme. lată dar că înțeleptul, răscolind adâncurile şi comorile 
nenumărate ale Sfintelor Scripturi și aflând nişte martori şi mărturii ca 
acestea, le-a înfățișat drept dovadă că lumea a grăit mincinos, și într-adevăr 
a biruit-o cu osteneala sa. 


Însă oricâte dispute şi certuri au avut Lumea și înțeleptul, adică Trupul 
cu Sufletul, și oricâte chinuri și supărări a îndurat înțeleptul de pe urma 
deşartelor lătrături ale lumii, el, ca un desăvârşit înțelept şi pe deplin 
cunoscător, şi-a adus aminte de cuvântul fericitului Pavel, vasul 
binecuvântării, pe care 1-a lăsat scris în Epistola I-a către corinteni 14, 33, 
„că Dumnezeu nu este al neorânduielii, ci al păcii”; şi iarăși [şi-a adus 
aminte] că Lumea [adică Sufletul] duce Trupul spre pace şi împăcare, 
pentru ca, împăcându-se între ei, amândoi să urmeze poruncile lui 
Dumnezeu și astfel întru toate să aibă laolaltă pace şi iarăși pace. 


Ce vei zice dar despre tine, o, pace? Că ești fericită! Ce veţi zice voi, o 
făcătorilor de pace? Că vă alegeţi partea bună și vă îmbrăcaţi cu un titlu 
minunat, căci sunteţi numiţi fii ai lui Dumnezeu, după cum însuşi Domnul 
mărturiseşte: „Fericiţi făcătorii de pace, căci aceștia fiii lui Dumnezeu se 
vor chema” (Mt. 5, 10). 


Pacea, dar, se face în trei chipuri și în trei faze. 


Intâiul chip (şi faza) este ca să se împace omul cu sine însuşi, adică 
trupul cu sufletul. 


Al doilea chip este să fie pace între fraţi şi între cei de aproape și să 
trăiască în armonie, care pace se cheamă vremelnică, adică pacea acestei 
lumi, și despre care propovăduieşte Apostolul: „Să fim în pace cu toţi 
oamenii” (Rom. 12, 48). 


Al treilea chip şi fază a păcii este ca omul să aibă pace şi armonie cu 
Dumnezeu, care pace se cheamă veșnică, adică cerească, și se încheie prin 
legământul credinţei și al botezului dintre Dumnezeu și om. Aceasta se 
cuvine s-o cauţi mult și, găsind-o, s-o păzeşti, ca nu cumva să se întâmple 
ca stricând noi iubirea cu Dumnezeu, să ne stricăm pe noi înşine. Căci greu 
lucru este să se certe sluga cu stăpânul, deoarece se spune că „este drept a 
se supune omul lui Dumnezeu, și să nu se gândească a i se împotrivi 
vreodată ziditorului său” (II Mac. 9, 12). Și dacă este de lăudat și de fericit 
pacea între fraţi, între prieteni, între creștini sau între necredincioși, cu cât 
mai fericită va fi pacea dintre Dumnezeu şi neamul omenesc. De vreme ce 
pacea cu Dumnezeu este mai de preţ și mai folositoare decât aceea cu 
oamenii, pacea cu oamenii fiind vremelnică, foloseşte pentru cele 
vremelnice, iar pacea lui Dumnezeu fiind veşnică, foloseşte pentru cele 
veșnice. Pentru că nu ca lumea, ci ca un Dumnezeu ne dă pacea, precum el 
însuşi mărturiseşte: „Pace las vouă, pacea mea dau vouă; nu precum lumea 
dă, eu dau vouă” (lo. 14, 27). Aceasta dar este dumnezeiasca pace pe care a 
cunoscut-o mai înainte Isaia (9, 7): „Mare este stăpânirea lui, iar pacea sa 
nu are hotar”. Aşadar, în pacea aceea nu va fi stricăciune, turburare sau alt 
semn de dezordine, nici nu se va ivi alt învrăjbitor, precum zice Prorocul: 
„Nu va ridica neam asupra neamului sabia și nici nu vor mai învăţa să se 
războiască” (Îs. 2, 4); şi cum mărturiseşte Ioan: Și va şterge Dumnezeu 
toată lacrima din ochii lor, şi nu va mai fi moarte, nici plângere, nici vaiet, 
nici durere nu va mai fi” (Apoc. 21, 4). 


Această pace a dăruit-o Dumnezeu şi părintele celor credincioși, 
trimițând pe unul născut fiul său pentru mântuirea neamului omenesc. Pe 
acest unul născut, fiu al lui Dumnezeu din preacurata Fecioara Măria și din 
Duhul Sfânt, văzându-l îngerii că se naște, cântau împreună cu păstorii: 
„Slavă întru cei de sus lui Dumnezeu şi pe pământ pace, întru oameni bună 
învoire” (Le. 2, 14). 


Cheltuind puţintel timp pentru aceste trei chipuri şi locuri ale legăturii 
păcii, repet iarăși, puţintel timp, sârguieşte-te să le citeşti și să le verifici în 
cele ce urmează, adică în cartea a treia, care, privitor la părțile mai sus 
însemnate, cuprinde cele 77 capitole [ale lui Andrei Wissowatius]. Este 
lucru știut și vădit că acestea îţi pot fi de mare folos atât sufletește, cât şi 
trupește, în viaţa aceasta, ca şi în cea viitoare. Deci sârguieşte-te să nu te 


oprești la jumătatea căii, ci aleargă fără de piedică, pentru ca să ajungi la 
capătul drumului. 


SFÂRȘITUL CĂRȚII A DOUA. 


DESPRE PREAFERICITA PACE DINTRE LUME ȘI ÎNŢELEPI, SAU DINTRE TRUP ȘI 
SUFLET, ȘI DESPRE ÎNCHEIEREA ȘI STATORNICIREA PĂCII CELEI TEMPORALE ȘI CELEI 
VEȘNICE DINTRE ELE. DE ASEMENEA, DESPRE BUNA OCÂRMUIRE A LUMII PREZENTE 
ȘI A CELEI VIITOARE. 


CARTEA A TREIA 
(în 77 capitole) 


De vreme ce omul este născut în lumea aceasta și viețuieşte laolaltă cu 
cele temporale, vitejia şi vrednicia lui este ca în anomaliile și neorânduielile 
acestui veac să se afle în pace cu cele pământeşti, ca şi cu cele cerești, cu 
cele spirituale, ca şi cu cele corporale, cu oamenii, ca și cu Dumnezeu, și să 
afle repaus în liniștea limanului sufletului său. Și pentru că Diavolul, 
dușmanul neamului omenesc, obișnuiește să aducă și să pună în mișcare 
necontenit conflictele, dușmăniile și certurile, mai ales între suflet și trup, 
pentru biruirea acestui cumplit vrăjmașş şi potolirea grabnică a luptelor şi a 
vrăjmășiei şi pentru buna împăcare și înțelegere a celor temporale cu cele 
veșnice, prin capitolele mai sus menţionate vei reuși să dobândești o cale 
bună și să te conduci frumos [în viaţă]. 


PRECUVÂNTARE LA ÎNCHEIEREA FERICITEI PĂCI. 


Oricine este om cu adevărat, adică oricine este vrednic să se spună 
despre el că se conduce cu mintea întreagă, este ușor să cunoască şi să 
mărturisească cum că omul dorește și caută [să parcurgă] bine, fericit şi 
tihnit perioada vieţii şi să evite şi să urască ce este rău şi urât. Căci pentru a 
trăi cineva fericit nu trebuie să trăiască rău şi necugetat, ci bine şi cu cinste. 
Şi chiar cei mai mulți [dintre oameni] care nu sunt încă obişnuiţi, adică 
deprinși cu încercarea — și nu numai ei, ci oricine li se aseamănă — va voi și 
va dori să se lepede şi să se scuture de obiceiurile rele și de păcate și să 
dobândească şi să se îmbrace cu virtuțile. Pentru aceasta trebuie să ştie mai 
întâi cauzele care îl împing și îl îmbărbătează pe om către virtuţi și care îl 
împiedică și îl înfrânează de la răutate. De asemenea, trebuie să cunoască 
mijloacele şi procedeele care îl ajută în această luptă bună pentru a putea 
urma acțiunea lor desăvârșită. 


În acest scop, şi eu, gândindu-mă încă mai demult la nişte astfel de 
lucruri, le-am cules din diferite locuri [citate potrivite], unul câte unul; iar 
acum, ajungând la vârsta în care mă aflu, cugetând din nou la aceleași 
lucruri, am vrut să le însemn și în scris. Cum că ele sunt folositoare este 
vădit, dar eu m-am gândit şi la cele viitoare, căci ele au putere să dea 


învăţătură sufletului, să-l întărească și să-l îndrume spre cultivarea celor 
drepte și cinstite, care pot face din munți şesuri și din văi câmpii, şi să calce 
în picioare chiar şi săbiile cele ascuţite. lar dintre aceste [lucruri] voi 
însemna în scris măcar câteva, dacă nu pe toate, pentru că și acelea pot în 
diferite chipuri să zdruncine şi să pună în mișcare pe feluriți oameni. 


Lipsa de învăţătură și ignoranţa lucrurilor ușor de cunoscut, sau lipsa 
de minte şi de socoteală a oamenilor sunt cauzele multor rele, de pildă, a 
părăsirii virtuţii și a dobândirii răutăţii sau păcatului. Se cuvine deci să se 
înceapă cu o învăţătură oarecare, după care să nu lipsească nici conştiinţa 
cea bună. 


Aşadar, ignoranţa le este proprie acelora cărora li se pare că ştiu mai 
mult decât trebuie şi se laudă că cunosc şi înțeleg nenumărate lucruri. În 
realitate şi după cum se întâmplă, cei mai mulţi nu se cunosc nici pe ei 
înşişi, nu cunosc nici lumea, nici cele din lume, nici pe Dumnezeu, nici voia 
lui, nici virtutea, nici răutatea, nici scopul și rezultatul acestora, nici chiar 
propria lor fericire. De aceea ar fi mult mai potrivit să strige cineva: „O, 
minte oarbă a oamenilor! Vai ţie, săraca și lipsita de lumină!” 


Și pentru că vorbesc despre oameni, nu mă uit nici pe mine, pentru că 
ştiu că şi eu sunt unul dintre cei mulţi. Ci, după cum a spus cineva: „Mă 
sârguiesc și întreb ce e cuviincios şi adevărat, şi tot în aceasta stărui”. Deci 
în felul acesta doresc să-i fac și pe ceilalți apropiaţi mie. 


DESPRE ÎNCHEIEREA PĂCII. 
CAPITOLUL I 
1. Cunoaşte-te pe tine însuţi. 


Pentru dobândirea virtuților este necesară mai întâi înțelepciunea, 
adică acea aplecare a minţii către lucrurile ce trebuie cunoscute după adevăr 
şi drept judecate, care sunt deci vrednice de luat în seamă. lar pentru că 
omul nu are nici un alt vecin mai bun și mai apropiat de el decât pe sine 
însuşi, se cuvine ca mai întâi să se cunoască pe sine, precum spunea cândva 
unul dintre cei şapte înţelepţi ai Greciei, Tales din Milet: „Cunoașşte-te pe 
tine însuţi”. Pentru că după cum celor ce știu orice lucru le pare ușor de 


îndeplinit, tot așa, celor ignoranţi li se pare greu de înfăptuit. „Aceasta este 
şi cauza neorânduirii și ignoranței lor”, după cum a scris Lactanţiu (|, 1). De 
aceea omul să se cunoască pe sine nu numai cu știința omului exterior, 
adică a trupului, ci şi a omului interior, adică a sufletului, ca şi a celor 
cuprinse în suflet, „aceasta fiind o parte mai prețioasă decât trupul”. Iată dar 
că este necesar să cunoaştem „ce suntem și pentru ce fel de vieţuire am fost 
născuţi, ce rang ne-a fost dat, ce ne-a poruncit Dumnezeu să fim şi de ce 
parte am fost rânduiţi în cele omeneşti. Despre care, află”. 


Omul trebuie să cugete şi să gândească atât la demnitatea, cât și la 
lipsa de demnitate [a firii] sale; mă refer la acea demnitate, de pildă, prin 
care întrece toate celelalte [fiinţe] de pe pământ; în primul rând pentru că 
are spirit rațional, adică minte, pentru a cunoaște cele adevărate și a alege 
cele bune, în chip desăvârşit liber — un lucru dumnezeiesc şi ceresc — pentru 
ca să se servească de aceste calități și însușiri ale lui la practicarea virtuţii, 
iar nu a răutăţii, şi pentru ca să nu le corupă şi să nu le pângărească prin 
josnicia lipsei lui de demnitate; ci totdeauna să făptuiască lucruri vrednice 
de partea cea dumnezeiască din el, ca nu cumva, om fiind, să ducă o viaţă 
animalică. Pentru aceea îi şi asemuiesc Sfintele Scripturi pe oamenii care nu 
trăiesc potrivit ordinii umane cu câini, porcii, lupii și cu alte animale 
necurate. Şi ar trebui să ne fie ruşine ca, oameni fiind, să fim asemenea 
animalelor, ca să nu ni se spună și nouă: „Oare nu vă cunoaşteţi pe voi 
înșivă?” (II Cor. 13, 5). 


Pe de altă parte, omul trebuie să cugete la puţinătatea şi la nevrednicia 
sa [adică la faptul] că e mare depărtare de la el până la Dumnezeu nu numai 
ca loc al locuirii sale, ci şi ca putere a naturii sale. Pentru că el este o făptură 
(mult mai prejos decât îngerii) plăsmuită din ţărână şi din tina pământului, 
şi este purtător de trup, care — deşi însufleţit cu suflare dumnezeiască — este 
muritor, neputincios, încurcat şi apăsat de multe lipsuri și nenorociri. De 
aceea, să nu se socotească pe sine mai mult decât este și să nu se 
mândrească, îngâmfându-se de deşertăciune, ci să cunoască doar ce lucru 
zadarnic şi nenorocit este omul atâta vreme cât se bizuie pe cele omenești. 
Dar tot el va fi prea puternic cu adevărat când își va împlini cu înţelepciune 
lipsurile; de aceea să cugete pururea: „om sunt, nu Dumnezeu”*, şi iarăși: 
„om sunt, nu animal”. Pentru că partea lui cea mai josnică, adică trupul, îl 
târăşte pe om către cele pământești şi către păcate, războindu-l cu o luptă 


lăuntrică dusă împotriva spiritului raţional, așa cum obișnuiesc supușii să 
viclenească şi să se răscoale împotriva stăpânilor lor. De aceea se cuvine să 
pui pază bună, cu mare socoteală, ca să nu îngădui supușilor şi celor ce se 
cuvine să fie supuși ţie să se ridice deasupra ta și să nu-i laşi să te biruiască 
şi nici să te laşi târât de aceştia ca de niște cai nestăpâniţi și fără frâu în 
răutăţi şi urâciuni necuviincioase. Socoteala dreaptă și întreagă să 
stăpânească pofta cea păcătoasă, ca să nu cazi în iubirea de tine însuţi, ci 
mai înainte de toate să fii şi să devii bun; pentru că nu se cuvine să iubească 
cineva altceva decât binele. 'Trebuie deci ca fiecare să cunoască amănunțit 
caracterul naturii umane în genere şi, pe lângă aceasta, obiceiurile și 
înclinările pe care le-a dobândit [el însuși]. Căci unul înclină spre veselie, 
altul spre amărăciune, unul spre îndrăzneală, altul spre teamă, unul spre 
cruzime, altul spre milostivire, unul spre cucernicie, altul spre pizmă, unul 
spre mânie, altul spre desfrânare şi alte pofte rele, unul spre dragostea de 
bani, altul spre mândria cea spurcată. „Deci fiecare să-și cunoască 
înclinarea sa şi să se arate judecător foarte atent al său însuși şi al faptelor 
sale rele”, după cum scrie Cicero (De officiis, I) acolo unde zice: 
„Sfătuieşte-te cu tine însuţi și întreabă-te: cine eşti?” De aceea, când te vei 
cunoaște pe tine însuţi, împotriveşte-te cu putere păcatului pe care îl vei afla 
mai aproape de tine și cugetă că adesea vei avea să te lupţi cu acest vrăjmaș 
lăuntric, care s-a obişnuit să se lupte cu tine; iar mintea să-ţi fie necontenit 
preocupată de chipul în care ai să te războieşti cu el. 


2. Cunoaşte pe Dumnezeu. 


După cunoașterea de sine omul trebuie să urce de la treapta de jos la 
cea superioară, adică la cunoaşterea lui Dumnezeu. Și cu toate că 
Dumnezeu nu poate fi înțeles de rațiunea omenească, după cum nici 
propriul suflet omul nu și-l poate înţelege (de aici sunt daţi pe faţă 
necredincioşii, căci tăgăduiesc cum că ar exista Dumnezeu), dar cum el 
neîndoios există [omul trebuie] să cerceteze prin alte raționamente, pornind 
în primul rând de la părţile lumii; dar nu numai de la cele mai mari, ci și de 
la cele mai mici, ba chiar de la înseși membrele omului, care sunt cu 
meșteșug orânduite spre scopuri și foloase fără greș; acest obiect atât de 
bine întocmit arată că există un maestru și ordonator cu înţelepciune și cu o 
înaltă putere. Acesta dar este Dumnezeu (vezi Ps. 19; Rom. I; Înţ. Sol. 13). 
Dumnezeu e o esență spirituală și prea desăvârşită, de aceea este veşnic şi 


fără de început; el este viaţă, unic, atotputernic, într-atât încât orice vrea 
este în stare să ducă la bun sfârșit, atotştiitor până acolo încât nimic din cele 
ce s-au făcut sau se vor face, oricât ar fi de ascunse, de la el nu se pot 
ascunde. Este prea bun, bucurându-se de virtute şi urăște răutatea; preasfânt, 
preadrept, răsplătind fiecăruia după faptele sale, împărțind celor drepţi 
bunurile cereşti, iar celor păcătoşi iadul; el este ca şi soarele, nevăzut însă, 
viind, gândind şi stăpânind după voia sa proprie, sălăşluind în cer, cârmuind 
şi făcând pretutindeni rânduială prin razele Duhului trimis de la el. El singur 
este creatorul atât al acestei lumi, cât și al părților ei şi al celor care locuiesc 
într-însa. Pentru aceasta dar se cade ca Domnul și supremul cârmuitor să fie 
mărit şi slăvit de către creaturile sale raționale cu cuvenită și prea mare 
cinste, cu ascultare şi cu slujbă, întocmai cum ar fi mărit și slăvit de către 
niște datornici. Epicur — deși în mod greșit tăgăduia creaţia și providenţa — a 
socotit însă că [Dumnezeu] trebuie slăvit pentru măreţia firii sale. 


Cea mai desăvârşită cinstire și ascultare a Dumnezeu este urmarea 
poruncilor sale şi, cât îi stă în putință omului, să meargă pe urmele sale 
[Pavel, Efes. 5). Despre cunoașterea lui Dumnezeu notează că trebuie să ştii 
şi să cunoşti nu atât natura esenței sale incomprehensibile, cât mai ales a 
voinţei sale, care ne este descoperită de el. Adică omul trebuie să ştie ce 
cere Dumnezeu de la el şi cum se cuvine să umble după poruncile 
dumnezeiești, care pentru aceasta i s-au dat prin fiul unul născut al său, 
Hristos. lar după acestea [să ştie] ce vrea să facă [Dumnezeu] cu oamenii, 
adică celor care îl asculta să le dea făgăduinţa bunătăţilor de nespus ale 
cerului iar celor ce nu-l ascultă — urgia pedepselor de neîndurat (despre 
amândouă acestea vom vorbi amănunţit mai departe). Oricine năzuieşte să 
se apropie de Dumnezeu trebuie să creadă că Dumnezeu există şi că este 
foarte darnic, adică milostiv faţă de cei care-l caută (Evr. 11, 6). Dacă 
sufletul va îmbrățişa pe deplin această credință în Dumnezeu, va face să 
vrem din toată inima să-l slujim, adică să deprindem prin fapte virtutea şi 
cucernicia pe care el o vrea şi ne-a poruncit-o. Așadar, învață-te să-i placi 
lui Dumnezeu, căci „cel ce zice că pe Dumnezeu îl cunoaşte, dar nu păzeşte 
poruncile sale este un mincinos” (I Io. 2, 4; ler. 22, 15-16). E necesar ca tu 
să te străduieşti să-l cunoşti pe Dumnezeu nu printr-o cunoaştere teoretică, 
ci prin una practică, pentru că aceasta, adică cea practică, ne face să 
înaintăm mai degrabă decât cealaltă în cunoaşterea sa, şi cunoscându-l ne 
ajută să-l iubim, ca şi el să ne iubească pe noi. 


3. Iubeşte pe Dumnezeu, binefăcătorul tău. 


Binefacerile lui Dumnezeu pe care le-a dăruit din milă oamenilor 
trebuie să-i îndemne şi să-i încurajeze pe aceştia la iubirea părintelui şi 
binefăcătorului lor, care i-a îmbrățișat cu dragoste; căci omul trăieşte pentru 
că are viaţă şi cele care tind spre menţinerea vieţii, adică minte, rațiune și 
toate celelalte care provin de la Dumnezeu, meşterul tuturor lucrurilor, deşi 
unii acestea le-au atribuit naturii, şi spunând că natura aceasta are atât de 
mare înțelepciune şi putere, i-au schimbat numele, zicându-i Dumnezeu. 
Lucru pe care, între alți scriitori păgâni, 1-a cunoscut și Seneca, ale cărui 
discursuri Despre binefaceri merită să fie citite ([De beneficiis], cartea IV, 
cap. III şi celelalte capitole). Cu atât mai mult deci noi, creştinii, în care a 
strălucit darul lui Dumnezeu, cunoscând aceasta, trebuie să-l iubim pe 
stăpânul nostru cel binefăcător și de oameni iubitor din tot sufletul şi din 
inimă curată. lar dragostea noastră trebuie arătată lui Dumnezeu într-acest 
chip, făcând lucrurile ce-i sunt plăcute și păzindu-i poruncile (vezi I Io. 2, 
3). Toate poruncile sale, chiar dacă par foarte grele, să le urmăm și să le 
ducem la bun sfârşit, iar cele de la care ne opreşte el, chiar dacă plac 
trupului nostru, să le lepădăm și să ne înfrânăm de la ele, „căci darul 
mântuitor al lui Dumnezeu s-a arătat tuturor oamenilor, învățându-ne să ne 
lepădăm de necredinţă şi de poftele lumești, să trăim în veacul acesta în 
cumpătare, în dreptate și cucernicie” (Tit 2,11 și 12). De vrem să umblăm în 
lumină (adică în sfinţenie), întrucât Dumnezeu este lumină, în lumină să fim 
în comuniune cu dânsul (I lo. 1,7). Iubind pe Dumnezeu să îndreptăm 
năravurile noastre, ca să putem merge curaţi spre cel curat şi să-i plăcem. 
Căci dacă Dumnezeu ne trage către el cu lanţul de aur al binefacerii sale, ori 
de câte ori ne folosim de darurile lui, să ne și aprindem de dragostea lui. 
Astfel, să nu ne asemănăm cu animalele care, hrănindu-se cu ghindă şi bând 
apă din pârâu, puţin le pasă de unde le vin acestea cu atâta uşurinţă și să nu 
fim mai răi chiar decât animalele, dintre care multe îi urmează cu dragoste 
pe cei care le îngrijesc sau de la care primesc oarecare binefacere, cum sunt 
câinii, caii, elefanții şi celelalte, precum dovedeşte experienţa şi arată 
istoria; trebuie să ne temem ca nu cumva pilda acestor dobitoace să ne 
învinuiască vreodată la judecata lui Dumnezeu. 


4. Cunoaşte deşertăciunea acestei lumi. 


Se mai cuvine ca omul să cunoască această lume pământească şi să o 
socotească drept nimica toată; dar nu pentru că ea a fost împodobită de 
Dumnezeu cu un veşmânt frumos, ci pentru că oamenii se servesc rău de 
dânsa, ca și de celelalte lucruri ale ei, cum ar fi bogăţiile pământului, 
plăcerile trupeşti și dragostea de glorie, precum frumos grăieşte un poet 
înţelept: 


Dragostea de glorie, bogăţiile și necurata poftă, Acestea trei le privește 
lumea ca pe trei dumnezei. 


Cu acestea și cu pofta acestora, cei mai mulți dintre oameni se lasă 
pradă păcatului şi se abat de la calea virtuţilor, ca şi când ar fi nişte foarte 
mari bunuri, ca şi Atalanta, care sârguindu-se să culeagă merele de aur pe 
care Hippomenes le aruncase în drum, când se întrecea cu el, a fost 
întrecută. Și chiar dacă ar părea bune după înfăţişare, ele sunt în realitate 
deșarte, mincinoase și trecătoare, întocmai ca sticla cea strălucitoare, care se 
sparge uşor, ca și comediile, care după scurtă vreme se sfârșesc, și ca și 
merele acelea ce cresc pe malurile lacului unde era odinioară Sodoma. 
Despre acestea se spune că pe dinafară se arată frumoase la vedere, dar dacă 
le apeşi găseşti că înăuntru au fum, praf şi putregai. Aşadar, socotește și tu: 
Or fi acestea atât de mari, încât omul cel întreg la minte, care-și are sufletul 
îndreptat către cele înalte, să-l coboare la asemenea lucruri pământești, să 
viețuiască după povăţuirile lor şi să-și întemeieze fericirea pe ele? Doar ele 
nu sunt decât măști, amăgiri şi comicării. Pe acestea şi Solomon, care în 
împărăteasca stare în care se afla întărit, cu bogății, cu cinste, cu mare slavă 
şi dezmierdări, fiind înţelept, le-a înţeles că sunt deșertăciuni şi le-a 
mărturisit ca atare în Ecleziastul său (1, 1). L, a fel Septimiu Sever, om de 
jos fiind, a urcat multe trepte până la acea a împărăției romanilor, dar 
aflându-se aproape de moarte a spus: „De toate am fost, și nimic nu mi-a 
folosit”. Adevărat este deci că bogăţiile lumii sunt niște poveri care 
îngreunează pe cel ce este pe punctul de a pleca din lumea aceasta şi nu-l 
întovărăşesc pe cel care a și plecat. Cu alte cuvinte, ele rămân cuvinte, ele 
rămân în urma lui, ba mai cer și grijă ca să nu fie primejduite, căci se 
păstrează cu multă frică şi teamă, iar după aceea sunt pierdute cu uşurinţă, 
prin fel de fel de întâmplări. Cinstea acestei lumi este nestatomică, este ca 
fumul care se ridică în sus și deodată se face nevăzut. Josnicele pofte ale 
trupului sunt mai dulci decât mierea, dar se prefac apoi în fiere amară. De 


aceea, acela care este cu adevărat înțelept, dacă vrea să cugete cu o adâncă 
judecată înaltă la aceste lucruri pământești, nu le va socoti lucru mare, ci le 
va asemăna cu jocurile copilărești, aşa cum le-a denumit Valerius Maximus 
la sfârșitul celei de a VI-a cărți. 


Iar în ce fel anume se cuvine să stăvilim îndemnurile care ne împing 
spre faptele rele, drept ne învaţă apostolul Ioan: „Nu iubiţi — zice el — lumea 
şi cele ce se află într-însa, care sunt poftele lumești, pofta ochilor și trufia 
acestei vieţi” (I Io. 2, [15-16]), căci cine iubește aceste lucruri trecătoare nu- 
1 iubeşte pe Dumnezeu și nu poate să împlinească voia lui, de aceea nici nu 
va trăi în veci; căci şi lumea aceasta, cu toate cele ale ei, urmează să treacă. 
Se cuvine dar să socotim în ce chip trebuie să ne comportăm întru sfinţenie 
(II Pt. 3, 11). 


VERS. 
O, minte, cerul lucru de seamă-l socotește. 
Iar cele pământești lucruri fără rost le numeşte. 


Priveşte cu ochi răi ceea ce poţi să pierzi şi nu preţu i prea mult 
lucrurile de nimic ale lumii, păcătuind din cauza lor şi sărac ajungând. Nu-ţi 
cumpăra atât de scump căința. Fereşte-te ca nu cumva marele tău bine să 
zacă în pulbere şi cu pulberea să dispară. Omul credincios și înţelept se 
cade să se socotească pe sine însuşi drept oaspete și trecător în această 
lume. Căci cât timp te afli aici, nu vei avea scaun statornic, ci curând vei 
schimba aceasta locuinţă (I Par. 1, 29, 15; Ps. 39, 13; Evr. 11, 13). [Pentru 
că] patria noastră este cerul. 


5. In toate sufletul către Dumnezeu să privească. 


De la cunoașterea tuturor lucrurilor, noi să constrângem sufletul nostru 
spre cunoaşterea lui Dumnezeu, în toate lucrurile acestei lumi, care se 
înţeleg prin cunoaștere și contemplaţie, se cuvine omului întreg și înțelept 
ca privind spre izvorul, începutul, natura, calitatea, facultăţile şi activitățile 
acestora şi pornind de la ele, să se închine lui Dumnezeu, care le-a alcătuit, 
şi să-şi îndrume sufletul spre cinstirea și ascultarea lui. Pentru că 


Dumnezeul nostru cel prea înalt aceasta voiește și aceasta ne poruncește să 
facem. 


6. Înţelege frumuseţea virtuţii. 


Sufletul trebuie să cerceteze ce este și în ce fel este virtutea. Virtutea 
este substanţa oricărui lucru care se face cu cinste, sau vieţuirea conformă 
legilor dumnezeieşti. Fa este o tărie corectă şi ordonată a sufletului, o 
lesnicioasă îndrumare a minţii în orice lucru; este sănătatea sufletului 
omenesc, aceasta (adică sănătatea sufletului) fiind cu mult mai tare decât 
aceea a trupului. lată dar că mintea sănătoasă este de dorit şi că se cuvine să 
ne străduim cu multă grijă pentru dobândirea ei. Cât de frumos și de bucurie 
dătător lucru este virtutea! Căci ea face ca lucrurile omeneşti să aibă cu 
dragoste o bună îndrumare și o bună cuviinţă, ca o frumoasă armonie care 
cuprinde în sine o mângâiere mai mare decât aceea a muzicii. Frumuseţea 
virtuții cea mult prețuită şi aleasă, dacă ar fi privită cu ochii sufletului, este 
în stare sa stârnească marea dragoste a oamenilor înţelepţi, aşa cum bine a 
priceput acest lucru Platon în Phaedru și după el Cicero în De officiis c. I şi 
Seneca în cartea CXV, acolo unde scrie: „Dacă am putea privi în sufletul și 
în inima bărbatului virtuos, o, cât de frumoasă la vedere, o, cât de sfântă, 
cinstită şi dulce fulgerând, adică străluminând, am vedea-o! Aci strălucind 
cu dreptatea, acolo cu bărbăţia, aci cu chibzuinţă, acolo cu raţiunea şi cu 
înţelepciunea” etc. 


Virtutea prin ea însăși este demnă de lăudat. Chiar și dușmanii ei o 
laudă îndată ce recunosc la alții nobilele ei urmări. Căci ea se poartă așa 
cum se cuvine și cum trebuie, deşi nu umblă după laudă. Prin virtute omul 
se aseamănă nu numai cu spiritele cereşti — îngerii — ci cu însuşi Dumnezeu. 
Cel ce a dobândit virtutea aproape că se aseamănă prin sfințenie cu el (cu 
Dumnezeu adică). Aşadar, virtutea este un lucru dumnezeiesc și ceresc pe 
pământ. „Cel care îşi rânduieşte frumos faptele şi celelalte moravuri doreşte 
să devină din om — Dumnezeu; și într-adevăr trebuie să fie Dumnezeu, 
deoarece voia unuia și voia celuilalt sunt unite și asemănătoare” (vezi 
Epictet, Către arieni, c. II, cap. 11). Cine deci (afară doar de cel care este 
sărac la minte, şi nu om adevărat) nu se va strădui să umble în pas cu 
virtutea și să fie împodobit cu ea, în aşa fel ca să poată deveni om întreg și 
chiar dumnezeiesc și asemănător cu Dumnezeu însuşi? 


7. Roadă virtuţii „Frumuseţea faptelor virtuoase, chiar dacă nu va avea 
pe cineva ca să o laude, nu este cu nimic știrbită”, adică nu-i lipseşte nimic. 


Să vedem cum virtutea are nu numai flori frumoase, ci și roadă foarte 
dulce, şi cum cu dulceaţa ei copleşind amărăciunea rădăcinii, aduce 
adevărata bunăstare şi tihnă. 


Conștiinţa bună. 


Căci mai întâi virtutea poartă în ea însăși un îndemn de bucurie pentru 
conştiinţa bună. lar dacă sufletul omului mărturiseşte despre sine că atunci 
când viețuieşte cinstit și cum se cuvine este drept și îi arata chiar acum 
(adică în veacul acesta) că săvârşeşte în mod cuviincios lucrările lui, din 
acest izvor de nedescris al sufletului izvorăşte linişte, bucurie şi veselie, 
care întrec cu totul toate desfătările lumești și plăcerile neînfrânate (Prov. 
15, 5). Tot așa, pacea luptelor lăuntrice este o mare odihnă și liniște. Mai 
ales că „însăși virtutea este o bucurie pururea lipsită de grijă și, chiar dacă o 
întunecă multe lucruri contrare întocmai ca niște nori, totuși, norii nu înving 
niciodată ziua, adică virtutea nu este niciodată biruită de nimeni” (Seneca, 
Ep. XXVII). Căci, pe o singură cărare, adică aceea a virtuţii, se arată cu 
adevărat trăirea plină de odihnă”. De aceea ea devine un ajutor împotriva 
zbuciumărilor și împotrivirilor de nedescris, stând ca un perete de aramă 
înaintea răufăcătorilor şi a oamenilor clevetitori. Conştiinţa nu șovăie când 
se ştie că „nu este părtașă la nici o crimă și nu păleşte la față din cauza nici 
unei învinuiri”. 


Din conştiinţa cea bună un astfel de izvor ţâşneşte. „Dacă inima 
noastră nu ne poate mustra cu nimic, avem curaj în faţa lui Dumnezeu” (/lo. 
3, 21). După acestea să ai nădejde bună și tare în ce priveşte marile bunătăți 
pe care urmează să le afli. 


8. Dumnezeu poartă de grijă cuvioşilor săi. 


Dumnezeu răsplăteşte într-o anumită măsură virtutea și faptele bune, 
precum şi pe cei care le îndrăgesc, încă de pe pământ şi din viața aceasta; 
precum zice Isaia (3, 10): „Spuneţi dreptului că, de vreme ce a fost bun, va 
mânca roadă ostenelilor sale”. Drepţii se află sub supravegherea lui 
Dumnezeu, și el îi învăluie cu dumnezeiasca lui pronie, le primeşte 


rugăciunile la vremea cuvenită, îi ascultă cu bucurie şi îi scapă de orice 
primejdie. De asemenea, el îi apără necontenit de duşmanii lor; sunt vădite 
şi pururea neuitate exemplele lui Dumnezeu faţă de cei drepți pentru faptele 
lor bune, precum Enoh, care a fost răpit de pe pământ ca să nu vadă 
moartea, la fel Iona, care a fost păzit teafăr în fundul mării, Ilie, care s-a 
înălţaţi către cer, Ivot, care a fost păzit de pârjolul Sodomei, Daniil, care n-a 
fost vătămat cu nimic de colții leilor, ca şi tovarăşii săi, care au stat în 
văpaia cuptorului din Babilon, Petru și Pavel, care au fost scăpaţi printr-o 
minune din temniţă și alte multe nenumărate asemenea acestora, fără să mai 
pomenesc de Iosif, de David, de lezechiel și de ceilalți (vezi Ps. 34, 37, 91, 
99, şi 145 la sfârșit). Purtarea neprihănită îi este omului mare ajutor și 
sprijin. Cine se teme de Dumnezeu cu teama pe care trebuie să o aibă un fiu 
față de părintele său, acela nu se sperie de nimic. Am văzut că toate 
conlucrează spre bine celor care îl iubesc pe Dumnezeu (Rom. 8, 28). Iar 
moartea celor drepţi trebuie socotită ca o datorie a firii lor trecătoare, aşa că 
pentru ei moartea nu este cumplită, ci o odihnă dorită. 


9. Răsplata virtuţii este viaţa veşnică cea de sus şi prea fericită. 


Cu toate că bărbaţii virtuoși [numiţi mai sus] n-au folosit cele pe care 
lumea le socotește drept bune, după această viață muritoare, şi anume, 
îndată după moarte vor primi în ceruri, numai din darul lui Dumnezeu, 
slăvită cunună a virtuţii, adică fericita viață veşnică în care se împlinește 
deplina și desăvârşita desfătare. Dacă pe pământ omul doreşte să trăiască un 
timp oarecare în belșugul bunurilor pământești, cu cât mai mult se cuvine să 
dorească și să preadorească omul, ca muritor ce este, ca salvându-se dintr- 
această lume muritoare, să ajungă prin multe lupte la lumea mai curată și 
cerească a sufletului inteligibil, purtând trup duhovnicesc, cu veşmânt 
nestricăcios, puternic și slăvit (I Cur. 15, 43-44). Tot aşa, urmând faptele 
cunoașterii şi ale virtuţii, el (adică omul) moşteneşte din plin toate câte îi 
sunt trebuincioase, fără să-i lipsească nimic, este purtat către marele și 
preabunul Dumnezeu și spre contemplarea lui prealuminoasă și se 
învredniceşte să devină părtaş lui (adică lui Dumnezeu) și fiului său unul 
născut și sfinţilor săi îngeri; încununat cu slavă cerească și împărătească, el 
se odihneşte în desfătări și bucurii neînchipuite, adevărate și neîntinate de 
nici o tulburare sau strâmtorare, bucurii care dăinuie veşnic şi nu pier 
niciodată (I Pt. 1, 4, 7-9, precum și Ps. la sfârșit; I Tes. 2, 12; II Cor. 4, 17; 


//Tim. 2, 10). Astfel, prin sfințenie omul devine părtaş al dumnezeieștii firi 
(II Pt. 1, 4), într-așa măsură încât, din om, aproape devine Dumnezeu. 
Acesta este binele cel mare, aceasta este fericirea cea de sus; faţă de 
contemplarea căreia toate lucrurile pământeşti par deșarte și amestecate cu 
multe nenorociri; și sunt cu adevărat josnicii şi deșertăciuni. 


Cu nădejdea unui astfel de bine omul virtuos, căpătând putere, este în 
stare să se înfrâneze de la faptele rele și viclene (II Cor. 7, 1) şi chiar (dacă a 
săvârşit) aceste fapte, să se curăţească (7 Io. 3, 3) şi trebuie să se ajute cu 
virtuțile. De asemenea, se cade „să sporească în lucrul Domnului, bine 
ştiind că osteneala sa întru Domnul nu este deşartă” (I Cor. 15 la sfârşit 
[58]). Căci Domnul nostru Isus Hristos, fiul unul născut al lui Dumnezeu, 
uns cu harul lui Dumnezeu și trimes oamenilor, a făgăduit acestea, şi a 
întărit sfânta lui Evanghelie prin învățături adevărate. Astfel, „cucernicia pe 
toate le stăpâneşte, având noi făgăduinţa vieţii prezente şi a celei viitoare” (| 
Tim. 4, 8), care viaţa viitoare veşnică „Dumnezeu cel ce nu minte a 
făgăduit-o sfinţilor săi” (Tit 1,2). Gândește-te, deci, nu merită cucernicia să 
fie atât de preţuită, chiar dacă se obţine cu osteneală? Pentru care ar trebui 
mai degrabă să strigăm împreună cu poetul: „Să mai stăm la gânduri dacă să 
sporim virtutea prin fapte?” 


VERS. 
Mergi, om bun, acolo unde te cheamă virtutea, mergi cu ferice pas; 
Multă răsplată pentru virtute vei lua, pentru ce șovăiești?” 


Pentru aceasta dar amintește-ţi întotdeauna de cele veşnice. Răsplata 
aceasta cerească a virtuţii, înțeleasă ca nădejde mare și sigură, aduce 
sufletului o mare odihnă, la fel cum magnetul nu se linişteşte decât îndreptat 
spre pol. (Polul este o stea căreia moldovenii îi zic „fusul”, şi în jurul 
acesteia se învârteşte cerul; ea nu se clinteşte niciodată, ci se învârteşte în 
loc, şi spre ea este atrasă piatra magnetului.) 


Cugetă în primul rând la binele cel săvârșit, care rămâne de-a pururi. 
Cucermnicia naşte din ea nădejdea neîndoielnică a vieţii veșnice, şi tot ea 
generează nădejdea deplină a vieţii acesteia. Vezi dar ca totdeauna să te 
nevoiești și să tinzi prin faptele tale către cinstea ce-ţi stă înainte. Cugetă să 


vezi ce efect are pentru lucrători şi pentru ostași nădejdea de a primi 
răsplata? Să nu lipsească neclintita credință a nădejdii în făgăduinţele lui 
Dumnezeu, să nu ți se clatine încrederea, căci ea va îndulci orice osteneală, 
cât de amară ar fi ea. 


10. Păcatul este spurcat şi urât. 


După aceasta trebuie mai ales să ne gândim și să cercetăm care este și 
în ce fel este pricina potrivnică virtuţii şi păcatul. Crima sau păcatul de 
moarte este încălcarea legii dumnezeiești, înlăturarea şi părăsirea socotelii 
celei drepte şi cinstite; o corupere a sufletului omenesc prin fapta cea rea 
sau o molimă contagioasă datorită faptei spurcate; o boală istovitoare a 
sufletului, mai cumplită decât boala trupească, atunci când omul nu trăieşte 
aşa cum trebuie şi aşa cum se cuvine, nici nu se abate cu cinste de la rău, ci 
devine robul şi sluga plăcerilor trupești, neputându-le stăpâni; din cauza 
acestora mintea omenească se zăpăceşte, pierzându-și noblețea şi, 
zăpăcindu-se din cauza lor, omul devine fără judecată, asemănător multor 
animale, şi chiar mai rău decât animalele, pentru că face răul cu bună-știinţă 
şi cu voia lui. Acest păcat este asemănat de poeţi cu vrăjitoarea Circe, care 
cu licoarea din paharul ei îi prefăcea pe oameni în animale. Aşadar, prin 
păcat, omul ajunge asemenea demonului, adică Diavolului și duhurilor rele 
(I Io. 3, 8; 8, 44; 6, 70), de care lucru trebuie să ne ferim cu străşnicie, „căci 
orice om care păstrează în sufletul său fie și o singură răutate face loc 
Diavolului în inima sa” (Efes. 4, 27). Curăţeşte-ţi dar sufletul de lăturile 
scârbavnice ale păcatelor, spală întinările acestea și caută să vindeci şi să 
însănătoșeşti aceste boli. O, cât de nesocotiţi şi de smintiţi sunt cei care ţin 
ca trupul să le fie frumos alcătuit, împodobit, arătos şi falnic, dar cel mai 
adesea își lasă sufletul urât, necurat şi neîmpodobit. 


11. Truda virtuţii e trecătoare, dar murdăria păcatului dăinuie. 


Socoteşte că de vei face un lucru cinstit, deși cu trudă și osteneală, 
după ce l-ai făcut, truda și osteneala vor trece, însă cinstea rămâne. Tot 
astfel, de vei face ceva murdar pentru o plăcere, plăcerea trece, însă 
murdăria rămâne, după cuvântul lui Caton cel bătrân și al lui Musonius 
(Către Gellius, cartea XVI, cap. 10). 


12. Să ne gândim la urâţenia păcatului altora, adică să luăm exemple 
de la alţii. 


Dacă în noi înșine vedem prea puţin necurăţia şi urâţenia păcatului, în 
exemplul oferit de alt păcătos le putem vedea ca într-o oglindă. Nu în zadar 
şi fără folos odinioară lacedemonienii, pentru a-i dezbăra pe copiii lor de la 
beţia cea scârboasă, obișnuiau să îmbete odraslele robilor lor, aducându-le 
apoi înaintea ochilor propriilor lor copii, ca să vadă faptele urâte pe care le 
făceau aceia. 


Aşadar, când vezi pe cineva care făptuieşte lucruri necinstite şi 
necuvioase, vezi-te şi pe tine, nu cumva eşti şi tu ca el? Şi nu socoteşti oare 
că răutăţile tale sunt asemănătoare răutăţilor lui? Lucrul de care râzi şi de 
care îţi baţi joc la alţii tu să nu-l faci, ci, ţinând seamă de relele văzute la ei, 
îndreaptă-ţi-le pe ale tale, și învaţă să te păzeşti, făcându-ţi paznic din 
primejdiile altora. 


13. Fapta urâtă a păcatului are urmări rele. 


Nu te uita la începutul, ci la sfârșitul păcatului, nici nu te gândi la cele 
dintâi, adică la începutul plăcerilor pământeşti scârnave și prea mincinoase 
şi la desfătările întunecate, care par blânde și bune, ci întoarce-te și 
gândeşte-te la sufletul tău, ca să vezi ce urmează după săvârşirea păcatului; 
anume că, după ce se răcoresc și încetează poftele pe care păcatul ţi le-a 
poruncit să le faci, datorită urâţeniei păcatului săvârşit sufletul ţi-e năpădit 
de ruşine, căință şi durere amară, care omului cunoscător îi sunt ca o caznă 
şi ca o pedeapsă (vezi Rom. 6, 21). 


14. Conștiinţa rea mustră omul pe faţă. 


Aici intervine şi conştiinţa cea rea, pentru că raţiunea sufletului îl 
ocărăşte și îl dojeneşte pe om, adică pe trup, pentru faptele rele pe care le 
săvârşeşte împotriva legii minţii (Rom. 2, 15). Căci chiar dacă s-ar găsi 
cineva care să nu-şi dea seama de faptele sale rele, mintea lui e ca un 
acuzator, ca un martor şi un judecător al conştiinţei rele, ba chiar ca un 
pedepsitor și călău (vezi la [luvenal], poetul satiric, XIII). 


Această mușcătură a conştiinţei rele este ca viermele care roade pe 
dinăuntru, ca o primă încercare a caznei de pe urmă a păcatelor, cu care va 
pedepsi Dumnezeu apoi pe răufăcători (vezi la istoricul Tacitus, acolo unde 
scrie despre Tiberius în Anale, cartea VI, 6; despre Nero, vezi cartea XIV, 
10). Și iarăşi este adevărat că „cel ce păcătuiește — precum spune Seneca, 
Ep. XCVII — să tremure”, adică să se teamă. 


Pedepsele. 


Dar odioasa făptuire a păcatului nu se mărgineşte doar la atât, ci „ea 
aduce și multe suferințe păcătosului” (Ps. 32, 10) şi „nu au bucurie 
necredincioşii” (Îs. 57, 21 Efes. 5, 6). Căci chiar în viaţa aceasta îi încearcă 
Dumnezeu cu necazuri de tot felul și cu boli; alteori, iarăși, în numeroase 
împrejurări, chiar şi peste drepţi vin din partea oamenilor chinuri de 
nesuferit şi fără milă. 


Dar când le vine păcătoşilor pedeapsa din urmă? Când se va sfârși 
lumea, când va trece această viață vremelnică, la acea nemincinoasă 
judecată de apoi a lui Dumnezeu, la care nici o scuză nu le va fi de folos şi 
nu vor avea nici un mijloc de scăpare. Atunci necredincioşii (0, vai!) care n- 
au vrut să-i placă lui Dumnezeu (0, nenorocire!) nu numai că se vor despărţi 
de acel bun mult dorit pe care l-ar fi putut agonisi în viaţa lor, adică 
fericirea şi viaţa cerească, din care vor fi izgoniți (I Cor. 6, 10); Galat. 5, 19- 
21; Apoc. 21, 27) (o, amară despărţire!), dar se vor şi scufunda prin 
dumnezeiască urgie (0, pedeapsă de nesuferit!) în râul focului, în care vor 
arde cu grozave dureri (o, cumplită pedepsire!) şi vor fi chinuiţi cu fel de fel 
de cazne împreună cu povăţuitorul și amăgitorul lor, Diavolul, ceea ce 
înseamnă a doua moarte, „de la care nu au nici o scăpare” (Mt. 13, 42; ibid. 
25, 41-46; II Tes. 11, 8-9; Evr. 10, 27; Apoc. 20, 15; 21, 8). Această moarte 
este „simbria și plata păcatului”, și ea se dă numai celor păcătoşi (Rom. 6, 
23) [pentru că] „de trăiţi după trup, veţi muri” (Rom. 8, 13). „Apoi, pofta o 
dată concepută naște păcatul, iar păcatul o dată săvârşit naște moartea” (lac. 
1, 15). Păcatul pentru câtăva vreme este plăcut ca mierea amestecată cu 
venin, dar consecinţele poftelor, care luptă împotriva sufletului, sunt tot aşa, 
mai întâi miere și apoi venin (I Pt. 2, 2), şi ca tâlharii, care după ce întâlnesc 
pe trecători şi le arată, chipurile, prietenie, obișnuiesc de-i răpun, ca şi 
sirenele (acestea se numesc „fete de mare”), care se spune că prin cântecele 


lor dulci şi mângâietoare îi îneacă și îi scufundă pe cei ce călătoresc pe 
mare. În felul acesta Ioav 1-a înjunghiat cu spada pe Amisai, arătându-se în 
chip făţarnic prietenos, așa încât acesta nu se păzea de el (II Imp. 20, 9-10). 
lată dar: 


VERS. 

Gândește-te la cele ce sunt vătămătoare. 

Și scapă-te de ele chiar de-s atrăgătoare! 

15. De mare folos e să-ți aminteşti de scurtimea vieţii acesteia. 


Se cuvine deci să ne gândim și să ne amintim mereu de sfârșitul 
apropiat al vieţii acesteia trecătoare, „căci viaţa aceasta este asemenea 
aburilor, care abia apar, și îndată se risipesc” (Iac. 4, 15), şi însuși omul este 
asemenea „ierbii înflorite, care pentru foarte puţină vreme este proaspătă și 
verde, dar îndată se vestejește şi putrezeşte” (Îs. 40, 6[-8]; Iov. 14, 2; Ps. 
103, 15-16). Nimeni nu-și poate făgădui lui însuși ziua de mâine, căci nu 
ştie ce-i va aduce a doua zi. „Spune-mi tu, cel ce dormi, nu e oare cu putinţă 
să nu te mai trezești? Spune-mi tu, cel treaz, nu e oare cu putinţă să nu te 
mai culci? Spune-mi tu, cel ce pleci, nu e oare posibil să nu te mai întorci?” 
etc. (Seneca, Ep. XIvIX). De aceea: „Gândeşte-te că vei trăi puţin şi că viaţa 
ta este cât o zi” (Seneca, Ep. CI). 


VERS. 
Cel-de-Sus pentru tine — să crezi — ziua a luminat-o. 
Viaţa de mâine departe-i; deci astăzi trăieşte! 


Numai acela vieţuieşte cu adevărat care trăieşte cu cinste şi sfințenie; 
deci este adevărat că, pentru a te înfrâna de la cele dăunătoare, „nimic nu-ţi 
poate fi mai de folos decât gândul la scurtimea vieţii și la neştiutul sfârşit al 
acesteia” (Seneca, Ep. CXIV, la sfârșit). De aceea, deci, „curățirea vieţii tale 
şi a zilelor tale nu o lăsa în nădejdea zilei nesigure de mâine, sau a vârstei 
adâncii bătrâneţe, sau a zilei morţii tale” ([1s.] Sir. 5, 8). Nu pofti să trăieşti 


atunci cuvios, când urmează să părăseşti viaţa. La acest lucru mult foloseşte 
următorul. 


VERS. 
Nu zăbovi niciodată cu fapta; 
Pagubă-i amânarea celor ce-s gata! 


Cu cât te vei obişnui mai mult cu deprinderea păcatului, întărindu-te şi 
înrădăcinându-te în fapta rea, cu atât mai greu vei putea să o dezrădăcinezi. 
Păzeşte-te deci ca nu cumva să te duci la nunta Domnului în zadar, 
împreună cu fecioarele acelea nebune, după ce se va fi închis ușa (Mt. 25). 
Oricine ai fi tu cel ce știi că te-ai folosit rău de darul lui Dumnezeu, cugetă, 
este oare cazul să-ţi dăruiască Dumnezeu din harul său vreme de pocăință şi 
de întoarcere? „Ceea ce rar se poate vedea și auzi” îs. 55, 3; Ps. 32, 6). 
Fereşte-te să nu dai floarea vieții tale Diavolului, ca la urmă să aduci 
Domnului doar tulpina goală. Dar după păcat să nu cădem în deznădejde, 
căci avem pildă a întoarcerii și a pocăinței, nici să nu ne încredem peste 
măsură, căci sfârşitul vieţii noastre este nesigur și neștiut. Nici să socoteşti 
că ai să te laşi de păcat atunci când păcatul te va lăsa pe tine. 


16. Moartea este aproape, și nu se depărtează. 


Sfârşitul şi despărţirea de această viață, adică moartea ne vânează și ne 
urmărește mereu; chiar dacă suntem destul de sănătoși şi puternici, ea este 
în stare să ne doboare în fiecare ceas, fără să mai aştepte vârsta coaptă a 
bătrâneţii, după cum ne învaţă experienţa zilnică. 


VERS. 
Când? nu se știe; dar că vom muri cândva este lucru lămurit. 


Întotdeauna, deci, trebuie să fim gata pentru nunta care va fi, ca să nu 
ne surprindă nepregătiţi. Căci în felul în care ne va găsi, așa ne va înfățișa 
înaintea înfricoşătoarei şi nepărtinitoarei judecăţi a stăpânului nostru. Prin 
urmare, de vreme ce mai ai de trăit, trăiește așa cum ţi-ar plăcea să fii în 
ceasul morţii. Atunci nu-ți vor ajuta desfătările cu care ai petrecut şi ai 


agonisit păcate. „Cu aceasta să te împotriveşti zilei morţii: să-ţi moară 
răutăţile înainte de tine” (Seneca, Ep. XXVII). Dacă iubeşti viața, fii 
pregătit, pentru ca moartea să nu poată găsi în tine nici cea mai mică 
miasma. 


Incă în viaţă fiind, este nevoie să mori, ca mort să trăieşti, Invaţă-te, 
dar, să mori mai-nainte de a muri. 


Moartea celor drepți nu înseamnă sfârşitul cel mai de pe urmă al 
lucrurilor, deși în mod simplu aşa se spune (că mor); căci ea [moartea] nu 
este decât o trecere de la hotarele acestei muritoare vieţi pământeşti pe 
celălalt tărâm al vieţii nemuritoare, fericite și cereşti. Este un lucru foarte de 
dorit ca moartea să te găsească când eşti dedat virtuţii şi meditaţiei 
lucrurilor lui Dumnezeu (Epictet, Către arieni, cartea LIII, cap. 5). Prin 
urmare, ce trebuie? „Ca să te găsească moartea fericit, învaţă să trăieşti 
drept. Ca să poți trăi cu dreptate, învață să mori.” „Căci dacă s-ar afla 
moartea zilnic înaintea ochilor tăi, nu te-ai mai gândi la cele de lut, adică la 
cele pământești, nici n-ai mai pofti cu nesocotință lucrurile lumești” 
(Epictet, [Manualul]., XXI). 


17. Adu-ţi aminte de sfârşitul tău şi în veci nu vei păcătui ([Îs.] Sir. 7, 
38) 


Între cele dintâi şi cele din urmă ale morţii, rămâne judecata lui 
Dumnezeu (Evr. 9, 27), când Domnul nostru Isus Hristos, trimis ca 
judecător de Dumnezeu, va judeca viii și morţii în strălucita zi a venirii lui 
(Tim. 4,1). În vremea aceasta cele ascunse acum ale oamenilor, 
dezvăluindu-se, se vor da pe faţă, astfel încât el „să răsplătească pe fiecare 
după faptele sale” (vezi Rom. 2, 5-10 şi II Tes. 1, 6-9). Așadar, această zi 
care va să vie, a Domnului, şi judecata sa de apoi, oricât ar întârzia, tot nu 
va trece. Pentru cei drepți ea va fi veselă, dar pentru necredincioși va fi 
tristă şi întunecată (vezi Mat. 25, 31 şi 46). Așteptând deci această zi, să ne 
învăţăm a trăi curat, drept şi cuvios, ca în acel înfricoşător ceas al judecății 
să ne aflăm neîntinaţi de păcate şi nevinovaţi (2 Pt. 3, 11, 14). 


18. Să nu te clintești din credinţa ta din pricina puţinei fericiri a celor 
necredincioşi. 


Așadar, omul cuminte găsindu-se cu o bună întocmire şi stare 
[interioară], nu are motiv să se clintească, să se schimbe și să se tulbure, 
văzând că în viața aceasta pământească norocul pare să favorizeze, pentru 
puţină vreme, scopul celor necredincioși. Căci nefericitul noroc al acestora 
nu este adevărat și statornic, ci mincinos şi deşert, şi se va preface iarăşi 
într-o mare nenorocire. Și cu toate că dumnezeiasca mânie, adică pedeapsa, 
pare să-i urmărească cu oarecare întârziere şi cu picior împiedicat, dar odată 
şi odată tot îi va ajunge, iar întârzierea le-o va compensa cu povara 
chinurilor. 


VERS. 
Cu cât se ridică mai sus, Cu atât cade mai greu. 


(în sensul acesta gândeşte-te la spusele Psalmului 1 la sfârșit, Ps. 37 şi 
mai ales Ps. 71.) 


19. Să nu te turburi de necazurile drepţilor. 


Nu există nici un motiv ca soarta oarecum potrivnică a celor drepţi pe 
acest pământ să despartă şi să îndepărteze pe cineva de la deprinderea 
virtuţilor. Căci, după cum se vede, nu numai că aceştia se împărtășesc puțin 
din bunătăţile acestei lumi, dar sunt şi obișnuiți să fie necăjiţi și încercaţi cu 
supărări şi amărăciuni, cu lipsirea de bunurile, averea şi chiar de viaţa lor. 


Are Dumnezeu, judecătorul lumii, motivele proniei sale despre care 
vom vorbi în altă parte. Așa a arătat mai demult că se întâmplă bărbaţilor 
drepţi, sfinţilor proroci şi însuși fiului său, unul născut, precum și 
apostolilor şi celorlalți sfinți mucenici (vezi Evr. 11, 36-38). „Nu este 
netedă calea spre stele, pe aici se cuvine să umble bărbaţii cucemici”. Prin 
calea cea strâmtă se cuvine să intrăm în viaţa veșnică cea fericită” (Mt. 7, 
13-14). „Suferințele şi răbdarea necazurilor sunt pricina şi materia 
virtuţilor”, adică aceasta este calea spre stele, adică spre cer (vezi la Seneca, 
unde scrie Despre providenţă). Așa să lupte şi să se pună la încercare cei 
aleşi, „pentru ca să se arate virtutea, iar răutatea să se ruşineze”. Celor ce 
iubesc pe Dumnezeu chiar și cele care par rele le ajută spre bine (Rom. 8, 
18, 28). Nu avem de meditat atâta asupra intrării în viaţa aceasta, cât asupra 
ieşirii din ea. Şi „nu trebuie să privim atâta cu ochii trupeşti la cele care se 


schimbă acum în lume, cât trebuie privite cu ochii sufletului cele viitoare, 
care vor fi veşnice în ceruri” (2 Cor. 5 la sfârşit [18]). în felul acesta, 
suferințele şi chinurile lumii pe care le îndură cineva din cucernicia 
sufletului se răsplătesc cu mare câștig. Și care este neguţătorul acela înțelept 
care ar refuza aceasta? 


20. Fără credinţă nimeni nu e fericit. 


Trebuie să credem cu certitudine că dacă, potrivit poruncii lui 
Dumnezeu, săvârşim virtutea şi sfințenia, nu numai că putem agonisi 
culmea fericirii prin harul și darul său, dar și că de nu ţinem această cale, nu 
putem cu nici un chip obţine această fericire. Lucrul acesta ni-l arată 
limpede dumnezeieșştile cuvinte ca, de exemplu, la Evrei 12, 14: „Păziţi 
sfinţenia, fără de care nimeni nu va vedea pe Dumnezeu”; şi: „De nu va 
prisosi dreptatea voastră mai mult decât a cărturarilor şi a fariseilor, nu veţi 
intra întru împărăţia cerurilor” (Mt. 5, 20); şi: „De nu vă veţi întoarce și nu 
vă veţi face ca pruncii, nu veţi intra întru împărăţia cerurilor” (Mt. 18, 3); 
„În acel Ierusalim nou şi ceresc nu va intra nimic spurcat, care să întineze” 
(Apoc. 21, la sfârşit [27]). În locurile sfinte nu ajung să locuiască decât 
sfinţii; când s-a aflat Diavolul locuind în ceruri, a fost azvârlit de acolo în 
străfundurile iadului, căci a păcătuit. Iar tu, cu sarcina păcatului împovărat, 
nădăjduiești să te sui în acel loc înalt? Într-acolo nu se află altă cale și altă 
poartă decât aceea strâmtă şi anevoioasă pe care a arătat-o Hristos şi a 
călcat-o cu sfinţii săi pași. Să nu se amăgească nimeni cu nădejdea deșartă 
că ar reuși poate să se strecoare acolo pe furiș prin locuri ascunse. La viaţa 
fericită nimeni nu poate ajunge decât cu purtarea bună și cinstită. Dar vei 
prefera poate ca în schimbul unor lucruri josnice, deșarte și trecătoare ca 
beţia, plăcerea, răzbunarea, lăcomia, să te lipseşti de viaţa veşnică și fericită 
a cerurilor? Asemenea schimb ar fi, desigur, mai nebunesc decât acel al lui 
Glaucon, care a dat armura sa de aur lui Diomede, primind în schimb una 
de aramă. 


21. Culege de la alţii pilde ale virtuţilor. 


Prin pilde asemănătoare, pune înaintea ta bărbaţi cuminţi, credincioşi, 
renumiți și vestiți pentru virtutea lor şi, cu ajutorul sfintelor lor învățături, 
străduieşte-te să devii asemenea lor, să-i ajungi și sileşte-te chiar să-i întreci. 
Şi cu toate că este greu să se găsească cineva în care să fie întrunite în chip 


desăvârșit şi deplin toate virtuțile și bunătăţile, tu, imitând diferiți oameni 
înzestrați cu tot felul de virtuţi, ostenește-te ca pe toate să le cuprinzi în tine. 
Aşa se spune că a făcut pictorul Zeuxes, care, vrând să picteze portretul 
unei femei foarte frumoase, a ales câteva femei atrăgătoare și distinse prin 
frumuseţea lor, și astfel a luat de la fiecare din ele partea cea mai frumoasă 
a feţei, adică de la una ochii, de la alta nasul, de la alta gura și celelalte; 
copiind și armonizând toate aceste părți frumoase într-un singur chip, el a 
schiţat portretul unei femei foarte frumoase. 


22. Pilde de la cei sfinți. 


Tot aşa, pune-ţi înaintea ochilor minţii, pentru a-i imita pe câţiva dintre 
cei înfățişaţi în istorii. Din Sfânta Scriptură ia ca exemplu pe Avraam pentru 
minunata lui credinţă către Dumnezeu şi pentru ascultarea ce decurge din 
ea, pe Iosif pentru înțelepciune, pe Iov pentru răbdare, pe Moise pentru 
disprețul față de avuţie și de bogăţiile Egiptului, pe David pentru blândețe, 
pe lezechiel, pe osie, pe Daniil și pe tovarăşii lui pentru marea lor credinţă, 
şi aşa mai departe. Iar aceia erau întradevăr lipsiţi de făgăduinţa vădită şi 
sigură a vieții veşnice, pe care o avem noi acum. 


23. Pilde de la pagini. 


Și de la păgâni să culegi pildele virtuţilor, de exemplu: pilda dreptăţii 
de la Aristide, Camillus și Fabricius; suportarea sărăciei de la Curius, 
Menenius și Quintius Cincinatus; pilda înfrânării şi a cumpătării, de la 
Belerofon, Xenocrate, Scipio şi 'Tiberiu; pilda răbdării și a stăpânirii mâniei, 
de la Srchytas, Socrate, Platon, Phocion, Pericle, Filip regele Macedoniei şi 
Antigon I; exemplu de seninătate ia de la Heraclit, Stilpon şi Zenon, iar 
pildă de iubire a adevărului şi de a nu minţi în chip grosolan, de la 
Epaminondas şi de la Pomponius Atticus. 


Aceste virtuţi vrednice de laudă să nu le slăveşti numai prin vorbe, ci 
să le şi imiţi prin fapte. Ruşine să le fie acelor creştini care se laudă cu 
vorba că au adevărata cunoştinţă a adevăratului Dumnezeu, câtă vreme nu 
au acele progrese întru virtuţi pe care le-au arătat cei [mai sus pomeniti], 
care erau lipsiţi de o asemenea cunoștință [a lui Dumnezeu]. 


24. Pilda lui Hristos şi imitarea lui. 


Însă pilda cea mai înaltă și desăvârşită a tuturor virtuţilor şi primul 
model în lume a fost Isus Hristos, dătătorul credinţei noastre (Evr. 12, 2), a 
cărui imitare ne-o recomandă el însuși (Mt. 11, 29 şi 16, 24; Io. 12, 15) și 
apostolii săi, precum Pavel (Filip. 2, 5), care și el 1-a imitat pe Hristos (I 
Cor. 11, 1), şi Petru, care a scris că „Hristos a murit pentru noi, lăsându-ne 
pildă ca să mergem pe urmele lui” (1 [Pt.] 2, 21), şi loan, ale cărui cuvinte 
sunt acestea: „Cine spune că petrece întru dânsul este dator să umble 
precum a umblat şi el” (I lo. 2, 6). 


25. Poruncile lui Dumnezeu nu sunt de neîmplinit. 


Nimeni nu trebuie să asculte pe cei care, ca să-și scuze păcatele lor, 
susțin că este cu neputinţă să îndeplinească cineva faptele virtuţii, să fugă 
de păcate și să păzească poruncile lui Dumnezeu. Lenevia oamenilor și 
nepăsarea lor scorneşte aceste pretexte și scuze. „Cauza este că nu vrea, iar 
pretextul că nu poate” (Seneca, Ep. CXXVI, la sfârşit). Desigur, calea 
virtuții e aspră și grea pentru cei fără experienţă, însă pe urmă ea devine 
ușoară, precum mărturisește Hesiod. lar loan, apostolul lui Hristos, scrie: 
„Aceasta este iubirea către Dumnezeu, păzirea poruncilor lui, iar poruncile 
lui nu sunt grele”, deci cu atât mai puţin de neîmplinit (I lo. 5, 3). Și însuși 
Hristos cu nemincinoasa lui gură a spus că „jugul său este ușor și sarcina sa 
ușoară” (Mt. 11, ultimul vers [30]). 


Strădania pe toate le-nvinge, iar pe dânsa dragostea o deşteaptă. De 
aceea preadrept e cuvântul: Dragostea le învinge pe toate. 


Numai să fie cu adevărat dragoste de Dumnezeu și de virtute și pentru 
cea mai înaltă răsplată a virtuţii. O astfel de dragoste pe toate le întrece, 
oricât de grele ar fi ele. 


VERS. 
Trupul să ţi-l răscumperi — fier și foc ai răbda; 
Sufletul să ţi-l mântui, ce nu ai îndura? 


Pentru ca să devii bun, trebuie să vrei cu adevărat, fără gând ascuns, și 
să vrei pe deplin acest lucru. Grăbește-te către virtute cu toată puterea ta, 


exercitează-te ca la școală întru cucernicie, precum recomandă Apostolul (I 
Tim. 4, 7), punând în aceasta toată sârguinţa, pentru ca „la credinţă să 
adaugi virtutea”, după cum ne învaţă un alt apostol (2 Pt. 1,3). Mult poate 
obișnuinţa, prin care toate devin mai ușoare, chiar şi cele care mai înainte, 
la un prim început, păreau grele. Căci „obișnuinţa este ca o a doua natură”. 
Această deprindere se dobândeşte deci prin contemplarea acelor oameni 
care au renăscut prin purificare, adică cei care au greşit o dată, şi apoi, 
pocăindu-se, s-au curăţit ca şi când s-ar fi născut din nou. 


26. Să nu te amăgească exemplele păcătoşilor nepedepsiţi. 


Să nu te mângâi pe tine crezând că poţi rămâne în păcat, sub motivul 
că păcatele unor credincioşi au fost iertate, după Sfintele Scripturi. 
Gândește-te mai ales că, o dată ce chiar acestora, care erau niște sfinţi, li s-a 
întâmplat să cadă [în păcat], cu cât mai multă atenţie trebuie să umblu eu pe 
această cale alunecoasă. Dar şi aceștia după cădere s-au sculat, au dovedit 
pocăință şi umilinţă şi n-au mai căzut în același păcat, ba chiar au umblat cu 
şi mai multă atenţie și grijă pe calea cucemiciei. Lucru pentru care 
Dumnezeu milostivul i-a iertat şi le-a şters greşelile trecute. Așadar, şi tu, 
greşind, trebuie să te pocăiești, şi după cum unii bolnavi au fost vindecaţi, 
tot aşa şi tu caută să scoţi boala pe care o ai în trupul tău. 


27. Nu trebuie să păcătuim, nădăjduind în mila dumnezeiască. 


De la îndeplinirea virtuţii să nu te împiedice bunătatea și mila lui 
Dumnezeu, adică să nu te mai pocăiești nădăjduind în mila sa, căci a zis 
Psalmistul: „Cât de bun este Dumnezeul lui Israil” dar a adăugat: „celor 
curați cu inima” (Ps. 73, [1]), şi în altă parte: „mila Domnului din veac și 
până în veac față de cei ce se tem de dânsul, iar dreptatea lui spre fiii fiilor, 
spre cei ce păzesc așezământul lui și-și aduc aminte de poruncile lui să le 
facă pe ele” (Ps. 102, 17-18[-19]). Iar apostolul Pavel așa spune despre 
omul care stăruie în păcat şi speră să scape de judecata lui Dumnezeu: 
„Oare nu iei seama la bogăţiile bunătăţii lui și la îngăduinţa și îndelungata 
lui răbdare, necunoscând că bunătatea lui Dumnezeu te aduce la pocăință? 
Dar cu împietrirea ta și cu inima ta nepocăită îţi aduni mânie în ziua mâniei 
şi a descoperirii dreptei judecăţi a lui Dumnezeu care va răsplăti fiecăruia 
după faptele lui” etc. (Rom. 2, 4-6). Așadar, cel ce se foloseşte rău de 
nădejdea în milostenia dumnezeiască, pentru ca să rămână în păcat, este 


înlăturat de la milostenie. De aceea se cuvine să ne temem de Dumnezeu. 
lar pentru că el este și mult milostiv, nu avem nici un temei să 
deznădăjduim de darul lui Dumnezeu dacă ne pocăim, dar nici să ne bizuim 
pe el peste măsură dacă nu ne pocăim. Căci făgăduințele milosteniei 
dumnezeiești sunt pentru acei care se pocăiesc, iar consecinţele înlăturării 
[de la mila lui], adică amenințările și pedepsele, sunt pentru cei care nu se 
pocăiesc (Rom. 11, 22). 


28. Mult folosesc rugăciunile. 


Ajutorul lui Dumnezeu și al lui Hristos, care ne vine din cer prin 
Duhul Sfânt, se cade să-l cerem prin rugăciuni necontenite, calde şi 
îndelungate, în orice împrejurare: „Cereţi, şi vi se va da” (Mt. 7, 7; 21, 22). 
„Părintele ceresc va da Duh Sfânt celor care îl cer” (Le. 11, 13; lac. 1,5). 
Însă când cerem acest ajutor dumnezeiesc, să ne gândim că Dumnezeu ajută 
pe cei ce se străduiesc, iar nu pe cei nepăsători. 


VERSURI. 
Ajutorul iubind nevoinţa, pe leneș cine-o să ajute? 
Sau cine virtutea cu somnul celui trândav va însoţi-o? 


Aceeași rugăciune sfântă şi deasă, care este un fel de convorbire cu 
Dumnezeu, ajută mai departe ca, prin mijlocirea ei, omul să se întoarcă de 
la păcat şi să se înalțe spre Dumnezeu și să se deştepte din ce în ce mai mult 
spre înaintarea în cucernicie şi sfințenie. Pe lângă acestea, dacă vrem să 
avem intrare neîmpiedicată spre Dumnezeu, se cade să nu ne mustre inima 
noastră, şi numai atunci „ceea ce vom cere vom căpăta de la el, pentru că îi 
păzim poruncile şi facem cele plăcute înaintea lui” (I Io. 3, 21-22). „Cât 
despre cel care îşi întoarce urechea ca să nu audă legea, rugăciunea lui este 
ocară” (Prov. 28, 9; Îs. I, 15; Mih. 3, 4; Io. 9, 13). Roagă dar pe Dumnezeu 
să fii curat, şi fă-te curat, pentru ca şi rugăciunile tale să fie ascultate şi bine 
primite. 


29. Dobândirea Duhului Sfânt. 


Duhul cel Sfânt al lui Dumnezeu nu-l vei căpăta de la Dumnezeu dacă 
vei rămâne cu inima necuvioasă, întinată şi murdărită de păcate. lar dacă ai 
căpătat mai dinainte acest Duh Sfânt din cer de la Dumnezeu, pentru ca să 
locuiască în inima ta, păzeşte-te, deoarece l-ai primit ca pe un prieten nobil, 
căruia îi repugnă orice murdărie, şi nu cumva prin oțelirile gândurilor, 
cuvintelor și faptelor tale ticăloase „să-l întristezi afară din cale şi să-l 
izgoneşti din tine” (Efes. 4, 30). La aceasta se referă și cuvântul 
înţelepciunii [lui Solomon] (1, 5) acolo unde zice că „duhul înţelepciunii 
fuge de faptele necinstite şi se depărtează de gândurile neînțelepte”. 


30. Prezenţa îngerilor. 


Îngerii lui Dumnezeu sunt cei mai înalţi în sfinţenie, căci obișnuiesc să 
fie trimişi din ceruri de către Dumnezeu la cei drepţi, ca să-i asiste și să-i 
păzească (Ps. 34, 8; Ps. 91, 2; I Cor. 11, 10; Evr. 1, 14). Dacă dorești 
prezenţa acestor stăpâni cereşti şi vrei ca ocrotirea lor să fie cu tine, 
străduiește-te cât îţi stă în putință să fii asemenea îngerilor; căci „cei ce se 
aseamănă obișnuiesc să se adune”, iar cei ce nu se aseamănă se 
îndepărtează. 


31. Să ne temem de ochii lui Dumnezeu. 


Gândește-te că niciodată nu ești singur chiar când te afli într-un loc 
îndepărtat şi ascuns de ceilalți oameni, căci totdeauna ești înaintea ochilor 
atotputernicului Dumnezeu, de care nu poţi scăpa. Acest Dumnezeu vede 
„nu numai faptele tale, ci chiar și gândurile tale, și încă în întunericul cel 
mai dens al nopţii” (Ps. 138, 11). De aceea rușinează-te să faci vreo fapta 
necinstită, deoarece o faci şi înaintea ochilor lui Dumnezeu, care vede toate 
(vezi Boetius, Mângâierile [filosofiei], la sfârşit**), şi Seneca, deşi păgân, a 
scris minunat despre aceasta, zicând: „în aşa fel trebuie să trăim, ca şi când 
am trăi în văzul [lumii]; aşa trebuie să gândim, ca şi cum ar fi cineva care 
poate vedea în străfundurile inimii noastre, și desigur că poate. De altfel, ce- 
i foloseşte omului să ţină ceva ascuns? Pentru Dumnezeu nimic nu este 
ascuns, el pătrunde în inimile noastre şi este prezent în gândurile noastre” 
(Ep. LXXXIII). Un dicton asemănător se găsește la Epictet (Către arieni, 
cartea I, cap. 14). 


32. Şi de bărbaţii cinstiţi să ne ruşinăm. 


Dar și dacă gândești că un bărbat cinstit și venerabil stă mereu lângă 
tine şi vede toate faptele tale, bărbat faţă de care te-ai rușina să faci un lucru 
necuviincios, şi aceasta poate mult să-ţi folosească pentru înfrânarea de la 
răutăţi. Deci bine interpretează Seneca spusa lui Epicur: „Fă toate lucrurile 
ca şi cum te-ar vedea cineva”, și adaugă: „Prin prezenţa acestuia, chiar şi 
cei mai desfrânaţi își vor înfrâna poftele, după cum vei face şi tu dacă te 
gândeşti că te afli cu cineva în fața căruia nu cutezi să păcătuiești” (Ep. XI 
şi XXV). 


33. Trebuie să căutăm tovărășia oamenilor cuvioși. 


Caută tovărăşia oamenilor virtuoșşi şi cuvioşi şi fii adesea împreună cu 
aceştia, care prin cuvintele și faptele lor sunt în stare să te facă mai bun și să 
te ajute şi să te îndemne spre virtute (Evr. 3, 13 şi 10, 24-25). Păzeşte-te 
însă cu grijă ca nu cumva împreună cu virtuțile să-ţi rămână și unele 
cusururi, căci de multe ori şi bărbaţii virtuoșşi au devenit până la urmă nişte 
stricaţi. Deci păzeşte-te ca acest lucru să nu te abată de la starea bună de 
mai înainte, mai ales străduieşte-te din toată inima să poţi cunoaşte pe cine 
să urmezi, căci „cu cel ales, ales vei fi, și cu cel îndărătnic te vei 
îndărătnici” (Ps. 17, 29). 


34. Se cade să ocolim tovărăşia celor răi. 


Dimpotrivă, fugi și păzeşte-te de tovărășia celor răi, ca să nu te spurce 
cu ciuma păcatelor şi să te ucidă (vezi Ps. 1). Căci „vorbele rele strică 
obiceiurile bune” (I Cor. 15, 33), iar cel ce se atinge de smoală se 
murdăreşte. 


35. Fugi şi fereşte-te de pricinile păcatului. 


Fugi şi ferește-te cu grijă şi cu sârguință de pricinile păcatului și de 
îndemnurile răutăților, care se ivesc peste tot în lumea aceasta în diferite 
acţiuni, ca nu cumva să te apuce ca niște capcane și să te prindă spre 
pierzarea ta. Umblă cu grijă pe înșelătoarea și lunecoasa cale, ca să nu se 
întâmple sau să te împiedici, sau că cazi în ispită. lar de vei cădea fie şi o 
singură dată în ele, întăreşte-te și înarmează-ţi inima împotriva otrăvirii 
păcatului, având drept scuturi gânduri dumnezeieşti. Şi mai ales, pe cât îţi 
stă în putere, din pricina păcatului fă-ţi o pricină a virtuţii care să se opună 


celei a păcatului. Dacă ţi-au fost răniţi ochii, ivindu-se pricina plăcerii 
scârnave, tu să ai gata înfrânarea; de vei auzi o ocară, să ai [pregătită] 
răbdarea, și tot așa şi cu celelalte (vezi Manualul lui Epictet, cap. X). Căci 
iscusitul meșteșug al omului înțelept este a schimba faptele rele în fapte 
bune precât cu putinţă. 


36. Să lepădăm lenevia. 


Fugi de lene și de trândăvie ca de așternutul Satanei. „Acestea două 
sunt ca o lipsă de poftă pentru bine și ca o hrană pentru rău”. Și, dimpotrivă, 
obișnuiete-ţi sufletul şi trupul la osteneli cuvioase şi întărește-ţi inima să 
îndure necazurile. 


VERS. 
Leneșei tale minţi dă-i de lucru. 
Ca niciodată să nu lenevească. 


Cel ce nu lucrează ceva bun se învaţă să lucreze răul, precum și 
plugarul leneș; pentru că n-a strâns la timp iarba bună, se vede nevoit să 
umble prin buruieni nefolositoare şi prin stufărişuri încâlcite. 


37. Să ne ferim de somnul cel mult Infrânează-te și de la somnul prea 
mult, „căci odihna lungă hrănește cusururile”. 


38. Să citim Sfânta Scriptură. 


Cuvântul lui Dumnezeu, scris de oameni luminaţi de Duhul Sfânt, 
citeşte-l şi reciteşte-l cu grijă, cu atenţie şi adeseori. 


VERS. 
Zi şi noapte să te îndeletnicești cu cuvântul lui Dumnezeu. 


Vezi Ps. 1,2. în această Sfântă Scriptură se află ca într-o cămară 
cerească comori spirituale de mare preț și folositoare. Acolo se găsesc 
cuvintele Dumnezeului adevărat însuşi,  făgăduințele, poruncile, 
îndemnurile şi amenințările sale, și tot acolo stau scrise pildele faptelor 


bune șirele. Acolo vedem de ce trebuie să ne ferim și ce trebuie să urmăm. 
Judecăţile şi dreptăţile acelui ceresc monarh schimbă sufletele, dau 
înţelepciune celor neînvăţaţi, „luminează ochii minţii” (Ps. 19,8 -9). De va 
păzi cineva această învăţătură, își va face curată calea, adică viaţa lui, și își 
va curaţi şi îndrepta obiceiurile (Ps. 119, 9). Acestea se cuvine să ne fie ca 
nişte sfetnici după pilda lui David (același psalm, vezi [119], 24; vezi şi II 
Tim. 3, 15-17). Din Sfintele Scripturi pune-ţi înainte lista virtuţilor, care 
sunt pomenite acolo şi pe care le ai de păzit, şi lista păcatelor, care sunt 
înşirate tot acolo, ca să te fereşti de ele; şi cercetează-te pe tine însuţi, ca 
dacă-ţi va lipsi vreuna din bunătăţi să te silești să o dobândești, iar de s-ar 
întâmpla cumva să ai toate relele, să iei măsuri pentru a scăpa de ele. Căci 
după cum nici arta medicinii, nici doctoriile nu folosesc la nimic cât timp se 
află în laborator și până nu le vei da bolnavului, iar medicul nu-1 va vindeca 
pe bolnav până ce nu-l va ajuta cu ele, așa și Sfintele Scripturi, care sunt 
scrise în cărți sfinte, nu-ţi vor folosi întru nimic până ce nu le vei pune în 
practică; cu alte cuvinte, nu numai să le citeşti, ci să și săvârșeşti cele citite, 
şi atunci abia vei avea câștig de la ele. 


39. Să citim şi alţi scriitori folositori. 


După Sfintele Scripturi, ca un adaus, ne foloseşte să citim și alte 
cărțulii care ne aduc oarecari leacuri tămăduitoare sufletului. Sunt demni de 
citit unii dintre scriitorii păgâni, precum Cicero, De Officiis, unele lucrări 
ale lui Seneca, Moralele lui Epictet, din Isocrate Sfătuirea către Demonicos; 
dar şi unii dintre scriitorii creștini de mai târziu, ca Thoma Campicius, 
Imitarea lui Hristos, manualul lui Erasm Despre ostașul creştin, Morala 
creştină a lui Crellius, și altele asemenea se cuvine creştinului să citească. 
Precum albina, care culege mierea din felurite flori, se cade ca el să adune 
de peste tot acele sfaturi care au darul să-i folosească. „încercându-le pe 
toate, luaţi ce e bun” (I Tes. 5, 21). 


40. Tot ce se străduieşte omul [să facă] să fie spre slava lui Dumnezeu. 


Toate faptele noastre către aceasta trebuie să tindă, anume ca de pe 
urma lor să se slăvească domnul și părintele nostru ceresc care este mai 
presus de toate. „Așa să lumineze lumina voastră înaintea oamenilor, ca ei 
să vadă faptele voastre bune şi să slăvească pe tatăl vostru din ceruri” (Mt. 
5, 16; vezi şi In. 15, 8 şi I Pt. 2, 12). Și, dimpotrivă, să ne ferim ca nu 


cumva prin faptele noastre urâte să fie cât de cât știrbită slava lui Dumnezeu 
între oameni, pentru ca să nu fie ocărită de către cei dinafară credinţa în 
care credem” (I Tim. 6, 1; TU. 2, 5; Rom. 2, 24). 


41. Să nu smintim pe aproapele nostru. 


Trebuie să ne mai gândim ca nu cumva prin pildele și faptele noastre 
urâte să-i stricăm pe cei de aproape ai noştri şi să-i facem mai răi. „Vai de 
omul prin care vine sminteala, adică vai de acela care îndeamnă pe ceilalți 
la rău!” (Mt. 18, 7). Ceva mai mult, dându-le pildă prin faptele noastre bune 
şi cinstite, să-i aducem să imite binele sau, cum se spune, să-i zidim. 


42. Sa nu luăm în seamă mulțimea celor ce păcătuiesc. 


Să nu ne corupă şi să nu ne îndemne să facem răul faptul că vedem pe 
mulți, pretutindeni, săvârșind multe rele, adică să nu ne apucăm să ne luăm 
la întrecere cu ei, sa umblăm cu ei şi să ne asemănăm cu ei, sau, văzându-le 
obiceiurile rele, să luăm şi noi asemenea obiceiuri. „Să avem grijă să nu 
facem ca oile care, luându-se după cel ce merge înainte, ajung unde sunt 
conduse, iar nu unde ar fi trebuit să se ducă. Nimic nu ne aduce mai mari 
rele decât când trăim după părerea comună, considerând foarte bune acelea 
pe care cei mai mulți le acceptă cu mare ușurință — despre care avem multe 
pilde — şi trăind nu după minte, ci după asemănare.” „Nu este o judecată 
dreaptă că sunt mai bune cele care plac celor mulţi. Să căutăm ceea ce este 
bine de făcut, iar nu ceea ce este mai obișnuit” (Seneca, Despre viaţa 
fericită I şi ID). „Să nu ne potrivim chipului veacului acestuia, ci să ne 
transformăm prin înnoirea minţii noastre” [Rom. 12, 2). „Iubitule, nu imita 
răul” (III Io., 11), Gândeşte-te, deci, nu la ceea ce fac alţii, ci ca tu să faci 
ceea ce trebuie. 


43. Păzeşte-te mai tare de cusurul spre care înclini mai mult. 


De la cusurul spre care eşti mai înclinat şi de care ești mai mult atras 
opreşte-te și depărtează-te mai tare și mai cu grijă, ca și cum ai folosi un 
frâu. lar în constrângerea aceasta îndreaptă-ţi uneori cu putere inima spre 
partea opusă, astfel încât să te afli între două cusururi, asemenea lemnului 
strâmb pe care, ca să-l îndrepţi, după ce l-ai încălzit puţin, îl întorci câtva 
spre cealaltă parte. 


44. Să ne păzim de cele ce sunt mai plăcute trupului. 


Să fii cu bănuială faţă de tot ceea ce place în chip deosebit trupului tău, 
care din pământ a fost făcut şi spre pământ înclină, adică de poftele trupeşti. 
Fereşte-te deci de acest blând și viclean dușman apropiat şi obișnuit care are 
chipul unui prieten, ca nu cumva, așa cum a înșelat odinioară pe Eva, care, 
amăgită de aspectul frumos al fructului oprit, nu numai că a mâncat din el, 
dar 1-a înșelat și pe Adam, bărbatul ei, ca și el să mănânce — tot așa să te 
înșele pofta și pe tine. Adu-ţi aminte de scrisa prorocului: „Mai adâncă este 
inima decât toate” ([ler.] 17, 9). Pentru aceasta urmărește atent țelul inimii 
tale ca nu cumva, sub pretextul binelui, minciuna să te atace și să te 
doboare. „Dacă ucideţi prin duh faptele trupului, veţi trăi” (Rom. 8, 13). 
„Cel ce preţuiește prea mult trupul disprețuiește faptele cinstite” (Seneca, 
Ep. XIV). Cel care îşi preaîndestulează trupul îşi usucă sufletul. 
Constrânge-te pe tine însuţi, în ce priveşte carnea ta, iar „trupul supune-l 
robiei” împreună cu Apostolul (I Cor. 9, 27), astfel ca, eliberat de păcat, să 
rămâi cu adevărat liber. 


45. Nici cele ce depind de voia noastră nu trebuie totdeauna făcute. 


Chiar şi cele care nu sunt oprite înadins de către poruncile scrise și 
pentru aceasta par să depindă de voia noastră să le facem, și care în sine nu 
sunt rele, totuși, dacă au mirosul păcatului, sau vreun fel de răutate în ele, 
abține-te şi nu le face (I Tes. 5, 22), mai cu seamă dacă pot provoca 
sminteală celor slabi la minte. Căci chiar dacă toate acestea par să stea în 
voia noastră, totuşi, nu toate ne sunt de folos, iar „creştinul liber este dator 
să nu se lase biruit de nici un lucru” (I Cor, 6, 12 şi 10, 23). Mai ales dacă 
toate acestea nu sunt spre zidirea [interioară], cel care acceptă cele ce i se 
par de iertat încetul cu încetul va cădea în cele de neiertat, care se află 
aproape de ele. 


46. Păcatele mărunte să nu le socotim neînsemnate. 


Nu nesocoti păcatele care ţi se par uşoare și mici. Se obișnuiește să se 
spună: „Acest păcat este de iertat, iar nu păcat de moarte”, dar dace omul se 
obișnuiește cu ele și le urmează mereu, ele stârnesc mânia dumnezeiască, te 
lipsesc de dumnezeiasca împărăție a cerurilor şi te împing spre moartea 
veşnică. În rândul acestora se numără nu numai adulterul, ci şi desfrânarea, 


şi încă destrăbălarea și petrecerile; nu numai omorurile, ci și duşmănia și 
cearta; nu numai beţia multă şi dezmăţul, ci și ospeţele şi mesele bogate; nu 
numai furtul, ci şi zgârcenia; nu numai defăimarea împotriva lui Dumnezeu, 
ci şi insultele aduse împotriva oamenilor; nu numai jurămintele false, ci și 
minciunile. Vezi în legătură cu acestea verdictele lui Dumnezeu în I Cor. 6, 
9-10; Galat. 5, 19-21; Efes. 5, 3-6; 1 Pt. 4, 3; Apoc. 21, 8. Nu numai valurile 
uriașe ale mării, venind cu repeziciune de sus, dar și stropii picurând câte 
puţin, dar des, prin găuri, iar alteori marea multă adunată într-un singur loc 
sunt în stare să înece corabia. Din scânteile mici, dacă nu sunt stinse, se 
aprind mari pârjoluri, care mistuie în întregime casele și le prefac în cenuşă. 
„Nimeni n-a devenit spurcat dintr-o dată”, ci treptat. Nu numai cei care sunt 
în întregime foarte răi şi mai nelegiuiți decât toţi, ci chiar și cei care nu sunt 
buni atât cât trebui sunt scoşi din Ierusalimul nou şi ceresc, „în care nimic 
spurcat şi care face urâciune nu intră” (Apoc. 21, la sfârşit). Aşadar, 
văzându-te pe prima treaptă a păcatului, întoarce-te imediat și nu căuta să 
urci mai Sus. 


47. Priveşte mereu spre cea mai înaltă treaptă a virtuţii. 


Nu te liniști şi nu te mulţumi că ai atins vreuna din treptele de jos ale 
virtuţii, ci înaintează neîntrerupt spre treapta de mai sus și spre cea mai 
înaltă, pentru ca să fii în stare, pe cât e posibil, să te urci şi să te aşezi pe 
multdoritul și cel mai bun pisc, devenind desăvârșit. într-acolo să tindem, ne 
învaţă dumnezeieştile Scripturi (Mt. 5, la sfârșit; Colos. 1, 28 şi 4,12). 
Frumos lucru este să ţintească cineva la treapta cea mai de sus sau să se 
oprească la a doua ori la a treia (dacă nu este în stare să meargă mai 
departe). Dar dacă nu vei ţinti cu râvnă și cu grijă spre treapta cea mai 
înaltă, poate că nici pe a doua sau a treia nu te vei putea opri. Nu este o 
virtute ca cineva să fie mai bun decât cei răi. Socoteşte cele ce sunt necesare 
adevăratei perfecțiuni. Alergând să atingi ţinta, te oprești la mijlocul 
drumului. Când nu faci ceea ce poţi, vei da socoteala lui Dumnezeu, care 
ştie bine cât poți. 


48. Trebuie să evităm poarta largă și să intrăm pe cea îngustă. 


În toate faptele vieții tale gândeşte-te că trebuie să te fereşti de poarta 
cea largă şi de calea cea spațioasă (adică de purtarea desfrânată, care place 
oamenilor dedați poftelor trupeşti), cale bătută pe care mulți umblă, dar care 


duce la pieire. Dimpotrivă, trebuie să intri pe poarta îngustă și pe calea 
strâmtă, care duce spre viață (adică spre cea veşnică), chiar dacă sunt puţini 
cei ce o descoperă, şi mai puţini cei care, descoperind-o, pornesc pe ea, şi 
nespus de puţini cei care izbutesc să umble pe dânsa. (Mt. 7, 13-14). De aici 
socoteşte-te cu tine însuţi și întreabă-te: calea pe care merg eu este oare cea 
strâmtă, sau cea largă? Şi după cale, dă-ți seama unde te va scoate. 


49. Sporeşte în fiecare zi. 


Sileşte-te ca în fiecare zi să înaintezi pe calea virtuţii şi să mergi tot 
înainte. Dacă astăzi eşti virtuos şi bun, îngrijeşte-te ca mâine să devii şi mai 
virtuos, şi mai bun. Cel ce nu înaintează pe ea şi nu sporeşte uşor dă înapoi 
şi oboseşte, căci nimeni nu-şi găsește sporirea acolo unde a lăsat-o. 


VERS. 
La fel ca cel care-n susul apei puternic unda. 


Cu vâsla supune, a mâinilor forță lipsindu-i, Spre vale cu sila îl duce a 
apei putere. 


50. Nu fi făţarnic. 


Nu căuta să faci vreun lucru de cinste numai de ochii lumii, cu 
ostentație, ca să te laude oamenii, ci străduieşte-te să capeţi deprinderea 
lăuntrică nu a falsei și fățărniciei, ci a adevăratei virtuţi şi cucernicii. „Caută 
mai degrabă să fii, decât să pari bun”, după lauda cu care îl slăveşte 
Sallustius pe Cato. 


51. Nu te uita la cele din urmă, ci privește tot înainte. 


Oriunde ai fi ajuns în această etapă spirituală, nu te uita la cele din 
urmă, ci priveşte la cele dinainte, până unde ai încă de mers până la sfârşit, 
unde ţi-a hotărât răsplătitorul tău Hristos să te bucuri de cununa cerească. 
Aşa a procedat apostolul Pavel, uitând cele din urmă şi ţintind tot înainte 
(Filip. 2, 4). 


52. Perseverează și rabdă spre binele sufletului, deși îți va fi greu 
pentru trup. 


În buna hotărâre pe care ai luat-o odată, perseverează cu bărbăţie, 
statornicie şi stăruință, ca nu cumva tocmai când începi să-ţi zidești turnul, 
să-l părăseşti fără a-l isprăvi (Le. 14, 29-30); pentru ca nu cumva să te 
întorci înapoi, acolo unde ai pus mâna pe plug, adică la cele pe care le-ai 
lăsat în lume (Le. 9, 62). în aşa fel să alergăm, încât sa isprăvim calea şi să 
ajungem acolo unde urmărim, ca să nu ni se reproșeze: „Voi alergaţi bine, 
cine v-a împiedicat?” (Galat. 5, 7). „Să căutăm să nu pierdem ceea ce am 
lucrat, ci să căpătăm întreaga răsplată” (2 Io. 1, 8). „Cel ce a răbdat până la 
sfârşit, acela se va mântui” (Mt. 10, 22; vezi şi Evr. 10, 36). 


53. Să căutăm prilejurile faptelor bune. 


Când ţi se va da prilejul să lucrezi virtutea şi sa săvârșeşti fapte bune, 
nu numai îmbrățișează acest prilej, ci chiar caută-l şi mai departe şi să-l ţii 
cu grijă, ca să nu-ţi scape și să nu treacă; și atunci când l-ai prins, ţine-l și 
foloseşte-te de el. 


54. Înfrânează-te de la începutul păcatului. 


Când se arată gândurile viclene, plivește-le îndată ca pe niște buruieni 
care răsar în semănături, înainte de a prinde rădăcină, ca să nu crească și să 
nu dea rod rău. 


VERS. 
Impiedică reaua sămânță a năprasnicei boale cât e încă nouă. 


Dintru-nceput împotrivă să-i stai; nu găti târziu leacul, Când relele s-au 
făcut şi mai mari prin amânare. 


Abate-ţi de îndată gândirea de la rău şi îndreapt-o spre bine. Pândeşte 
păcatul, când se furişează ca un duşman în tine, chiar la intrare, şi 
împiedică-1 să se furișeze; şi oricât de greu ti-ar fi să lupţi, îndură, și-l vei 
birui. 


55. Păzeşte-te în viața aceasta ca într-un război. 


După cuvântul lui Iov (7, 1), „Viaţa noastră în această lume este ca un 
război”. Avem aici diferiți dușmani care ne poartă război cu armele lor și se 
străduiesc să ne izgonească de la credință. Aşa sunt feluritele lucruri ale 
lumii acesteia, obiectele plăcerilor, războiul chipurilor care ne ațâţă și însuși 
trupul nostru cu poftele-i nărăvaşe, care toate, prin păcat, sunt în stare să ne 
pricinuiască pieirea noastră desăvârșită (mai cu seamă dacă vom fi fără 
grijă). 

VERS. 

In aşa nevoie fiind, mai poţi oare să dormi. 


Și-nconjurat de primejdii să nu le vezi? 


Nu sta, deci, ca un ostaş trândav și neatent față de o atât de vădită 
primejdie, ci ferește-te, fii de-a pururi treaz, gândindu-te la toate, de peste 
tot, bine înarmat şi luând seama împotriva tuturor. Căci de nu vei lupta 
vitejeşte, nu vei gusta biruinţa. „Izbândei îi place vegherea”. 


A greșit îngerul în cer, Adam în rai, David aflându-se întru harul lui 
Dumnezeu, iar Solomon în marea lui înțelepciune, Iuda Iscarioteanul în 
şcoala, adunarea și tovărăşșia lui Isus Hristos însuși! Cei care s-au întors şi s- 
au pocăit au fost iertaţi, iar câți au stăruit în păcat au fost osândiți. 


56. Păzeşte-te de uneltirile Diavolului. 


Cel mai de seamă vrăjmaș al nostru şi căpetenie a celorlalți vrăjmași ai 
noştri este Satana, demonul cel rău, acel duh care s-a îndepărtat de 
Dumnezeu. Acest demon are putere mare, este prea meșter în vicleșug, 
amăgitor şi făţarnic, plin de uneltiri viclene și de curse pe care le întinde 
spre nimicirea noastră. E atâta de șiret și de prefăcut, încât se schimbă în 
felurite chipuri (ca Proteus sau Vertumnus)*. Uneori, ca să amăgească și să 
facă rău, lingușeşte ca vulpea, alteori, „răcnind ca un leu cumplit, dă 
târcoale, căutând pe cine să înghită” (/Pt. 5, 8). El a îndrăznit să ispitească 
chiar pe Domnul Isus, și aceasta nu numai o dată și într-un singur fel. El și 
pe apostoli a căutat să-i cearnă cu ciurul ca grâul (Le. 22, 31), şi pentru o 


clipă i-a clătinat din credinţa lor statornică; încă şi pe Petru a izbutit să-l 
facă a tăgădui pe Domnul. El e ca un vânător iscusit, întinzându-și peste tot 
capcanele, mrejele și momelile, adică îndemnurile păcatelor, ca să-i prindă 
pe cei neatenţi; este ca un comandant de oaste preaîncercat, care folosește 
numeroase meşteşuguri ca să se războiască în fel şi chip cu oameni diferiți. 
De multe ori el apare sub chipul unui gând bun și cucernic, pentru a-i rătăci 
pe oameni de la adevărata credinţă, iar uneori se preface în înger al luminii 
(//Cor. 11, 14), după cum frumos adevereşte Iacobus Acontius în cartea sa 
Despre meşteșugurile Satanei**. Aşadar, împotriva unui asemenea dușman 
spiritual să ne înarmăm cu acea armură spirituală, pe care, luând-o din 
arsenalul ceresc, ne-o dă tribunul cel mai strălucit dintre toţi al strategiei 
creştine (Efes. 6, 13). 


57. Să cugetăm la moartea Domnului Cugetarea cât mai deasă la 
crucea lui Isus Hristos, fiul lui Dumnezeu, mântuitorul nostru, și la cumplita 
sa moarte, mult poate folosi sufletelor lipsite de răutate, pentru ca să 
răstignim trupul şi să nimicim poftele lui viclene. Căci acest stăpân al 
nostru, deşi era încă de pe atunci hotărât drept împărat al cerului și al 
pământului, a îndurat atâtea mucenicii și o moarte atât de cumplită, nu 
numai nespus de chinuitoare, ci și rușinoasă; și le-a răbdat, deși era fără 
vină, iar aceasta pentru noi, din marea-i dragoste pe care ne-a purtat-o nouă, 
vinovaţilor, pentru ca, plătind cu sângele său, să ne elibereze de păcat şi de 
pedeapsa păcatului, adică de cea de a doua moarte. Oare nu trebuie ca noi, 
ca unii care am fost răscumpăraţi de el din robia cea grea, arătându-i 
deopotrivă dragostea noastră, ceea ce se întâmplă mai ales păzindu-i 
poruncile (lo. 14, 27), să ne înfrânăm de la păcate și să păzim cucernicia, să 
murim păcatului și să trăim pentru dreptate? Căci între alte motive, pentru 
aceasta şi-a vărsat el sângele pentru noi (I Pt. 11, 24 şi 4, 1-2; TU. 11, 14; 
Evr. 9, 14), şi mai ales cu scopul ca, până la urmă, sângele lui Isus Hristos 
să ne curăţească de orice păcat, dacă vom umbla în lumină (| lo. 1,7). 


58. Numele de creştin să nu fie în deşert. 


Cât priveşte numele și profesiunea de creştin, adică de ucenic și urmaș 
al lui Hristos, se cuvine ca să ne îndemne pe fiecare dintre noi să nu 
păstrăm în deşert acest nume, fără să arătăm aceasta și cu fapta, ca să nu se 
întâmple ca sub numele de creştin să ducem o viaţă de păgân (| Pt. 4, 4). 


Căci cei care trăiesc în felul acesta, deși îl numesc pe Hristos stăpân al lor, 
nu vor fi recunoscuţi ca ai lui tocmai pentru motivul acesta, şi anume, că ei 
sunt „lucrători ai nelegiuirii” (Mt. 7, 12-13; Le. 6, 46). „Ca niște fii ai 
luminii, în lumină să umblăm” (Efes. 5, 8). 


59. Săvârşeşte fapte vrednice de chemarea ta. 


De aceea socoteşte-te cu tine însuţi că trebuie sa trăieşti într-un chip 
vrednic de chemarea la care Dumnezeu ne-a chemat prin Hristos (Efes. 4, 1; 
I Tes. 2, 19). Cercetează-te dar pe tine însuţi dacă trăieşti în chip vrednic de 
această chemare, căci și Dumnezeu nu te-a chemat la necurăţie, ci la 
sfințenie (I Tes. 4, 7). 


60. Urmează smerenia. 


Leapădă trufia și părerea prea bună despre tine și despre virtutea ta, 
chiar dacă ai izbutit vreun bine prin harul lui Dumnezeu, ca nu cumva 
gândind astfel să te umfli în pene și să te înalți, ci gândeşte-te moderat cu 
privire la tine şi poartă-te smerit; căci trufia și semeţia, printre alte rele 
cărora le dă naştere, risipesc sporirea întru înțelepciune şi închid calea spre 
treapta înaltă la care unii ar fi ajuns dacă nu ar fi gândit că au și ajuns la ea. 
Dimpotrivă, zdrobirea inimii (care se cheamă de obicei smerenie) este de 
mare folos, fiind un lucru necesar pentru a zidi înalt turnul virtuţii, pentru a 
pune temelie adâncă și tare și pentru a clădi după rânduială celelalte părți. 
Fără să se pună această temelie, chiar dacă ţi se va părea că tot ai zidit ceva, 
lucrul acesta nu va fi tare, ci se va înclina lesne, va cădea și se va nărui 
(vezi Rom. 12, 16 etc.; I Pt. 5,5). 


61. Să primim mustrările. 


Când te sfătuieşte cineva cu privire la profesia ta, sau chiar când te 
dojeneşte aşa cum se cuvine pentru păcatul pe care l-ai făcut, nu numai să 
nu te înfurii pe el, sau să te arăţi supărat că ţi-a atins rănile, ci să-i primeşti 
cu mulțumire dojana, ca pe un leac al sufletului tău, care cu ajutorul unei 
alifii folositoare îți aduce sănătatea, chiar dacă nu fără oarecare neplăcere. 


62. Să nu căutăm scuze pentru justificarea păcatului. 


Nu căuta să găsești scuze pentru păcatul făptuit dacă te dojenesc 
ceilalți și dacă, pe lângă ei, te mai mustră și conștiința. Nu căuta să-l 
ascunzi și să-l micşorezi, ci mărturiseşte-l şi dă-1 pe față, având grijă să nu 
mai fii dojenit a doua oară pentru el. 


63. Să căutăm povăţuire pentru greșelile noastre. 


Caută ca faptele să-ţi fie văzute cu ochi atenţi de prieteni credincioși și 
cinstiţi, care să nu-ţi ascundă abaterile de la calea cea dreaptă și poticnelile 
tale pe care le vor vedea, ci să ţi le arate cu sinceritate, pentru ca să-ți 
îndrepți greșelile arătate de ei. Se spune că vestitul pictor Apeles obişnuia 
să-şi scoată afară, în faţa casei, tablourile pe care le picta, cu intenţia ca, 
ascunzându-se în spatele lor, să îndrepte orice ar fi auzit că trecătorii critică 
la acele tablouri. Căci tuturora propriile lor lucrări li se par a fi bune, dar noi 
trebuie să aflăm aceasta de la cei care le privesc, și îndeosebi de la prietenii 
credincioşi și adevărați. 


64. Mărturiseşte-ţi păcatele. 


Chiar și greșelile tale, la care alții nu s-au gândit, mărturisește-le 
singur, fără vreun gând ascuns, prietenilor tăi, ca unor doctori care urmează 
să-ţi vindece boala, și roagă-i să se roage lui Dumnezeu pentru tine (lac. 5, 
16). 


65. Defăimările dușmanilor schimbă-le în bine. 


Chiar dacă unele fapte ale tale sunt ocărite și disprețuite de către 
dușmanii tăi, şi ei ţi le defăimează, deşi fac aceasta cu patimă și cu 
duşmănie, dacă tu ştii totuşi că prin asemenea ocară ei spun adevărul, să nu 
nesocoteşti aceasta, nici să o treci cu vederea, ci îndreaptă-te. În felul 
acesta, din răul care caută să-ți dăuneze vei scoate ceva bun, adică vei avea 
folos de ia duşmani, lucru pe care frumos 1-a sfătuit Plutarh într-una din 
cărţile sale. 


66. Fereşte-te de lingusșiri. 


Fereşte-te cu prudenţă de lingușitori, care laudă şi cele ce nu sunt de 
lăudat, găsesc justificări pentru cele ce nu sunt de justificat şi acoperă rănile 


nevindecate ale celor pe care îi linguşesc. Nu te lăsa amăgit de aceştia, 
pentru că de cele mai multe ori ei una rostesc din gură și altceva ascund în 
inimă. 


67. Nu face rău nimănui de hatârul cuiva. 


Păzeşte-te să nu-ţi orânduiești faptele după părerea oamenilor, când 
aceasta este departe de virtute, fie de teama de a nu-i desconsidera, fie 
datorită unui fals respect, care, de multe ori, se împotrivește virtuţii nu mai 
puţin decât nerușinarea. În legătură cu aceasta ai la îndemână tot cartea lui 
Plutarh. 


68. la seama de dimineaţă la cele bune pe care le ai de făcut și la relele 
pe care le ai de lepădat. 


În fiecare zi, de dimineaţă, când îţi începi lucrul, gândește-te cum ai să 
te porţi în ce făptuiești, pentru ca să te abaţi de la rău și să faci binele 
potrivit poruncilor stăpânului şi Dumnezeului nostru Isus Hristos (vezi Ps. 
34, 15; Ps. 37, 27; Amos 5, 15; Rom. 12, 9). lar binele pe care îl vei gândi și 
îl vei hotăra să-l şi săvârşeşti. 


69. Cercetarea de seară a faptelor noastre. 


Cât de des, ba chiar la sfârşitul fiecărei zile, înainte de culcare, 
reamintește-ţi faptele zilei trecute, una câte una, ca și cum le-ai citi după o 
listă, enumeră-le și notează-le și cântăreşte-le cu un cântar desăvârşit şi 
judecă-le după conştiinţa ta când este în dreaptă cumpănă cu poruncile lui 
Dumnezeu. 


VERS. 

Greşit-am oare ceva, ce-am făcut la timp sau când nu trebuia? 
De ce acestei fapte i-a lipsit cuviinţa, iar celeilalte rațiunea? 
Ce-am neglijat și ce-am hotărât care-ar fi fost mai bine să amin? 


De ce am preferat cele rele? 


Oare prin vorbă sau şi cu gestul am dăunat cuiva? 
(Vezi la poetul Ausonius, Idila XVI: Despre bărbatul bun). 


O asemenea socoteală a poruncit odinioară filosoful Pythagora să facă 
discipolilor săi. În această cercetare a propriei tale persoane și în judecarea 
faptelor tale nu căuta să devii un proteguitor şi înțelegător al greşelilor tale, 
pentru ca proteguind pe nedrept, să cauţi să-ţi justifici cauza, sau să 
urmărești să-ți uşurezi faptele urâte; ci mai degrabă critică-te des și fii 
nepărtinitor cu tine și judecător aspru, și să nu fi îngăduitor sau să te ierți pe 
tine însuţi. Ceva mai mult: cunoaște-ţi bine greşelile, iar pe cele care merită 
să fie criticate critică-le; şi ruşinează-te de tine pentru că n-ai ajuns încă aşa 
cum trebuia să ajungi; căieşte-te şi pocăiește-te sincer și fără gând ascuns 
pentru greșelile tale, așa încât să te ferești pe viitor a mai face lucruri 
asemănătoare, de care să ai a te rușina la a doua judecată. Și caută să te 
căieşti şi să vezi dacă ai făcut vreun bine. Mulţumind lui Dumnezeu, 
bucură-te şi îndeam-nă-te pe tine ca de aici încolo să faci la fel. 


70. După ce ai căzut, fă-te mai prudent. 


Tot aşa, greșelile şi abaterile tale prefă-le în prilej de a te feri de 
asemenea fapte, încât să umbli cu mai multă prudenţă de aci înainte pe acest 
drum din clipa în care te-ai ridicat din cădere, ca să nu te mai împiedici 
iarăşi de aceeaşi piatră şi să-ţi rupi piciorul. 


Căci este urât lucru ca după o pocăință mărturisită să comiţi iarăşi cele 
pentru care trebuie să te pocăieşti. Păzeşte-te deci ca nu cumva să ţi se 
potrivească şi ţie pildele: „Întorsu-s-a câinele la vărsătura lui şi scroafa 
scăldată să se bălăcească în mocirlă” (Prov. 26, 12; 2 Pt. 2, la sfârşit). 


71. Gândește-te la semnele sporirii tale. 


Îți va mai folosi încă să te gândești şi să pui unele semne pe calea 
sporirii sau a nesporirii tale în virtute, ca să vezi cât ai înaintat sau cât ai dat 
înapoi pe ea, pentru ca, punând față în faţă cele trecute cu cele prezente, să 
te cunoşti și să te înţelegi pe tine însuţi, luând îndemnuri pentru sporirea ta 
mai departe; în legătură cu aceasta se găsește minunata cărțulie a lui 
Plutarh. Aşa obişnuiesc oamenii, atenţi la treburile lor, să-și facă des 


socoteala cheltuielilor și veniturilor, ca să-şi dea seama, pentru un timp 
oarecare, cât câștig sau pagubă au avut în treburile lor. 


72. Pedepseşte-te singur pentru păcat. 


Pentru orice păcat pe care l-ai făptuit, fie el chiar de iertat, tu însuţi 
hotărăște şi-ţi dă vreo caznă şi vreo pedeapsă, pentru ca să le ispășeşti, sau 
vreo chinuire a trupului, sau vreo renunțare la o plăcere din cele îngăduite și 
plăcute trupului, sau vreo abţinere de la un culcuș mai moale, sau vreo 
înlăturare și pierdere a vreunei înlesniri, pentru ca să-ţi răscumperi într-un 
fel oarecare greşala ca și printr-o cheltuială cinstită de arginţi sau printr-o 
oarecare pagubă. lar aceasta, cu scopul de a-ți aminti și mai mult că ai greşit 
şi ca să te ferești şi mai mult pe viitor, cu grijă, să nu mai păcătuiești. 


73. Să chinuim trupul prin postire. 


Înfrânează-te de la mâncările și băuturile ce-ţi par plăcute, mai ales de 
la cele prea scumpe și prea delicate — imbolduri inutile ale lăcomiei — chiar 
dacă uneori îţi sunt oferite în dar; tot așa, fereşte-te de bucatele pregătite cu 
diferite mirodenii, dar și aceasta cu măsură. lar acest lucru să-l faci în aşa 
fel încât să suferi o oarecare pedeapsă pentru vreun păcat din trecut şi 
pentru ca pe viitor să împiedici poftele trupului ce se furișează ca nişte fiare 
cumplite şi curmându-le hrana, să le îmblânzeşti, ca să nu se înrăutăţească 
și să se destrăbăleze. În acelaşi scop ţi se cuvine uneori să posteșşti atâta, 
încât să te abții toată ziua de la orice mâncare și băutură, chiar la vârstă 
tânără fiind. însă şi fără postire se cade să fim cumpătaţi la mâncare, ca nu 
cumva, lingușind plăcerile trupului, să ne îngrijim de împlinirea poftelor lui, 
ceea ce opreşte Apostolul (Rom. 13, la sfârşit), mai cu seamă pentru ca să 
stăvilim aprinderile păcatelor. 


74. Nu primi fără socoteală laudele oamenilor. 


Când eşti lăudat de cineva sau chiar de mai mulți oameni, ca și cum ai 
avea cele mai strălucite virtuţi și ca și cum ai fi ajuns la un mare progres în 
ele, nu crede cu ușurință că eşti aşa, ci cercetează-ţi înlăuntru conştiinţa ta, 
căreia trebuie să-i fii mai cunoscut decât celorlalți, și vezi dacă ea 
adevereşte acest lucru. 


VERS. 


Când eşti lăudat, ia aminte să-ți fii singur judecător, Şi-n ce te priveşte, 
mai mult pe tine decât pe alții să-i crezi. 


Mai presus de toate să ştii că atotvăzătorii ochi ai lui Dumnezeu 
pătrund şi privesc pretutindeni în inima ta, căci Dumnezeu „este mai mare 
decât inima noastră şi cunoaște toate” (I Io. 3, 21). 


75. Când te dojenesc oamenii drepţi, crede-i. 


lar când vreun om credincios te socotește vrednic de dojana și 
dezaprobă purtările tale şi le mustră, să nu te crezi mai mult pe tine decât pe 
el, deoarece și înnăscuta dragoste ce o ai pentru tine însuţi lesne poate să te 
amăgească. De nu vrei să fii dojenit, nu face lucruri vrednice de dojana. 


76. Nu neglija să-ţi câştigi nume bun. 


Cu toate că nu se cuvine să împlinim virtutea pentru ca să dobândim 
renume și slavă înaintea oamenilor, însă faima bună sau numele bun faţă de 
oamenii buni nu trebuie nesocotite; iar dacă urmăreşti să fii lăudat, trebuie 
să te îngrijeşti să faci ceea ce e vrednic de laudă, căci așa sfătuieşte şi 
Apostolul: „De este ceva virtute şi de este ceva de laudă, la acestea să 
gândiţi şi acestea să le faceți” (Filip. 4, 8-9). Aceasta dar este calea cea 
dreaptă și scurtă către adevărata slavă şi către adevărata laudă: „Să fii aşa 
cum vrei să fii privit”, după cum în mod înţelept sfătuia Socrate: Căci 
precum umbra urmează trupul care umblă în lumină, tot așa slava urmează 
virtutea. Nu te gândi şi nu vorbi cu nesocotință: „Nu mă interesează ce spun 
oamenii despre mine. Gândească și spună ce vor. Ce poate să-mi dăuneze 
aceasta, când eu nu le dau nici o pricină?” Dar iarăşi, nu se cuvine să 
procedăm, după cum obișnuiesc unii care, temându-se de ştirbirea faimei 
lor în ochii oamenilor — și nu a celor buni — săvârșesc totuşi unele lucruri 
împotriva poruncilor lui Dumnezeu și a propriei lor conștiințe. Dacă nu eşti 
în stare să trăieşti după voia lui Dumnezeu și a oamenilor, „alege să-i placi 
lui Dumnezeu mai degrabă decât oamenilor și caută mai mult slava lui 
Dumnezeu decât pe aceea a oamenilor” (Io. 5, 4 şi 12, 43). 


Conştiinţa să-ţi fie împăcată, chiar dacă faima ţi-ar fi rea, numai tu să 
fii vrednic. „Cu bucurie voi alerga în sfatul cel bun, chiar în mijlocul 
defăimării. Căci nimeni nu este mai virtuos decât acela care, pentru a nu-şi 
pierde conştiinţa, şi-a pierdut faima de om bun” (Seneca, Ep. LXXXI). 


77. Din cuvinte bune să se facă fapte bune. 


Dar toate acestea și altele ca acestea în zadar se spun de către noi și în 
zadar sunt cunoscute și înțelese de alţii ca adevărate, dacă nu le vom împlini 
şi săvârşi prin fapte. De vom cunoaște vreun lucru bun, trebuie să dovedim 
aceasta prin fapte bune, în așa fel încât cele ce erau doar cuvinte să devină 
fapte. Aci se potriveşte acea spusă a apostolului Iacob: „Dacă cineva este 
înţelept și învăţat printre voi, să dovedească prin buna purtare faptele sale” 
(lac. 3, 13), căci și oile nu aduc ciobanilor iarba ca să le arate ce-au mâncat, 
ci după ce au rumegat-o dau la iveală lâna și laptele. „Și tu, dar, nu arăta 
necunoscătorilor cuvintele, ci faptele, care urmează rumegării cuvintelor” 
(Epictet, Manual, cap. LXIX). „Nu cel ce cunoaște poruncile, ci cel care le 
împlineşte, acesta se va ferici până la urmă” (vezi lo. 13, 7; lac. 1, 25). 
„Aceasta dar e calea, umblaţi pe dânsa” (Îs. 30, 21). 


Pentru început, slavă celui fără de început. Pentru sfârşit, înalt slavă, 
cinste și închinăciune lui Dumnezeu, celui fără de sfârşit. Și iarăşi, pentru 
cele trei părţi ale cărţii, slăvesc și mă închin unuia în treime și de o ființă 
Dumnezeu-Tatăl, Fiul şi Sfântul Duh şi măresc preasfântul său nume, căci 
nefiind vrednic să încep, m-a ajutat să încep, şi nefiind în stare să isprăvesc, 
mi-a dat darul şi puterea să isprăvesc. Că tu, Doamne, eşti împărat al 
veacurilor, Alfa și Omega, începutul și sfârșitul [Apoc. 22, 13] şi fără de 
tine cine a început sau a sfârșit ceva? Deci după cum cerbul însetat se 
străduiește să afle izvoarele apelor, [Ps. 41,1] aşa s-au nevoit mâna și 
gândul, până să zică: „Privirea şi ochiul văd sfârşitul”. Nu mie, Doamne, nu 
mie, ci numelui tău dă-i slavă! [Ps. 113, 9] Amin! 


CELE ZECE PORUNCI ALE STOICILOR 
1. Urmează lui Dumnezeu și firii şi supune-te lor. 


2. Fiecăruia fă-i bine, şi nu vătăma pe nimeni. 


3. Poartă-te faţă de ceilalți așa cum vrei să se poarte și alţii faţă de tine. 


4. Indură cu răbdare şi blândeţe orice necaz şi strâmtorare ce ţi se va 
întâmpla. 


5. Toate cele potrivnice primeşte-le spre bine, afară de acelea care ți se 
vor întâmpla din pricina sau vina ta. 


6. Slujeşte-te de cele bune, şi toate cele ce ţi-au fost date în lumea 
aceasta păstrează-le ca şi cum ţi s-ar fi dat cu împrumut; iar când Dumnezeu 
ți le va lua iarăși, lipseşte-te bucuros de ele. 


7. Pune-ţi fericirea supremă în liniştea inimii, care constă în a nu te 
mustra pentru nici un rău. 


8. Fii înțelept mai degrabă în fapte decât în vorbe. 
9. Cugetă mereu la moarte, dar nu te teme de dânsa. 


10. Află-ţi pacea şi mulțumirea în dumnezeiasca orânduială, gândindu- 
te că ea este cea mai dreaptă, cea mai înțeleaptă şi mai folositoare nouă, 
chiar dacă de multe ori ni se pare că este foarte aspră. 


RECOMANDĂRI ALE UNUI ANONIM. 

Încrede-te în Dumnezeu, și nu în tine. Lucreaz ceea ce ţi-e propriu ţie. 
Aibi rugăciune curată. Mulţumește-te cu puţin. Fugi de cele mari. 
Ascultă mult, vorbeşte puţin. Păstrează sub tăcere lucrurile tainice. 
Învaţă-te să ai milă de cei mai prejos decât tine. 

Cinsteşte pe mai-marii tăi. Suportă pe cel deopotrivă cu tine. 

Fugi de întârziere. Nu te mira de nimic. Dispreţuieşte pe cei trufași. 


Rabdă mâhnirile. Invaţă-te să trăieşti și să mori în Dumnezeu. 


SLAVĂ LUI DUMNEZEU, CEL ÎN TREI IPOSTAZE, CARE DUPĂ ÎNCEPUT A DAT ȘI 
SFÂRȘIT ACESTEI CĂRŢI ÎN TREI PĂRŢI. 


SFÂRŞIT 


